
Lui Katie Patterson, director executiv al Richardson 
Adult Literary Center, şi întregii echipe, angajați şi voluntari 
care îi ajută pe adulţii care se străduiesc să învețe engleza 
ca a doua limbă. 

Donnei Finlay, lui Karen Gibbs, Alexandrei Haughton, 
Wandei Lankford, lui Chris Simmie şi lui Kandy Tobin, care 
sunt extraordinarul comitet de la Buns & Roses Romance 
Tea for Literacy, de care beneficiază RALC, şi celor care au 
activat în trecut în comitet. 

Numeroşilor scriitori care au fost gazde generoase ale 
unei mese la ceaiul anual. 

Și minunaților cititori care participă şi îşi împărtăşesc 
bucuria de a citi, făcând în acelaşi timp diferenţa în viața 
altora. 

În fiecare an, când particip la eveniment, am impresia 
că m-am întors acasă. 


Prolog 


Londra 
1854 


Durerea veni iute şi puternică. 

Ettie Trewlove scoase o exclamaţie şi îşi apăsă o 
mână pe abdomenul umflat, lăsând polonicul plin cu supă 
să cadă. Acesta se lovi de masa de stejar plină de zgârieturi 
şi îl stropi pe fiul cel mare, care îşi întinsese castronul spre 
ea. Nu era prima contracție pe care o simţea. Ele tot 
apăruseră şi dispăruseră toată ziua, dar aceasta era în mod 
clar cea mai puternică, şi ea simţi lichidul alunecându-i pe 
picioare. 

— Mick, du-te după doamna Winters. Repede! 

Băiatul care îi fusese adus în miez de noapte cu 
paisprezece ani în urmă nu ezită să iasă în fugă pe uşă, în 
căutarea moaşei. Ceilalţi copii ai ei - trei băieţi şi o fată - se 
uitau la ea cu ochii mari şi rotunzi ca nişte farfurii. Ea le 
aruncă un zâmbet liniştitor. 

— Va trebui să vă umpleţi singuri castroanele. 
Mâncaţi cina în grădină şi rămâneţi acolo până vă chem eu. 

Se îndreptă încet spre dormitorul micut. Când începu 
să-şi desfacă nasturii de la rochie, auzi paşii înceţi. Se uită 
peste umăr şi îi zâmbi încurajator fiicei ei. 

— Hai, du-te acum, Gillie! Fă aşa cum ţi-am spus! 

— Eu rămân. 

Cu buzele strânse într-o expresie încăpăţânată, fata 
se îndreptă spre dulap. Trecuseră aproape treisprezece ani 
de când fusese lăsată pe pragul uşii lui Ettie, învelită într-o 
pătură. De altfel, toţi copiii ei îi fuseseră aduşi la uşă, într- 
un fel sau altul. Gillie scoase o cămaşă de noapte şi i-o 
întinse. Ettie oftă resemnată, pentru că fiica ei era cea mai 
încăpăţânată dintre toţi. 

— Doar până când ajunge doamna Winters. 

Când Mick se întoarse, fără suflare şi roşu la faţă, ea 
era deja în cămaşă de noapte, în pat, îndurase alte două 


contracţii fără să ţipe, dar devenise tot mai dificil să îşi 
reţină tipetele. 

— E plecată la o altă naştere, anunţă Mick cu 
solemnitate, de parcă ar fi spus că moaşa murise. 

— Ei bine, făcu Ettie şi dădu pătura la o parte, atunci 
aş face bine să fierb nişte apă. 

— O să facem noi asta. 

Stoicismul cu care Gillie strângea din buze nu-i 
ascundea teama care i se citea în ochi. 

— Mă descurc, draga mea. 

— Tu spune-ne ce avem de făcut, mamă. 

Aşa că le spuse. lar, patru ore mai târziu, ţinea în 
braţe cea mai frumoasă copilă pe care-o văzuse în viaţa ei. 
Işi trecu uşor degetele peste părul întunecat, se gândi cu 
tristeţe la cei doi copii pe care îi oferise soţului ei şi la 
dulcea bucurie a venirii lor pe lume. Dar apoi Michael 
murise, şi curând după aceea se prăpădiseră şi micuţii. Ea 
începuse să accepte copii ilegitimi ca să mai câştige un 
ban. lar acum, avea unul al ei. 

— Cum o să-i zici? întrebă Gillie. 

— Fancy. Pentru că, într-o bună zi, ea nu va mai locui 
în mizerie, ca mama ei. Ci se va căsători cu un bărbat 
aparte, va locui într-o casă deosebită şi va avea o viaţă 
aleasă. Le zâmbi cu căldură celor cinci copii din jurul ei. Voi 
toţi veţi avea vieţi alese. 


Capitolul 1 


Londra 
1873 


Viaţa unui om era mărginită de două evenimente 
capitale: ziua naşterii şi ziua morţii. Între acestea, mai 
existau şi alte evenimente critice, dar, pentru contele de 
Rosemont, doar trei aveau o oarecare importanţă: ziua în 
care să căsătorise, noaptea în care îi murise soţia şi 


dimineaţa în care aceasta se sculase din morţi ca să îi 
răscolească viaţa. 

Aşezat la biroul lui din bibliotecă, deschise ziarul pe 
care valetul îl călcase conştiincios şi citi încă o dată 
scrisoarea care îi stricase pofta de mâncare cu trei zile mai 
devreme. 


Către nobilele doamne din Londra: 


Cu o mare tristeţe consolată doar de multă speranță 
scriu aceste rânduri. Faptul că voi, dragi doamne, citiți asta 
astăzi înseamnă că a trecut exact un an de la moartea 
mea. Știm cu toții că domnii arareori respectă perioada 
întreagă de doliu de doi ani, în vreme ce femeile au inimi 
mai credincioase şi respectă mult mai adesea regulile 
stricte ale societății. 

Eu, personal, mă bucur că bărbaților li se permite să 
fie mai indulgenti, pentru că îmi doresc ca dragul meu 
Rosemont să nu stea prea multă vreme întristat şi lipsit de 
consolarea unei femei. Astfel, dragi doamne, apelez la voi 
ca să îi scurtati cât mai mult perioada de doliu şi să îl faceti 
din nou să zâmbească. 

Pentru că, vedeti dumneavoastră, zâmbetul lui m-a 
atras prima oară spre el. 

Apărea atât de încet, dar, când sosea, mă lăsa fără 
suflare şi imblânzea pe dată expresia unui bărbat a cărui 
mândrie e uneori prea puternică. Nu e un bărbat uşor de 
iubit, şi cu toate astea l-am iubit, pentru că am văzut o 
latură a lui pe care prea puțini o cunosc. 

Îmi peria părul, îmi făcea masaj la picioare şi nu doar 
că Îmi citea poezii cu pasiune, ci le şi scria. Ah, dragi 
doamne, vocea lui e consolator baritonală, trăsăturile-i sunt 
chipeşe, iar umărul e incredibil de reconfortant când era 
nevoie să îmi absoarbă lacrimile. Ochii nu îi fugeau 
niciodată... poate doar spre magazinele de dulciuri. li plac 
tare mult prăjiturile cu lămăie. 

În ciuda defectelor mele, a rămas cel mai loial şi 
statornic dintre soți. Cuceriţi-i inima şi veti descoperi o 


viață întreagă plină de fericire. 
Cu cele mai sincere gânduri, 


contesa de Rosemont, decedată 


De fiecare dată când citea scrisoarea, minciuna scrisă 
cu sânge rece pe care o aşternuse meticulos pe hârtie 
râdea de el. Ea nu-l iubise. Câtuşi de puţin. Nici măcar cu o 
frântură din fiinţa ei. 

Fiica unui industriaş înnobilat de regină, Elise îşi 
dorise un soţ cu titlu nobiliar şi, la doar 19 ani, ştiuse cum 
să-şi folosească farmecele asupra lui. Nu se îndoia că 
zâmbetul lui o atrăsese - măcar asta era adevărat -, dar 
fusese atrasă şi de titlul pe care el îl moştenise cu un an 
înainte. El avea 23 de ani, îndrăgostit de frumuseţea şi de 
ochii ei care îl tachinau şi îi promiteau aventuri deocheate, 
dar şi o evadare de la toate grijile. Când ea sugerase să se 
retragă în spatele plantelor din seră în timpul unui bal, la 
domeniul de la ţară al surorii ei măritate, el fusese cât se 
poate de bucuros să se conformeze. lar după ce tatăl Elisei 
îi surprinsese, pe ea cu fustele ridicate şi pe el cu pantalonii 
în vine, drumul spre altar avusese loc rapid. Dar triumful 
care se reflectase în ochii ei când fuseseră întrerupţi îl 
făcuse să înţeleagă că fusese distribuit în rolul prostului 
credul. 

Fusese o lecţie grea, un preţ mare de plătit, iar el 
jurase în mod solemn să nu mai fie niciodată păcălit de 
vreo reprezentantă a sexului feminin. 

O căsătorie bazată pe lipsa de încredere nu era 
căsătorie. În primii doi ani, nu îşi făcuseră confidenţe deloc, 
preferând să-şi petreacă timpul separat, el la ţară, ea în 
oraş. Nu se grăbise să o lase însărcinată. Bucuria de a o 
poseda murise în sera aceea, şi el nu prea reuşea să-şi 
stârnească entuziasmul pentru a se culca cu ea. 

În al treilea şi ultimul an, abia dacă se clintise de 
lângă ea, în timp ce cancerul o răvăşea. Elise îşi făcuse o 
listă cu toate lucrurile pe care nu avea să le facă. Nu 
îmbrăţişase cu drag moartea şi nici nu trebuia să o facă. Nu 


avea decât 22 de ani, păr care nu avea să încărunţească şi 
piele care nu avea să se rideze din cauza vârstei. 

Cu toate astea, scrisoarea ei îl nedumerea. De ce se 
ostenise să o scrie şi să aranjeze să fie publicată? Să-şi mai 
spele din vina de a-l fi păcălit? Cunoscându-i metodele 
înşelătoare, el nu putea să ia de bune cele scrise. Prin 
urmare, ce voia ea să obţină? Bazându-se pe ce trăise de 
când apăruse scrisoarea prima dată, probabil doar să-i facă 
viaţa cât mai neplăcută posibil. De parcă răceala din 
căsnicia lor nu fusese o pedeapsă suficientă pentru că îi 
căzuse în capcană. 

La sunetul unor paşi uşori care se apropiau, el ridică 
privirea şi-l văzu pe valet ducând o tipsie de argint. 
Bărbatul subţire, încărunţit la tâmple, se opri şi făcu o 
plecăciune uşoară. 

— Milord, Lady Fontaine şi fiica ei au venit în vizită. 

Frustrat că Elise îl pusese în această situaţie prea 
puţin de invidiat, el închise ochii. Primii vizitatori ai zilei. Se 
putea aştepta să mai vină cel puţin o duzină până când 
soarele îşi lua rămas-bun de la ziuă. Dacă spunea acum că 
nu era acasă, vizitatorii aveau să se întoarcă mai târziu. 
După ce-şi împături cu grijă şervetul de pe genunchi, dădu 
scaunul în spate şi se ridică. 

— Adu ceaiul în salon! 

Şi aşa continuă. Zi după zi. 

O paradă de tinere domnişoare eligibile la uşa lui. 
Vorbeau, şi vorbeau, şi vorbeau. Recitau poezii. Când şi 
când, mai şi cântau. Cântau şi la pian cu mare entuziasm. 
Era invitat la plimbări prin parc de parcă ar fi fost un ogar 
care avea nevoie să facă mişcare. Îi trimiteau invitaţii la 
cine, recitaluri, teatru, petreceri în grădină. Căutau să 
obţină promisiuni de valsuri la balurile care aveau să se 
organizeze odată ce începea sezonul. Alternau între a-l 
căina pentru pierderea îngrozitoare şi a-l asigura că 
fericirea îl aştepta chiar după colţ dacă se mobiliza să se 
îndrepte rapid spre ea - şi erau mai mult decât dispuse să 
devină contese şi să-l însoţească în călătoria sa de 
descoperire a fericirilor pe care viaţa încă le oferea, în ciuda 


nefericirii pe care soarta i-o rezervase în trecut. Prăjiturile 
cu lămâie fură cele care umplură paharul. In decursul a 
două săptămâni de când apăruse scrisoarea, primise atât 
de multe afurisite de prăjituri, că ar fi putut să-şi deschidă 
propriul magazin de dulciuri. Avea să o ia razna de-a 
binelea dacă mai simţea miros de lămâie şi de zahăr. 

Prin urmare, după ce porunci să i se facă bagajele şi 
să se închidă reşedinţa din Londra, plecă în căutarea liniştii. 


Capitolul 2 


Stând în spatele tejghelei lustruite din lemn de stejar 
din librăria ei, Fancy Trewlove citi încă o dată scrisoarea pe 
care o decupase din Times cu o lună în urmă. Cuvintele 
contesei de Rosemont despre dragostea pentru soţul ei 
mişcaseră inima înclinată spre romantism a lui Fancy, o 
inimă care, după ce avea să fie prezentată în societate la 
un bal, urma să o facă să se îndrăgostească de un lord care 
o privea mai degrabă ca pe o tovarăşă de pat decât de 
viaţă. 

Avea doar 19 ani, dar era cât se poate de la curent cu 
realităţile vieţii şi înţelegea pe deplin că circumstanţele 
naşterii ei nu aveau să îi fie de mare ajutor ca să obţină un 
loc în rândul aristocrației. Cu toate astea, familia ei era 
hotărâtă să o vadă măritată cu un nobil. Bărbatul trebuia să 
aibă un titlu. Să nu fie al doilea sau al treilea fiu, ci primul. 
Un duce era de preferat, un marchiz era considerat 
adecvat, un conte acceptabil, un viconte... un rezultat care 
trebuia pe cât posibil evitat. 

Din momentul în care îşi făcuse apariţia pe lume, 
familia îi decisese destinul şi o îndreptase inexorabil spre el, 
dar viaţa pe care i-o pregătiseră membrii familiei ei părea 
să fie lipsită de un element esenţial: de dragoste. 

Ea tânjea după dragoste mai mult chiar decât după 
aer. O, familia ei o iubea, nu se îndoia de asta, dar ea 
tânjea după acel gen de devotament despre care se scria în 


sonete, despre care vorbeau poeţii, o iubire enormă, aşa 
cum fusese cea de care avusese parte mama ei. Când 
Fancy era doar o fetiţă, dar suficient de mare cât să se 
întrebe despre lipsa unui bărbat în familie, îşi adunase 
curajul să întrebe despre tatăl ei. Cu lacrimi în ochi, mama 
îi explicase cum se îndrăgostise de un chipeş ofiţer de 
regiment. Nu erau căsătoriţi atunci când cedaseră pasiunii, 
în seara plecării lui spre o ţară străină, dar el promisese că 
aveau să se căsătorească la întoarcerea lui. Din nefericire, 
soarta intervenise, şi el murise eroic, dar tragic, pe 
însângeratul câmp de luptă din peninsula Crimeea. 

— Mi-a dat însă cel mai frumos cadou - pe tine. 

Chiar şi acum, amintirea cuvintelor mamei îi făcea 
ochii să se umezească. Din acea clipă, Fancy înţelese că era 
specială. Spre deosebire de fraţii ei, care fuseseră lăsaţi la 
uşa mamei ei, ea fusese dorită. 

Asta explica faptul că privea cu tandreţe poveştile 
pline de romantism, iar scrisoarea lui Lady Rosemont intra, 
cu siguranţă, în categoria asta, servind drept talisman, 
oferindu-i speranţa că şi ea ar putea descoperi o pasiune 
care să nu îi fie interzisă. Chiar în acel moment, degetele 
lungi şi subţiri ale viitorului ei soţ puteau deschide invitaţia 
aurită care să-i îndrepte paşii spre întâlnirea cu ea. Spre 
deosebire de mâinile fraţilor ei, mâinile lui aveau să fie fine, 
fără bătături sau cicatrici, mişcările lui reflectând eleganţă. 
Avea să stăpânească valsul la perfecţie, iar, când avea să o 
ia în braţe, ca să o învârtească, chiar dacă urma să o ţină la 
distanţa potrivită, cum se cuvenea, privirea lui avea să o 
captureze pe a ei şi să îi dezvăluie cât de ferm îl cucerise 
deja. Ochii lui aveau să reflecte căldură şi o urmă din 
dorinţa lui... 

Clinc... Clinc... 

Ea tresări vinovată când clopoţelul de deasupra uşii 
librăriei anunţă sosirea unui client. Judecând după 
fierbinţeala din obraji, ea se înroşise zdravăn, jenată că 
fusese surprinsă visând cu ochii deschişi. Nu o ajuta nici 
faptul că bărbatul care trecuse pragul îşi dăduse jos jobenul 
negru, dezvăluind un aspect chipeş, un chip care, fără 


îndoială, fermecase multe femei. Împături iute scrisoarea şi 
o ascunse în buzunarul rochiei, de unde o putea scoate 
oricând avea nevoie să îşi aducă aminte că dragostea 
exista şi în rândul aristocrației şi că drumul ales de familia 
ei pentru ea merita parcurs. 

Gentlemanul studie diferitele zone ale librăriei ei - 
rafturile care mărgineau peretele negru, rafturile paralele 
cu suluri elaborate de pergament aşezate perpendicular pe 
ele şi micile mese cu romane stivuite deasupra, cărţile 
adunate în colţuri. Cărţi, cărţi şi iarăşi cărţi oriunde se uita. 
Ea nu se putea sătura de ele, ceea ce era evident oricui 
intra în librărie pentru prima sau a suta oară. 

In adolescenţă, un băiat îi spusese că ea avea un fetiş 
când venea vorba despre cărţi. Pentru că citea mult, 
cunoştea cuvântul şi ce sugera băiatul, aşa că-l lăsase cu 
nasul însângerat. Ea ştia să aprecieze prea bine ce ofereau 
cărţile, îi admira pe cei care le scriau şi le era 
recunoscătoare celor care le publicau. Nu se ruşina din 
pricina asta; mai degrabă, se simţea mândră. 

Nu se putea decide dacă noul client, care părea să fie 
absorbit de împrejurimi, era fascinat de colecţia ei sau 
dezgustat că operele literare ocupau atât de mult loc. Ştiind 
că nu îl mai văzuse niciodată în librărie - înfăţişarea lui 
indica clar faptul că nu putea fi uitat uşor -, ea îşi îndreptă 
umerii înguşti ca să-i ureze chipeşului străin bun venit în 
magazinul ei. 

— Pot să vă fiu de folos, domnule? 

El îşi întoarse capul spre ea, şi ea fu captivată de cei 
mai pătrunzători ochi verzi pe care îi văzuse vreodată. 
Mintea păru să nu o mai ajute, şi ea ştiu că a se uita în 
adâncimile de smarald pentru tot restul vieţii nu ar fi de 
ajuns ca să aprecieze nenumăratele lor fațete, 
nenumăratele /u; fațete. El păru dintr-odată impozant, chiar 
dacă abordabil, iar ea îşi dori cu ardoare să se apropie de 
el, dar rămase unde era, nefiind dispusă să rişte vreun gest 
care să o coste o vânzare sau măcar posibilitatea ca el să ia 
o carte în mână. 

— Afişul de pe uşă arăta că aţi închis. 


Pronunţia lui, care sugera educaţie, familie bună şi 
probabil bogată, era mai elegantă decât a multora care 
locuiau în zonă. Dar vocea lui caldă, catifelată fu cea care îi 
dădu fiori. 

Interesant că, în ciuda afişului, el tot încercase uşa. 
Un bărbat care în mod evident nu avea încredere în ce se 
afla dinaintea lui - sau poate era genul care avea nevoie de 
dovezi că ceea ce i se comunica era adevărat. 

Se uită la pendula înaltă sprijinită de peretele din 
stânga ei, lângă birou, şi văzu că era într-adevăr cu zece 
minute peste ora şase, când închidea, de regulă, uşile. 
Fusese atât de captivată de scrisoarea aceea, că nu băgase 
de seamă când bătuse ceasul de ora şase. 

— Orarul afişat e mai degrabă o sugestie, nu o regulă. 
Nu sunt genul care să refuze o persoană aflată în căutarea 
unei cărţi. Dacă aţi dori să vă uitaţi... sau vă ajut cu plăcere 
să găsiţi ceva pe gustul dumneavoastră. 

El mai înaintă, dar doar câţiva paşi. 

— Nu doresc să deranjez, dacă eraţi pe cale să 
închideţi pentru seara asta. 

— Nu mă deranjaţi, vă asigur. Una dintre marile mele 
bucurii este să-i văd pe oameni că îşi găsesc cărţile 
potrivite. Chiar pot să vă recomand câteva dintre favoritele 
mele, dacă doriţi. 

— Câtă vreme sunteţi atât de amabilă să mă ajutaţi, 
mi-ar plăcea ceva cu aventuri şi fapte teribile. Aveţi 
ultimele din seria penny blood? 

Ea clipi şi deschise gura... Şi auzi un uşor oftat 
enervat dinspre el. 

— Sunteţi, fără îndoială, prea tânără ca să vă amintiţi 
expresia. Cred că acum sunt mai cunoscute drept penny 
dreadful. 

— Ah, da, uitaţi aici! 

Ea se mişcă de după tejghea şi se apropie de un stand 
îngust, cu rafturi înclinate, unde erau expuse publicaţiile 


1 Literatură de serie populară ieftină, publicată în secolul al XIX-lea în 
Regatul Unit. Termenul se referea, de obicei, la o poveste publicată în 
episoade săptămânale, fiecare costând câte un penny. (n.red.) 


săptămânale. 

— Aici, sunt disponibile exemplarele individuale, pe 
raftul acesta, iar aici, zise ea şi se duse un pic mai încolo, 
sunt ediţiile legate care conţin toate episoadele unei 
poveşti. 

— Foarte bine. 

El se apropiase şi se aplecă să studieze cotoarele, 
care dezvăluiau titlurile seriei. 

Adusese cu sine parfumul de colonie Bay Rum. Dacă 
nu s-ar fi aplecat, ea nu ar fi observat buclele care îi 
mărgineau ceafa şi care păreau umede la capete, făcând-o 
să creadă că se îmbăiase cu scurt timp înainte să iasă. Dar 
nu se ostenise să-şi radă şi barba care lăsa o umbră 
întunecată pe obrazul şi pe maxilarul lui. Era un maxilar 
magnific, puternic şi pătrăţos. Se gândi că era mare păcat 
să îl ascundă sub perciuni, deşi nu putea nega 
masculinitatea acestora. Umerii laţi o făcură şi ei să cadă 
pe gânduri, şi se întrebă dacă aşa era construit de la natură 
sau obținuse acel aspect prin muncă şi exerciţii. In zonă nu 
prea locuiau oameni care să-şi permită să lenevească, aşa 
că el, fără îndoială, avea o ocupaţie. Părea să fie un 
amestec ciudat de aspru şi catifelat, asemenea brandy-ului 
pe care îl savura ea când şi când. 

— A, Dick Turpin, făcu el pe un ton cald. Când eram 
mic, am petrecut multe după-amiezi citind despre 
aventurile acestui tâlhar. Scoase exemplarul de pe raft. O 
să-l iau pe acesta. 

— E şase şilingi. Dacă e prea mult pentru 
dumneavoastră deocamdată, pot să vă păsuiesc până la 
sfârşitul lunii, dacă lucraţi sau locuiţi în zonă. 

El nu îi oferi tocmai un zâmbet, ci un fel de zvâcnet al 
buzelor - ce buze minunate avea, pline şi cu formă 
frumoasă, cu colţurile ridicate, de parcă ar fi fost mereu 
amuzat de lumea mare. 

— Voi plăti acum. 

— Excelent! 

Ea se duse înapoi în spatele tejghelei. El scoase un 
mic portofel din buzunar, luă monedele necesare şi i le 


oferi. Ea nu putu să nu observe mâinile mari, înmănuşate şi 
eleganța cu care puse portofelul înapoi în buzunar. Dintr- 
odată, să tragă aer în piept i se părea dificil, copleşită de 
imagini cu acele mâini care puneau alte lucruri la loc - 
părul după ureche, un nasture la loc în gaică, şosetele în 
picioare -, toate alergând nechemate prin mintea ei. Ea nu 
ştia ce o făcea să aibă asemenea gânduri lascive cu privire 
la el, deşi în ultima vreme începuse să observe aspectele 
plăcute ale bărbaţilor. Familia ei ar fi oripilată, fără îndoială, 
să descopere că începuse să citească de curând cărți 
interzise prin legea obscenităţii - atunci când le putea găsi. 

Nu voia să fie complet inocentă când avea să îşi facă 
intrarea în societate. 

El miji ochii şi studie raftul din spatele ei, care găzduia 
descoperirile ei de cărţi rare, unele dintre ele restaurate la 
perfecţie chiar de ea însăşi. li ofereau asemenea plăcere şi 
încântare, încât abia se abţinu să nu îi prezinte toate 
exemplarele ei extraordinare, permițându-i să le examineze 
cu grijă şi să vadă cât de bine fuseseră păstrate. 

— Aceasta e o ediţie de început din Mânarie şi 
prejudecată? 

— Ediţie princeps, zise ea fără să poată să-şi reţină 
zâmbetul. A fost găsită la gunoi, dacă vă puteţi imagina. 
Lângă o casă din Mayfair. 

Ea desfăcuse pielea murdară şi decolorată cu mare 
grijă şi o prelucrase până când devenise din nou maleabilă. 
Când legase cartea la loc, arăta de parcă abia dacă fusese 
folosită. 

— Căutaţi des prin tomberoane? 

— Aţi fi uimit câte comori aruncă oamenii. 

— Probabil aş fi. 

— Dar nu eu caut prin gunoaie, ci nişte copii orfani, 
amărâţi, care îmi aduc descoperirile lor, în speranţa că vor 
câştiga câţiva bănuţi. 

Chiar şi atunci când cartea nu mai putea fi folosită sau 
restaurată, ea îi plătea, ca să se asigure că aveau ceva care 
să-i ajute să treacă ziua. 

— Nu îi încurajați să fure din alte părţi? 


A 


— Cât de cinic sunteţi! Nu, îi încurajez să nu accepte 
viaţa aspră pe care le-a rezervat-o soarta şi să creadă că 
aceasta poate fi îmbunătăţită cu efort, muncă susţinută şi 
hotărâre, dar şi cu un pic de ingeniozitate. 

— Atunci, vă doresc succes cu asta, zise el şi-şi înclină 
uşor capul. 

Dar ea nu putea să-l lase să plece fără să-i spună mai 
multe. 

— A venit odată un băiat să-mi aducă o poveste scrisă 
pe bucăţi de hârtie găsite ici şi colo. Cususe paginile 
laolaltă cu ac şi aţă. Am cumpărat povestea pentru doi 
bănuţi. Speranţa mea era să-l încurajez, că poate la 
maturitate să devină scriitor. Probabil aţi observat povestea 
în vitrină. 

Ea se străduise să aranjeze rafturi mici cu mărunţişuri 
în partea din faţă a vitrinei mari, ca să atragă oamenii 
înăuntru. Cărţi, o statuetă cu o femeie citind, alta cu un 
băiat cu o carte în mână, aşezat cu spatele sprijinit de un 
copac. Una dintre vitrine înfăţişa un birou micuţ cu hârtie, 
peniță şi cerneală - toate reprezentând munca unui scriitor. 

— Chiar am observat-o şi mă întrebam ce e cu ea. 

— Acum, ştiţi, zise ea şi-i oferi un zâmbet cald. 

— Într-adevăr. 

El o studia cu aceeaşi intensitate cu care îi studiase şi 
magazinul când intrase. Ea nu ştia de ce îi povestise atât de 
multe. Ba ştia. li plăcea să vorbească despre cărţi. Erau 
pasiunea ei de când Gillie o aşezase prima dată în poala ei 
şi deschisese o carte, ca să dezvăluie magia ascunsă între 
coperte. Ea era convinsă, luând drept indiciu căldura care i 
se răspândea în obraji, că se înroşise sub privirea lui 
cercetătoare. 

— Imi cer scuze, domnule. Nu am vrut să vorbesc 
atât. Vă rețin. 

— Eu sunt cel care v-a reţinut. Vă mulţumesc mult că 
aţi ţinut deschis pentru mine. 

— A fost plăcerea mea. 

Cum să nu fi fost, când el oferea o privelişte atât de 
irezistibilă? Ea văzuse doar tablouri cu munţi, şi totuşi era 


de părere că el rivaliza cu aceştia în maiestuozitate. 

— Sper să vă bucuraţi de carte la fel de mult ca în 
copilărie. 

— Nu am nicio îndoială că aşa va fi. 

Ea îl urmă spre uşă, unde el ezită preţ de o clipă - de 
parcă ar fi vrut să mai spună ceva - înainte să o deschidă şi 
să iasă din magazinul ei. Închise uşa în urma lui şi observă 
cum el se opri să studieze aranjamentul din vitrină, cel cu 
biroul în miniatură, înainte să plece mai departe. Părea 
umbrit de supărare, de tristeţe. Se întrebă dacă era cumva 
singur pe lume, fără familie. 

Răsuci cheia în broască, recunoscătoare pentru 
vânzare. Ar fi fost prima zi în care să nu fi pus niciun ban în 
casă, şi ea refuza să se lase descurajată de lipsa clienţilor. 
Ştia că nu toată lumea crescuse într-o familie care preţuia 
cărţile şi că erau şi mulţi oameni care nu şi le puteau 
permite. Deşi, de ceva vreme, lumea editorială se străduia 
să facă literatura mai accesibilă maselor, acesta fiind şi 
motivul pentru care putuse să vândă foiletoanele legate 
într-un volum atât de ieftin. 

Magazinul ei era deschis de mai bine de un an, şi 
vânzările crescuseră încetişor, mulţumită şi acţiunii de 
modernizare a acestei părţi din Londra de către fratele ei, 
Mick. Cu câţiva ani în urmă, el demolase clădirile părăginite 
pe care le cumpărase şi construise în loc clădiri solide din 
cărămidă. Magazinele mărgineau ambele laturi ale străzii. 
Pe colţ, vizavi de al ei - şi ocupând destul de mult loc - era 
încoronarea realizărilor lui Mick, marele lui hotel, care purta 
numele Trewlove. El nu voia să o vadă lucrând, preferând 
ca ea să-şi petreacă timpul pregătindu-şi intrarea în 
societate, dar ea reuşise să-l convingă să îi permită să 
folosească una dintre clădirile mai mici ca librărie. Toţi fraţii 
ei obţinuseră diverse tipuri de succes în viaţă, iar ea îşi 
dorea să contribuie la bunăstarea familiei şi a vieţii altora. 

Se duse înapoi spre tejghea şi zâmbi când motanul 
sări pe ea, întinzându-se languros şi privind-o ţintă cu ochii 
verzi. Ea îşi trecu degetele prin blana groasă, la fel de albă 
ca zăpada imaculată. Fusese un pisoi mic şi amărât, 


aproape fără blană - ce avea era încâlcită îngrozitor - când 
îl găsise lângă grajduri, legat ca un cârnat. 

Dacă avea să descopere vreodată cine îl lăsase aşa, 
avea să-l facă să regrete. Durase o vreme până câştigase 
încrederea motanului. 

— Eşti gelos, Dickens? Ochii lui aveau o nuanţă mult 
mai bogată de verde decât a ta, dar tu eşti în continuare 
bărbatul meu favorit. 

El doar toarse ca răspuns şi începu să-şi lângă laba. 

Ea îşi luă casa de bani şi se duse în micuțul birou, 
traversă spre tabloul unei femei cocoţate pe o scară, care 
se întindea spre o carte, şi îl dădu jos ca să scoată la iveală 
seiful, ascuns în spatele lui. Scoase lănţişorul de sub gulerul 
rochiei, luă cheia şi o băgă în broască, simțindu-se, ca 
întotdeauna, un pic misterioasă că avea un loc unde să 
ascundă lucrurile ei secrete. După ce deschise uşa, băgă 
casa de bani înăuntru şi închise seiful la loc. Tabloul îşi 
ocupă din nou locul pe perete, şi ea îşi îndesă cheia la loc 
sub corsaj. 

După ce rezolvă asta, îşi luă pălăria mică, decorată cu 
flori, se duse la oglinda ovală care atârna pe perete şi îşi 
poziţionă borul în aşa fel încât să-i confere un aer sofisticat. 
De la fraţii ei învățase că felul în care se prezenta trebuia 
să reflecte ce spera să obţină. 

— Jumătate din şmecherie e să-i convingi pe oameni 
că ai obţinut deja succesul, îi spusese Mick în ziua în care îşi 
deschisese magazinul. 

Luă o cărticică şi o băgă în buzunar - cele mai multe 
dintre rochiile ei aveau buzunare mari, unde putea 
transporta cu uşurinţă lucruri -, traversă mult iubita ei 
librărie şi păşi afară, pe trotuar. 

Oamenii se grăbeau de colo, colo, unii în drum spre 
casă de la serviciu, alţii mergând acasă de la cumpărături. 
Mirosul de pâine proaspăt scoasă din cuptor plutea în aer, 
de la brutăria aflată două uşi mai jos. Terminau, fără 
îndoială, comenzile pe care urmau să le livreze la hotel, 
pentru oaspeții care cinau acolo în seara aceea. 
Restaurantului elegant i se dusese vestea că servea 


mâncăruri delicioase - căci Mick nu s-ar fi mulţumit cu 
nimic altceva în afară de perfecţiune. Fancy încuie şi porni 
pe stradă. 

— Bună seara, domnişoară Trewlove, zise o femeie 
tânără cu un băiat şi o fetiţă agăţaţi de fustele ei, în timp ce 
ea îi grăbea. 

— Bună seara, doamnă Byng. Veniţi mâine la ora de 
poveşti? 

În fiecare după-amiază de vineri, Fancy îi aduna pe 
copii în magazin şi le citea poveşti. 

— lepuraşii mei nu ar lipsi pentru nimic în lume. 

Fancy bănuia că fiul şi fiica ei erau la fel de interesaţi 
de dulciurile pe care ea le oferea ca şi de poveşti. 

Deşi zona aceasta nu semăna defel cu mahalalele, ea 
era perfect conştientă de faptul că oamenii aceştia 
rămâneau cu doar puţini bani după ce plăteau toate 
necesităţile, iar asta o făcea să se simtă darnică şi să le 
ofere ceva în plus. 

Lecturile ei de după-amiază ofereau un moment de 
respiro pentru multe mame, mai ales pentru cele cu mulţi 
copii mici. Le observa adesea moţăind, în timp ce Fancy se 
străduia să le distreze prichindeii. Ştiind că puţine case 
aveau cărţi, îi plăcea ideea de a-i apropia pe copii de 
puterea cuvintelor, dar şi de a le stârni dorinţa de a merge 
la şcoală. Chiar dacă Legea Forster a educaţiei oferea 
finanţare publică pentru copiii ai căror părinţi nu îşi 
permiteau taxele pentru educaţie, mersul la şcoală nu era 
obligatoriu, ceea ce ea găsea inacceptabil. Nu toţi părinţii 
doreau să le facă viaţa mai bună propriilor copii. Ea 
crescuse într-o zonă unde unii considerau că era mai 
important ca progeniturile lor să muncească şi să aducă 
bani în familie decât să petreacă fie şi doar câteva ore pe zi 
într-o sală de clasă. 

Fu salutată şi de alţi oameni, în timp ce înainta pe 
stradă. Avea să îi lipsească să locuiască aici după ce urma 
să se căsătorească, dar îşi dădea prea bine seama că 
viitorul soţ, indiferent de titlu, trebuia să aibă o reşedinţă 
elegantă într-o zonă exclusivistă din Londra pe care se 


aştepta să o împartă cu soţia. Ca să fie o lady adevărată, 
avea să fie nevoită să renunţe la administrarea magazinului 
ei. Deşi Gillie îşi administra taverna, fusese mereu de la 
sine înţeles că Fancy era destinată să devină vlăstar al 
înaltei societăţi, şi asta nu se putea întâmpla decât dacă se 
dedica deplin activităţii de a face vizite de dimineaţă, de a 
găzdui ceaiuri de după-amiază, dineuri, baluri. Ca să nu mai 
vorbim despre faptul că trebuia să îi ofere soţului ei un 
moştenitor şi o rezervă, dar şi măcar două fiice. 

Dar, până la prezentarea ei oficială în societate, era 
liberă să facă ce dorea, şi ea îşi dorea să ia cina la Jolly 
Roger, o tavernă pe care Gillie o deschisese în zonă cu şase 
luni în urmă. Pentru că era ocupată să-şi administreze 
taverna, Sirena şi Unicornul, să îşi vadă de îndatoririle 
ducale şi să-şi crească fiica pe care i-o oferise ducelui, ea 
încredinţase frâiele noii afaceri lui Roger, care o ajutase şi 
la Sirena şi Unicornul. Bucătăreasa, care se întâmpla să fie 
şi iubita lui, prepara mâncăruri simple care erau o încântare 
pentru papilele gustative şi îi aminteau adesea lui Fancy de 
mâncarea mamei ei. 

Deşi îi plăcea că locuia singură, îi lipsea mama destul 
de mult, aşa cum îi lipsise şi când fusese trimisă la şcoala 
aceea elegantă de bune maniere, pe care o plătise Mick, 
acesta fiind un prim pas spre visul mamei lor de a o vedea 
pe Fancy încheind o partidă bună. Drept rezultat, manierele 
ei erau impecabile, pronunția mult mai rafinată şi nu 
vorbea de parcă tocmai ar fi ieşit dintr-un canal. 

Deşi ea nu vorbise niciodată de parcă ar fi avut origini 
umile. Gillie insistase ca toţi fraţii ei să vorbească bine, cu 
pronunție clară, pentru că era de părere că vorbirea corectă 
era esenţială ca să-ţi îmbunătăţeşti viaţa, şi primul ei 
angajator o educase în privinţa pronunţiei corecte. Inainte 
ca Fancy să fi participat la vreo oră formală de curs, Gillie o 
învățase să vorbească asemenea celor care locuiau în cele 
mai bogate zone din Londra. 

Deşi Fancy profita din plin de timpul petrecut la 
şcoală şi înţelegea necesitatea de a învăţa cum să 
vorbească impecabil, să păşească şi să mănânce aidoma 


celor din clasele superioare, tot îi displăcea faptul că era 
nevoită să petreacă timp departe de familie. Chiar dacă 
fraţii ei şi Gillie erau mult mai mari ca ea şi fiecare plecase 
la casa lui înainte ca ea să împlinească 12 ani, ei 
rămăseseră o constantă în viaţa ei, venind adesea în vizită, 
scoţând-o la plimbare, aducându-i dulciuri, păpuşi şi alte 
cadouri. O răsfăţaseră excesiv - încă o făceau -, iar ea Îi 
iubea pe toţi pentru asta şi nu voia să-i dezamăgească 
neobţinând locul în societate care să-i facă mândri. 
Magnitudinea a ceea ce trebuia să realizeze o apăsa mereu. 
Dar avea să meargă până la capăt şi nu urma să îi dea 
familiei motive să se ruşineze cu ea. 

„Ajunge cu gândurile astea.” Avea să-şi strice cina 
dacă nu înceta să tot răsucească gândurile astea în minte. 
Se îndreptă spre tavernă, unde putea să uite de ele. 
Deschise uşa grea şi păşi peste prag, se opri poticnindu-se, 
aproape strivindu-şi nasul de un zid lat care apăruse în faţa 
ei. Nu un zid. Un piept. Unul care tocmai fusese în 
magazinul ei. Îşi compuse un zâmbet şi ridică privirea. 

— Bună seara din nou! 

— Bună seara! 

Deşi era chipeş, fără îndoială, dacă afişa fie şi un 
zâmbet scurt, devenea irezistibil. 

— Aţi mâncat destul de iute. 

— Am aşteptat să se elibereze o masă. Nu e niciuna 
disponibilă. 

— 0! 

Ea sosise mai târziu decât de obicei. Se uită în jur şi 
văzu că el avea dreptate, dar apoi, în partea cealaltă a 
camerei... 

— Uitaţi! Una tocmai se eliberează acolo în spate. 

Doi domni se ridicaseră de la masa mică, pătrată, 
lipită de perete. 

— Mă duc să o ocup pentru dumneavoastră. 

Înainte să apuce să-i spună că masa era de drept a 
lui, pentru că ajunsese acolo înaintea ei, el dispăruse, 
picioarele lui lungi şi trupul zvelt ajutându-l să-şi croiască 
iute drum printre mesele aglomerate, până ajunse la cea 


goală cu doar câteva secunde înaintea băiatului cu 
ligheanul mic din cupru. Fără să fie nevoie să i se spună, 
tânărul, care avea în jur de 16-17 ani, se apucă să adune 
farfuriile şi paharele şi folosi apoi o cârpă umedă ca să 
şteargă blatul mesei şi şezutul scaunelor. 

Clientul care fusese mai devreme în magazinul ei îşi 
ridică mâna şi îi făcu semn să vină. Ea fu şocată de uşurinţa 
lui de a comunica foarte multe printr-un simplu gest, de 
parcă era obişnuit să poruncească şi să fie ascultat fără 
crăcnire. Fără ajutor, ea îşi croi drum printre mese, scaune, 
bănci şi oameni, salutându-i pe cei pe care îi cunoştea. In 
cele din urmă, ajunse la el. 

— Apreciez gestul galant, dar aţi fost înaintea mea 
aici. Masa ar trebui să vă revină. 

— Aţi fi ajuns înaintea mea dacă nu v-aş fi întârziat la 
magazin. 

Mina lui îi amintea de fraţii ei, şi era cât se poate de 
conştientă de timpul necesar ca să câştige o dispută cu ei, 
aşa că acceptă cu graţie înfrângerea, dar decise că era 
cazul să facă încă o încercare. 

— Cum sunt două scaune, nu văd de ce nu am împărţi 
masa. 

El miji uşor ochii, în ceea ce părea o expresie 
dezaprobatoare, de parcă ea ar fi sugerat să se dezbrace în 
pielea goală şi să alerge prin tavernă. 

— Sunteţi o femeie neînsoţită. 

— Acesta e motivul pentru care celălalt scaun e 
disponibil. 

Ea păstră un ton amabil şi plăcut, în loc să sublinieze 
că ştia exact ce era ea. Preţ de o clipă, ea se gândi că el 
avea să zâmbească, dar el păru a se strădui să nu o facă. 

— Vă rog. Puteţi să vă citiţi cartea, iar eu o voi citi pe 
a mea. Nu trebuie să vorbim. Ar fi ca şi cum am cina 
singuri. 

— Aveţi o carte? 

— În miniatură. În buzunarul rochiei. Vă rog să vă 
alăturaţi mie. Altfel, mă va roade vinovăția că v-am 
întârziat cina şi nu mă voi putea bucura de a mea. 


Nu ştia de ce insista, când el părea atât de 
dezinteresat de compania ei, dar nu-i plăcuse niciodată să 
deranjeze pe cineva. 

El îşi înclină uşor capul şi trase un scaun, indicând că 
era pentru ea. Ea se aşeză cu graţie pe scaunul din lemn, 
pentru că stăpânea lecţiile la care învățase cum trebuia să 
se aşeze o lady, fiind recunoscătoare când el se aşeză pe 
scaunul aflat în faţa ei, însă şi surprinsă că o făcu cu la fel 
de multă eleganţă. Văzuse nenumărați bărbaţi care se 
trânteau pe scaun între aceşti pereţi. Prea puţini se aşezau 
cu asemenea grijă, de parcă fiecare muşchi, os sau nerv 
fusese învăţat să răspundă cu o mişcare elegantă, de parcă 
posesorul era obişnuit să fie observat şi decis ca nimeni să 
nu îi descopere vreo imperfecţiune. El îşi scoase mănuşile şi 
le puse deoparte, în vreme ce ea şi le puse în poală. 

— Bună seara, domnişoară Trewlove. 

Ea ridică privirea spre tânăra cu faţa îmbujorată de 
efort, al cărei piept se afla în pericol să scape din corsajul 
negru. 

— Bună, Becky. 

— Ce aţi dori în seara asta? 

— Ce a pregătit Hannah? 

— Plăcintă ciobănească şi tocăniţă de berbecuţ. 

— O să iau plăcinta şi o jumătate de halbă de bere 
slabă. 

— Da, domnişoară. Şi dumneavoastră, domnule? 

— O să iau şi eu plăcinta şi o halbă de Guinness. 

— Prea bine, domnule. Mă întorc cât ai clipi. 

Fancy se uită cum Becky se îndepărta grăbită, 
adunând în drum halbe şi pahare goale, dând din cap spre 
cei care mai cereau o bere sau altceva de băut. Femeia era 
ca un jongler care aruncase prea multe mingi în aer, dar 
care reuşea eficient să le oprească să cadă. 

— Domnişoară Trewlove. 

Numele rostit încet, alene, de parcă ar fi fost un 
element de legătură care trebuia savurat, o făcu să-şi 
îndrepte din nou atenţia spre companionul ei de la masă. 

— Spuneţi asta de parcă nu aţi fi ştiut cine sunt. 


— Nu ştiam. Presupun că sunteţi rudă cu Mick 
Trewlove. 

Ea nu îşi putu stăpâni mândria pentru realizările 
fratelui ei, care i se citi pe chip. 

— Sunt sora lui mai mică. Şi nu aveţi de ce să vă 
simţiţi jenat. Nu ne-am prezentat niciodată. Eu sunt Fancy 
Trewlove. 

— Fancy Book Emporium, făcu el, gândindu-se un pic. 
Numele magazinului ar trebui să mai aibă un apostrof şi un 
Si 

Tipic masculin să indice un lucru evident sau să 
corecteze ce nu era de corectat. 

— Omisiunea a fost intenţionată. E un joc de cuvinte 
bazat pe numele meu. Dar încă nu mi-aţi spus cine sunteţi. 

E| ezită, de parcă nu ar fi fost sigur de sine. 

— Matthew Sommersby. Cu doi „m”. 

Ea îi întinse mâna. 

— Mă bucur să vă cunosc, Matthew Sommersby cu doi 
„m”. 

Zâmbetul pe care el i-l oferi aproape că-i tăie 
răsuflarea. Văzuse uşoare tentative, o tresărire ici sau colo, 
o uşoară curbură a buzelor, dar, când îşi întinse buzele într- 
un zâmbet care îi dezvălui dinţii perfecţi şi drepţi, când 
ochii îi sclipiră de parcă ar fi fost cu adevărat mulţumit, ea 
fu uluită de rapiditatea cu care el se transformase dintr-un 
bărbat teribil de serios într-unul care părea mai primitor, 
deschis, senzual, mai... în multe feluri. 

— O plăcere, domnişoară Trewlove. 

Palma lui care se simţea doar uşor aspră, asemenea 
celui mai fin nisip sub picioare, pe plajă, se lipi de a ei. Din 
cine ştie ce motiv, şi-l imagină sărutându-i vârfurile 
degetelor. El poseda o eleganţă şi un rafinament care îi 
aminteau de gesturile de la curte. Dar el îi dădu drumul 
simplu, apoi deschise şi închise palma, de parcă ar fi vrut 
să păstreze senzaţia pe care o simţise când o atinsese. 

— Presupun că locuiţi în zonă, zise ea. 

— Strada următoare. 86 Ettie Lane. Pot să văd spatele 
magazinului de la fereastra mea de la etaj. 


Ceea ce însemna că avea vedere spre dormitorul ei 
sau cel puţin vedea dacă era luminat, înainte ca ea să tragă 
draperiile. Se îndoia că el putea vedea înăuntru şi să 
observe mobila, deşi ea putea fi probabil văzută mişcându- 
se prin cameră. 

— Mick a numit strada după mama noastră. Locuiţi de 
mult acolo? 

— De puţin peste două săptămâni. 

— Şi cum vi se pare, ? 

— Până acum îmi place. 

— Fratele meu a muncit mult ca să facă zona primi... 

— lată, dragilor, zise Becky aşezând halbele pe masă. 
Beţi şi bucuraţi-vă! Mâncarea o să vină şi ea curând. 

— ...Primitoare, am vrut să zic, continuă Fancy, după 
ce fata plecă. Îşi ridică halba. Noroc! 

În timp ce el îşi ridică halba, ea sorbi o înghiţitură, 
savurând aroma proaspătă, aspră. 

Gillie servea doar ce era mai bun. 

Văzând că el deschide cartea cumpărată de curând, 
ea îşi scoase cartea miniaturală din buzunar, savurând 
faptul că privirea lui se îndreptă spre ea ca să-i surprindă 
mişcările, neştiind de ce îi plăcea să se scalde în atenţia lui. 
Poate că niciodată nu atrăsese complet atenţia unui bărbat 
până atunci. Nu era niciun secret în zonă despre locul unde 
crescuse ea şi că familia ei o considera destinată unor 
lucruri măreţe, aşa că cei mai mulţi dintre băieţi păstraseră 
distanţa, niciunul nedorind să se confrunte cu fraţii ei iritant 
de intimidanţi. 

— Ce citiţi? se interesă el. 

— Fabulele lui Esop. 

— Aveţi vreuna favorită? 

— Greierele şi furnica, aş zice. Se potriveşte familiei 
mele. A muncit mereu din greu, rareori găsind timp pentru 
joacă. Aveţi şi dumneavoastră una favorită, cu care să vă 
identificaţi, poate? 

— Corbul şi vulpea. Fii prevăzător cu linguşitorii sau 
ceva în genul ăsta. 

Ea ar fi putut jura că aude în glasul lui o urmă de 


amărăciune şi se întrebă care ar fi putut fi motivul. Dar nu-l 
cunoştea suficient de bine cât să întrebe de ce alesese 
tocmai această fabulă. Chiar dacă alegerea era una de care 
putea să ţină cont când avea sa înceapă vizitele în 
societate. După câte ştia ea, întregul sezon se baza pe 
linguşeală. 

— Aveţi o metodă prin care să distingeţi între 
linguşeală şi complimente cinstite? 

— Din păcate, nu. 


Capitolul 3 


Nu că Matthew Sommersby nu era tentat în momentul 
acela să reverse un şir de complimente linguşitoare care să 
o facă pe tovarăşa lui de cină să se înroşească de plăcere. 
Trecuse multă vreme de când fusese atras ultima oară de o 
femeie. Nu era sigur că întâlnise vreodată pe cineva aşa 
mic de statură ca ea, dar care să fie o prezenţă aşa 
impunătoare. Poate doar regina. Din clipa în care păşise în 
librărie, domnişoara Trewlove îi captase atenţia fără artificii 
sau linguşeli ori subînţelesuri. Îl întâmpinase pur şi simplu 
cu un zâmbet cald şi o voce pasională, care îl făcuse să îşi 
mai studieze o dată împrejurimile, să se asigure că nu 
intrase într-un bordel în loc de o librărie. Mintea i se 
umpluse de imagini cu acea voce răguşită şoptindu-i 
propuneri deşănţate în ureche. Nu avea idee de ce 
reacţionase aşa. Ea era, cu siguranţă, o femeie frumoasă, 
cu pomeţi înalţi, bărbie delicată, pătrăţoasă şi ochi căprui 
ademenitori, dar atracţia ei avea mai mult de-a face cu 
încrederea şi cu felul ei de a fi. 

Nu ar fi trebuit să fie surprins, cel puţin nu o dată ce- 
şi dăduse seama că era o Trewlove. In ciuda originilor 
modeste ale acestora, ei îşi croiau loc în societate - Mick 
Trewlove îndeosebi cu decizia lui de a demola ce fusese 


lăsat să putrezească şi să înlocuiască totul cu clădiri cu 
care comercianții şi rezidenții puteau să se mândrească. 
Era unul dintre motivele pentru care Matthew decisese să 
închirieze aici o casă. Era modernă şi curată, iar zona în 
sine oferea nenumărate facilităţi. 

— De ce o librărie? întrebă el. 

Zâmbetul pe care i-l oferi ea părea să cuprindă fiecare 
aspect al ei, să-i dezvăluie sufletul. 

— Răspunsul simplu este că îmi plac poveştile, dar 
mai sunt şi alte aspecte. Fraţii mei sunt toţi mult mai mari 
ca mine. Mama i-a trimis la o şcoală amărâtă din apropiere. 
Nu o costa nimic, pentru că şcolile sunt gratuite, finanţate 
din generozitatea altora. Lecţiile erau ţinute dimineaţa, şi 
nu li se permitea să participe decât până la 11 ani, aşa că 
toate astea se terminaseră când am apărut eu. Dar au 
învăţat să citească, vedeţi dumneavoastră, şi apoi nimic nu 
i-a mai putut opri. 

Focul din vocea şi din expresia ei îl captiva. Nu-şi 
putea aminti ultima oară când se simţise pasionat de ceva. 

— Au continuat să se educe singuri, informal. Au pus 
câştigurile laolaltă şi au plătit o guinee pe an pentru o 
bibliotecă de unde să împrumute cărţi. Nu puteau 
împrumuta decât o carte o dată şi făceau cu rândul, 
decizând cine să aleagă următoarea carte, dar ne-a deschis 
tuturor - Şi lor, şi mie - ochii spre lume. Amintirile mele cele 
mai dragi sunt cu ei citindu-mi, când eram foarte mică. Era 
magic. Aşa că am vrut să deschid o librărie ca să mă 
înconjor de poveştile pe care fraţii şi sora mea le-au iubit 
suficient cât să le împartă cu mine. Poveşti despre aventuri 
sau de iubire, cu mistere, oferă bucurii incontestabile şi 
infinite. Biografii, istorie, geografie, toate îţi lărgesc 
cunoştinţele despre tot ce ne înconjoară. Chiar dacă nu 
sunt neapărat de acord cu toate sentimentele exprimate, 
găsesc valoare în fiecare cuvânt scris, în fiecare cuvânt 
citit. Acesta este motivul pentru care am o librărie. 

De parcă nu i-ar fi întors lumea pe dos cu diatriba ei 
pasională, ea se aşeză mai bine pe scaun şi luă o înghiţitură 
lungă şi lentă din berea ei. Când termină, îşi linse buzele, 


înainte să-şi ridice din nou privirea spre el, şi el nu se putu 
abţine să nu se gândească la faptul că nu mai fusese aşa 
captivat de o persoană niciodată în viaţă şi nu avea să mai 
fie vreodată. Dragostea ei pentru cărţi era autentică, ea era 
autentică. 

— Aţi fost şi dumneavoastră la şcoala aceea amărâtă? 

Ştiind că numele venea de la faptul că aşa mulţi copii 
erau amărâţi, îmbrăcaţi în zdrenţe, el ura gândul că ea ar fi 
putut purta rochii ponosite, că ar fi putut umbla desculţă. 
Deşi ştia că existau oameni care crescuseră în sărăcie, nu 
purtase până atunci nicio conversaţie cu cineva care chiar 
trecuse prin asta. Făcea în mod regulat donaţii pentru o 
organizaţie caritabilă sau alta, dar nu avea un rol activ în 
opere de caritate. Dintr-odată, se simţi ruşinat de faptul că 
lipsa lui de iniţiativă ar fi putut rezulta într-o viaţă mai 
aspră pentru ea sau pentru alţii. 

— O, nu. Când am ajuns la vârsta pentru a merge la 
şcoală, fraţii mei lucrau cu toţii şi au pus bani împreună, de 
data asta ca să se asigure că voi merge la o şcoală privată 
şi mai târziu la pension. În ambele cazuri, părinţii elevilor 
erau comercianţi, bancheri, negustori sau aveau alte 
ocupaţii care le ofereau venituri decente, dar tot nu am fost 
acceptată pe deplin. Din nefericire, circumstanţele naşterii 
mele poartă un stigmat. Ea nu îl lămuri în privinţa 
circumstanțelor, dar nici nu era nevoie. Era un fapt bine 
ştiut că cei din familia Trewlove îşi purtau statutul de copii 
din flori ca pe o medalie de onoare. Anii mei de şcoală au 
fost destul de singuratici, dar nu le-am povestit niciodată 
fraţilor mei despre asta. Nu ştiu de ce v-am mărturisit 
dumneavoastră sau de ce bat câmpii pe subiectul ăsta. 
Sper că mă veţi ierta că am găsit de cuviinţă să-mi plâng 
de milă. 

— Nu se cheamă că v-aţi plâns de milă, domnişoară 
Trewlove. 

El nici nu voia să se gândească la faptul că ea şezuse 
singură la mese, stătuse la marginea grădinii, fără să fie 
invitată să se joace cu ceilalţi copii. Deşi poate că ceea ce 
suferise o motivase să îl invite să i se alăture în seara 


aceasta. Începea să se simtă recunoscător pentru faptul că 
o făcuse. Ea nu avea nici urmă de viclenie, şi el o considera 
reconfortantă. 


jJenată că împărtăşise astfel de amintiri şi gânduri 
personale cu un străin, Fancy făcu un semn din cap spre 
cartea pe care el o pusese pe masă. 

— V-am promis că, dacă vă aşezaţi la masă, veţi 
putea citi. 

— Aşa este. 

incercarea de a găsi sensul cuvintelor din carte se 
dovedea a fi un exerciţiu inutil. In general, nu avea nicio 
problemă să ignore orice altceva şi să se concentreze 
asupra unei cărţi, dar atenţia nu îi era, de regulă, atrasă de 
un domn ale cărui poveşti îşi dorea să le afle - pentru că 
acesta avea, cu siguranţă, poveşti de spus. El părea să nu 
aibă încă 30 de ani. De unde venise înainte să aterizeze 
aici? Cum îşi câştiga banii? 

Becky se întoarse şi puse pe masă câte un castron cu 
plăcintă ciobănească, un şervet şi o lingură în faţa fiecăruia 
înainte să se grăbească spre alţi clienţi. Domnul 
Sommersby lăsă cartea deoparte şi la unison îşi puseră 
amândoi şervetele pe genunchi. El luă plăcintă cu lingura, 
şi ea se chinui să nu se uite cum îşi închidea gura peste ea, 
dar era o bătălie pierdută, şi ea îşi imagină cum acele buze 
se închideau peste ale ei. Oare ce era cu ea de îi umblau 
astfel de gânduri necuviincioase prin minte? Îşi feri privirea 
şi se concentră asupra mâncării ei. 

— E dificil de citit în timp ce mănânci, zise el încet. 

De regulă, ea reuşea foarte bine să facă asta, mai 
ales în tinereţe, spre disperarea mamei ei, pentru că nu era 
felul în care o lady adevărată îşi ocupa timpul la masă. Cu 
ajutorul conversaţiei, te implicai în viaţa celuilalt, ascultai 
atent frânturi de informaţii ca să-ţi faci o imagine despre o 
persoană, despre caracterul acesteia. Cu domnul 
Sommersby ea eşua lamentabil, ceea ce nu era bine pentru 


momentul intrării ei în societate şi pentru a-l analiza pe 
bărbatul care ar putea să o ceară de soţie. 

— Sunt puţin surprins, continuă el, că sora lui Mick 
Trewlove preferă să mănânce aici, în loc să cineze cu el la 
hotel. 

Fratele ei avea un birou acolo, de unde îşi conducea 
afacerile, şi mai multe camere private la ultimul etaj al 
hotelului. Domnul Sommersby probabil ştia asta atunci 
când îşi închiriase casa, pentru că probabil fusese în birou 
ca să semneze contractul. 

— Nu prea aveam chef să fiu luată la întrebări, 
răspunse ea cinstit. 

El ridică întrebător dintr-o sprânceană. 

— Miercurea viitoare, voi fi prezentată în mod oficial 
în societate la un bal dat de sora mea Gillie - ducesa de 
Thornley - în onoarea mea. 

Toţi membrii familiei ei erau puţin agitaţi, nesiguri 
dacă oamenii aveau să vină din curiozitate cu privire la 
persoana obişnuită care atrăsese atenţia unuia dintre cei 
mai puternici duci din Britania sau nu aveau să vină deloc, 
lumea bună semnalând astfel neplăcerea pentru faptul că 
ducele de Thornley se căsătorise sub nivelul lui. 

Observând privirea lui speculativă, ea continuă: 

— Cât despre cum se face că am o soră care e 
ducesă... 

— Mă îndoiesc că cineva din Londra nu a auzit poveşti 
despre fraţii Trewlove şi diferitele lor căsătorii cu membri ai 
nobilimii. 

Mick se căsătorise cu Lady Aslyn, fiica decedatului 
conte de Eames şi pupila ducelui de Hedley - tatăl lui Mick, 
după cum se dovedise, nu că omul l-ar fi recunoscut oficial 
pe Mick drept fiu, deşi în ultima vreme relaţia lor devenise 
mai strânsă şi erau adesea văzuţi împreună. Finn se 
însurase cu Lady Lavinia, în vreme ce Aiden se căsătorise 
cu Selena, o ducesă rămasă văduvă. Apoi, desigur, mai era 
Gillie, cu ducele ei. Căsătoriile fraţilor ei ar fi trebuit să le 
ofere acceptarea socială pe care o doreau, dar se părea că 
aristocrația era reticentă când venea vorba să primească 


nou-veniţi în rândurile ei. 

— Presupun că e adevărat. Sunt subiect de 
conversaţie peste tot, din câte înţeleg. Au stabilit şi nişte 
standarde şi aşteptări foarte mari pentru mine, încă înainte 
să înceapă să colecţioneze soţii sau soţi aristocrați. Aşa că, 
atunci când iau cina cu Mick şi cu soţia lui, dragii de ei 
insistă să respectăm eticheta la cină - să alegem ustensila 
corectă dintr-un număr ridicol de tacâmuri aflate pe masă 
-, să discutăm doar subiecte potrivite pentru cinele cu 
nobilimea. Când mă voi căsători cu un lord, viaţa mea va fi 
plină de seri cu cine formale şi discuţii încete pe subiecte 
plictisitoare. Se uită în jurul ei. Mă îndoiesc că se vor auzi 
râsete puternice ori veselie la finalul unei zile grele şi că ne 
vom bucura de un pic de timp de relaxare cu prietenii. Aşa 
că am venit aici în seara asta ca să evit să mă confrunt cu 
greşelile mele de comportament şi să savurez veselia din 
jur. 

— Atunci, de ce să căutaţi să vă căsătoriţi cu un lord? 

Tonul lui era plat, nuanţat de o urmă de dezaprobare, 
de parcă ar fi avut dreptul să fie ofensat de planurile ei. Ea 
nu era foarte dornică să-l vadă cum o judecă. 

— Familia mea se aşteaptă la asta. Şi eu am crescut 
aşteptând asta. Ca să fiu cinstită, există prea puţine 
metode prin care o femeie să avanseze în viaţă în afară de 
căsătorie. Deţinerea unei afaceri sau munca susţinută îi pot 
aduce mai mult succes ca unui bărbat, dar nu îi aduc la fel 
de mult respect. Este destul de enervant, dar aşa 
funcţionează lumea. Puteţi să nu fiţi de acord cu afirmaţia 
mea, desigur. 

— Presupun că nu m-am gândit prea mult la asta, într- 
un fel sau altul. Depinde de ce trebuie să faceţi ca să 
obţineţi ce doriţi. 

— Tot ce este necesar. Nu aţi face la fel? 

— Nu sunt sigur că aş face. 

— Atunci, pot să presupun că sunteţi norocos şi că 
viaţa v-a oferit doar puţine provocări. 

— Aţi presupune incorect. 

De parcă s-ar fi jenat de propriile cuvinte, el îşi plecă 


privirea spre castron şi începu să îndese cartofii pufoşi de 
deasupra în umplutura de carne. 

Doamne. Cum ajunseseră aşa supăraţi? Era nevoie de 
o schimbare de subiect. 

— Dacă îmi permiteţi îndrăzneala, nu aveţi aerul că 
aţi proveni de pe străzi. Aş putea paria că aţi avut parte de 
ceva educaţie. 

— Tatăl meu a insistat. 

— Mă gândesc că aţi putea fi avocat. Sau bancher, 
poate. 

Cineva într-o poziţie de autoritate şi influenţă. Era 
vizibil în atitudinea sa, în încrederea care se revărsa în 
valuri dinspre el. 

— Nimic atât de interesant, vă asigur. 

Tonul lui indica faptul că acest subiect de conversaţie 
ajunsese la final, dar ea nu era pregătită să renunţe. 

— Acum, mMi-aţi stârnit curiozitatea, domnule 
Sommersby. Cum vă petreceţi zilele? 

— Făcând ce doresc. 

— Dar aţi spus că nu sunteţi norocos. 

— Totul are un preţ, domnişoară Trewlove. 

Ce preţ plătise oare? Nu că ar fi fost treaba ei, nu că 
ar fi fost suficient de necioplită ca să întrebe. Deja ajunsese 
la limita a ceea ce permiteau bunele maniere. Cu toate 
astea, nu putea să nege că era curioasă în privinţa lui. Era 
straniu cum îi stârnea interesul când nici un alt bărbat nu o 
făcuse - cel puţin, nu în felul ăsta. 

Găsise numeroşi bărbaţi ca fiind atrăgători, desigur, 
dar inima nu-i bătuse niciodată aşa din pricina frumuseţii 
vreunuia dintre ei. Nu îşi dorise niciodată să insiste asupra 
tuturor aspectelor vieţii lor, nu ştia de ce voia acum să ştie 
totul despre a lui. Poate era pur şi simplu pentru că 
începuse să se pregătească să analizeze bărbaţii pe care 
avea să îi întâlnească săptămâna viitoare ca potenţiali soţi, 
iar mintea ei decisese să exerseze aceste talente pentru a 
le ascuţi. Sau poate îi stârnise interesul doar pentru că 
părea aşa hotărât să nu dezvăluie nimic despre sine. 

În timp ce discutau, reuşiră să termine masa. Becky 


se grăbi spre ei. 

— Mai doriţi ceva, dragilor? 

— Nimic pentru mine, zise Fancy. 

— Nici pentru mine, răspunse el. 

— E cu dumneata, domnişoară Trewlove? 

Ea se uită spre el şi văzu cum se încruntă, cu confuzie 
în privire. Venise vremea să îi răsplătească generozitatea 
de mai devreme când îi oferise ei masa eliberată. 

— Da, răspunse ea. 

— Atunci, masa e din partea casei, spuse Becky 
zâmbind larg. 

— Nu, zise el aspru, voi plăti pentru mâncarea mea. 

— Dar sunteţi împreună cu domnişoara Trewlove, şi 
cei din familia Trewlove nu plătesc niciodată într-un local 
Trewlove. 

— Aceasta e o tavernă Trewlove? 

— A surorii mele, Gillie. 

— Ducesa. 

Ea zâmbi pentru că a ţine evidenţa membrilor familiei 
ei era o sarcină pe care el părea să o stăpânească. 

— Da. 

Ea se ridică de pe scaun, conştientă că el se grăbi să 
facă la fel, şi duse mâna în buzunar ca să scoată o coroană. 

Din nefericire, bucata decupată de ziar ieşi împreună 
cu moneda şi pluti spre podea, aterizând lângă vârful 
cizmei lui lustruite. 

Înainte ca ea să poată reacţiona, el se aplecă să o 
ridice. Ea apăsă moneda în palma slujnicei. 

— Asta e pentru tine, Becky. 

— A, domnişoară Trewlove, dar nu trebuie... 

— Te-ai îngrijit aşa bine de noi. lţi mulţumesc. 

Fata făcu o mică reverență. 

— Mulţumesc, domnişoară. Domnule. 

Apoi cineva o chemă şi ea porni în goană să 
servească alţi muşterii. 

Când Fancy se uită la domnul Sommersby, descoperi 
că el se uita la bucata de ziar care avusese îndrăzneala să 
se mai şi despăturească în drum spre podea. Ea întinse 


mâna. 

— Vă scap de asta acum. 

— De ce aţi avea aşa ceva la dumneavoastră? 

— Pentru că scrisoarea mi se pare teribil de romantică 
şi îmi face plăcere să o citesc. Şi dacă e să fiu cinstită - ea 
nu ştia de ce simţea nevoia să i se confeseze, poate pentru 
că se temea că fără alte explicaţii el ar considera-o doar o 
gâsculiţă proastă. Sper să am prilejul să-l cunosc pe Lord 
Rosemont la bal săptămâna viitoare şi să am ocazia să 
petrec timp în compania lui. Să-i ofer condoleanţele mele şi 
să ajung să cunosc mai bine un bărbat care i-a oferit soţiei 
sale atât de mult din inima lui. 

Domnul Sommersby ezită câteva momente, înainte să 
depună scrisoarea decupată din ziar în palma ei întinsă. 

— E un lucru periculos, domnişoară Trewlove, să te 
îndrăgosteşti de un bărbat înainte de a-l cunoaşte. 


Capitolul 4 


Dacă sclipirea de revoltă din ochii ei era o indicație 
pentru asta, domnişoara Trewlove nu acceptase cu plăcere 
remarca lui. El nu ştia de ce o făcuse. Ce îi păsa dacă ea 
decupa aiureli din ziare şi le purta prin buzunare? 

Poate pentru că îşi dăduse seama, spre marea lui 
groază, că o judecase greşit. O considerase deschisă şi 
onestă şi începuse să se intereseze mai mult decât în 
treacăt de ea, doar ca să afle că era posibil ca, în spatele 
acelor ochi căprui, adânci, care îi aminteau de o căprioară 
pe care o avusese în copilărie când îşi petrecea cea mai 
mare parte a timpului la ţară, să se ascundă o minte 
vicleană. 

Il enerva că ea plănuia să prindă un lord în mreje şi că 
avea să folosească orice mijloace necesare ca să îl aibă. 
Găsi că era şi mai iritant faptul că, din pricina stupidei 
scrisori, era posibil ca ea să îşi fi fixat ţinta pe contele de 


Rosemont. 

— Nu sunt îndrăgostită de el, se răsti ea în cele din 
urmă, punând scrisoarea înapoi în buzunar. Soţia lui îl 
adora, şi mi se pare lăudabil că el a putut inspira un 
asemenea devotament. Dar, mai mult, rugămintea ei de a-i 
alunga tristeţea m-a mişcat. Nu că v-ar interesa pe 
dumneavoastră - şi nici nu am de ce să mă justific. Ea 
scoase un oftat nerăbdător. Vă mulţumesc pentru 
conversaţia din timpul cinei. E târziu, şi trebuie să plec. 

Se lăsase întunericul. El nu-şi putea aminti ultima 
oară când mâncase relaxat. În general, înghiţea mâncarea 
pe nerăsuflate, doar ca să îndeplinească sarcina de a-şi 
hrăni organismul şi de a putea trece la băutură. 

— O să vă conduc înapoi la magazin. 

— Mă descurc şi singură. Nimeni nu ar îndrăzni să mă 
acosteze. Ştiu că fraţii mei i-ar omori. 

— Presupuneţi că toată lumea de pe aici ştie că 
sunteţi o Trewlove. Eu nu ştiam. 

Ea deschise gura să protesteze, dar o închise iute, 
dându-şi seama că el câştigase deja disputa. 

— Nu pot să vă opresc dacă v-aţi decis să mă însoţiţi. 

Oricum era hotărâtă să încerce, pentru că se întoarse 
pe călcâie şi se îndreptă iute spre uşă, doi tineri sărind la o 
parte din calea ei, dându-şi seama imediat că riscau să fie 
dărâmaţi. El o prinse din urmă exact când se apropia de 
uşă, apucă mânerul şi trase. Ea trecu pragul murmurând o 
mulţumire, care, în mod inexplicabil, îl făcu să zâmbească 
pentru a doua oară în seara aceea. Se obişnuise cu lipsa 
fericirii de ceva vreme şi era straniu să o simtă bătându-l 
pe umăr. 

Traversară strada în tăcere, ghidaţi de lumina 
felinarelor, şi se îndreptară pe pavajul din cărămidă, până 
ajunseră la librărie. Ea băgă mâna în buzunar şi scoase o 
cheie. De data asta, nu mai pluti nicio bucată de hârtie spre 
pământ. După ce descuie uşa, ea rămase nemişcată o clipă, 
apoi se uită peste umăr. 

— Să nu ocoliţi librăria, domnule Sommersby. 

Ea îşi proteja afacerea. In ciuda ambițiilor. Sau poate 


din pricina lor. Nu i se părea genul de femeie care să 
accepte eşecuri de niciun fel, nici măcar când venea vorba 
despre a prinde în mreje un lord. 

— Sunt sigur că, în curând, îmi voi dori altă carte, 
domnişoară Trewlove. Somn uşor! 

Ea deschise uşa şi se strecură înăuntru, închizând-o în 
urma ei. Deşi ferestrele care aveau mici rafturi pentru cărţi 
şi mărunţişuri îl împiedicau să vadă înăuntru, tot reuşi să 
urmărească traseul lămpii în timp ce urca - fără îndoială 
era ea, urcând scările -, până când dispăru din vedere, 
asigurându-l că era în siguranţă în camerele ei. Se uită în 
jur, se gândi pentru o clipă să se întoarcă la tavernă pentru 
încă o bere, dar, cum ea nu mai era acolo, gălăgia din 
locurile acelea, care de regulă îi îneca gândurile, nu îl 
atrăgea foarte mult. 

Se îndreptă în jos pe stradă, dând colţul. Se uită în 
sus, la clădirea din cărămidă, şi văzu lumina palidă 
revărsându-se printr-o fereastră de la etaj. Ea era în 
camerele ei acum, pregătindu-se fără îndoială de culcare, 
scoţându-şi agrafele din părul negru ca tăciunele, trecându- 
şi peria prin şuviţele lungi. Împletindu-şi-l. Apoi avea să îşi 
descheie încet corsajul rochiei albastre... 

Gândurile i se opriră brusc. Nu avea să se lase 
fermecat şi să cadă în plasa ei de înşelăciuni din cauza 
pasiunii ei pentru cărţi sau priceperii ei de a crea un 
magazin care invita lumea înăuntru şi oferea confort la fel 
de ademenitor ca o pătură caldă într-o seară friguroasă. 
Sau din cauza ochilor ei mari, ori a chipului ei frumos, ori a 
bunătăţii arătate unei slujnice de cârciumă, ori a felului 
cum întâmpina un străin. 

Trecu de grajdurile care se întindeau între magazinul 
ei şi reşedinţa lui. Işi continuă drumul, o coti la dreapta pe 
stradă, ajunse pe aleea spre casa lui, urcă treptele în fugă 
şi intră în casă. Se întinse spre lampă şi aprinse flacăra 
până când o lumină galbenă, blândă lumină holul din faţă. 
Se duse direct spre holul mic, ignorând scările înguste care 
duceau la etaj, unde avea dormitorul, şi intră într-o cameră 
micuță, unde lua masa, mâncarea fiind preparată de o 


femeie pe care o angajase să gătească în micuța bucătărie 
de dincolo de cameră şi să facă curat. Lângă şemineu se 
afla un fotoliu tapiţat, şi aici petrecuse multe seri, citind. Se 
duse la masa simplă pe care se afla o carafă solitară şi-şi 
turnă un pahar de scotch. 

Având consolarea în mână, urcă scările. La etaj, 
palierul îngust se deschidea spre camere de ambele părţi. 
Intră în cea din dreapta, în dormitorul său, mobilat simplu 
cu un pat cu baldachin şi o masă alături, un dulap vizavi, un 
fotoliu înalt cu brocart într-un colţ. Se duse direct la 
fereastră. Luând o înghiţitură de scotch, se sprijini cu 
umărul de catul ferestrei. Când era într-o stare de spirit 
contemplativă, prefera să îşi lase privirea să colinde asupra 
a orice se afla dincolo de fereastra lui. Dimineaţa devreme 
se uita la căruțele trase de cai mari care se îndreptau spre 
grajduri. Noaptea târziu observa adesea beţivi care se 
poticneau pe stradă. Văzuse o sumedenie de pisici, câţiva 
câini, când şi când câte un copil. Şi, uneori, noaptea târziu, 
privirea i se îndrepta în sus spre lumina slabă de la 
fereastra ei, care se revărsa în întuneric şi alunga o micuță 
parte din el. Adesea, îşi dorea să poată să-şi între în suflet 
şi să alunge hăul negru care se instalase acolo. 

Pentru că exista acolo un teribil abis de singurătate şi 
disperare, dorinţa de a avea ceva ce nu urma să aibă 
niciodată: iubire. Îşi riscase o dată inima, şi acum era 
hotărât să nu o mai facă. 

Uitându-se la umbrele care se mişcau în spatele 
draperiilor trase la etajul librăriei, el se întrebă dacă 
fereastra era cea de la dormitor, dacă o vedea pe vecina lui 
pregătindu-se de noapte. Se întrebă dacă Fancy Trewlove 
avea să viseze la contele de Rosemont. 

Biata fată avea să fie dezamăgită când urma să 
participe la primul ei bal, pentru că speranţele aveau să îi 
fie năruite, căci nu avea să îi fie prezentată lui Rosemont. El 
nu avea să se plece în faţa ei, nici să îiia mâna ca săo 
sărute. Nu avea să o invite la dans, să o ţină în braţe şi să o 
învârtă pe parchetul lăcuit. Nu avea să îi spună că are cei 
mai expresivi ochi căprui pe care îi văzuse vreodată. Nu 


avea să îi destăinuie că, de mai multe ori, în cursul cinei, 
decisese că gura ei era concepută perfect pentru sărutări. 
Nu, contele de Rosemont nu avea să facă niciunul 
dintre aceste lucruri. 
Pentru că acum, că îi cunoştea planurile, nu voia să 
aibă nimic de-a face cu ele. 


Capitolul 5 


La şapte şi jumătate a doua zi dimineaţă, Fancy bătu 
la uşa apartamentului fratelui ei de la hotel. Aceasta fu iute 
deschisă de un valet înalt care făcu o plecăciune 
politicoasă. 

— Bună dimineaţa, domnişoară Trewlove. 

— Cum eşti în dimineaţa asta, James? 

Ea îl ocoli, îşi dădu jos pălăria şi mănuşile şi i le 
întinse. 

— Foarte bine, domnişoară. Ce drăguţ din partea 
dumneavoastră să întrebaţi! 

Nici pe departe. Era doar bună creştere, deşi i se 
spusese că nobilimea nu mulțumea niciodată servitorilor şi 
nici nu conversa cu ei. 

— Mă servesc singură cu micul dejun. 

— Prea bine, domnişoară. 

In timp ce se îndrepta pe coridor, nu se putu abţine să 
nu se gândească la cât de confortabil se simţea în 
apartamentele fratelui ei. Păşi în mica sufragerie, iar Mick 
lăsă ziarul deoparte şi se ridică. 

Nu că l-ar fi citit. Mai degrabă, stătea aplecat spre 
soţia lui, aşezată lângă el, şi îi spunea ceva ce o făcea să se 
îmbujoreze. Fancy voia şi ea asta, un bărbat care, mult 
timp după căsătorie, încă să-i mai şoptească la ureche 
cuvinte deocheate. 

— Bună dimineaţa, surioară, zise Mick, cu o nuanţă de 
tachinare în glas, pentru că ea nu era doar cea mai tânără 
dintre copiii lui Ettie Trewlove, ci şi cea mai scundă. Chiar şi 


Gillie era aproape la fel de înaltă ca fraţii ei. Ce mai faci? 
continuă el. 

Era cam obosită. Din pricina domnului Sommersby nu 
dormise prea bine. Deschisese draperiile pe furiş doar un 
pic, cât să-l vadă stând la fereastra dormitorului său, 
privind afară. Pentru că era prea departe ca să-i 
desluşească trăsăturile, nu putea fi sigură dacă el se uita 
spre grajduri sau spre cer ori chiar avea ochii închişi. 
Mişcările sale, în schimb, erau mai uşor de văzut. Se 
sprijinise de tocul ferestrei şi sorbea ceva. Probabil scotch. 
Alene, languros. De parcă priveliştea era captivantă şi 
merita tot interesul său. 

Luase acei ochi verzi cu ea în somn şi visase la un 
bărbat căruia îi plăcea să citească cărţi din seria penny 
dreadful, să îi şoptească vorbe provocatoare la ureche în 
timp ce mâna îi mângâia locuri care nu mai fuseseră 
dezmierdate de vreun bărbat. 

Se înfierbântase şi se zvârcolise de dorinţă şi se 
trezise descoperind păturile şi cearşafurile pe jos, Dickens 
uitându-se de sub morman la ea cu ochii mijiţi, făcând-o să 
se întrebe dacă nu-l dăduse şi pe el jos din pat. Nu că i-ar 
mărturisi asta fratelui ei. 

— Foarte bine, mulţumesc. Dar tu? 

Ea se duse spre bufet, unde bucătarul lui personal 
pregătise un adevărat festin, din care nimic nu se pierdea. 
Aslyn distribuia mâncarea rămasă la adăposturile din zonă 
care se ocupau să hrănească nevoiaşii. 

— Nici că se poate mai bine. 

Se duse la masă, şi un valet trase un scaun pentru ea. 

— Şi tu? o întrebă ea pe Aslyn, odată ce se aşeză. 

— Perfect. 

— În toate privinţele, adăugă Mick, care se aşeză şi el 
la loc. 

Dintre toţi fraţii ei, Mick era cel de la care nu te 
aşteptai să fie atât de teribil de îndrăgostit. Un alt motiv 
pentru care nu lua prea des cina aici. Era foarte fericită că 
cei doi erau îndrăgostiţi nebuneşte, dar era dificil de privit, 
mai ales că ea încă nu găsise pe cineva cu care să împartă 


un asemenea devotament. În afară de asta, se simţea 
adesea ca o intrusă, ştiind că, dacă ea nu ar fi fost de faţă, 
ar fi avut loc mult mai multe atingeri, sărutări şi mângăâieri. 

— Cum ţi-ai petrecut seara? o întrebă Mick. 

— Am luat cina la Jolly Roger. Când m-am întors la 
magazin, mi-am stivuit cinci cărţi pe creştet şi am urcat 
scările ţinându-le în echilibru... 

— Serios? făcu Aslyn. Cinci? 

Fancy zâmbi uşor, închipuindu-şi cumnata petrecând 
mult timp ţinând cărţi în echilibru pe creştet, pentru că 
avea una dintre cele mai frumoase ţinute pe care le văzuse. 

— Nu, glumeam doar. Cred că ţinuta mea e destul de 
bună. Nu am exersat deloc. Am citit doar. 

Se gândi dacă să amintească despre domnul 
Sommersby, să afle dacă Mick ştia ceva despre chiriaşul 
său, dar voia să-l ţină secret, doar pentru ea. De asemenea, 
voia să evite şi interogatoriul. Cum îl cunoscuse? Cât de 
bine îl ştia? Era de încredere? De unde ştia? Şi nu era bine 
să petreacă timp în compania lui fără însoţitoare. Deşi 
putea să susţină că fusese supravegheată de personalul de 
la Jolly Roger. Dar el ar fi putut chiar să-l alunge pe domnul 
Sommersby dacă se gândea că bărbatul o distrăgea pe 
Fanny de la țelul pe care familia îl stabilise pentru ea. 

— Vei avea puţin timp de citit, odată ce va începe 
sezonul, zise Aslyn. Am făcut o listă cu femeile cărora le 
vom face vizite de dimineaţă, după prezentarea ta în 
societate. Şi nu mă îndoiesc că unele te vor vizita şi ele. Mă 
întreb dacă nu ar fi mai bine să-ţi petreci zilele aici, pentru 
că vom da de ştire că aceasta e reşedinţa unde poţi primi 
vizitatori. Cu siguranţă, vom dori ca domnii să te viziteze 
aici, pentru ca să poţi avea însoțitorii potriviţi. 

— Eşti optimistă. Cred că va funcţiona cât se poate de 
bine dacă vei trimite un servitor să mă aducă atunci când e 
nevoie. 

Nu voia să renunţe la prea mult din timpul petrecut în 
librărie, pentru că avea să vină şi ziua când urma să fie 
nevoită să renunţe de tot la ea. 

— Poate voi primi şi la librărie pe câţiva. Aş putea 


servi ceai în salonul de lectură. Era o încăpere deasupra 
magazinului, gândită pentru ca oamenii să poată sta în 
fotolii comode şi să citească atât cât le poftea inima. Aş 
avea nevoie doar de una dintre slujnicele tale care să vină 
şi să facă ceaiul la mine în bucătărie. 

— Bănuiesc că e şi asta o opţiune. Să vedem cum va 
fi. 

Ceea ce însemna că lui Aslyn nu prea îi plăcea 
opţiunea aceea. 

— Desigur, mai sunt şi grădinile de aici. 

In spatele hotelului, departe de stradă, Mick crease o 
oază de verdeață, unde oaspeţii puteau bea ceai, puteau 
citi sau se puteau plimba. Ar fi mai relaxant, mai puţin 
obositor să primească acolo musafirii. Dacă urma să aibă 
musafiri. Se străduia să nu aibă aşteptări prea mari, să fie 
realistă, ca să nu fie prea dezamăgită dacă ieşirea ei în 
societate se întâmpla în ritm de melc. 

Scormoni cu furculiţa în ouăle cu unt. Dintr-odată, 
nimic din faţa ei nu era prea apetisant. Poate pentru că 
gândul la gentlemeni care să o viziteze îi amintea de 
avertismentul domnului Sommersby. 

„Este periculos să vă îndrăgostiţi de un bărbat înainte 
să-l cunoaşteţi.” 

Reacţia domnului Sommersby o şocase. El păruse 
aproape gelos, deşi cu siguranţă interpretase greşit reacţia 
lui. 

Abia se cunoscuseră, şi el nu dăduse de înţeles că ar 
fi simţit altceva în afară de un interes prietenesc pentru ea 
- poate nici măcar asta. Poate că avea doar un dispreţ faţă 
de aristocrație. Poate era un domn înstărit, dar, dacă locuia 
în zona asta din Londra şi nu în Mayfair, atunci mijloacele 
sale financiare erau, fără îndoială, mai modeste. 

După cum îi spusese ea, nu era îndrăgostită de 
contele de Rosemont. Scrisoarea era doar un exemplu 
pentru ceea ce spera Fancy să obţină. Chiar şi aşa, fusese 
destul de jenant să fie descoperită cu ea în buzunar. 

— Aslyn, îl cunoşti pe Lord Rosemont? 

— Au existat prezentări, da, dar numai în treacăt. Nu 


am vorbit niciodată mai mult. Bănuiesc că te gândeşti la 
scrisoarea pe care soţia sa a aranjat să fie publicată în 
Times. 

— Ştiu că e prostesc să pun asemenea preţ pe 
scrisoarea pe care o femeie a scris-o pe patul de moarte, 
dar o găsesc atât de convingătoare, fascinantă - faptul că 
s-a gândit să facă un asemenea gest înainte să părăsească 
lumea asta. Trebuie să fie un bărbat extraordinar. 

— Aşa s-ar zice. Dar, ştiind că el nu va fi niciodată un 
peţitor, nu am fost foarte atentă în privinţa lui, zise Aslyn 
râzând uşor. Deşi, ca să fiu cinstită, îi vedeam pe bărbaţi 
mai degrabă doar ca parteneri de dans, pentru că 
întotdeauna m-am aşteptat să mă căsătoresc cu Kipwick. 

Fiul ducelui de Hedley şi moştenitorul său. Mick i-o 
furase, la început cu intenţia de a o ruina, dar apoi ea îi 
cucerise inima. 

Fancy o privi pe Aslyn cum se întinse şi-şi împleti 
degetele cu ale lui Mick. El le duse la buze şi le ţinu pur şi 
simplu acolo, susţinându-i privirea, a lui încălzindu-se sub a 
ei. 

— Socoteala de acasă şi toate cele. 

Aslyn ridică dintr-o sprânceană delicată. 

— Te referi la mine sau la tine? 

— La amândoi, chicoti el cu voce joasă. 

Fancy ştia că nu urma să mai aibă loc nicio 
conversaţie despre Lord Rosemont acum, pentru că cei doi 
se aflau din nou în lumea lor. Îşi împături şervetul şi îl puse 
lângă farfurie. 

— Ar trebui să plec. 

Aslyn se uită la ea cu o expresie vinovată. 

— Dar abia dacă ai mâncat. 

— Am mâncat destul. Vă mulţumesc că m-aţi invitat la 
micul dejun. Nu te ridica, Mick! Ea îşi împinse scaunul şi se 
ridică. Mă descurc singură. 

În timp ce ieşea din cameră, auzi şoapte şi un oftat 
Uşor. 

După ce ieşi din apartamentele lui Mick şi ajunse pe 
coridor, se uită spre uşile duble de sticlă pe care era 


inscripţionat  „Trewlove”. ÎI putea vedea pe domnul 
Tittlefitz, secretarul lui Mick, aşezat deja la biroul său. 

Se îndreptă într-acolo, deschise una din uşi şi păşi 
înăuntru. El sări imediat în picioare. 

— Domnişoară Trewlove. Ce surpriză încântătoare! 

El era unul dintre cei mai pozitivi oameni din câţi 
cunoştea. Se născuse copil din flori şi crescuse în mahalale, 
astfel că ar fi avut tot dreptul să fie plin de amărăciune, în 
schimb era o fire plină de optimism şi era o plăcere să fii în 
preajma lui. 

— Am fost în vizită la fratele meu. Dacă stau să judec 
după şoaptele pe care le-am auzit la plecare, cred că va 
mai dura până să apară. 

Domnul Tittlefitz se înroşi profund, aşa tare, încât îi 
dispărură şi pistruii de pe faţă. 

— Nu are nimic urgent planificat pentru dimineaţa 
asta. 

Ea bănuia că nu ar fi contat nici dacă ar fi avut. Să-şi 
mulţumească soţia venea întotdeauna pe primul loc. Nu 
putea decât să spere că viitorul ei soţ avea să fie la fel de 
atent. 

— Nu reuşesc să găsesc pe cineva care să vă ajute cu 
lecţiile în serile în care nu pot să fiu acolo. 

Ea şi domnul Tittlefitz se oferiseră voluntari în două 
seri pe săptămână să ofere lecţii gratuite de citit pentru 
adulţii care nu fuseseră la şcoală sau merseseră prea puţin. 
Ea se simţea vinovată că el avea să ducă greul lecţiilor 
odată cu începerea sezonului. 

Abordase mai multă lume care să-i ţină locul, dar prea 
puţini aveau timp liber pentru o treabă care nu le aducea 
bani. Nu putea să-i roage pe fraţii ei căsătoriţi, pentru că 
aceştia aveau să fie şi ei la baluri. Fratele ei Beast era 
scump la vedere în ultima vreme. 

— Nu vă preocupaţi prea mult. Nu o să fie dificil să mă 
ocup singur de lecţii. Deşi se va simţi absenţa 
dumneavoastră. 

— Mă tem, domnule Tittlefitz, că îmi voi dori să ajut la 
lecţii decât să fiu în centrul atenţiei la un bal plin de 


membri din înalta societate. 

— O să-i cuceriţi, fără îndoială, domnişoară Trewlove. 
Nu mă îndoiesc deloc de asta. 

— Spuneţi cele mai amabile lucruri. 

— Nu le-aş spune dacă nu aş crede că sunt adevărate. 

Unul dintre motivele pentru care era un profesor aşa 
eficient era că se pricepea la încurajări sincere. 

— Nu vă mai rețin, dar o să continui să mă mai 
gândesc pe cine aş putea convinge să vă ajute când voi fi 
indisponibilă. E o provocare, pentru că cei mai mulţi oameni 
din zonă sunt foarte ocupați, lucrează mult şi au prea puţin 
timp de relaxare... 

Gândul i se îndreptă spre companionul ei de la cină de 
seara trecută. Oare ar putea să-l convingă să ajute? 
Lucrurile rămăseseră cam ciudate între ei, dar putea să uite 
asta pentru binele general, întrebarea era dacă şi el ar 
putea. 

— Sunteţi bine, domnişoară? 

Ea încuviinţă din cap uşor. 

— Da. Tocmai mi-a venit o idee. O posibilă soluţie 
pentru dilema noastră. Va trebui să mă mai gândesc puţin. 
O zi bună, domnule Tittlefitz! 

— Şi dumneavoastră, domnişoară Trewlove. 

Înainte să plece din hotel, ea se opri la bucătărie, 
unde unul dintre membrii personalului îi dădu o carafă 
micuță cu smântână. Când ajunse la magazin, se duse la 
etaj şi o turnă într-o farfurie. Dickens sosi imediat să lipăie 
din ea. Nu părea să-i pese de altceva în afară de pasiunea 
lui pentru smântână. 

După ce îşi puse deoparte pălăria şi mănuşile, ea 
cobori înapoi la parter. 

Ca întotdeauna, rămase mai întâi nemişcată un 
moment, sorbind din priviri ce reuşise să construiască cu 
ajutorul familiei. 

Fiecare membru al familiei ei şi domnul Tittlefitz 
fuseseră drăguţi să o ajute să pună cărţile pe rafturi. Peste 
tot pe unde se uita, erau amintiri cu ei ajutând-o într-un fel 
sau altul, fără să se plângă niciodată, făcând totul din 


bunătatea sufletului lor. Nu se aşteptase să descopere 
această satisfacţie incredibilă lucrând aici. La început, 
văzuse asta ca pe o ocazie de a se înconjura de cărţi, ca să- 
şi umple zilele până când începea sezonul. Acum, totul 
însemna aşa mult pentru ea, încât avea să îi fie greu să 
renunţe. 

La ora nouă, descuie uşa din faţă, pregătită pentru 
afaceri. Spera ca domnul Sommersby să fi terminat de citit 
cartea şi să vină să mai cumpere una. Se întrebă cât 
stătuse la fereastră, cât durase până când se retrăsese 
pentru noapte sau până când se afundase în aventurile lui 
Dick Turpin. Ce ciudat cum fusese transformat un infractor 
într-un personaj eroic, dar, din cine ştie ce motiv, oamenilor 
le plăceau ticăloşii. Când venea vorba despre femei, fraţii ei 
cu siguranţă beneficiaseră de atitudinea asta. 

Matthew Sommersby părea mai mult gentleman 
decât ticălos. Ca atare, poate că avea să fie dispus să ajute 
cu lecţiile. Dacă putea să restabilească relaţia pe care o 
avuseseră înainte ca scrisoarea decupată din ziar să-i scape 
din buzunar şi să-i atragă atenţia. 

Prin urmare, când sosi Marianne mai târziu în cursul 
dimineţii, ca să o ajute la magazin, ea decise să îl viziteze 
pe domnul de după colţ. 

Străzile şi trotuarele erau pline de oameni care îşi 
vedeau de treburile zilnice şi de afaceri. Ea îi salută pe cei 
al căror nume îl cunoştea, zâmbi şi înclină din cap spre cei 
pe care nu-i ştia. Când trecu dincolo de grajduri, privi în sus 
la fereastra la care îl văzuse stând seara trecută şi nu putu 
să nu se întrebe cât de des stătea el acolo, privind în jur. 

Când o luă pe Ettie Lane, inima începu să îi bată mai 
repede, în vreme ce picioarele îi încetiniră. Casa nu era nici 
mare, nici intimidantă, aşa că ea fu luată prin surprindere 
de neliniştea pe care o simţea. Era cât se poate de 
familiarizată cu stilul acestor case, pentru că erau toate la 
fel şi Mick îi arătase planurile de construcţie, ba chiar îi 
ceruse părerea în privinţa lor. Şi apoi asistase la construcţia 
acestora. Fusese palpitant să-l vadă pe fratele ei creând 
atât de multe din nimic. 


Aşa că nu clădirea îi făcu inima să bubuie sălbatic şi 
palmele să se umezească în mănuşi, ci gentlemanul care îşi 
făcuse bârlogul între acei pereţi. Să-l abordeze cerându-i o 
favoare când abia dacă îl cunoştea părea o prostie colosală, 
dar cu siguranţă el nu putea obiecta la solicitarea ei, mai 
ales când avea un scop atât de util. 

Adunându-şi tot curajul în jurul ei ca pe un mantou fin 
de catifea, ea urcă scările şi bătu la uşă, aşteptând 
nerăbdătoare, practic legănându-se pe vârfurile picioarelor, 
sperând că orice fel de defect descoperise el la ea seara 
trecută să se fi topit şi el să o întâmpine cu căldură. 

Când uşa se deschise în cele din urmă, ea fu surprinsă 
să vadă o femeie brunetă ai cărei ochelari îi făceau ochii 
albaştri să pară mult prea mari pentru faţa ei. 

— Doamnă Bennett. 

— Domnişoară Trewlove, s-a întâmplat ceva? 

— Nu, sunt pur şi simplu surprinsă să vă văd aici. 
Ştiind că bărbatul care conducea echipa de muncitori 
constructori ai lui Mick şi soţia acestuia locuiau pe această 
stradă, ea se uită în jur. Greşise, oare, casa? Îl căutam pe 
domnul Sommersby. 

— A, a ieşit. A zis că va lipsi o vreme, să nu mă 
ostenesc să pregătesc prânzul pentru el. 

Ea se întoarse să se uite din nou la doamna Bennett. 

— Îi gătiţi? 

Femeia amabilă aprobă din cap. 

— Da. M-a angajat să vin în fiecare dimineaţă să fac 
curat, nu că ar fi prea multe de făcut. Are foarte puţină 
mobilă domnul Sommersby. Fără obiecte personale. 
Domnul Bennett spune să nu mă îngrijorez câtă vreme mă 
plăteşte în fiecare zi - ceea ce chiar face. Dar, chiar şi aşa, 
locul e foarte singuratic, ştiţi? 

Ea dedusese că era burlac. Cu toate astea, o întrista 
să se gândească la faptul că poate era singur pe lume. 

— Nu e de prea multă vreme aici. Poate nu s-a 
instalat de tot. 

— E posibil. Nu a avut niciodată musafiri, din câte mi- 
am dat seama. Intotdeauna e un singur pahar care trebuie 


spălat. Totuşi, eu tot fac curat, frec podelele. N-o să găsiţi 
niciun firicel de praf în urma mea. 

— Asta e foarte lăudabil. Vreţi să-i transmiteţi că am 
trecut pe aici şi că aş dori să discut ceva cu dumnealui? 

— Desigur, domnişoară Trewlove. Dar nu ştiu când se 
va întoarce. 

— Nu e urgent. Când are timp, aş dori să discut cu el. 

— Voi transmite mesajul. 

— Multumesc. Şi transmiteţi-i salutări domnului 
Bennett. 

— Mulţumesc, domnişoară. Aşa voi face. 

Cobori iute treptele şi auzi uşa închizându-se în urma 
ei. Când ajunse pe trotuar, se uită înapoi, observând lipsa 
draperiilor de la ferestre, ceva ce nu observase seara 
trecută când îl privise. Deşi poate că tocmai acum se 
dusese să comande să i le facă pe undeva. O avea pe 
doamna Bennett care să se îngrijoreze pentru el. Nu trebuia 
să o mai facă şi ea. Cu toate astea, era mai convinsă ca 
niciodată că el s-ar bucura de ocazia de a-i ajuta pe alţii să 
înveţe să citească. Ce cale mai bună să devină parte din 
comunitate şi să-şi mai aline singurătatea? 


* 


Domnişoara Trewlove îi ocupase toată noaptea 
gândurile lui Matthew şi chiar şi a doua zi dimineaţă, ceea 
ce era al naibii de iritant, aşa că decise că era nevoie de o 
zi în care să se ocupe de afaceri. După ce se văzu cu 
consilierul lui de afaceri şi savură o masă relaxantă la 
Dodger's, clubul său favorit, făcu semn unei şarete şi îi 
dădu instrucţiuni vizitiului să-l lase chiar la marginea 
domeniului Trewlove, pentru că avea chef de o plimbare 
înainte să se întoarcă la reşedinţa lui. Rămase o clipă pe loc 
şi studie construcțiile care lărgeau zona. Zgomotul 
ciocanelor, al oamenilor care se opinteau, poruncile strigate 
când şi când şi scârţâitul roţilor sub greutatea unei roabe 
creau o simfonie de sunete care sugerau bunăstare 
crescândă şi putere. 


Auzise sunete similare când era băiat şi se ducea la 
minele de cărbune cu tatăl său, ca să înţeleagă mai bine 
moştenirea din Yorkshire, care avea să îi rămână lui. 
Coborâse în labirintul tunelurilor, ba chiar folosise 
târnăcopul de câteva ori, savurând întinderea muşchilor, 
truda şi concentrarea de care era nevoie la muncă pentru a 
evita vreo boroboaţă. Toate grijile de a fi pe măsura 
aşteptărilor tatălui său dispăruseră atunci când ţinta pe 
care trebuia să o lovească era singura asupra căreia se 
concentra. 

Folosise aceeaşi concentrare şi în căutarea unei soţii, 
îndrăgostindu-se prea repede, prea tare. Fusese chiar 
recunoscător că tatăl său nu mai era, ca să vadă cum 
ratase această sarcină. „Când vine vorba despre femei, 
gândeşte întotdeauna cu capul cel mare, nu cu cel mic”, îl 
instruise adesea tatăl său. „Femeile pot fi foarte 
manipulatoare.” 

Mama lui fusese cea răspunzătoare pentru lecţia 
învățată de tatăl său. Bătrânul nu se sfiise să dezvăluie 
acea informaţie. Erau căsătoriţi de puţin peste şase luni 
când apăruse pe lume sora lui Matthew - acum, marchiza 
de Fairhaven -, aşadar, existau dovezi că tatăl său fusese, 
de asemenea, înşelat. Nu auzise niciodată vreo vorbă bună 
schimbată de părinţii săi. Casa lor era un loc rece din 
pricina dispreţului pe care îl aveau unul pentru celălalt. 
Matthew bănuia că tatăl său oftase uşurat când apăruse el 
pe lume, pentru că îi oferea scuza de a nu se mai apropia 
de patul contesei. 

Ar fi trebuit să fie mai atent, să înveţe din exemplul 
lor. Poate că atunci ar fi putut prevedea că era destinat să 
repete greşeala tatălui său când avea să pornească în 
căutarea unei soţii. La un moment dat, avea să fie nevoit să 
se însoare încă o dată, ca să asigure continuitatea familiei, 
dar intenţiona să facă totul ca pe un aranjament de afaceri, 
prezentând o listă de calificări. Fără ochi căprui şi zâmbete 
calde, primitoare. Nimic care să îi scoată inima din starea ei 
prevăzătoare. Ca un câine ieşind din lac şi pe cale să se 
scuture de apă, alungă gândurile ursuze exact când îşi 


dădu seama că ajunsese acasă. Plimbarea nu îl ajutase să 
îşi menţină starea bună de spirit pe care o avusese de 
dimineaţă. Călătoria pe drumul regretului era întotdeauna 
dificilă. 

Descuie şi deschise uşa reşedinţei sale şi se opri 
poticnindu-se când doamna Bennett apăru grăbită din 
camera de zi. Nu se aşteptase să o mai găsească aici. De 
regulă, ea pleca după ce termina de strâns după masa lui 
de prânz. Cum astăzi nu avusese nimic de pregătit pentru 
el, ar fi trebuit să fi plecat de mult. 

— S-a întâmplat ceva, doamnă Bennett? 

— A, nu, domnule. Dar voiam să vă dau de ştire că a 
trecut domnişoara Trewlove pe aici. Ar vrea să discute cu 
dumneavoastră. 

El se încruntă, parcă nesigur că auzise cum trebuia; 
cu siguranţă, ea nu avea niciun motiv să vină să-l caute, nu 
după ce lucrurile între ei rămăseseră cam tensionate. 

— Domnişoara Trewlove? 

— Da, domnule. Are librăria de pe strada principală? 

— Ştiu cine e. 

— Ei bine, domnule, a venit mai devreme, când eram 
pe terminate. 

Ce naiba putea să vrea? 

— Ar fi fost absolut acceptabil să îmi lăsaţi un bilet, 
doamnă Bennett. 

— Am considerat că e prea important. Am vrut să vă 
spun în persoană. 

— Apreciez, desigur, devotamentul dumneavoastră, 
dar pe viitor un mesaj scris va fi de ajuns. Nu e nevoie să 
staţi să mă aşteptaţi. Aş fi putut fi plecat până târziu în 
noapte. 

Nu mai făcuse asta de nu mai ţinea minte când. Băgă 
mâna în buzunar şi scoase o monedă pentru ea. 

— O, nu, domnule! 

— Vă rog. Devotamentul dumneavoastră merită o 
apreciere suplimentară. 

O plăti şi pentru ziua de lucru înainte să plece. După 
ce ea acceptă în cele din urmă oferta lui, el o conduse la 


uşă şi îi ură o zi bună. 

Curiozitatea îl măcina, aşa că o urmă curând şi ieşi 
din casă. Când ajunse la magazin, deschise uşa şi păşi 
înăuntru şi nu îi plăcu defel ferocitatea cu care fu lovit de 
dezamăgire când văzu o femeie cu un păr de un blond 
auriu stând în spatele tejghelei. Nu era cea aşteptată şi nici 
cea dorită. Nu, nu dorită. Dorinţa avea şi alt înţeles, şi el cu 
siguranţă nu avea dorinţe în privinţa domnişoarei Trewlove. 

Tânăra îi oferi un zâmbet ametitor. 

— Pot să vă ajut, domnule? 

Nu îi trecuse prin cap că domnişoara Trewlove nu 
avea să fie acolo. Cu toate astea, prin aerul prăfuit de toate 
cărţile adunate de ea acolo şi aranjate cu grijă pe rafturi în 
diverse locuri din încăpere, el îi detectă parfumul, un 
amestec de portocale, o aromă specifică ei. 

— Dacă aţi fi aşa amabilă să îi transmiteţi 
domnişoarei Trewlove când se întoarce că domnul 
Sommersby a trecut pe aici. 

Chipul fetei se lumină şi mai tare, ochii ei mărindu-se 
de încântare, de parcă nu şi-ar fi dorit nimic altceva decât 
să-l înveselească. 

— O, dar e aici. La etaj, în salonul de lectură. 

Deloc surprins că ea avea aşa ceva în librăria ei, şi-o 
imagină ghemuită într-un fotoliu mare tapiţat excesiv. 
Vânzătoarea încă zâmbea exuberant. 

— Puteţi să urcați, dacă doriţi. 

„Puteţi să”, nu doar „urcaţi”. Bănuia că domnişoara 
Trewlove avusese ceva de-a face cu educaţia vânzătoarei, 
împărtăşind cu generozitate ceea ce învățase, pentru a 
îmbunătăţi viaţa altora. 

— Mulţumesc. 

Urcă iute scările, două câte două, cu siguranţă nu 
pentru că era nerăbdător să o vadă pe domnişoara 
Trewlove, ci pentru că era curios să ştie de ce se ostenise 
să treacă pe la el. 

Pe palier se deschidea un mic coridor. Un alt rând de 
scări se afla în capătul îndepărtat. El presupuse că duceau 
spre camerele ei, spre fereastra de unde lumina se revărsa 


adesea până târziu în noapte. 

Se concentră din nou asupra scopului venirii sale aici 
şi observă uşa deschisă din partea dreaptă, se îndreptă 
spre ea şi se opri brusc. O duzină de copii în poziţii diferite - 
stând turceşte, în genunchi, întinşi pe burtă - erau adunaţi 
la picioarele ei, toţi la fel de captivaţi ca el. Ea citea 
Aventurile lui Alice în Ţara Minunilor, cu voce animată, în 
timp ce interpreta diferite personaje. El cunoştea povestea, 
pentru că îi dăduse un exemplar nepoatei sale de Crăciun şi 
ea se rugase de el să i-o citească, ceea ce, desigur, şi 
făcuse. Nu rezista prea mult rugăminţilor femeilor care 
făceau parte din viaţa lui. 

Ceea ce era, fără îndoială, şi motivul pentru care 
venise astăzi aici - chiar dacă domnişoara Trewlove nu 
făcea cu adevărat parte din viaţa lui. Altminteri, ar fi reuşit 
să înceteze a se mai gândi la ea, întrebându-se ce făcea în 
fiecare minut în care el nu o vedea. Se părea că distra 
copiii. 

Ea îşi ridică privirea de la carte şi şi-o opri asupra lui, 
la fel de solidă ca un pumn. Gura i se arcui la colţuri şi 
buzele i se lăţiră într-un zâmbet radios, de parcă tocmai şi- 
ar fi zărit salvatorul, cel care avea să îi aducă exact ce îşi 
dorea. Ar fi trebuit să se întoarcă şi să plece pe dată. In 
schimb, rămase pe loc, ţinut acolo parcă de o forţă 
invizibilă - de ea şi bucuria care i se aşternuse pe faţă la 
sosirea lui. 

— Doamnă Byng, fiţi amabilă să mă înlocuiţi, zise ea, 
fără să-şi ia ochii de la el, de parcă s-ar fi temut că avea să 
dispară dacă o făcea. 

El se întrebă dacă ea simţise cumva reținerea lui de a 
rămâne. 

O tânără femeie cu păr roşu păru surprinsă de 
cererea ei. 

— Ah, domnişoară Trewlove, eu nu citesc nici pe 
departe la fel de bine ca dumneavoastră. 

— Citiţi cât se poate de bine, doamnă Byng, şi sunt 
sigură că micuţii se vor bucura să ia o pauză de la vocea 
mea. V-aş fi îndatorată. 


— Nici vorbă, zise femeia ridicându-se de pe scaun. 
Eu vă sunt îndatorată. 

El se întrebă care să fi fost exact datoria. Probabil o 
carte pe care o luase pe datorie. 

Domnişoara Trewlove se ridică de pe scaun cu o 
graţie desăvârşită care avea să ruşineze numeroase 
doamne din societate săptămâna următoare. Erau puţine 
care se puteau lăuda cu ţinuta ei. După ce îi dădu doamnei 
Byng cartea, ea ocoli copiii, mângâind câte un căpşor ici şi 
colo, şi se îndreptă cu mers elegant spre el. Trecuse într- 
adevăr multă vreme de când simţise atracţia unei femei. 
Oricât şi-ar fi dorit să fie aproape de ea, rămase unde era. 

— Domnule Sommersby, deduc că aţi primit mesajul 
meu. 

Ea părea cu răsuflarea tăiată, de parcă ar fi alergat 
spre el, şi el îşi închipui cât de agitaţi ar deveni sânii ei 
când s-ar arcui de pasiune sub mâna şi sub corpul lui. li 
displăcea faptul că simţea o scilipire de gelozie faţă de 
bărbatul care avea să o iniţieze în plăcerile împreunării 
trupurilor. 

— Aşa este. 

— Haideţi să ne îndepărtăm un pic, zise ea şi făcu 
semn spre hol. 

El aprobă uşor din cap şi ieşi din nou pe coridor, iar ea 
îl urmă. 

Era mai întuneric aici, şi el îşi închipui ce satisfăcător 
ar fi să o atragă într-un colţ întunecat şi să îi posede gura 
care încă zâmbea uşor. Nu era momentul ca mintea să îi 
umble pe unde nu trebuia. Făcu semn din cap spre uşă. 

— Aveţi un fel anume de a aduce o poveste la viaţă. 

Ea ridică dintr-o sprânceană, iar zâmbetul deveni uşor 
tachinator. 

— Un compliment? Curând, o să-mi mărturisiţi şi că vă 
place de mine. 

— Dar nu-mi displăceţi, domnişoară Trewlove. 

— Nu? Eram foarte sigură, după cum s-au încheiat 
lucrurile între noi seara trecută. 

— Pur şi simplu, mă deranjează ideea că vânaţi un 


lord pentru căsătorie. 

— V-ar mai deranja dacă m-aş fi născut în lumea 
potrivită? 

— Circumstanţele naşterii dumneavoastră nu au nicio 
importanţă. Alergaţi după un titlu, iar în spatele acelui titlu 
se află un om. 

— Care, fără îndoială, îmi va vâna zestrea. 

Ea îşi încrucişă braţele sub piept, ceea ce nu făcu 
decât să-i pună sânii în evidenţă. Ochii lui nu ar fi trebuit să 
coboare ca să aprecieze ce vedea, dar tot o făcură, la 
naiba! 

— De ce vă pasă... 

„Pentru că sunt perfecţi, se potrivesc foarte bine în 
palma unui bărbat fără să-l lase să-şi dorească mai mult.” 

— .„..cu cine mă mărit? 

Da. Tocmai discutau despre cu totul altceva. 

— Port respect aristocrației şi bărbaţilor în special. Nu- 
mi place să văd cum bărbaţii sunt păcăliţi să se 
căsătorească, indiferent de cât de frumoasă e cea care o 
face. 

Acum, ea îşi strânse pumnii şi şi-i puse în şolduri, 
şolduri înguste, dacă fustele ei indicau adevărul. 
Domnişoara Trewlove avea rotunjimi cât se poate de 
încântătoare. 

— De ce aveţi impresia că aş folosi înşelăciunea ca să 
obţin un soţ? Ea părea cu adevărat ofensată şi îşi dădu 
ochii peste cap. Scrisoarea? Pot să admir un bărbat, o 
relaţie, fără să folosesc ceea ce ştiu şi fără a fi duplicitară. 
Aţi avut în trecut vreo întâmplare care să vă facă să nu 
aveţi încredere în femei? Ea îl studie îndelung, cu mare 
atenţie, ceea ce-l făcu să aibă impresia că ea îşi trecea 
degetele peste fiecare centimetru din pielea lui. Ochii ei, 
care îi aminteau de cea mai fină ciocolată, se umplură de 
compasiune. V-a frânt inima? 

Ce făcuse Elise şi cât de naiv fusese el nu erau treaba 
ei. 

— Dacă aş fi ştiut că doriţi o discuţie în contradictoriu, 
nu aş mai fi venit. 


Cu o grimasă, ea închise ochii. 

— Scuzele mele. Vreau să vă cer o favoare şi probabil 
am stricat totul, aşa că mă veţi refuza. 

Când deschise ochii ei mari, ei reflectau atâta 
sinceritate, încât lui îi era imposibil să găsească puterea de 
a o refuza, indiferent de ce avea să ceară. 

— Sper că nu mă consideraţi prea îndrăzneață, dar 
am observat aseară, în cele câteva minute cât aţi fost atent 
la carte, că sunteţi foarte bun la citit, căci dădeaţi paginile 
foarte repede. 

— Aşa cum am spus, am avut parte de educaţie. 
Oxford. 

Ea făcu ochii mari. 

— Inţeleg. 

El nu ştia de ce simţea nevoia să o impresioneze. 
Nefiind dispus să dea mai multe detalii, se simţea prost că 
adusese vorba despre asta. 

— Atunci, sunteţi perfect, zise ea. 

El se încruntă. 

— Nu cred că termenul a fost folosit vreodată pentru 
a mă descrie. 

Cu siguranţă, nu de către Elise - cel puţin, nu după ce 
se căsătoriseră. Inainte de asta, îl făcuse să se poarte ca un 
afurisit de păun ţanţoş, care credea că fiecare aspect al lui 
o satisfăcea, când, de fapt, pe ea o interesa doar titlul lui. 

— Ei bine, sunteţi perfect pentru ce am în minte. Eu şi 
secretarul fratelui meu, domnul Tittlefitz - probabil l-aţi 
întâlnit când aţi închiriat casa, pentru că el se ocupă de 
asta - ţinem cursuri pentru adulţi în fiecare luni şi miercuri. 
Ne concentrăm asupra lecţiilor de citit. Cum serile mele 
urmează să devină foarte aglomerate după ce voi fi 
prezentată în societate, mă întrebam dacă nu aţi fi dispus 
să îmi ţineţi locul când nu voi fi disponibilă. 

Nici măcar dacă viaţa lui depindea de asta. De ce ar 
vrea să petreacă şi mai mult timp decât era nevoie în 
compania unei vânătoare de titluri? Şi, chiar dacă ea nu era 
acolo, cu siguranţă drumurile aveau să li se mai 
întâlnească. Singura favoare pe care intenţiona să o facă 


era pentru el şi aceea era de a păstra distanţa. 

— Îmi pare rău. Mă tem că nu am răbdarea necesară 
pentru o astfel de sarcină. 

— Dar e aşa plină de satisfacţii. 

— Vi se pare că arăt ca un bărbat care are nevoie de 
aşa ceva? 

Ea nu ar fi apărut mai întristată nici dacă l-ar fi văzut 
lovind un căţeluş. La naiba cu ea pentru că-l făcea să 
regrete asprimea tonului! 

— Sinceră să fiu, mi s-a părut că sunteţi un om care 
are timp la dispoziţie şi care ar vrea să-şi umple orele fără 
să aibă nevoie să fie recompensat pentru asta. 

Mina ei era aceea a unei femei care provoca un 
bărbat - la naiba dacă nu era tentat să îi cedeze, să îi ofere 
această victorie, ceea ce era o nebunie. 

— Faptul că am timp la dispoziţie nu înseamnă că nu 
am responsabilităţi şi sarcini care îmi ocupă destul timp. 

— Ne scuzaţi, domnişoară Trewlove. 

Fără să ezite, ea se duse mai aproape de el, din calea 
femeilor şi a copiilor care ieşeau din salonul ei, aducând 
spre el un parfum ademenitor de portocale. 

— La revedere, doamnă Byng! Ne vedem vinerea 
viitoare. 

Ea îi mângâie pe creştet pe copii şi îşi luă rămas-bun 
de la mame, acordând atenţie fiecărei persoane, mici sau 
mari, tânără sau adultă, care trecu pe lângă ea. Sau care 
era dusă în braţe. Chiar şi bebeluşii din braţe primiră o 
atingere pe obraz sau pe vârful nasului. 

Când toată lumea plecă, ea se uită la el, şi el constată 
că nu făcuse un pas în spate, nici măcar un milimetru şi că 
rămăsese nepermis de aproape, aşa de aproape, că putea 
simţi căldura care radia dinspre ea. Mâinile lui se flexară, 
tresăltară, de parcă ar fi vrut cu disperare să se întindă şi 
să îi cuprindă obrazul, să vadă dacă era chiar aşa mătăsos 
pe cât părea. 

— Îmi cer scuze, domnule Sommersby, zise ea cu 
voce joasă, de parcă ar fi şoptit un secret. Sigur că aveţi 
chestiuni mai importante care vă solicită atenţia. Sper că 


îmi veţi ierta îndrăzneala. 

În acel moment, îi trecu prin minte gândul absurd că i- 
ar ierta orice şi înţelese cu mare siguranţă că ea reprezenta 
un pericol. Nu avea să folosească scrisoarea în planurile ei, 
ci ochii căprui, gura languroasă şi sânii obraznici, talia 
îngustă, bunătatea. În cele din urmă, vreun gentleman avea 
să cadă pradă acestora fără ca măcar să-şi dea seama că 
fusese prins. Asta era puterea ei. 

El făcu un pas în spate. 

— O zi bună vă urez, domnişoară Trewlove! 

Apoi se îndreptă pe hol spre scări şi le cobori de parcă 
ar fi fost fugărit de câinii iadului. 


Capitolul 6 


În seara aceea, Fancy ieşi din librăria ei, închise uşa, 
băgă cheia... 

— Domnişoară Trewlove. 

Ea scoase un țipăt uşor, îşi duse mâna la piept ca să- 
şi ţină inima în loc şi se răsuci pe călcâie. 

— Domnule Sommersby. 

Doar nu stătuse să o aştepte aici. Sigur, ea fusese 
preocupată să încuie, însă cu siguranţă ar fi observat dacă 
ar fi fost acolo. El venise de după colţ exact când ea se 
străduia să plece pe furiş, şi, în vinovăția ei, atribuia sosirii 
lui scopuri necurate. Oamenii încă umblau pe stradă, se 
duceau la tavernă sau acasă. Trăsuri, căruţe şi şarete 
circulau nestingherite. Copiii alergau de colo, colo. Printre 
toate astea, era doar o coincidenţă că drumurile li se 
întâlniseră din nou. În afară de asta, după întâlnirea lor de 
după-amiază, era improbabil ca el să caute o scuză ca să 
fie aproape de ea. Ea cu siguranţă nu dorea să fie în 
preajma lui. 

— Dacă doriţi o carte, va trebui să vă întoarceţi 
mâine, pentru că tocmai închideam. 

— leri părea că nimic nu vă putea opri să găsiţi cartea 


potrivită pentru cineva. 

— leri nu aveam planuri. 

— Sunt intrigat. Nu mergeţi cumva la Jolly Roger la 
cină? 

Oare detecta un interes în tonul lui, speranţa că 
aveau să împartă din nou o masă? Omul acesta o 
nedumerea. Mai devreme, păruse dornic să scape destul de 
repede de ea. Ea nu îi datora nicio explicaţie, dar găsi un 
soi de plăcere perversă în a-i dezvălui că viaţa ei includea 
lucruri care îi ocupau mult timp. 

— De fapt, am plecat într-o aventură. 

Ea se uită în sus la ferestrele care dădeau spre biroul 
lui Mick, recunoscătoare că nu-l vedea stând acolo. După ce 
îi spusese că avea să cineze acasă în seara aceea, ea nu 
avea nevoie ca el să o prindă punând cine ştie ce la cale. Işi 
amintea o vreme când nu avea voie să facă nimic altceva în 
afară de a-şi îmbunătăţi şansele de căsătorie. Fusese oprită 
din a explora zone departe de casă, pentru că mama ei se 
temea că aveau să o ducă pe căi greşite, aveau să o facă 
să descopere alcoolul, ţigările, jocurile de noroc sau 
înjurăturile. Fraţii ei avuseseră toţi voie să facă orice 
doreau, în vreme ce ea era supravegheată ca de ulii. Cu 
siguranţă, un pic de rebeliune era bine-venită. 

— Ce fel de aventură? 

— Nu văd de ce v-ar interesa asta. 

El slobozi un oftat prelung, de om chinuit. 

— Îmi dau seama că sunteţi, fără îndoială, supărată 
din pricina răspunsului meu de mai devreme... 

— Nu, deloc. 

O minciună. Ea era foarte dezamăgită că răspunsul lui 
urma să aibă ca rezultat faptul că aveau mai puţine ocazii 
să devină repede prieteni şi că domnul Tittlefitz urma să 
aibă mai multă treabă. 

— Dumneavoastră decideţi cum vă împărţiţi timpul, 
după bunul-plac. Aşa cum fac şi eu. Apoi o cuprinse 
încăpăţânarea şi decise că nu-i păsa dacă el ştia despre 
planurile ei. De fapt, simţea chiar o mare satisfacţie la 
gândul de a-l şoca. Acum, vă rog să mă scuzaţi, mă 


aşteaptă penny gaff. 

El miji ochii, privirea devenindu-i mai intensă, de 
parcă ea ar fi căpătat dintr-odată un al doilea cap. 

— De ce, pentru Dumnezeu, v-aţi duce la un penny 
gaff? 

Din nou, ea nu îi datora nicio explicaţie, dar ce rău 
făcea dacă i-o dădea? Deşi Aiden avea un club care furniza 
fantezii pentru femei, ea nu avea voie să se ducă acolo şi 
era nevoită să-şi găsească propriile forme de distracţie. Cu 
un oftat, răsuci cheia în broască şi apoi o ascunse într-un 
buzunar secret al fustei, ştiind prea bine că acolo unde se 
ducea existau degete abile, aşa că toate lucrurile 
importante trebuiau ascunse. 

— După ce voi fi prezentată în societate, va trebui să 
mă port cât se poate de bine, iar locuri ca acela îmi vor fi 
interzise. 

— Ar trebui să vă fie interzise de pe acum. 

Ea îşi dădu ochii peste cap la auzul dojenii lui. De ce îl 
interesa pe el cum îşi petrecea seara? 

— Mi-au fost interzise, de asta mă duc în seara asta. E 
ultima ocazie să văd aşa ceva. 

— Singură? Fără însoţitoare? Aţi înnebunit? _ 

— Nu e genul de loc unde să te duci cu însoţitoare. În 
afară de asta, ea i-ar putea spune lui Mick, şi el nu ar fi 
deloc mulţumit. 

— Aşa şi trebuie să fie. Vă interzic. 

Ea izbucni în râs. 

— Nu sunteţi în poziţia de a-mi interzice nimic, 
domnule Sommersby. O seară bună, domnule! 

Intorcându-şi uşor umerii, ea se strecură pe lângă el şi 
porni pe trotuar. Paşii lui zgomotoşi şi hotărâți răsunară în 
jurul ei. 

— Cum vreţi să ajungeţi acolo? 

— O să închiriez o birjă câteva străzi mai încolo. 

Când avea să fie destul de departe de ochii ageri ai lui 


2 Formă de divertisment popular pentru clasele inferioare din Anglia 
secolului al XIX-lea, constând din scurte distracţii teatrale, care puteau 
fi organizate oriunde permitea spaţiul, (n.red.) 


Mick. 

— Nu puteţi merge singură. E periculos, domnişoară 
Trewlove. 

— Sunt pregătită. 

— Hoţi de buzunare, briganzi, bătăuşi. Tot soiul de 
bărbaţi rău intenţionaţi care nu vor ezita să profite de o 
femeie singură. 

— Apreciez grija dumneavoastră domnu... 

El o apucă de braţ. Din fericire, nu era cel în care îşi 
ţinea săculeţul. Îl lansă cu toată puterea împotriva lui. Îl lovi 
de capul lui şi îl trimise clătinându-se înapoi, pălăria 
zburându-i în stradă. El îşi regăsi echilibrul şi-şi apăsă 
palma de cap. 

— Ce naiba e în chestia aia? 

— Cărţi. 

Ea alergă şi-i salvă pălăria înainte să fie strivită de 
roţile vreunei trăsuri aflate în trecere. Se întoarse pe trotuar 
şi i-o întinse. 

— Îmi pare rău. Am reacţionat fără să mă gândesc, 
deşi bănuiesc că voiaţi să demonstraţii cum un ticălos ar 
putea încerca să profite de mine. 

El nu răspunse la presupunerea ei, dar afişă un aer 
vinovat. 

— De ce aţi lua cărţi la un penny gaff? 

Ea ridică săculeţul. 

— Pentru că oferă greutate în caz că sunt acostată. 
Am şi un pumnal mic ascuns în centura rochiei şi un cuţit 
pitit în cizmă. 

— Ştiţi cum să le folosiţi? 

— Chiar foarte eficient. Deşi fraţii mei au căutat 
mereu să mă protejeze, am locuit totuşi în mahalale, şi ei 
nu puteau să mă păzească mereu. Aşa că m-au învăţat cum 
să mă apăr singură. Sper că nu v-am lovit prea tare. Aveţi 
un cap foarte frumos, şi nu aş vrea să vă fi deformat 
craniul. 

El râse, un sunet bogat şi profund, care răsună în jurul 
ei şi prin ea, instalându-i-se direct în suflet. 

— Domnişoară Trewlove sunteţi... Nu am cuvinte. Cu 


toate astea, nu pot să vă permit să plecaţi de capul 
dumneavoastră în partea neplăcută a Londrei. 

— Din nou, domnule Sommersby, nu sunteţi în poziţia 
de a-mi permite ceva. 

El ridică din umeri. 

— Bănuiesc că va trebui să trec pe la hotel, să-i dau 
de ştire fratelui dumneavoastră. 

Ea simţi cum o cuprinde furia. 

— Nu aţi îndrăzni. 

— Nu pot să nu mă tem că, dacă vi se întâmplă ceva 
neplăcut şi el află că v-am lăsat să plecaţi neînsoţită, îmi va 
lua capul. 

— Nu fiţi idiot! Nu o să afle. 

— Oamenii încă umblă pe stradă. Sunt sigur că unul 
sau doi au observat că stăm de vorbă. E foarte probabil ca 
vestea să ajungă la fratele dumneavoastră, şi nu pot să 
explic de ce v-am lăsat să mergeţi singură. 

De ce insista să o însoţească? După după-amiaza 
aceea, ea se aşteptase ca el să o evite cu orice preţ. Era pe 
punctul să înceapă să tipe ca o scorpie. 

— Domnule Sommersby, ar fi nepotrivit să fiu văzută 
cu un bărbat în lipsa unei însoţitoare. 

— Care sunt şansele să vă întâlniți cu cineva 
cunoscut? 

— Una la o mie, aş zice, dar... 

— Prin urmare, e improbabil să fim văzuţi sau 
recunoscuţi de cineva important. 

— Adevărat, dar... 

— Aţi luat, de asemenea, cina cu un bărbat fără să 
aveţi o însoţitoare. 

Aici o prinsese, dar tot simţea nevoia să sublinieze: 

— Nu am luat cina cu un bărbat. El pur şi simplu a 
folosit scaunul de la masa mea. 

El îi aruncă un zâmbet atât de devastator de perfect, 
că ea ar fi fost mulţumită să-şi petreacă tot restul vieţii 
spunându-i lucruri care să-i provoace un asemenea zâmbet. 

— Chestiune de semantică. 

— Aş mai spune şi că Becky, ba nu, toţi angajaţii au 


servit drept însoțitori la acea cină. 

— Pot să accept asta. Le-am simţit privirile pe tot 
parcursul serii. 

El făcu un pas spre ea. 

— Cum rămâne, atunci? Mergeţi singură la penny 
gaff. Eu, în schimb, am decis că am chef de ceva distracţie 
în seara asta, aşa că merg şi eu. Nu cu dumneavoastră, 
desigur. Dar, cum mergem în aceeaşi direcţie, îndrăznesc 
să spun că va fi loc pe bancheta birjei dumneavoastră, aşa 
că ce rău ar fi să împărţim birja? 


* 


Era destul de rău, mai ales în spaţiul mic din birjă, îşi 
dădu el seama când coapsa ei se lipi de a lui şi mişcarea 
legănată a trăsurii făcea ca sânul ei să se frece din când în 
când de braţul lui. Ea nu părea să-şi dea seama de atingeri 
în vreme ce corpul lui reacţiona de parcă i s-ar fi suit în 
braţe. 

După ce plecase mai devreme din magazinul ei se 
simţise ca un nesimtit pentru că nu acceptase solicitarea ei, 
chiar dacă încerca să-şi justifice motivele pentru care 
trebuia să o evite. Apoi, în drum spre tavernă, fusese şocat 
de bucuria pe care o simţise când dăduse colţul şi o văzuse 
în rochia ei modestă de culoarea untului, cu un decolteu 
mic, pătrat, care dezvăluia scobitura de la baza gâtului şi 
un centimetru de piele de dedesubt. Fusese fermecat şi 
incapabil să se gândească la altceva decât să-şi 
adâncească limba în punctul acela provocator din centrul 
claviculei ei. Ceea ce era, fără îndoială, şi motivul pentru 
care se dovedise atât de puţin dornic să se despartă de ea 
şi acum o însoțea în aventura ei. Dorinţa îl făcea din nou să 
ia decizii tâmpite, şi, cu toate astea, nu reuşea să regrete 
alegerea făcută. 

Ea îl instruise pe vizitiu să îi ducă la Devil's Door. El nu 
cunoştea stabilimentul respectiv, dar ştia destul de bine la 
ce să se aştepte acolo, pentru că vizitase alte asemenea 
locuri în tinereţe, când el şi prietenii lui aveau chef de 


distracţii mai neruşinate. 

— Cum aţi aflat despre locul acesta? 

— Când aveam cam 12 ani, un băiat care locuia în 
apropiere m-a invitat să merg cu el. Am întrebat-o pe Gillie 
cu ce să mă îmbrac - ea îşi întoarse privirea spre el -, şi aşa 
s-a terminat totul. Ea mi-a explicat că nu era genul de loc 
pe care să-l frecventeze o lady adevărată. Dar m-am tot 
gândit în decursul anilor şi am decis că, înainte să devin o 
lady adevărată, voi petrece o seară fără să fiu o lady. Aşa 
că iată-ne! 

— Ce s-a ales de băiatul acela? 

El se întrebă dacă ea îl iubise, dacă păstrase un loc în 
inima lui pentru el. 

— Şase luni mai târziu, s-a căsătorit cu altă fată care 
locuia în zonă. 

— Doamne sfinte! Câţi ani avea când v-a invitat să 
mergeţi cu el? 

El bănuia că mai degrabă vârsta băiatului, nu locul 
unde trebuiau să meargă provocase interdicţia impusă de 
sora ei. 

— 15. Se căsătoresc devreme în mahalale. Mireasa lui 
avea doar 14 ani, deşi mă îndoiesc sincer că a fost vreodată 
mireasă. Presupun că nu a avut loc niciodată o ceremonie. 
S-ar putea să nici nu fi avut aprobare de căsătorie. Adesea, 
cuplurile se mută împreună şi se declară căsătorite. Şi cine 
să ştie că nu e aşa? Fraţii mei plătesc pentru o aprobare 
pentru toţi angajaţii lor care doresc să se căsătorească. 
După cum vă puteţi imagina, sunt foarte dornici să se 
asigure că nu vor exista copii din flori. 

— A fost dificil să copilăriţi aşa, ca un copil nelegitim? 

El ura gândul că ar fi putut cineva să o facă să se 
simtă inferioară. 

— Familia mea a avut grijă ca asta să nu conteze. ŞI 
totuşi, eram conştientă de asta. Copiii mei vor fi legitimi, şi 
asta e important pentru mine. Aşa va fi şi tatăl lor, un lord 
adevărat, a cărui genealogie se întinde pe generaţii. Ce 
minune să ştii cine a fost înaintea ta! 

El întotdeauna luase drept firesc acest lucru, îl 


resimţise chiar ca pe o povară, să împlinească nu doar 
aşteptările părinţilor, ci şi aşteptările celor morţi de mult. 

— În fine, asta ştiu despre teatrul acesta. Aţi fost la 
vreun gaff vreodată? 

— Am fost. 

— V-au plăcut spectacolele pe care le-aţi văzut? 

— Sincer să fiu, abia dacă pot să îmi amintesc de ele. 
Dar, dacă v-a plăcut vacarmul din tavernă, gălăgia de la un 
penny gaff ar trebui să vă încânte de-a dreptul. 

El o vedea din profil, dar observă cum ea îşi arcuieşte 
uşor buzele în sus. Oare avea vreun lord să reziste acestei 
mişcări seducătoare? El avea să poată, oare? 

— Mă bazez pe asta. 

— Dacă îmi permiteţi, sunt surprins că familia 
dumneavoastră nu vă păzeşte mai îndeaproape. Tânără, 
necăsătorită, locuiţi singură. 

— Nu îşi imaginează că aş putea face ceva nepotrivit, 
pentru că am fost cuminte în copilărie şi nu am dat 
niciodată de necazuri. Cred că se gândesc cu toţii şi că 
faptul că Mick locuieşte chiar vizavi şi poate să mă verifice 
oricând serveşte ca descurajare pentru orice acţiuni 
îndrăzneţe. O nouă arcuire a buzelor. Dar el e mult prea 
preocupat de soţia lui. E nebun după ea. 

— Presupun că speraţi la acelaşi nivel de devotament. 

— M-ar bucura foarte tare să fiu la fel de adorată, dar 
sunt şi suficient de realistă să ştiu că zestrea mea va juca 
un rol destul de important în a-mi stabili viitorul. Încerc să 
nu mă simt ca şi cum aş fi scoasă la vânzare. 

El nu se gândise până atunci la asta în aceşti termeni. 

— Femeile vin cu zestre de secole. Nu e o insultă să ai 
zestre. 

— Ştiu. Sunt foarte norocoasă. Sper doar că nu va fi 
singurul lucru care îi va plăcea la mine. 

El ar fi vrut să-şi scoată mânuşile şi să-şi treacă 
degetele pe obrazul ei în semn de consolare. In schimb, îşi 
tinu mâinile pe coapse, cu pumnii strânşi. Dacă nu s-ar fi 
retras din societate, oare ar fi întâlnit-o la bal? Ar fi fost 
intrigat? Ar fi fost dispus să păşească într-o capcană doar 


ca s-o aibă? 

— E probabil lipsit de înţelepciune din partea mea să 
fiu singură cu un bărbat pe care-l cunosc atât de puţin. 

In spaţiul mic din trăsură, vocea ei era o şoaptă joasă, 
de parcă ea nu era sigură că voia ca vorbele ei să fie 
auzite. 

— În ce zonă din Londra ziceţi că aţi copilărit? 

— Nu am copilărit în Londra. Ci în Yorkshire. 

— Un băiat de la ţară. Nu mi-am imaginat asta despre 
dumneavoastră. 

— Dar ce v-aţi imaginat? 

— Nu sunt sigură. Un tată care a avut succes într-o 
afacere. Avocat, poate. 

— Un bădăran, în general, dar era priceput la investiţii 
şi să-şi gestioneze veniturile. Am beneficiat de atenţia lui la 
detalii. 

— Nu mai e printre noi? 

— Nu, a murit cu câţiva ani în urmă. 

— Vă e dor de el? 

— Mi-e dor să am parte de sfaturile lui. 

— Cred că acum e prima oară când îmi împărtăşiţi 
atâtea, domnule Sommersby. Mă simt considerabil mai în 
siguranţă. 

— Nu aş profita niciodată de dumneavoastră, 
domnişoară Trewlove. 

— Sper că nu. Fraţii mei v-ar ucide dacă a-ţi face-o, şi 
corpul nu v-ar mai fi găsit niciodată. 

El rânji larg în întunericul care îi învăluia. 

— Ce sfârşit tragic! Poate aţi putea să scrieţi un 
roman de tipul penny dreaaful despre asta. Deşi aş prefera 
să mă descrieţi drept un erou, pentru că eroul nu moare 
niciodată. 

— Din păcate, nu e cazul întotdeauna. Tatăl meu a 
fost un erou. A murit într-un război pe meleaguri străine, 
înainte să mă nasc. Dar mama mi-a povestit despre el. 

— Ştiţi cine e mama dumneavoastră? 

Râsul ei uşor pluti în jurul lui. 

— Ettie Trewlove e mama mea. 


— Nu înţeleg. Credeam că ea doar creştea copii din 
flori. 

— Pe ceilalţi, da, dar nu pe mine. Pe mine m-a născut. 

Ceea ce explica de ce fraţii ei erau aşa protectori cu 
ea. Nu doar din pricina diferenţei de vârstă, ci şi pentru că 
era copilul femeii care îi crescuse. 

— Trebuie să fi fost remarcabil de tânără când a 
început să ia în grijă copii din flori. 

— Abia dacă avea 20 de ani. Soţul ei murise, şi avea 
nevoie de o modalitate de a câştiga bani. Nu avea educaţie, 
vedeţi dumneavoastră, aşa că opţiunile îi erau limitate. 

El se întrebă dacă acesta era în mare motivul pentru 
care ea îi învăţa pe alţii să citească. Motivul lui pentru a nu 
o ajuta îi păru dintr-odată egoist şi mărunt, mai ales că 
hotărârea lui de a evita să petreacă timp în prezenţa ei 
rezistase doar câteva ore. Nu voia să se simtă atras de ea, 
dar era. 

Ea se aplecă uşor înainte. 

— Ah, iată, am ajuns. 

Trăsura se opri. Matthew plăti vizitiul, şi uşile se 
deschiseră imediat. După ce cobori, o ajută pe domnişoara 
Trewlove să coboare şi se uită la clădirea din faţa lor, unde 
oamenii se revărsau înăuntru. 

— Pare o biserică. 

— Una convertită, din câte înţeleg. Cât se poate de 
potrivit, nu credeţi, căci sunt sigură că e plină de păcătoşi? 

El era sigur că nu exista adevăr mai mare. După ce 
plăti taxa de intrare, urcară scările la balcon şi-şi croiră 
drum spre băncile din faţă, care ofereau o vedere 
neîngrădită asupra scenei şi spre şirurile de strane aliniate 
dedesubt. In faţă, era mare agitaţie. Băieți tineri, mulţi 
părând să aibă nevoie de o baie, săreau în sus şi alergau de 
colo, colo. Femeile legănau bebeluşi urlători, fără îndoială 
încercând să-i facă să tacă. Unii bărbaţi strigau şi se 
împingeau, în timp ce alţii şedeau relaxaţi şi îşi fumau 
pipele. 

Ea se uită spre el şi zâmbi. 

— Atâta haos. E minunat, nu-i aşa? 


El se gândi la dineuri, la piese pe Drury Lane, 
recitaluri şi petreceri în grădină la care participase. Mult 
mai civilizate, mult mai puţin haotice. 

— Cred că m-ar obosi să vin în fiecare seară. 

Ea aprobă din cap. 

— Sunt de acord. Ar trebui păstrate pentru ocazii 
speciale. Deşi pentru unii dintre aceşti oameni bănuiesc că 
reprezintă un refugiu, mai ales pentru cei care nu pot să se 
refugieze în cărţi. 

— Vă gândiţi mereu la cărţi? 

Privirea ei se opri pe buzele lui. 

— Nu întotdeauna. 

Când se uită în altă parte, obrajii îi erau uşor 
îmbujoraţi, şi el se întrebă cât de tare s-ar mai înroşi dacă 
el ar ceda tentaţiei de a o săruta. 

Dar, înainte să poată face ceva ce n-ar trebui, un 
domn într-o haină care nu îi venea bine apăru pe scenă şi 
începu să facă ce credea el că erau comentarii amuzante 
despre americani. Mulțimea  hohoti şi îl întărâtă. 
Domnişoara Trewlove, care nu părea să fie la fel de 
amuzată, se aplecă spre însoţitorul ei, cu gura lângă 
urechea lui, aducând spre el parfumul ei de portocale. El 
era sigur că acţiunea ei se datora gălăgiei din pricina căreia 
era greu să auzi ceva, că nu intenţiona să fie aşa 
provocatoare, dar totuşi era. Cât de simplu ar fi fost să-şi 
întoarcă uşor capul şi să îi captureze gura. 

— De ce li se pare oamenilor amuzant să se distreze 
pe seama altora? 

— Ca să uite că alţii se distrează pe seama lor. 

Din partea lui Matthew, individul putea să plece cât 
mai repede de pe scenă. Fu urmat de o lady care nu putea 
să fie mai în vârstă ca domnişoara Trewlove. Era mult prea 
slabă, cu fusta şi jupele prea scurte, dezvăluindu-i gleznele 
subţiri şi picioarele goale. Urlă un cântec despre doi iubiţi ai 
căror părinţi încercau să-i despartă, care se termină cu 
moartea lor, sfârşitul fiindu-le provocat de propriile mâini cu 
ajutorul unui pumnal de argint, ca să fie împreună pentru 
eternitate. El se uită spre ea şi o văzu cum îşi şterge discret 


lacrimi de pe obraji. Scoase o batistă din buzunar şi îşi duse 
un deget sub bărbia ei, întorcându-i uşor capul spre el. Cu 
mare atenţie, îi şterse uşor lacrimile. 

— E doar un cântec. 

— Dar e aşa tragic. 

Ochii ei căprui erau atât de trişti, încât el îşi dori să 
aibă talentul de a o înveseli, de a alunga tristeţea. 

— Aşa e iubirea uneori. 

— Chiar şi aşa, nu-mi imaginez că e bine să nu ai 
parte de ea, fie şi doar pentru scurt timp. 

— Dar, după ce ai avut parte de ea, ai putea renunţa 
la ea? 

— Nu ştiu. Şi cine spune că nu putem să iubim mai 
mult de o dată? 

După ce îi şterse lacrimile, el îşi îndesă batista înapoi 
în buzunar, mişcat de bunătatea inimii ei. Pe scenă, ploua 
cu monede. Fata făcu o serie de plecăciuni iuți şi reverenţe 
şi se grăbi să-şi adune câştigul, apoi dispăru. El se aplecă 
spre ea şi şopti: 

— O să descopăr cine e şi o să-i trimit nişte bani 
mâine. 

Doamne sfinte, ar fi în stare să-şi golească cuferele de 
bani pentru zâmbetul pe care ea i-l oferi. 

— E foarte generos din partea dumneavoastră, 
domnule Sommersby. 

Nici pe departe, mai ales că putea să-şi permită cu 
uşurinţă asta. 

— V-a plăcut reprezentaţia ei, nu-i aşa? 

— Aşa e. Chiar credeţi că nu are încălțări? 

— Bănuiesc că absenţa lor face parte din costumaţie. 

Ea scutură din cap. 

— Uit că aceşti oameni sunt artişti. 

— Cei buni reuşesc exact asta: să te facă să uiţi că 
totul e teatru. 

Soţia lui aparținuse acelei categorii, râzând la glumele 
lui, aruncându-i priviri lungi de fiecare dată când el se 
îndrepta spre ea. Ea întotdeauna îi zâmbise strălucitor, 
făcându-i inima să o ia la goană în aşteptarea momentului 


în care avea să fie lângă ea. Până când îşi dăduse seama că 
toate acţiunile ei fuseseră doar ca să obţină ce-şi dorea: ca 
el să stea lângă ea la altar. 


Lui Fancy îi displăcură unele reprezentații, mai ales 
cele indecente, în care oamenii se prefăceau că 
preacurvesc. Pentru Dumnezeu, erau şi copii în public. 

Dar era bucuroasă că venise, văzuse ce presupunea 
un astfel de spectacol şi ştia că, dacă avea să pomenească 
cineva vreodată despre penny gaff, ea măcar urma să aibă 
habar la ce se referea. Era însă în mod special bucuroasă 
că domnul Sommersby o însoţise. 

Când ieşiră din teatru, ea văzu o femeie care vindea 
plăcinte cu carne. 

— O, sunt lihnită. Aţi vrea o plăcintă? 

— Nu ştiţi ce e în ea. 

— Ei bine, e o plăcintă cu carne. 

— Dar ce fel de carne? De câine? De pisică? De 
şobolan? 

— Serios acum. Doar pentru că e o zonă mai săracă 
din Londra nu înseamnă că mâncarea nu e bună. Ea se 
duse la femeie. O plăcintă cu carne, vă rog. 

— Să fie două, bombăni el înainte să-i ofere monedele 
necesare. 

— Nu era intenţia mea să plătiţi pentru tot în seara 
asta. 

— Nu e nicio dificultate, domnişoară Trewlove. 

— Nu asta era ideea. Nu vreau să fiu datoare. 

— Măcar atât pot să fac după ce m-am băgat în 
planurile dumneavoastră. 

Fancy nu avea de gând să admită că era bucuroasă 
că o făcuse, aşa că se uită în jur. 

Mulțimea care plecase de la teatru se dispersase şi 
cei care aşteptau următoarea reprezentaţie îşi croiră drum 
înăuntru. 

— O să stăm pe scări, ce ziceţi? 


Fără să-l mai aştepte, se instală pe treptele de 
intrarea în teatru. El se aşeză lângă ea, cu picioarele lungi 
întinse dinainte. Nu era aşa aproape de ea ca în birjă, şi ei îi 
părea rău că nicio porţiune din el nu o atingea. Fusese 
foarte plăcut să se atingă de el în timp ce înaintau pe scări. 

— E surprinzător de bună, mormăi el. 

— Am observat că era coadă mai devreme, când am 
sosit. Dacă te instalezi cu taraba în faţa unui teatru, trebuie 
să-ţi construieşti o reputaţie de marfă de încredere dacă 
vrei să ai succes. 

El se uită la ea pieziş. 

— Fratele dumneavoastră v-a învăţat asta? 

— Nu, mi-am dat singură seama de asta, ca să nu mai 
spun că e şi o chestie logică. Oamenii nu se întorc să 
cumpere dacă sunt nemulţumiţi de prima achiziţie, zise ea 
ridicând din umeri. Ei bine, pe aici chiar s-ar întoarce, dar 
doar pentru a-ţi face cunoştinţă cu pumnii lor. 

Ea muşcă din crusta gustoasă şi râse uşor când 
umplutura groasă i se scurse pe bărbie. O şterse cu mâna 
înmănuşată. Atât de neelegant. Dar era absolut delicioasă. 

Când el nu răspunse, ea se întoarse şi îl descoperi 
studiind-o cu o foame de parcă şi-ar fi dorit să lingă zeama 
de pe bărbia ei - sau poate că doar proiecta propriile 
dorinţe asupra lui. 

— Am o batistă în buzunar, zise el, şi vocea îi sună 
aspră şi dură. 

— Cea cu lacrimile mele? 

El aprobă din cap. Ea fusese foarte mişcată când el îi 
ştersese cu grijă lacrimile de pe obraji şi, din cine ştie ce 
motiv, nu voia să murdărească batista, gândindu-se în mod 
irațional că poate el nu avea să o mai spele niciodată, 
păstrând lacrimile ei pentru totdeauna. 

Scutură din cap. 

— E prea târziu acum. O să-mi folosesc mănuşile şi o 
să le dau jos după ce termin. 

— Vor fi distruse. 

Erau deja distruse. Ea observă că el fusese destul de 
înţelept să le dea jos înainte de a mânca. Brusc, el se 


concentră din nou asupra plăcintei şi mai luă o îmbucătură. 
Apoi simţi nevoia să mărturisească: 

— M-am uitat printre draperii şi am văzut că mă 
pândeaţi de la fereastră noaptea târziu. 

— Nu vă pândesc, mă uit înspre grajduri. 

— Nu spre fereastra mea? 

— Uneori, privirea mi se opreşte şi acolo, dar nu e 
intenţia mea să vă spionez, domnişoară Trewlove. 

Ea nu ştia de ce cuvintele lui o dezamăgeau. Poate 
pentru că voia ca el să fie la fel de intrigat de ea cum era 
ea de el. 

— De la fereastra dumneavoastră de peste drum 
puteţi vedea dormitorul meu, dar nu perfecțiunea a ceea ce 
se află în partea cealaltă. 

— Vă referiţi la dumneavoastră? 

Râsul ei uşor pluti în jurul lor. 

— Nu sunt aşa arogantă. Sub fereastra mea, se află 
un intrând mic pentru citit. Fratele meu a construit o 
băncuţă în perete. Mama a cusut o pernă groasă, umplută, 
şi a brodat pernuţe pentru ea. Câteodată, stau acolo şi 
citesc până se destramă lumea. 

— Nu lăsaţi faptul că eu stau la geam să vă oprească 
să faceţi ce vă place. 

— Acum, cine e arogant şi crede că ar putea să mă 
oprească din a face ceva ce îmi doresc? Voiam doar să ştiţi 
că, dacă mă vedeţi aşezată acolo, nu e pentru că încerc să 
vă captez atenţia, ci pentru că aşa obişnuiesc. 

— O să ţin minte. Ce se va întâmpla cu librăria după 
ce vă veţi căsători? Veţi continua să o conduceţi? 

— N-o să prea am timp, nu-i aşa? Nu cu toate 
obligaţiile sociale şi cu cele de soţie. Vizite de dimineaţă, 
cine, teatru - să fiu văzută peste tot. Mick încă e 
proprietarul clădirii. 

El nu dorise să i-o dea ei, pentru că legea nu i-ar fi 
permis să păstreze controlul asupra ei după căsătorie. Soţul 
ei ar fi putut face cu ea ce dorea. 

— Mi-a promis că voi avea un cuvânt de spus despre 
cum e condusă, dar nu voi mai lucra acolo şi cu siguranţă 


nu voi mai locui acolo. Nu, Marianne va prelua conducerea, 
deşi sper să mă pot ocupa de predare. Femeile căsătorite 
cu lorzi fac opere de caritate. Aceasta va fi a mea. 

Avea să fie o viaţă foarte diferită, dar ea era încântată 
de posibilităţile pe care i le oferea. Provocarea era să 
găsească un bărbat care recunoştea potenţialul şi îl folosea. 
Luă ultima îmbucătură de plăcintă, se şterse la gură cu 
mănuşa şi începu să o dea jos. 

— Aţi ratat o porţiune. 

Ea se întoarse şi-l descoperi studiind-o atât de intens, 
încât se temu că era mânjită peste tot. Ridică o mână pe 
care mănuşa atârna pe jumătate scoasă. Degetele lui îi 
apucară uşor încheietura. 

— Îmi permiteţi? 

Vocea lui suna atât de sinceră, încât ar fi aprobat din 
cap dacă el ar fi vrut să o dezonoreze, dar el nu voia decât 
să îndepărteze o mică urmă de mâncare pe care o ratase. 
Uimită, ea se uită cum el îşi atinse degetul mare de limbă - 
probabil cel mai senzual gest pe care îl văzuse la un bărbat. 

— Chiar aici, zise el şi îşi apăsă degetul de colţul gurii 
ei. 

Apoi el linse ce luase pe degete, şi ea se încălzi aşa 
tare, că era foarte posibil ca luna să se fi transformat în 
soare. 

— Şi aici, zise el şi atinse celălalt colţ. Şi aici. Pe 
bărbie. Şi aici. 

Spaţiul dintre sprâncenele ei fu locul unde degetul lui 
poposi. 

Oamenii treceau pe acolo, şi ea se întrebă ce gândeau 
despre cuplul de pe trepte care abia dacă se mişca. 

— Şi aici. 

Tâmpla ei stângă. 

— Aş îndrăzni să spun că nu am fost aşa murdară. 

— Chipul dumneavoastră e perfect, domnişoară 
Trewlove. 

— Să vă audă Dumnezeu. De fapt, viconţi, conți... 
aperta că mă vor găsi frumoasă. 

Nu văd cum ar putea altfel. 


Tonul lui era abrupt, plin de dezaprobare. De parcă ea 
ar fi luat brusc foc, el îşi feri mâna, şi ea descoperi că 
tânjea după alte dezmierdări de-ale lui. 

— Pot să fiu cinstită cu dumneavoastră, domnule 
Sommersby? 

— Nu pot decât să sper că sunteţi mereu, domnişoară 
Trewlove. 

Ea trase aer în piept, nefiind sigură dacă vorbele ei 
aveau să mai atenueze tensiunea care se formase brusc 
între ei. 

— Mă nedumeriţi, domnule. 

— Cum adică? 

Cum să îi explice ca să nu pară că îi păsa cu adevărat, 
când, de fapt, îi păsa foarte tare, mai mult decât era 
înţelept pentru o femeie pe cale să plece în căutarea unui 
soţ. 

— Nu pare că ştiţi ce vreţi. 

El ridică dintr-o sprânceană întunecată. 

— Într-adevăr. 

— Am impresia că nu reuşiţi să vă hotărâți dacă sunt 
pe placul dumneavoastră. În după-amiaza asta, bunăoară, 
am avut senzaţia că abia aşteptaţi să scăpaţi de mine. 
Acum, iată-vă, v-aţi inserat în aventura mea, aţi 
transformat-o într-o experienţă mult mai plăcută decât ar fi 
fost dacă veneam singură, aşa cum avusesem de gând. Mi- 
aţi văzut lacrimile şi mi-aţi şters faţa, şi, cu toate astea, nu 
pot să scap de impresia că tocmai v-am jignit. 

El slobozi un oftat prelung înainte să se tragă puţin de 
lângă ea, îşi puse coatele pe genunchi, împreunându-şi 
palmele, şi se uită spre strada unde fâşii de ceaţă începeau 
să-şi facă simțită prezenţa. 

— Am fost căsătorit la un moment dat. Nu a fost un 
aranjament prea fericit. 

Inima ei tresări la mărturisirea pe care el i-o făcuse şi 
la tonul sumbru al vocii sale. 

— Aţi divorţat? 

— Nu, ea a murit. Dar căsătoria noastră s-a petrecut 
pentru că ea a aranjat să fim surprinşi într-o situaţie 


compromiţătoare. Nu am avut de ales şi a trebuit să mă 
căsătoresc cu ea. Aşa că, atunci când mi-aţi spus că sunteţi 
dispusă să faceţi tot ce e necesar ca să vă împliniţi visul de 
a găsi un soţ aristocrat... 

— Nu e visul meu. 

El îşi întoarse capul ca să se uite la ea. 

— E visul mamei mele. 

Ea se simţi destul de ridicolă spunând asta. 

— AŞ fi mulţumită să-mi petrec viaţa ca fată mare, 
lucrând în magazinul meu. 

— Atunci, de ce să nu faceţi asta? 

Ea ridică privirea, dorindu-şi ca stelele să fi fost 
vizibile. 

— Pentru că toţi au muncit din greu şi au făcut multe 
sacrificii ca să mă vadă aranjată, şi eu trebuie măcar să 
încerc să dau tot ce am mai bun. Imi dau perfect seama că 
o femeie care provine dintr-un mediu atât de scandalos nu 
va fi soţia ideală pentru orice lord, dar mă îndoiesc că 
vreunul dintre ei va găsi o lady mai pregătită să-i 
administreze casa ca mine. Pot să fiu graţioasă, iar 
încrederea de sine e un alt atu. Dacă nu o să mă credeţi 
prea dezagreabilă, pot spune că voi fi o partidă bună. 

El chicoti uşor şi îi oferi un rânjet mic. 

— Se pare că puteţi să adăugaţi şi lipsa de modestie 
la lista calităţilor. 

— Mick spune că trebuie să proiectăm exact ce vrea 
lumea să creadă. Deveni serioasă şi îndrăzni să-i pună 
mâna pe braţ. Îmi pare rău pentru soţia, pentru căsnicia 
dumneavoastră. Sunteţi văduv de multă vreme? 

— În unele momente, mi se pare că dintotdeauna; în 
altele, am impresia că timpul nu a trecut deloc. li jelesc 
moartea, pentru că nu i-am dorit aşa ceva. 

— Dar aţi fost rănit de înşelăciunea ei. 

El o studie preţ de un minut întreg înainte să-i 
mărturisească: 

— Mi se pare foarte dificil să am încredere în motivele 
femeilor. 

— Fiţi sigur că nu plănuiesc să păcălesc vreun lord ca 


să se însoare cu mine. Fraţii mei s-au căsătorit cu toţii din 
dragoste. Aş prefera să urmez tradiţia lor. Aşa că nu sunt 
prea grăbită să păşesc spre altar. Intenţionez să îmi iau 
timp şi să găsesc bărbatul potrivit. 

— Şi dacă asta înseamnă fără alte incursiuni la penny 
gaff? 

Ea zâmbi. F 

— Una a fost mai mult decât de ajuns. In afară de 
asta, voi avea ieşirile la teatru şi la operă. 

— Fără plăcinte cu carne pe trepte. 

— Îmi va rămâne amintirea. 

El îşi trecu degetele în jos pe obrazul ei, de-a lungul 
maxilarului. 

— Chiar o veţi păstra? 

— Nu voi uita seara asta. Mă bucur că a fost loc 
pentru dumneavoastră pe bancheta birjei. 

El îşi lăsă mâna să cadă şi începu să tragă de mănuşi. 

— E târziu. Ar trebui, probabil, să plecăm. 

Şi, uite aşa, vraja pe care o ţesuseră în jurul lor se 
destrămă. Probabil era mai bine. 

El se ridică, se întinse după mâna ei şi o trase în 
picioare. Continuară de parcă în seara aceea nu se 
întâmplase nimic altceva decât o ieşire între prieteni. Dar 
măcar se părea că erau prieteni. 

Găsiră o birjă fără prea mult efort. Să stea aproape 
cuibărită lângă el părea să fie cel mai firesc lucru din lume. 

Când ajunseră la librărie, ea descuie uşa şi îi zâmbi. 

— Vă mulţumesc mult că aţi participat la aventura 
mea, domnule Sommersby. 

— A fost plăcerea mea, domnişoară Trewlove. 

Odată ajunsă în interior, ea încuie uşa, se sprijini de 
ea şi aşteptă să dispară ecoul paşilor lui, care se 
îndepărtau. Păru că trecu o veşnicie până când sunetul 
dispăru. lar când se stinse, în cele din urmă, ea îşi dori să 
audă o bătaie la uşă. Pentru ocazia de a mai petrece timp 
alături de el, l-ar fi primit înăuntru, chiar dacă ştia că nu 
avea niciun rost. 

Era aproape ora două dimineaţa când Matthew intră 
în reşedinţa lui masivă din Londra. Lăsă uşa grea din lemn 
de mahon deschisă, pentru ca luminile de pe alee să alunge 
un pic umbrele şi el să recunoască formele, traversă spre 
masă, scăpără un chibrit şi aprinse lampa cu ulei care 
aştepta acolo. Reşedinţa fusese construită cu un secol şi 
jumătate în urmă, aşa că nu beneficia de confortul luminii 
cu gaz pe care o avea casa din Ettie Lane. Dar casa de 
acolo putea încăpea uşor în holul şi salonul din faţă, 
rămânând loc şi pentru a merge pe margini. După ce 
închise uşa, el ridică lampa mai mult şi se uită în salon. 
Toată mobila, toate portretele, tablourile şi statuile erau 
acoperite cu cearşafuri albe, conferind reşedinţei un aer 
fantomatic ce se potrivea cu starea lui de spirit. Nu voia să 
vadă portretul lui Elise atârnând deasupra şemineului sau 
pe străbunii lui privindu-l cu reproş în timp ce înainta pe 
coridor. 

De când se îmbolnăvise Elise, somnul fusese o 
metresă  înşelătoare, prea puţin prezentă pentru a-l 
satisface. Noaptea aceasta nu făcea excepţie, ba era chiar 
mai rău din pricină că, atunci când venea vorba despre 
domnişoara Trewlove, se simţea ca un adevărat ticălos. Era 
foarte posibil să o fi judecat greşit când venea vorba despre 
ce intenţiona să facă pentru a găsi un soţ. Cu cât petrecea 
mai mult timp alături de ea, cu atât ea îi contrazicea 
părerea pe care şi-o formase despre ea. 

Nu ştia de ce insistase atât să o însoţească în seara 
asta. Ea în mod clar nu-şi dorise compania lui, şi nu o putea 
învinui. Avea dreptul la asta. În privinţa ei se părea că nu 
ştia ce voia. Avusese de gând să o evite, dar, când se ivise 
ocazia de a fi în compania ei, o apucase ca un câine 
flămând căruia i se aruncă un os. Ea îl intriga, la naiba! Cu 
amestecul ei de inocenţă şi de experienţă, era ca o cutie 
misterioasă pe care el nu-şi dădea seama cum să o 


deschidă. 

Şi îl făcea să se simtă vinovat din cauza felului în care 
o tratase din clipa în care îi căzuse scrisoarea aceea din 
buzunar. Când ajunse la bibliotecă, rămase pur şi simplu în 
uşă şi îşi luă timp o clipă să aprecieze ce fusese mereu 
încăperea sa favorită din acea reşedinţă, îşi dorea enorm să 
o aducă pe domnişoara Trewlove aici. Şi-o imagină oftând 
mirată, scoțând exclamaţii de încântare văzând cele două 
etaje cu rafturi cu cărţi, cel de sus accesibil pe o scară 
spiralată, din fier forjat. Nu ştia câte cărţi se înşiruiau pe 
rafturi. Cel puţin două mii. Nu că vreunele dintre ele ar fi 
fost vizibile în acest moment. Personalul acoperise rafturile 
cu cearşafuri din pânză albă, ca să protejeze comorile 
depozitate acolo. Inclusiv pe cele după care venise el. 

Se duse în colţul îndepărtat al încăperii, aproape de 
scara în spirală, punând cu grijă lampa pe o măsuţă joasă, 
îmbrăcată în alb, şi se întinse şi smulse un cearşaf ca să 
dezvăluie o secţiune de cărţi. Era relativ sigur că aici o 
văzuse ultima oară pe cea pe care o căuta. 

Nu se putea hotărî dacă domnişoara Trewlove ar fi 
îngrozită că aici cărţile erau puse pe rafturi fără nicio ordine 
sau dacă avea să considere haosul încântător. Deşi avea 
bănuiala că ea şi-ar sufleca mânecile şi ar scoate fiecare 
carte de pe raft, le-ar organiza pe categorii, fără îndoială 
bucurându-se să o atingă pe fiecare în parte. Când păşise 
pentru prima dată în librăria ei, rămăsese uluit. Nimic din 
ce se afla între pereţii aceia nu fusese lăsat în voia sorții. 
Totul reflecta celebrarea cuvântului scris. Ea muncise mult 
ca să aranjeze totul aşa cum trebuia. Nu îi spusese asta, 
desigur, dar era evident din felul în care totul se îmbina 
într-o manieră plăcută, ce dezvăluia pasiunea ei pentru 
cărţi. 

Aşa că voia să îi ofere un cadou care să-l facă să se 
simtă mai puţin ca o dezamăgire, mai puţin ca un ticălos cu 
prejudecăţi. Prin urmare, venise aici în miez de noapte, să... 

— Milord? 

El se răsuci să îl vadă pe valetul care se afla în slujba 
familiei dinainte ca Matthew să aibă amintiri, stând în 


cadrul uşii, cu halatul desfăcut atârnând pe corpul său lung 
şi subţire, o lampă ţinută în mâna ridicată şi un... nu, nu se 
putea. 

— Jenkins, ţii cumva un pistol în mâna aceea 
tremurândă? 

— Da. 

— Te rog, spune-mi că nu e încărcat. 

— Ce rost mai are dacă nu e încărcat, vă întreb? 

— Atunci, te rog să-l îndrepţi spre podea, nu înspre 
mine. 

Valetul în vârstă se execută. 

— Am auzit zgomot, milord, şi am venit să cercetez. 
Nu ştiam la ce să mă aştept, aşa că am venit pregătit 
pentru necazuri. 

— Nu am făcut zgomot. Am fost silențios ca moartea. 

— Chiar şi aşa, v-am auzit. Ce faceţi aici, domnule? Vă 
mutaţi înapoi? Să scol servitorii şi să începem să punem 
lucrurile la punct? 

— Nu trezi pe nimeni. Caut pur şi simplu un exemplar 
din Mr. William Shakespeares Comedies, Histories, & 
Tragedies. Găsi o uşoară ironie în titlul original, căruia îi 
lipsea acelaşi apostrof pe care îl reclamase lipsă în 
denumirea librăriei domnişoarei Trewlove. 

Publicată cândva la jumătatea secolului al XVII-lea, 
cartea legată în piele conţinea versiunile originale ale 
pieselor sale. Unul dintre străbunii lui Matthew reuşise să 
cumpere unul dintre cele doar 750 de exemplare care 
fuseseră tipărite. Ai idee unde aş putea să o găsesc? 

Jenkins îşi suci gâtul, uitându-se prin bibliotecă, cu 
ochii mari de parcă o hoardă de invadatori şi-ar fi făcut 
brusc apariția. 

— Nu, milord. Deşi cred că exemplarele cele mai rare 
se află sus, acolo. 

El făcu semn din cap spre rafturile din capul scărilor. 

— Ai putea avea dreptate. 

Se duse spre birou, singura piesă de mobilier 
neacoperită. Un bol mare din argint era plin, de dădea pe 
afară, de bucăți de pergament. 


— Invitaţiile pe care le-aţi primit, domnule. 

Jenkins se apropie. Chiar şi în papuci, el nu făcea 
niciun zgomot. Bărbatul învățase de mult să stăpânească 
arta de a nu fi auzit sau văzut ca o intruziune când intra 
într-o încăpere. Adesea, ieşea fără să fie observat. 

— Cum nu erau pe lista lucrurilor pe care să vi le 
trimitem, nu am fost foarte sigur ce să fac cu ele. 

„Aruncă-le în foc”, i-ar fi provocat probabil valetului 
un atac de apoplexie. Matthew era destul de sigur că unele 
evenimente trecuseră deja. Cu toate astea, tot mai avea o 
urmă de politeţe în el şi ştia că ar trebui măcar să trimită 
mesaj de primire. 

— O să le iau cu mine. 

— Prea bine, domnule. 

Jenkins părea mult prea uşurat de răspuns. 

— Pe viitor, te rog să le incluzi la scrisorile pe care mi 
le trimiţi o dată la câteva zile. 

Dacă părea ceva urgent, mesajul îi era adus pe dată. 
Altminteri, nu vedea niciun motiv pentru a-l hăitui mereu pe 
lacheu. 

— Cum doriţi, domnule! 

Atunci, avea să le poată arunca în foc, şi Jenkins nu 
avea să mai fie nevoit să se îngrijoreze din pricina lor. 

— O altă chestiune pe care te rog să o rezolvi pentru 
mine. Când o să găsesc cartea, o s-o las pe birou cu un 
bilet. Luă o foaie de hârtie din sertar, înmuie peniţa în 
cerneală şi scrise numele lui Fancy Trewlove şi adresa 
librăriei pe hârtie. Vreau să împachetezi cartea cu biletul 
acesta şi să o trimiţi la adresă. Nu folosi poşta. Ştampila 
poştei ar indica oficiul poştal de unde îşi începuse călătoria, 
şi el nu voia ca ea să ştie că venea din Mayfair. Nu trebuie 
să aibă însemne de niciun fel care să indice de unde 
provine. Să o livreze un lacheu, dar să nu fie îmbrăcat în 
livrea şi să nu folosească niciuna dintre trăsurile cu blazon. 
E un cadou, dar trebuie să fie unul anonim. 

— Va fi livrată cu cea mai mare discreţie. Să vă ajut 
să căutaţi cartea, milord? 

— Nu, ţi-am întrerupt deja prea mult somnul. Noapte 


bună, Jenkins! 

— O să dau dispoziţie să fie puse lucrurile la loc 
mâine-dimineaţă, domnule. Se uită la unul dintre rafturile 
de cărţi dezvelite şi apoi îşi întoarse privirea spre Matthew. 
Noapte bună, milord. 

În timp ce valetul se îndepărta cu paşi tăcuţi, Matthew 
se întoarse la rafturile unde văzuse cartea ultima oară. 
Volumul era mai înalt decât multe altele, ceea ce avea să-l 
facă mai uşor de găsit, dar familia sa colecţionase un 
număr impresionant de cărţi mari. Cea pe care o căuta era 
probabil pusă bine. Nu se îndoia că domnişoara Trewlove 
avea să acorde acesteia grija necesară. 

Era un cadou scump, dar nu cunoştea pe nimeni care 
să-l aprecieze mai mult. Trei ore mai târziu, găsi volumul 
exact acolo unde spusese Jenkins că era, la etajul superior. 
Îl puse cu mare grijă pe birou, mai scoase o foaie de hârtie 
şi cumpăni asupra mesajului care trebuia să îl însoţească. 
În cele din urmă, cu un scris perfect, aşternu cuvintele pe 
hârtie: „Are nevoie de cineva care să îl iubească, să îl 
aprecieze şi să îl preţuiască”. 

În timp ce ieşea din încăpere, avu senzaţia prea puţin 
confortabilă că se referise mai degrabă la el decât la volum. 

— Cred că Piatra lunii vă va plăcea, într-adevăr, foarte 
mult, domnule Harper. 

Fancy nu se îndoia că şi domnului Sommersby i-ar 
plăcea romanul cu mistere şi se întrebă dacă îl citise. 

— Abia aştept să o citesc, domnişoară Trewlove, ceea 
ce nu puteam să spun înainte să mă învăţaţi literele. 

— Aţi învăţat rapid. Mă bucur tare mult că sunteţi de 
părere că a meritat efortul. 

Odată tranzacţia încheiată şi domnul Harper plecat, 
ea studie magazinul dintr-o privire. Două doamne intraseră 
împreună şi cercetau zona unde era cel mai probabil să 


găsească o poveste care să implice o mare iubire, în timp 
ce un domn se uita la cărţile de călătorii. Ea se oferise deja 
să îi ajute pe fiecare dintre ei, dar preferau să caute singuri. 
Ea înţelegea asta, cu siguranţă. Inainte să aibă magazinul 
ei, petrecuse ore în şir în alte librării sau căutând pe la 
tarabele cu cărţi povestea perfectă pe care să o ia acasă. 

Sâmbăta era, de regulă, ziua ei favorită, pentru că 
implica mai puţini clienţi. Mai mulţi oameni, inclusiv o 
mamă cu trei copii, se aflau la etaj în salonul de lectură. 
Marianne avea grijă de lucruri la etaj. Fancy trebuia să 
angajeze pe cineva ca să o ajute pe asistenta ei în orele 
când ea însăşi nu avea să fie disponibilă. Ideea de a-l 
întreba pe domnul Sommersby dacă nu voia slujba îi trecu 
prin minte, dar o alungă rapid. Nu ştia de ce era aşa 
hotărâtă să găsească motive ca să-l aibă prin preajmă. 
Poate pentru că, la fel precum cartea pe care o vânduse, el 
era un mister. 

Clopoţelul de deasupra uşii scoase un clinchet, şi un 
domn mai în vârstă, ducând un pachet învelit în hârtie 
maro, legat cu sfoară, se opri şi se uită în jur, cercetând 
fiecare cotlon. Întotdeauna o mira că încă erau oameni în 
zonă pe care nu-i cunoştea, dar zona era în continuă 
dezvoltare şi creştere şi tot mai mulţi oameni se mutau aici. 

— Bună dimineaţa, domnule. Cu ce vă pot ajuta? 

El îşi întoarse privirea spre ea şi îşi scoase pălăria, 
dezvăluind ochii de un cenuşiu palid. 

— Domnişoara Fancy Trewlove? 

— Da. 

El se îndreptă spre ea cu mişcări perfecte şi uşoare, 
părând să se mişte rapid, dând în acelaşi timp impresia că 
nu se mişca deloc, cu paşii atât de straniu de silenţioşi, de 
parcă i-ar fi displăcut să provoace orice fel de deranj. 

Când ajunse la tejghea, puse pachetul pe ea în 
aceeaşi manieră respectuoasă în care i l-ar fi prezentat 
reginei. 

— Un cadou pentru dumneavoastră. 

În timp ce pălăria îşi începea călătoria înapoi spre 
creştetul lui, el se întoarse pe un călcâi şi se îndreptă tăcut 


spre uşă. 

— De la cine e? 

El nu se opri şi nu ezită. 

— Cine sunteţi? 

Fără alt cuvânt, el deschise uşa şi ieşi din magazin. Ea 
se grăbi după el, dar, când ajunse pe trotuar, el dispăruse, 
făcând-o să se întrebe dacă nu cumva fusese un miraj. Insă, 
când se întoarse la tejghea, pachetul încă era acolo. Trase 
de fundă şi desfăcu sfoara şi apoi îndepărtă cu grijă hârtia 
ca să dezvăluie o carte mai mare, legată în piele, 
conservată superb, deşi era veche. Ridică biletul care se 
afla pe ea, adânc mişcată de cuvintele scrise acolo de o 
mână meticuloasă. 

— Ei bine, ai fost, cu siguranţă, adusă în locul potrivit, 
şopti ea, deschizând cu grijă cartea. 

Privirea îi căzu pe titlu, şi ea scoase o exclamaţie de 
surpriză, ducându-şi mâna la gură. Ediţia aceasta rară 
trebuia să coste o avere. 

— Sunteţi bine, domnişoară Trewlove? 

Ea îşi ridică privirea să se uite la cele două femei care 
se uitaseră la cărţi. Semănau destul de mult ca să fie surori. 
Una din ele venea destul de des. Cealaltă nu mai fusese 
până atunci în magazin. 

— Da, sunt foarte bine. Mulţumesc că m-aţi întrebat. 
Aţi găsit ceva pe placul dumneavoastră, domnişoară Sear? 

— Într-adevăr, eu şi sora mea vom lua Lorna Doone. 

Ea puse volumul pe tejghea. Iniţial, povestea fusese 
publicată în trei volume, dar popularitatea sa crescuse 
după ce apăruse într-un singur volum nu foarte scump. 

— Cred că o să vă placă foarte mult. 

— Nu văd cum ar putea să nu ne placă, nu dacă e aşa 
romantică precum se spune. 

— Ne plac poveştile de dragoste, zise a doua 
domnişoară Sear. 

— Sunt şi favoritele mele. 

Odată ce încheiară tranzacţia şi cele două ieşiră din 
magazin, Fancy îşi îndreptă atenţia înapoi la ediţia 
Shakespeare. Nu îşi putea da seama cine i-ar fi putut 


trimite o asemenea comoară. Cu mare grijă, o duse în birou 
şi o puse pe masă. 

Straniu cum primul gând fu să-l găsească pe domnul 
Sommersby şi să-i povestească despre asta. Nu se îndoia 
că el ar fi la fel de uimit ca ea. 

Pe tot parcursul zilei, se duse periodic în birou ca să 
se uite la carte, să-şi atingă degetele de coperta aproape 
impecabilă din piele. Oare fusese vreodată citită sau 
servise pur şi simplu drept premiu, ceva pe care să-l posezi 
ca să te lauzi că ai aşa ceva? Acum, era a ei, dar în ce 
scop? 

Toată după-amiaza se gândise la sosirea ei. După ce 
încuie, îşi duse gândurile cu ea la tavernă, nerăbdătoare să 
împartă vestea cu domnul Sommersby. Când nu-l zări pe 
nicăieri, se aşeză la o masă aproape de fereastră, 
poziţionându-se ca să aibă vedere neîngrădită asupra uşii, 
pregătită să-i atragă atenţia din clipa în care intra. 

Doar că el nu apăru. 


— După cum îţi imaginezi, desigur, sunt cea mai 
populară femeie din Londra în momentul ăsta. 

Aşezat confortabil pe fotoliul tapiţat din biblioteca 
marchizei de Fairhaven şi sorbind din scotch-ul excelent, 
Matthew îşi putea foarte bine imagina asta, dar, pe de altă 
parte, sora lui atrăsese întotdeauna atenţia. Părul ei negru 
şi ochii verzi garantau asta. 

— Toate femeile mă vizitează ca să afle informaţii 
despre tine. Ea îi adresă o privire sugestivă. Şi ce pot să le 
spun, te întreb? 

Era aceeaşi întrebare pe care i-o punea de fiecare 
dată când venea în vizită. 

— Sunt încă în doliu. Mi-am luat o pauză de la 
societate. Am zburat spre Lună. Nu-mi pasă, Sylvie. Spune- 
le ce vrei. 

Ea dădu vinul de Xeres pe gât ca un marinar care 
ajunsese în prima cârciumă după mai mulţi ani petrecuţi pe 


mare. Un lacheu se grăbi spre ea şi-i umplu paharul. 

— Nu iei lucrurile astea în serios. Nici măcar nu ştiu 
unde locuieşti în prezent. Pe străzi, cumva? 

— Nu fi dramatică, draga mea, zise Fairhaven, tonul 
lui oferindu-i consolare şi încredere. 

El trebuia să recunoască talentul surorii lui. Urmând 
exemplul mamei ei, ea pornise după titlul soţului său. Işi 
aminti cum surprinsese o conversaţie în care mama lui o 
certa curând după ce îşi făcuse ieşirea în societate. „Ai un 
decolteu frumos, draga mea. Foloseşte-l ca să atragi 
bărbatul care-ţi place!” 

Se părea că ea făcuse exact asta. Dar, spre deosebire 
de mama ei, Sylvie reuşise să cucerească şi inima soţului 
ei. 

— Faptul că şi-a făcut apariţia ar trebui să te asigure 
că are grijă de el însuşi, chiar dacă pare să-şi fi pierdut 
briciul. 

El aproape că zâmbi la asta. Îl plăcuse întotdeauna pe 
Fairhaven. 

— Ai un valet? întrebă ea. 

— Nu. 

Faţa ei se schimonosi de parcă el ar fi recunoscut că 
fuma opiu. 

— Savurez solitudinea, independenţa. 

In afară de asta, casa lui era prea mică pentru 
personal care să locuiască acolo. Funcţiona foarte bine cu 
doamna Bennett care venea în fiecare dimineaţă ca să 
strângă după el. 

— Indrăznesc să spun, draga mea, că arată mai 
sănătos acum decât când era la Londra, cu două luni în 
urmă. Era aşa palid şi tras la faţă atunci. 

— Şi slab. Da, ştiu. Acum, parcă te-ai mai împlinit un 
pic. Te topeai din picioare, şi eram aşa îngrijorată. Ştiu că 
moartea lui Elise a fost dificilă, dar la fel a fost şi căsnicia. 
Mi-aş fi dorit să reuşeşti să o ierţi pentru că te-a pus în 
poziţia de a fi nevoit să te căsătoreşti cu ea. 

Până la un punct, chiar reuşise, deşi lui Elise îi 
spusese că o iertase de tot, în speranţa că drumul ei spre 


lumea cealaltă avea să fie mai uşor. Chiar dacă nu mai era 
furios pentru trădarea ei, nici nu putea uita aşa uşor faptul 
că fusese manipulat. Elise îi jurase că nu intenţionase să-l 
păcălească, dar hoţul prins întotdeauna îşi susţinea 
nevinovăția. 

Când începuseră să apară femeile în vizită după 
publicarea scrisorii, el le studiase pe toate, întrebându-se 
cum plănuiau să-l prindă în capcană. Toate fuseseră foarte 
dornice să-i capteze atenţia. Cu atât de multe care îşi 
disputau rolul de contesă, competiţia era feroce. Cât de 
multe aveau să decidă să ia măsuri drastice ca să obţină ce 
îşi doreau? El ştia foarte bine că nu pe el, personal, îl voiau, 
ci titlul lui. 

— Vorbind despre iertare, m-ai iertat că i-am 
îndeplinit dorinţa Elisei? 

Elise îi încredinţase scrisoarea surorii lui. 

— Nu te consider răspunzătoare. Nu ştiai ce necazuri 
aveai să declanşezi. 

— Sincer, nu înţeleg de ce nu înţelegi că ea chiar s-a 
gândit la interesul tău? 

— Putem să vorbim despre altceva? Profiţi la 
maximum de sezon, te duci la baluri? 

Ea se lumină la faţă. In societate, înflorea. El bănuia 
că şi domnişoara Trewlove avea să o facă. Se întrebă dacă 
fusese mulţumită de pachetul său când sosise şi nu se 
îndoia că fusese livrat, pentru că Jenkins era de încredere şi 
sigur se ocupase de sarcină. Işi dorea să fi fost în magazin, 
uitându-se la cărţi, când ea deschisese pachetul ca să îi 
poată vedea reacţia. Deşi ştia că era un obiect incredibil de 
valoros, un cadou mult prea scump de oferit unei lady, nu 
avea niciun regret că i-l trimisese. Se îndoia că ea l-ar fi 
acceptat dacă ar fi ştiut de unde venea. Anonimatul fusese 
singura metodă posibilă. 

— O, da, se entuziasmă Sylvie, scoţându-l din 
gândurile lui. Sigur că sunt acostată la fiecare eveniment, 
în special de mame care vor să se asigure că te voi alerta în 
privinţa faptului că fiicele lor sunt disponibile. Ai avea de 
unde să alegi, să ştii. 


Din pricina afurisitei de scrisori. Ar putea să o aibă şi 
pe Fancy Trewlove dacă ar vrea. Nu trebuia decât să-i 
mărturisească identitatea lui, şi ea i-ar cădea la picioare, la 
fel ca toate celelalte. Doar că el nu voia ca ea să îl dorească 
din pricina scrisorii ori a titlului său sau pentru că o putea 
plasa pe un piedestal în societate. Tânjea să fie dorit fără 
toate celelalte beneficii care veneau la pachet cu ce era el. 

Voia să se simtă din nou aşa cum se simţise noaptea 
trecută. Timpul petrecut alături de ea fusese înviorător. 
Fără flirturi insistente, fără sete de atenţie. Pur şi simplu, 
savurând unul compania celuilalt, trecerea spre prietenie, 
fără presiune şi fără aşteptări. 

— O să participi la balul ducelui şi al ducesei de 
Thornley? 

El găsise invitaţia în teancul pe care îl luase din 
reşedinţa sa în orele mici ale dimineţii. Şi-o închipui pe 
Fancy strângând la piept scrisoarea din Times. „Te rog să-l 
inviţi şi pe contele de Rosemont.” 

— Absolut. Numai despre asta se vorbeşte. Nici n-aş 
îndrăzni să nu mă duc. Ai primit şi tu invitaţie. Ar trebui să 
mergi. 

— Nu am chef să fiu acostat de toate mamele care 
participă. 

— Nu vei găsi niciodată fericirea dacă stai izolat. 
Serios, Matthew, trebuie să mergi mai departe. Ai deja 27 
de ani, şi familia noastră are tendinţa să se înmulțească 
mai greu - dacă mai amâni, s-ar putea să nu ai moştenitor. 

— Nu sunt în căutarea unei iepe de prăsilă, Sylvie. 

— Nu am vrut să sugerez că ai fi, dar, cu siguranţă, cu 
puţin efort, ai putea să găseşti o femeie care să ţi se 
potrivească, mai potrivită decât Elise, aş zice. 

Fu salvat să mai răspundă la comentariile surorii sale 
când sosi valetul să anunţe că cina era servită. Îi urmă pe 
cei doi în sufrageria oficială, unde fiecare tacâm de argint 
era perfect aliniat. Dintr-odată, simţi dorinţa să se aşeze pe 
treptele unui teatru vulgar şi să mănânce o plăcintă cu 
carne, ştergând firimiturile de pe o gură incredibil de 
încântătoare. 


Fancy nu îşi deschidea magazinul duminica. Era zi de 
odihnă, deşi ea rareori se odihnea. In dimineaţa aceea, 
fusese la biserică împreună cu mama ei şi apoi ajutase la 
pregătirea unei mese delicioase. Toţi fraţii ei, cu excepţia 
lui Beast, şi partenerii lor erau adunaţi la masa lungă din 
stejar care domina încăperea din casa mică unde fuseseră 
crescuţi cu toţii. Pe măsură ce familia se extinsese, fraţii ei 
înlocuiseră masa, dar venise vremea pentru una mai mare, 
mai ales dacă, cu puţin noroc, soţul lui Fancy avea să li se 
alăture la prânzul de familie care avea loc o dată pe lună, 
duminica, atunci când se adunau ca să schimbe veşti. Se 
părea că, în ultima vreme, viaţa fiecăruia mergea în direcţii 
diferite, aşa că deciseseră să nu piardă legătura unii cu 
alţii. 

— Încă două nopţi, draga mea, şi apoi vei păşi din 
lumea asta monotonă într-una palpitantă. Eşti emoţionată? 

Fancy râse uşor. 

— Nu eram până să aminteşti tu despre asta, mamă. 

Se străduise să nu se gândească la balul care urma să 
aibă loc curând, la cum avea să se schimbe totul. Deşi 
pachetul primit în dimineaţa anterioară îi ţinuse mintea 
ocupată. 

— Vei purta rochia albă cu perle? 

În timp ce cumnatele ei sugeraseră să se ducă la Paris 
ca să-şi comande rochiile de bal, ba chiar se oferiseră să o 
însoţească, ea decisese să o folosească pe croitoreasa lui 
Gillie. Tânăra femeie, extrem de pricepută cu acul şi aţa, se 
străduia să-şi construiască o afacere, ajutată de faptul că 
una dintre clientele ei era acum ducesă. 

Lui Fancy îi plăcea ideea de a rămâne la Londra, 
pentru ca mama ei să o poată însoţi şi să o ajute la 
alegerea materialelor. Ştiind că mama ei nu avea să ia 
parte la baluri, voise să o includă în cât mai multe aspecte 
legate de debutul ei. 

— Cu siguranţă. E favorita mea. 


— Cum o să-ţi aranjezi părul? 

— O să trecem cu ea pe aici în drum spre bal, mamă, 
ca să o vezi în toată splendoarea, zise Mick. 

— Asta ar fi minunat, Mick. 

Mama ei se întinse şi îşi puse mâna peste a lui Fancy, 
aflată pe masă. 

Fancy şedea întotdeauna în stânga mamei ei, aproape 
de inima mamei, aşa îi spunea femeia când Fancy era mai 
mică şi mama îi spunea unde să stea. 

— O să ai o viaţă minunată. 

— Am deja o viaţă minunată, mamă. Sunt fericită, mai 
mult decât fericită. 

— Dar o să fie şi mai şi. Mi-am dorit atât de mult asta 
pentru tine. E un vis devenit realitate, ştii? Să o văd pe fata 
mea tratată regeşte. 

Ea era departe de aşa ceva, deşi cu siguranţă se 
simţise specială ultima dată când fusese în compania 
domnului Sommersby. Chiar se bucura că reuşiseră să 
lămurească lucrurile între ei. 

— Ştiu, mamă. 

— O să-i cucereşti pe toţi. 

— Cu siguranţă, o să încerc, zise Fancy. Apoi, pentru 
că nu voia să se mai gândească la prezentarea ei în 
societate, se întoarse spre soţia lui Aiden, Selena. Cum se 
simt surorile tale în Europa? 

Selena avea trei surori. Constance şi Florence erau 
gemene, de aceeaşi vârstă cu Fancy. Alice avea 17 ani. 
Fratele lor era contele de Camberley. 

Selena zâmbi uşor. 

— Judecând după scrisorile pe care le-am primit, se 
distrează de minune. Gemenele sunt îngrijorate că vor fi 
prea în vârstă ca să facă o partidă bună la anul, când îşi vor 
face debutul în societate, dar înţeleg că e mai înţelept să 
aştepte. Vor avea un sezon mai de succes după ce 
Camberley se va pune pe sine - şi domeniile lui - în ordine. 

Intinse braţul şi-şi mângâie soţul pe mână, afişând o 
expresie caldă de dragoste şi recunoştinţă pentru că el era 
cel care îl ajutase pe fratele ei să îşi pună ordine în finanţe, 


ca să-şi recapete poziţia în înalta societate. 

— Sper să le transmiţi şi din partea mea toate cele 
bune când le vei scrie. Şi cine ştie? Dacă merge totul bine 
pentru mine anul acesta, voi da un bal în cinstea întoarcerii 
lor. 

Gemenele ar fi trebuit să fie prezentate în societate 
cu un an în urmă, dar, când soţul Selenei murise, toţi 
respectaseră perioada obligatorie de doliu. Deşi moralitatea 
Selenei era acum pusă sub semnul întrebării pentru că se 
recăsătorise la doar câteva luni de la moartea soţului, ea 
fusese ducesă ani buni şi ştia cum să lase impresia de 
putere. Surorile ei nu aveau să sufere prea mult din pricina 
scandalului ei. Ce era un scandal într-o familie care nu avea 
niciunul? In vreme ce familia lui Fancy nu avea decât 
scandaluri - fie că era vorba despre circumstanţele naşterii 
lor, fie despre drumurile pe care o apucaseră în viaţă. 
Fiecare adusese scandalul şi în viaţa celor cu care alesese 
să se căsătorească. Născuţi din păcat şi crescuţi în păcat, 
se părea că erau toţi destinaţi să moară în păcat. Fiecare 
sezon îi marca drept păcătoşi. 

Chiar dacă mama lor îşi citea Biblia în fiecare zi. De 
mai multe ori încercaseră să o convingă să ia o slujnică, 
poate şi o bucătăreasă. Dar ea refuza orice i-ar fi făcut 
viaţa mai uşoară. Uneori, Fancy se întreba dacă mama ei se 
pedepsea pe sine din cine ştie ce motiv. 

Nu fusese însă în stare să mai protesteze când băieţii 
renovaseră casa şi o transformaseră într-un cămin cald şi 
confortabil. Nici nu-i putea împiedica să îi livreze cărbuni la 
intervale regulate. Proprietarii de magazin îi ofereau mamei 
ei orice dorea pe credit, pentru că îi cunoşteau pe fraţii 
Trewlove şi ştiau că aceştia îşi achitau datoriile. Fancy nu 
era încă în poziţia de a contribui, dar, după ce se căsătorea, 
avea să o poată face. Poate chiar să o convingă pe mama ei 
să se mute la ea, ca să o poată răsfăţa, dacă bărbatul cu 
care urma să se căsătorească avea să fie aşa generos. 
Acesta era țelul ei: să găsească un bărbat care să o 
accepte, dar să îi accepte şi familia. 

După masă, când copiii fraţilor ei se treziseră din 


somnul de după-amiază, Fancy se jucă cu ei, imaginându-şi 
că peste un an ar putea avea propriul copil. Lorzii erau 
foarte dornici să îşi asigure moştenitori cât mai curând 
posibil, şi ea era hotărâtă să fie o soţie bună şi supusă. Dar, 
când se gândi la băiatul pe care l-ar putea avea cu soţul ei, 
şi-l închipui cu părul negru şi cu ochii fascinant de verzi. 


* 


Când intră mai târziu în aceeaşi după-amiază în 
librărie, Fancy nu se putu abţine să nu se gândească la 
domnul Sommersby şi la cum o neînțelegere aproape că îi 
împiedicase să devină prieteni. Deşi poate că era excesiv 
de optimistă în privinţa asta şi ei erau mai degrabă 
cunoştinţe decât prieteni. Îşi dori chiar ca el să ia parte la 
bal - un chip cunoscut în mulţime. Ca gentleman înstărit, ar 
putea fi chiar bine primit. Deşi el locuia aici şi nu într-o zonă 
mai elegantă a Londrei şi probabil nu socializa cu 
aristocrația. 

Acum, dacă voia să petreacă mai mult timp cu el, 
trebuia să o facă aici. Deşi poate că ea savurase seara 
petrecută împreună mult mai mult decât o făcuse el. La un 
moment dat, când degetul lui mare trecuse peste fata ei, i 
se păruse că el era pe cale să o sărute, îşi dorise să o facă. 
Din dorinţă, mai mult decât din orice alt motiv, dar şi din 
curiozitate. Nu voia să fie complet inocentă când îşi făcea 
debutul. Ştia prea bine că bărbaţii care aveau să danseze 
cu ea sărutaseră, fără îndoială, ameţitor de multe femei. Nu 
erau socotiți imorali din pricina asta. Dar femeile trebuiau 
să rămână pure, curate, neatinse. Însă, uneori, ea îşi dorea 
să se murdărească un pic. 

Cum era copil din flori, nu avea să fie niciodată privită 
drept pură. Putea foarte bine să facă ceva care să merite 
judecata asta. 

Poate că ea ar fi trebuit să-l sărute, să fie măcar un 
pic rebelă. 

Dar nu voia să facă nimic prin care să-şi rişte visul, 
visul de a găsi un bărbat care să o iubească, în ciuda 


originilor ei. Singura ei teamă era că avea să vină o vreme 
când urma să fie nevoită să aleagă între a împlini visul 
mamei ei şi a-l împlini pe al ei. Simţea cum i se agită 
stomacul de fiecare dată când se gândea că ar trebui să se 
mărite cu un bărbat pe care nu-l iubea. Să accepte în corpul 
ei un bărbat care nu îi mişca inima probabil ar distruge-o. 

Parcă simţindu-i gândurile sumbre, Dickens se frecă 
de piciorul ei. Se aplecă şi-l luă în braţe. 

— Sunt doar o gâsculiţă proastă, care se îngrijorează 
pentru lucruri care s-ar putea să nu se întâmple niciodată. 
Trebuie să mă bucur de libertate cât timp o am. Şi e o zi 
minunată. 

Urcă scările spre încăperile ei, îl puse pe Dickens pe 
pat şi se apucă să îşi schimbe rochia elegantă pe care o 
purtase la biserică cu ceva cu mult mai puţin sofisticat. Işi 
prinse pe cap şi o pălărie mai mică. Vântul aproape că i-o 
smulsese pe cea cu boruri mai late când ea şi mama ei se 
îndreptaseră spre biserică. O pălărie cu boruri mai mici 
avea să fie mai potrivită. 

Scoase cheia din săculeţ şi o lăsă să alunece în 
buzunar. Se duse spre colţul camerei şi îşi luă zmeul. 
Dickens miorlăi. Se îndreptă spre el şi îl mângâie uşor pe 
cap. 

— Da, o să ies un pic. 

Odată ajunsă afară, trecu de grajduri şi de strada pe 
care locuia domnul Sommersby, mergând mai departe pe 
lângă celelalte străzi şi case, până ajunse în parc. Mick 
rezervase câţiva acri de pământ unde oamenii să se plimbe 
cu copiii sau unde copiii puteau să se joace fără teama de a 
fi călcaţi în picioare. Un lac fusese creat în centru, cu puieţi 
de copaci plantați ici şi colo, urmând ca la un moment dat 
să asigure umbră. 

Ea se îndreptă spre zona deschisă, unde zmeiele se 
înălţau deja. Şi-l ridică pe al ei, testă vântul înainte de a 
face câţiva paşi, auzi pocnetul când briza îi prinse zmeul şi 
simţi cum trăgea de el. Dădu drumul la mosorul de sfoară, îl 
încetini, apoi se opri şi se uită cum zmeul zbura, dorindu-şi 
să fie şi ea acolo sus, să zboare cu el. Oricât era de 


nerăbdătoare în privinţa balului, se şi temea de el, se 
temea să nu-şi dezamăgească familia, să nu se 
dezamăgească pe ea. Oare dacă nici un lord... 

— Acelea sunt cărţi, pe zmeul dumneavoastră? 

Îşi întoarse capul şi fu şocată de bucuria care se 
răspândi în ea la vederea lui Matthew Sommersby, care 
stătea lângă ea, privind-o aproape afectuos. Covorul gros 
de iarbă îi estompase sosirea. 

— Fratele meu, Aiden, le-a pictat pe hârtie pentru 
mine. E teribil de priceput - a creat toate tablourile din 
magazinul meu. 

Acum, bătea câmpii. 

— Nu aţi cinat la Jolly Roger seara trecută. 

— Nu. Am cinat la sora mea. 

— Aveţi o soră? 

Din cine ştie ce motiv, ea avusese impresia că el era 
singur pe lume. 

— Da. E mai în vârstă decât mine. Poate să fie cam 
poruncitoare şi băgăreaţă uneori. 

Cum era cea mai mică din familie, ea înţelegea 
aspectul acesta. 

— Aşa a fost şi seara trecută? 

El chicoti cu voce joasă, şi sunetul pătrunse adânc în 
ea, încălzindu-i sufletul. 

— De fapt, chiar a fost. M-a luat la întrebări despre 
diferite chestiuni. 

— Atunci, o s-o evitaţi? 

— Nu, nu mai suntem decât noi doi acum, de când 
mama noastră a murit. Sora mea e căsătorită cu un bărbat 
bun. Are o fiică. O copilă mică şi zburdalnică. Mi-am dat 
seama prea târziu că ar fi trebuit să trec pe la librăria 
dumneavoastră, să-i cumpăr o carte. Voi face asta data 
viitoare când îi voi vizita. 

— Mă bucur să vă ajut să alegeţi cartea perfectă. Apoi 
îşi dădu seama că se bucura de orice scuză pentru a fi în 
compania lui. Nevrând să-i dea vreun motiv ca să plece, ea 
îl întrebă: Nu aveţi un zmeu? 

— Nu. 


— Aţi vrea să-l ţineţi pe al meu un pic? 

— Nu v-aş priva de plăcerea asta, pe care evident o 
savurati, în urma eforturilor dumneavoastră. 

— Plăcerea mea ar fi şi mai mare dacă v-aţi distra şi 
dumneavoastră un pic. 

Deşi pălăria îi umbrea faţa, ceva întunecat, asemenea 
unui dor, îi scăpără în ochi înainte ca el să-şi ferească 
privirea. 

— Fratele dumneavoastră a fost înţelept să rezerve 
teren pentru un parc. Va spori valoarea caselor şi le va face 
mult mai atractive pentru chiriaşi. 

— M-a lăsat să plantez puieţi. Mă uit la copiii care se 
joacă azi aici şi mi-i imaginez peste ani cu propriii copii 
hârjonindu-se la umbra pe care o vor da copacii. 

El se uită din nou la ea. 

— Vă place să dăruiţi oamenilor, chiar dacă nu sunteţi 
de faţă ca să îi vedeţi primind darurile. 

Fie soarele se apropiase prea tare, fie ea se jenă de 
cuvintele lui, pentru că îşi simţea obrajii de parcă ar fi 
izbucnit brusc în flăcări. 

— E un defect al meu, presupun. 

— Încă nu v-am găsit niciun defect, domnişoară 
Trewlove. 

Atenţia lui se îndreptă spre cer, spre zmeiele care 
pluteau spre înălţimi, şi ea fu destul de sigură că acum el se 
jena, pentru că obrajii lui aveau o uşoară tentă roşiatică. 

— Nu e chiar aşa. 

Ea ştia că el considera greşit faptul că ea era în 
căutarea unui lord drept soţ. El se uită din nou la ea. 

— Ba este. 

— Prefer să fim cinstiţi unul cu celălalt, domnule 
Sommersby. 

— Atunci, nu găsesc niciun defect companiei 
dumneavoastră. 

Cum e asta? 

O făcu să se simtă de parcă ar fi zâmbit cu tot corpul. 

— Accept asta ca pe un compliment. 

Încuviinţând din cap, el îşi reîndreptă atenţia spre cer. 


— Care este amintirea dumneavoastră favorită legată 
de înălţatul unui zmeu? întrebă ea. 

— Nu am înălţat niciodată un zmeu. 

— Niciodată? 

— Părinţii mei nu permiteau astfel de frivolităţi. 

— Nu e frivol dacă aduce bucurie şi te ajută să te 
relaxezi. Trebuie să încercaţi. 

— Fie îl voi scăpa, fie va zbura prea aproape de soare 
şi va arde, fie îl voi face să se prăbuşească în o mie de 
bucăţi. Oricum s-ar întâmpla, nu are să vă mai fie de folos 
după aceea. 

— Aiurea. Dar, dacă s-ar întâmpla, pot să construiesc 
oricând altul. Vântul se va lupta să vă fure zmeul, dar aici 
dumneavoastră sunteţi domnul şi stăpânul. Vă voi ghida. 
Fără să stea pe gânduri, păşi în faţa lui. Puneţi-vă mâinile 
peste ale mele, acolo unde stau pe fus. 

— Domnişoară Trewlove, nu sunt sigur că e înţelept. 

— E doar un zmeu, domnule Sommersby. Haideţi, nu 
fiţi sfios! 

Păru să treacă o veşnicie până când braţele lui o 
învăluiră şi mâinile lui se aşezară deasupra mâinilor ei pe 
mânerele din lemn ale bobinei pe care Beast o sculptase 
pentru ea ca să îi fie mai uşor să controleze sfoara care 
ţinea zmeul legat de ea. Nu se gândise cum aveau să se 
lipească braţele lui puternice, musculoase de părţile ei 
laterale, cum pieptul lui avea să se apese uşor de spatele 
ei. Se simţea ca o omidă într-un cocon, trecând prin faza 
transformării, deşi nu ştia ce avea să iasă în cele din urmă 
la iveală, în ciuda faptului că avea straturi de haine pe el - 
cămaşă, vestă, haină dogoarea dinspre pielea lui încă 
reuşea să se amestece cu a ei. Aşa tare dogorea, că ea se 
simţea precum ceara de la lumânări topindu-se. Genunchii 
amenințau să-i cedeze în orice moment. Fu pe dată 
recunoscătoare că purtau amândoi mănuşi şi tentată 
totodată să le dea jos pentru ca mâinile ei mătăsoase să se 
atingă de asprimea palmelor lui. 

Mintea ei se golise de gânduri, în timp ce îi simţea 
acut prezenţa, copleşind-o într-o manieră plăcută. 


— Vă plac aventurile lui Dick Turpin? se auzi 
întrebând. 

— Chiar foarte mult. 

El îşi înclină capul, gura lui ajungând lângă urechea ei, 
vocea lui profundă făcând să-i reacționeze părţi îndepărtate 
din corp, de parcă şi-ar fi. Lipit buzele acolo, respiraţia lui 
caldă trecând uşor peste ureche spre obraz, trimițând o 
senzaţie de plăcere prin ea. Trebuia să se controleze, doar 
ţinea o lecţie aici. 

— O să îmi scot mâinile uşor de sub ale 
dumneavoastră... 

— Aş prefera să nu o faceţi. 

Oricât de mult îşi dorea asta, să fie ţinută în braţele 
lui astfel era teribil de nepotrivit. 

— M-am gândit că v-ar plăcea să ţineţi bobina, ca să 
aveţi o experienţă completă. 

Ea simţi cum el îşi strânge mai tare mâinile peste ale 
ei. 

— Sunt cât se poate de mulţumit cu experienţa mea. 

O, vocea aceea. Aspră şi răguşită. Ea se gândi că nicio 
orchestră din lume nu ar putea cânta o melodie care să 
rivalizeze cu ea şi să creeze o reacţie de o asemenea 
îndrăgostire în pieptul ei. Dacă nu înceta cu asemenea 
gânduri nepotrivite, se temea că avea să leşine, iar ea nu 
leşinase în viaţa ei - deşi la şcoala pe care o absolvise i se 
dăduseră lecţii despre cum să facă asta cu graţie. Ea 
considerase că era o pierdere de vreme ridicolă, dar cum ar 
fi fost să fi ştiut atunci că apropierea unui bărbat putea să o 
facă să simtă cum corsetul i se strâmtează încetişor, 
făcându-i respirația dificilă. Venise vremea să se 
concentreze asupra motivului pentru care se afla strânsă 
de braţele lui. 

— Simţiţi cum briza împinge zmeul? 

— Da. 

— Vă puteţi imagina ce singur se simte vântul acolo 
sus, doar cu păsările care să-i ţină companie? 

— Va avea frunzele cu care să se joace după ce vor 
creşte copacii plantați de dumneavoastră. 


Ea zâmbi încântată de recunoaşterea măruntelor ei 
eforturi, care aveau însă efect pe termen lung, la fel ca 
lecţiile de citit pe care le preda ea. Era imposibil să ştii cum 
cele mai mici acţiuni ar putea face o diferenţă incredibilă. 

— Da, va avea, dar va mai dura ani buni. Vreţi să 
ridicăm zmeul mai mult, să-i dăm mai multă libertate? 

— Dacă doriţi. 

— Vom întoarce bobina uşor, dând drumul cu grijă la 
mai multă sfoară. Trebuie să fim atenţi, ca să ne asigurăm 
că nu pierdem interesul vântului. Altfel, zmeul va cădea. 

— Fraţii dumneavoastră v-au învăţat asta? 

— Ei m-au învăţat tot ce e important. S-au asigurat, 
de asemenea, că am tot ce ei nu au avut: păpuşi, haine, 
zmeie. Mama susţine că ei şi-au trăit copilăria prin mine. Ei 
nu au prea avut copilărie, ştiţi. Nu a fost vina mamei, doar 
că aşa e viaţa în mahalale. Cred că am desfăşurat destulă 
sfoară. 

Ea se uită peste umăr ca să vadă bucuria de pe chipul 
lui, descoperi că privirea lui intensă era concentrată asupra 
ei şi i se păru că el îi studia profilul de ceva vreme. 

— Nu vă uitaţi la zmeu. 

— Am găsit ceva mult mai interesat. 

— Nu v-ar plăcea să fiţi acolo sus, cu zmeul? 

— Prefer să fiu aici jos... cu dumneavoastră. Pielea lui 
bronzată de soare se întunecă, de parcă el chiar s-ar fi 
îmbujorat, şi el îşi întoarse atenţia spre zmeu. 

— Am călătorit într-un balon cu aer cald cândva. 

— Serios? Mi-ar plăcea să pot face asta. Trebuie să fi 
fost minunat să vezi lumea de acolo, de sus. 

— A fost de parcă aş fi păşit în paginile unei cărţi, ca 
să vizitez un cu totul alt tărâm. Aproape că mi-am dorit să 
pot rămâne acolo sus. Acum, mă bucur că n-am făcut-o. 
Altfel, nu aş fi învăţat cum să înalţ un zmeu. 

El îşi lăsă mâinile să alunece uşor de pe ale ei şi făcu 
iute un pas în spate, făcând-o să se simtă abandonată şi 
întristată. 

— Vă mulţumesc, domnişoară Trewlove, că v-aţi 
împărţit zmeul cu mine. 


Ea se întoarse parţial cu faţa spre el, atât cât era 
posibil pentru a putea menţine şi controlul asupra zmeului. 

— Sunteţi bine-venit să-l împrumutaţi oricând doriţi. 

— Sunteţi mult prea amabilă, domnişoară Trewlove. 
Pe luni seară! 

Ea simţi de parcă inima era pe cale să se înalțe alături 
de zmeu. 

— Acum, sunteţi dispus să predaţi? 

— Sunt dispus să văd despre ce e vorba. La ora şapte, 
corect? 

— Veniţi un pic mai devreme, ca să vă pot explica 
unele lucruri înainte să sosească oamenii. 

El îşi atinse pălăria. 

— Luni. 

În timp ce el se îndepărta, ea îşi dădu seama că nu 
era nevoie să călătorească în coşul de răchită al unui balon 
ca să ştie cum e să pluteşti. 


Capitolul 9 


Privind în jur prin salonul de lectură al domnişoarei 
Trewlove, Matthew îşi aminti de una dintre fabulele lui Esop 
care avertiza că, atunci când un om se află faţă în faţă cu 
tentaţia, e foarte probabil să cedeze. Aşa se întâmplase 
după-amiaza trecută. Nu ar fi trebuit să se apropie de 
Fancy Trewlove şi cu siguranţă nu ar fi trebuit să facă un 
pas în faţă şi să-şi pună braţele în jurul ei. Chiar şi acum, 
dacă ar fi avut un creion în mână, ar fi putut schiţa exact 
unde se lipise de corpul ei. 

Cu ea în braţe, remarca surorii sale de a-şi găsi o 
femeie care să i se potrivească se tot rostogolise în mintea 
lui ca acrobaţii de la circ. 

Lăsând la o parte vânătoarea ei după un titlu, cum ar 


fi dacă Fancy Trewlove ar fi cea care i se potrivea? Ce era 
rău în a explora această posibilitate? Nu putea să nege 
faptul că era intrigat de ea şi că îi plăcea compania ei. Era 
improbabil ca ea să încerce să-l prindă în capcana 
căsătoriei, pentru că nu ştia că el poseda ceea ce ea îşi 
dorea cu disperare să obţină. 

Sau ceea ce familia ei dorea ca ea să obţină, dacă ea 
spusese adevărul despre visurile ei. 

Era fascinat de sala de clasă improvizată. Era 
improvizată. Fără pupitre, fără mese adevărate. Câteva 
doar, joase, pentru a pune o ceaşcă sau o farfurie ori un 
pahar. Sau nişte picioare, dacă o persoană necivilizată se 
instala pe una dintre canapelele, sofalele sau scaunele din 
apropiere. 

Cu toate astea, camera era învăluită într-un aer 
confortabil, foarte asemănător cu cel dintr-o bibliotecă. Intr- 
un colţ se afla un teanc de perne, pe care, ştia asta, se 
aşezau copiii când o ascultau citind pe domnişoara 
Trewlove. Pe pereţi, de jur-împrejur, se aflau tablouri create 
de fratele ei. Animale stranii din pădure şi creaturi mitice, 
citind. Dar cel mai intrigat era de cel care era agăţat 
deasupra  şemineului. O reprezenta pe  domnişoara 
Trewlove, aşezată pe o canapea, cu cărţi împrăştiate pe jos 
în jurul ei. 

Când se uitase în încăpere, cu câteva zile în urmă - 
chiar trecuseră doar câteva zile? -, nu observase tablourile 
şi nici rafturile pline cu cărţi de ambele părţi ale şemineului. 
El fusese fascinat de ea, cu toată atenţia acaparată de ea. 
Aşa era mereu în preajma ei. 

Chiar şi în parc, după ce o observase, fusese pierdut. 
Intenţionase doar să facă o plimbare de după-amiază prin 
natură şi, în loc de asta, primise o lecţie despre cum se 
înalţă un zmeu. Chiar dacă relaţia lor nu se transforma în 
ceva permanent, el voia să devină una dintre amintirile 
despre care ea avea să vorbească mai târziu, voia să fie 
mai mult decât doar la periferia vieţii ei. 

— Mă bucur că aţi venit ca să vedeţi ce reuşim să 
realizăm cu lecţiile pe care le oferim, zise ea, apropiindu-se 


de el. 

Ea nu fusese în încăpere când ajunsese el. Judecând 
după parfumul puternic de portocale care o înconjura, el 
presupuse că ea îşi terminase baia în apartamentul de 
deasupra. Asta îl făcu să şi-o închipuie afundându-se într-o 
cadă cu apă fierbinte, pe pielea ei formându-se rouă care 
se aduna în mica scobitură de la baza gâtului ei, cea care îl 
fascinase în timpul aventurii lor. 

— Fata de jos mi-a spus că pot să urc. 

— Da, Marianne păzeşte uşa, ţinând afară eventualii 
clienţi şi permiţând doar intrarea elevilor, deoarece 
magazinul este închis pentru seara asta. Păreţi că studiaţi 
totul îndeaproape. Găsiţi totul pe placul dumneavoastră? 

El o găsea pe ea pe placul lui. Oare ar renunţa la 
vânarea unui titlu ca să rămână cu el? Deşi, până la urmă, 
prin el, ar obţine ce îşi dorea. 

— Incă nu reuşesc să îmi dau seama prea bine unde 
aş putea încadra aceste cărţi. 

Cele mai multe păreau să fie de ficţiune, dar observă 
şi unele biografii şi cărţi de istorie, cât şi cărţi de călătorie. 

— In mare parte, sunt poveşti pe teme sau subiecte 
despre care mi-a plăcut să citesc. 

— Pare ciudat să trimiţi clienţii aici sus, în loc să ţii 
cărţile la parter. 

— O, astea sunt pentru citit aici sau pentru 
împrumutat. 

El se întoarse spre ea. Ea purta o rochie de un vişiniu- 
închis, cât se poate de cuminte şi încheiată până sus la gât, 
ascunzând acea scobitură fascinantă, lucru pentru care el 
era recunoscător. Nu avea nevoie să îi fie distrasă atenţia 
sau ca trupul lui să se revolte şi să cedeze dorinţei. 

— O bibliotecă de unde lumea să poată împrumuta? 

— Exact. Doar că eu nu cer abonament anual. Oricine 
poate veni şi poate lua o carte acasă. 

— Ce îi face să aducă înapoi cărţile? 

— Ei bine, sper că bunele maniere. Dacă, însă, nu 
aduc cartea înapoi, presupun că este pentru că aceasta şi-a 
găsit locul în inima lor, şi nu îi penalizez pentru asta. 


— Cum vă puteţi permite asta? 

— Donaţii. În mare parte, de la membrii familiei mele, 
de la câteva dintre cunoştinţele şi prietenii partenerilor lor 
de viaţă. Chiar şi lecţiile pe care le predăm se bazează pe 
generozitatea altora. Pe raftul de aici, zise ea şi îşi îndreptă 
braţul spre lateral, avem abecedare. Fiecare elev nou 
primeşte unul, pe care îl poate lua acasă, ca să poată 
studia relaxat. Una dintre provocările cu care ne 
confruntăm este faptul că oamenii au grade diferite de 
cunoştinţe când ajung aici, plus că unii învaţă mai repede 
decât ceilalţi. 

— Se pare că ar fi mult mai puţin confuz dacă aţi avea 
trimestre, ca la şcoli. 

— Sunt de acord, dar nu sunt în stare să refuz pe 
cineva dacă şi-a adunat curajul să intre pe uşă şi să ceară 
ajutor. 

— Câţi elevi aveţi? 

Ea ridică din umeri. 

— Probabil, o duzină o dată, deşi de cele mai multe ori 
nu vin toţi. Munca, familia sau viaţa intervine uneori. O altă 
provocare este să-ţi aminteşti ce a învăţat o persoană şi să 
o îndrumi în direcţia potrivită. 

— Mi se pare că ar fi mult mai puţin de muncă dacă 
aţi avea un orar mai strict. 

— La un moment dat, voi avea. Sper ca într-o bună zi 
să am o şcoală adevărată, care se va ocupa de nevoile 
adulţilor analfabeți. 

Ea se întoarse şi adresă un zâmbet radios unui domn 
înalt şi slab cu un păr de un roşu izbitor, îmblânzit într-o 
frizură modernă. 

— Domnule Tittlefitz. 

El se apropie prevăzător, privirea lui suspicioasă 
mutându-se de la Matthew la Fancy. 

— Domnişoară Trewlove. 

— Sunt aproape sigură că-l cunoaşteţi pe domnul 
Sommersby. El a închiriat... 

— Casa de la numărul 86 de pe Ettie Lane. 

— Aveţi o memorie bună, zise Matthew, impresionat 


fără să vrea de talentul tânărului. 

— Domnul Trewlove se aşteaptă să cunosc chiriaşii şi 
să mă ocup rapid de orice probleme ar apărea. Ajută dacă 
îmi amintesc unde locuiesc. 

— Sunt sigură că depăşiţi aşteptările fratelui meu, 
domnule Tittlefitz, zise domnişoara Trewlove. 

Bărbatul se uită la ea cu atâta adoraţie, de parcă ea l- 
ar fi proclamat direct rege. Oricine îl vedea îşi dădea seama 
că secretarul avea o atitudine tandră faţă de sora şefului 
său, fapt care, observă Matthew în mod absolut egoist, nu 
era reciproc. Ea îl privea doar ca pe un prieten. 

— Domnul Sommersby se gândeşte să ne ajute cu 
predatul, în serile când eu nu voi fi disponibilă. 

Dispariţia bucuriei de pe faţa tânărului fu evidentă. 

— Pot să mă descurc şi fără ajutor. 

Negreşit, îi fusese lezată mândria. 

— Nu pot să vă cer atât de mult. 

— Puteţi să-mi cereţi orice, domnişoară Trewlove. 

Ea se întinse şi-l mângâie pe umăr. 

— Nu voi profita de generozitatea şi de bunătatea 
dumneavoastră, domnule Tittlefitz. 

Se uită apoi dincolo de el, şi zâmbetul pe care i-l 
adresă bărbatului cu umeri laţi care conducea două femei 
pe uşă fu de zece ori mai luminos ca acela adresat lui 
Tittlefitz, iar Matthew simţi că i se strânge inima. Doar nu 
era gelozie! 

— Beast! 

Ea se grăbi să traverseze camera şi i se aruncă în 
braţe, apucându-l cu braţele pe după gât, iar el o prinse 
uşor şi o strânse la piept. Lejeritatea lor sugera că făcuseră 
asta de mii de ori. 

— Fratele ei, îi explică Tittlefitz încet. Nu vine prea 
des pe aici. 

— Nu-i plac cărţile? 

Tittlefitz chicoti cu voce joasă. 

— Prea ocupat să terorizeze părţile mai întunecate ale 
Londrei, din câte înţeleg. 

Beast îi dădu, în sfârşit, drumul surorii sale. Matthew 


înţelegea de ce se alesese bărbatul cu numele ăsta. 
Prezenţa lui aproape că înghiţea încăperea. Poseda o 
încredere de sine care indica faptul că nu era un tip cu care 
să te joci. 

— Nu te-am văzut de mult! zise domnişoara Trewlove. 

— Am fost ocupat, dar fetele astea vor să înveţe să 
citească, aşa că am decis să le aduc la tine. 

Matthew privi când ea se întoarse spre fete - fete 
care, după părerea lui, erau femei, probabil mai tinere de 
25 de ani, chiar dacă aveau un aer obosit, şters, asemenea 
hainelor care fuseseră spălate de prea multe ori - şi le 
salută cu entuziasm. 

— Suntem aşa bucuroşi să vă avem aici. Ea le făcu 
semn lui şi secretarului să se apropie. Permiteţi-mi să îl 
prezint pe domnul Tittlefitz, unul din profesori. Şi domnul 
Sommersby, care se gândeşte să înceapă şi el să predea. 
Dumneavoastră sunteţi? 

Una din fete - mică de statură şi destul de durdulie - 
îşi îndreptă privirea spre el şi făcu un pas în faţă. Deşi era 
cu rochia încheiată până la bărbie şi până la încheieturi, tot 
reuşi să-i atragă atenţia asupra atributelor cu care era 
dotată, mişcându-se sinuos şi uşor, ca un şarpe pe cale să 
atace. 

— Eu sunt Lottie, chiar ea, şi mă bucur să fiu instruită, 
frumosule. 

— Nu ăsta e motivul pentru care eşti aici, Lottie, zise 
Beast pe un ton ferm, care nu permitea contrazicere. 

— Da, aşa e, admise ea şi-i făcu cu ochiul lui Matthew. 
Poate după lecţii. 

— Eu sunt Lily, zise cealaltă fată, mai timidă, nici pe 
departe la fel de îndrăzneață ca Lottie. Ştiu unele litere, 
destul cât să-mi scriu numele. Doar că nu ştiu cum să le 
folosesc pe celelalte cât să însemne ceva. 

— Când vom termina, domnişoară Lily, veţi fi în stare 
să citiţi şi să scrieţi ce vreţi, zise domnişoara Trewlove cu o 
încredere care se transferă şi asupra celor cu îndoieli. 
Mergeţi cu domnul Tittlefitz, vă va da abecedarele. 

— O să vă las acum, zise Beast. Voi, fetelor, să luaţi o 


birjă înapoi. 

— Mulţumim, Beast, ziseră ele la unison, înainte să 
pornească după Tittlefitz. 

Matthew simţi cum Lottie îl plesneşte uşor peste fund 
când trecu pe lângă el. A, da, aceste doamne 
experimentate care înfloreau noaptea. 

Beast oftă din greu. 

— Dacă vă fac necazuri, daţi-mi de ştire. Uneori, aleg 
să fie mai năzdrăvane, în special Lottie. 

— O să fie bine amândouă. Odată ce vor începe 
lecţiile, vor fi captivate de învăţătură. Ea îl mângâie pe braţ. 
Nu-ţi face griji! 

După ce o mai îmbrăţişă pe sora lui o dată, el plecă. 

Ea se întoarse spre Matthew. 

— Domnul Tittlefitz se ocupă de elevii mai noi, îi 
învaţă literele şi unele cuvinte de bază. S-ar putea ca 
domnişoara Lottie să fie dezamăgită când îşi va da seama 
de asta. Deşi sunteţi bine-venit să staţi în cercul lor şi să 
observați cum progresează cu ele, dacă doriţi. 

El nu-şi putu reţine un zâmbet. 

— Aud cumva gelozie în tonul dumneavoastră, 
domnişoară Trewlove? 

— Sigur că nu. Doar că se pare că ea se arată 
interesată de dumneavoastră. 

— Bănuiesc că ea e interesată de toţi bărbaţii. Cum 
credeţi că a ajuns să fie în compania fratelui 
dumneavoastră? _ 

— Beast are o inimă de aur. Intotdeauna găseşte 
fiinţe necâjite sau care au o viaţă grea şi face tot ce poate 
ca să le îmbunătăţească existenţa. Ea se aplecă în mod 
conspirativ spre el. Bănuiesc că e o femeie decăzută - 
ambele sunt, adică - şi Beast se străduieşte să le aducă pe 
calea cea dreaptă. Educaţia e primul pas. 

— Nu sunteţi deranjată de ele. 

— Dacă nu ar fi fost familia mea, poate că şi eu aş fi 
luat-o pe acelaşi drum ca ele. Nu mă apuc să judec, 
domnule Sommersby. Dacă dumneavoastră o faceţi, atunci 
v-am confundat cu cineva căruia îi pasă şi nu sunteţi 


persoana potrivită să ne ajutaţi atunci când sunt eu 
ocupată. 

Ochii ei reflectau dezamăgirea pe care o simţea, şi el 
se simţi iritat de gândul că îi dăduse motiv să îi găsească 
defecte. 

— Nu le judec. Ar fi ipocrit din partea lui dacă ar face- 
o. Apelase şi el la prostituate când era mai tânăr. La unele 
scumpe, desigur, dar care făceau aceeaşi muncă precum 
cele mai sărace, care trăiau în mahalale. Multe femei pe 
care le cunosc nu ar fi atât de deschise ca dumneavoastră. 
Sunteţi absolut remarcabilă. 

Ea îşi plecă uşor capul, de parcă s-ar fi jenat, apoi se 
uită la el printre genele ei lungi. 

— Nici pe departe. 

El nu se putu abţine să nu se gândească la faptul că 
ea, nefiind acceptată în copilărie, devenise mai tolerantă 
faţă de alţii. 

— Dacă trebuie să vă ţin locul, cred că ar fi cel mai 
bine să stau în cercul dumneavoastră. 

Inainte ca ea să poată răspunde, nişte paşi îi atraseră 
atenţia. 

O femeie trecu pragul şi se poticni, oprindu-se la 
vederea lui. Obrajii i se înroşiră atât de puternic, încât el fu 
surprins că nu izbucni în flăcări. 

— Bună seara, doamnă Bennett, zise domnişoara 
Trewlove. Cred că îl cunoaşteţi pe domnul Sommersby. El 
se gândeşte să îl ajute pe domnul Tittlefitz în serile când eu 
nu voi fi disponibilă. 

Menajera lui făcu o mică reverență. 

— Domnule Sommersby. 

— Doamnă Bennett, e o plăcere să vă văd! 

— E una dintre cele mai bune eleve ale noastre, zise 
domnişoara Trewlove. 

El se gândi că era imposibil ca faţa ei să se înroşească 
şi mai tare, dar o făcu, şi el îşi dădu treptat seama că ea 
era oripilată că el ştia că ea venea aici. Acum, înţelese şi de 
ce ea nu îi lăsase un bilet ca să-l anunţe că domnişoara 
Trewlove trecuse pe acolo. Nu ştia să scrie. 


— Nu am nicio îndoială în privinţa asta. 

Doamna Bennett ridică abecedarul ei, un pic jerpelit 
la colţuri, cu cotorul îndoit. 

— E un dar să poţi citi. 

— Care este uşor de împărtăşit, o asigură domnişoară 
Trewlove. Îndrăznesc să spun, doamnă Bennett, că veţi 
preda şi dumneavoastră în curând. 

— A, încă nu am ajuns acolo. Dar sper că o voi face în 
curând. Soţul meu ştie să citească, dar nu prea are răbdare 
să mă înveţe. 

— Băânuiesc că e prea obosit la finalul zilei, după ce şi- 
a folosit toată răbdarea cu muncitorii de pe şantierele de 
construcţii, zise el. Dar eforturile dumneavoastră sunt 
lăudabile, doamnă Bennett. Să înveţi ceva nou, orice, e 
întotdeauna o provocare. 

Îmbujorarea ei începu să se estompeze. Ea părea cu 
adevărat  recunoscătoare pentru cuvintele lui. EI 
complimentase multe doamne, dar laudele fuseseră 
întotdeauna mai tachinatoare, uşoare, un flirt, şi femeile 
luaseră admiraţia exprimată ca şi cum li s-ar fi cuvenit. 

— Instalaţi-vă, şi vom începe să lucrăm imediat, zise 
domnişoara Trewlove. 

Doamna Bennett îşi plecă uşor capul şi trecu de 
Matthew. Oare cum urma o reţetă dintr-o carte? Nu putea. 
Singura ei opţiune era să gătească ce învățase de la mama 
ei, de la o rudă sau de la o prietenă a ei, amintindu-şi 
fiecare ingredient şi gramajul. Era impresionat fără să vrea 
că reuşea să ţină nu doar casa ei, ci şi pe a lui. 

— A fostjenată de prezenţa mea, zise el încetişor. 

— Oamenii se tem să nu fie batjocoriţi, înjuraţi sau 
umiliţi pentru că nu posedă cunoştinţe pe care alţii le 
consideră fireşti. 

— Le oferiţi mândrie. 

— Le oferim abilitatea de a citi. Între aceşti pereţi, 
oferim un loc unde nu sunt judecaţi. Unii oameni învaţă 
rapid, alţii mai greu. Ne asigurăm că nu se simt niciodată 
ruşinaţi - chiar dacă nu reuşesc să stăpânească această 
abilitate. 


— Şi dacă sunt la fel ca soţul ei şi nu am răbdare 
pentru asta? 

Ea zâmbi blând. 

— Atunci, înseamnă că v-am judecat greşit. 


* 


Nu o făcuse. Nu dacă atenţia lui plină de fascinație 
putea fi luată drept indiciu. 

Mai sosi un elev nou. judecând după atitudinea 
prevăzătoare în timp ce studia încăperea ca un animal care 
căuta o cale de scăpare, ea bănui că fusese trimis de 
fratele ei Finn. Deşi trecuseră ani de când fusese 
încarcerat, el avea tendința să le ofere ajutor celor care 
aveau nevoie de el când erau eliberați. El se alătură 
grupului domnului Tittlefitz. 

Alţi trei dintre elevii curenți - doi bărbaţi şi o femeie - 
se alăturară cercului lor. Făcură cu rândul citind cu voce 
tare, ceilalţi urmărind povestea în abecedarul lor. Când 
vreunul dintre ei greşea, ea îl îndemna uşor spre cuvântul 
corect, ajutând cu pronunția. Deşi de câteva ori ea îşi 
pierdu ritmul şi se poticni, domnul Sommersby fu acolo să o 
ajute. Era deconcertant să îl aibă aşa aproape, aşezat lângă 
ea, cu faţa spre elevi. 

Plămânii îi erau plini de parfumul lui. Arăta aşa 
splendid de masculin în jacheta şi pantalonii albaştri, vestă 
gri şi cămaşă albă plus o lavalieră perfect înnodată. Privirea 
ei continuă să se îndrepte spre el şi, din când în când, 
privirea lui se oprea asupra ei. Obrajii i se încălzeau, şi ea 
îşi îndreptă atenţia la activitatea lor. Nu putea decât să 
creadă că ceva se schimba între ei şi putea doar să spere 
că nu era lipsit de înţelepciune să găsească motive ca să îl 
aibă prin preajmă. 

După o oră, apărură mai mulţi valeţi de la 
restaurantul hotelului, ducând prăjituri mici, biscuiţi, ceai. 
Ea se ridică şi bătu din palme. 

— Au sosit gustările. Vom face o mică pauză acum. 

În timp ce oamenii se răspândeau prin încăpere, 


valeţii puseră gustările pe o masă de lângă uşă şi începură 
să servească. 

— Fratele dumneavoastră oferă gustările şi băutura, 
presupun, zise domnul Sommersby încetişor peste umărul 
ei, provocându-i cu apropierea lui o senzaţie de plăcere 
care îi alunecă pe coloană. 

Avu nevoie de fiecare bucăţică de demnitate pe care 
o poseda ca să nu se lase pe spate pentru ca braţele lui să 
o cuprindă, aşa cum se întâmplase cu o zi în urmă. 

— Da. Bănuiesc că aceste stimulente îi fac cel puţin 
pe unii dintre elevi să se întoarcă. 

Ea se răsuci spre el. 

— Pot să vă pregătesc nişte ceai? 

— Nu, mulţumesc. După asta, o să mă duc să beau un 
pahar de scotch. 

— A fost atât de îngrozitor? 

El scutură încet din cap. 

— Nu, dar te face să te simţi umil când îţi dai seama 
de câte ori ai considerat cititul ca fiind ceva firesc. E 
remarcabil ce vă străduiţi să realizaţi aici, domnişoară 
Trewlove. 

— E un lucru mic, de fapt. Apreciez cum m-aţi ajutat 
mai devreme, când m-am poticnit. 

Privirea lui îi cercetă alene chipul, de parcă ar fi 
căutat ceva. 

— De ce v-aţi poticnit? 

„Pentru că mă simt atrasă de dumneavoastră şi peste 
două zile voi fi la bal, sperând să atrag atenţia cine ştie 
cărui lord...” 

— Pff, e tare cald aici, nu-i aşa? întrebă Lottie şi se 
înghesui între Fancy şi domnul Sommersby, care fu nevoit 
să facă un pas în spate ca să evite ca femeia să se lipească 
de el. 

Fancy privi fascinată cum Lottie îşi desfăcu trei 
nasturi de la corsaj şi apoi îşi trecu degetul peste pielea 
dezgolită. 

— Ai vrea să mergi afară, frumosule, unde e mai 
răcoare? 


— Nu, mulţumesc. 

Femeia îşi mută privirea spre Fancy. 

— Ea e o lady adevărată, să ştii. N-o să-ţi dea nici 
măcar un sărut. 

Fancy aproape că o îmbrânci pe femeie la o parte ca 
să-i dovedească faptul că se înşela lipindu-şi gura de cea a 
domnului Sommersby. Gândul acesta o făcu să se oprească 
brusc. Ce era în neregulă cu ea? Chiar se gândea să îl 
sărute? Nu putea să nege că se întreba cum ar fi ca gura lui 
să se apese peste a ei. 

— Nu mi-ar plăcea deloc să trebuiască să-i povestesc 
lui Beast despre comportamentul dumneavoastră 
nepotrivit. Aţi putea să vă faceţi singură o favoare şi să vă 
întoarceţi la lecţii. 

Lottie îi făcu cu ochiul domnului Sommersby. 

— S-ar putea să primeşti până la urmă sărutul ăla pe 
care ţi-l doreşti. 

Ea plecă legănându-şi şoldurile într-o manieră atât de 
exagerată, încât Fancy fu surprinsă că nu îşi disloca nimic. 
Ultimele ei cuvinte o făcură să-i vină greu să se uite la 
domnul Sommersby. În schimb, decise să îi studieze cu 
atenţie bărbia. Era unul din cele mai bune exemple ale 
lucrării frumoase a naturii. Bărbia se desfăcea spre un 
maxilar puternic, pătrat, bine definit - dar, pe de altă parte, 
totul la el era frumos. 

— Ar trebui să ne întoarcem la lecţii, zise ea 
dispreţuind felul în care vocea ei suna aproape umilă şi un 
pic agitată. 

— Nu greşea prea mult, să ştiţi. 

Privirea ei o întâlni brusc pe a lui. 

— Despre cât de cald e aici? 

— Despre faptul că îmi doresc să vă sărut. 


Capitolul 10 


Nu ar fi trebuit să spună asta, dar, la naiba, era greu 
să nu-şi dorească să-i devoreze gura când femeia aia era 


pasională în privinţa fiecărui lucru din viaţa ei. O privi cum 
se înroşeşte şi dă din cap sacadat, înainte să bombăne ceva 
despre faptul că trebuia să se întoarcă la lucru. Apoi îşi 
adună elevii în jurul ei ca o rață bobocii sau poate un 
cavaler armura. O tulburase, şi nu asta fusese intenţia lui. 
Cu toate astea, simţise nevoia să confirme măcar faptul că 
era atras de ea. 

Chiar credea că bărbaţii care aveau să participe la 
baluri nu aveau să vrea să îi guste gura delicioasă? Că 
oricare bărbat aflat în compania ei nu se întreba cum ar fi 
să îşi apese buzele peste ale ei, să le desfacă şi să lase 
limba să îi alunece înăuntru ca să îi cunoască interiorul 
catifelat şi să îi afle gustul? 

Dacă mai continua cu gândurile în direcţia asta, avea 
să se întărească şi să se facă de râs. Uşuratica sigur ar 
observa şi ar atrage atenţia asupra lui sau măcar l-ar 
tachina fără milă mai târziu. Aşa că se concentră asupra 
părului ei, cât de mătăsos era şi cum şuviţele negre, grele, 
s-ar revărsa peste mâinile lui dacă ar ajuta-o să-şi scoată 
agrafele care le ţineau în frâu. Se foi inconfortabil în 
scaunul său. Gândurile de genul ăsta nu îl ajutau. 

Aşa că se concentră la faptul că atenţia ei nu era 
îndreptată asupra lui, ci asupra celorlalţi, care se străduiau 
să înţeleagă cuvintele care spuneau povestea unei tinere 
care spera să poată participa la un bal unde să atragă 
atenţia unui prinţ - aşa cum domnişoara 

Trewlove visa să atragă atenţia unui lord la balul la 
care urma să participe. Şi-o imagină condusă pe ringul de 
dans, cu ochii strălucind de bucurie, îşi închipui zâmbetul 
pe care l-ar oferi partenerului de dans. Avea să cunoască 
destui alţi bărbaţi, să se îndrăgostească de ei, poate că 
unul urma să o ducă într-o călătorie cu balonul cu aer cald - 
dacă urma să îi pese destul de lucrurile care ar putea să îi 
placă. Dacă ea nu avea să fie doar zestrea cu care să 
umple cufere goale. Dacă avea să ştie să treacă peste 
circumstanţele originii ei ca să aprecieze femeia 
remarcabilă care era. 

Ea dispunea de priceperea şi inteligenţa de a conduce 


o librărie. Dispunea de generozitatea de a face cărţile 
disponibile pentru cei care nu şi le puteau permite. Se 
străduia să îmbunătăţească viaţa celor ignoraţi oferindu-le 
darul cititului. Ea nu judeca oamenii, nici măcar femeile 
care îşi câştigau pâinea întinse pe spate. Ea însemna 
bunătate şi amabilitate şi vedea doar binele din cei aflaţi în 
jurul ei. 

Dându-şi seama de zgomotul cărţilor care se 
închideau, el îşi dădu seama că pierduse şirul poveştii, că 
nu mai ascultase pasajele citite. Nu conta, nu în seara asta. 
Nu era profesor, ci doar observator. 

Oamenii se ridicară. Oferind cuvinte de încurajare, ea 
îi îmbrăţişă pe toţi înainte ca ei să se îndrepte spre uşă. Ba 
chiar avu ceva consolator de spus pentru elevii cu care 
lucra domnul Tittlefitz. În timp ce secretarul începea să facă 
ordine, răspândind scaunele prin încăpere, ea nu fu nevoită 
să strângă gustările, pentru că valeţii strânseseră tot, aşa 
că se întoarse spre Matthew. 

— Ce părere aveţi? 

— Este o activitate lăudabilă. 

— Veţi participa? 

El încuviinţă scurt din cap. 

— În serile când nu veţi fi disponibilă. 

Zâmbetul ei de fericire aproape că-l îngenunche. De 
ce trebuia să fie atât de recunoscătoare? 

— Dumnealui vă va ajuta, domnule Tittlefitz. 

— Excelent! 

Tonul bărbatului nu denota prea mult entuziasm, iar 
Matthew rămase cu impresia că el nu considera asta chiar 
„excelent”. 

— Ne vedem miercuri, atunci. Noapte bună, 
domnişoară Trewlove! Domnule Sommersby. 

— Bucuraţi-vă de restul serii, îl încurajă ea. 

El aprobă scurt din cap şi se îndreptă spre ieşire, 
surprinzându-l pe Matthew cu disponibilitatea de a-l lăsa 
singur cu domnişoara Trewlove, deşi presupunea că tânăra 
ei asistentă mai era şi ea pe undeva. 

— O, domnule Tittlefitz? strigă ea când el ajunse la 

uşă. 

El se opri brusc şi se întoarse. 

— Aţi fi aşa amabil să o conduceţi pe Marianne acasă? 
Nu locuieşte prea departe de aici, şi, chiar dacă ştiu că Mick 
se străduieşte să ţină străzile în siguranţă, e totuşi 
întuneric. 

— Voi fi bucuros să o conduc, domnişoară Trewlove. 

— E îndrăgostit de dumneavoastră, ştiţi? zise Matthew 
după ce nu mai putu auzi paşii bărbatului pe scări. 

Ea se îmbujoră, obrajii ei căpătând o nuanţă de un roz 
perfect. 

— Ştiu asta, dar nu l-am privit niciodată altfel decât ca 
pe un prieten. Ea îşi strânse buzele, afişând o expresie uşor 
vinovată. Marianne însă îl place destul de mult. 

El îşi înclină capul într-o parte, aruncându-i o privire 
dojenitoare. In tinereţea lui, petrecuse ore în faţa unei 
oglinzi exersând o serie de expresii care să-i pună pe 
oameni la locul lor sau să-i facă să dispară mai repede. 

— Faceţi cumva pe peţitoarea, domnişoară Trewlove? 

Cu un rânjet, ea ridică degetul mare şi arătătorul cu 
doar puţin spaţiu între ele. 

— Poate doar un pic. Sunt perfecţi unul pentru 
celălalt, dacă el ar reuşi să o observe. 

— Când eşti fermecat de alta, e greu să observi orice 
altceva. 

— Vorbiţi din experienţă? 

— Din nefericire. Presupun că lecţiile au loc la aceeaşi 
oră miercuri. 

— Da, deşi elevii vor fi alţii. Cei mai mulţi dintre ei nu 
au timp decât de o oră pe săptămână. 

— Nu veţi fi deloc aici? 

Se temea că, în absenţa ei, seara urma să fie destul 
de ştearsă. Cu toate astea, avea să reziste, dacă nu din alt 
motiv, măcar pentru a o face fericită. 

— O să trec pe aici înainte de bal. 

— Sunteţi emoţionată? 

— Nu, am încredere absolută în abilitatea 
dumneavoastră de a-i ghida pe elevi în lecţia lor de lectură. 


El nu se îndoia de faptul că ea înţelese anume greşit 
întrebarea şi poate că astfel îi oferise şi răspunsul, deşi îşi 
dorea să îl afle de la ea. 

— Cu privire la bal. 

Ea aprobă din cap. 

— Cam da. Nu sunt sigură că faptul că am rude din 
aristocrație e suficient pentru a fi acceptată. _ 

— Fiţi aşa cum sunteţi, domnişoară Trewlove. li veţi 
cuceri. 

Râsul ei uşor răsună în jurul lor şi prin el de parcă 
centrul pieptului său era Steaua Nordului. 

— De parcă aţi şti ce acceptă nobilimea şi ce nu. Se 
întoarse pe un călcâi. Haideţi cu mine! 

El o urmă pe scări în jos. Şoldurile ei nu se legănau la 
fel de mult ca ale lui Lottie şi, cu toate astea, era mai 
provocatoare din pricina asta. Mult mai provocatoare. Era 
mică de statură, dar avea o atitudine cu care reuşea să 
umple locul de prezenţa ei, la fel ca fratele ei mai devreme. 
Ceva la ea o făcea imposibil de ignorat, de neluat în seamă, 
te făcea să vrei să studiezi fiecare aspect al ei, plus 
sufletul, inima şi gândurile, convingerile şi visurile. 
Niciodată până atunci nu găsise o femeie aşa fascinantă, nu 
tânjise să înţeleagă perfect totul despre ea, să înţeleagă 
fiecare aspect al ei şi ce o făcea să fie cine era. li plăcuse 
foarte mult să îşi ţină braţele în jurul ei, să o simtă lipită pe 
toată lungimea de el, să îşi treacă mâinile peste catifeaua 
obrajilor ei. 

Librăria era tăcută, într-un mod confortabil. Undeva, 
se auzea ticăitul unui ceas. El rămase la uşă, aşteptând să 
plece, în timp ce o lumină de la un felinar îndepărtat se 
revărsa prin fereastră asupra ei, creând un joc de lumini şi 
umbre fascinant, curburi adânci şi linii ispititoare. Ea era 
tentaţia personificată, şi el avu dintr-odată imaginea 
absurdă a ei ridicând mâna şi desfăcând trei nasturi care 
urmau linia gâtului ei şi trecându-şi degetul peste lungimea 
pielii dezgolite. 

— Pot să vă arăt ceva? 

„Chiar te rog. Chiar şi un singur nasture desfăcut...” 


Se scutură de gândurile astea. Ajunsese cu ele prea 
departe, şi ea merita ceva mult mai bun de atât. 

— Ce doriţi să îmi arătaţi? 

— Aici, în partea asta. Am pus-o pe peretele 
îndepărtat, pentru ca soarele să nu poată ajunge la ea. 

O urmă traversând încăperea spre locul unde stătea o 
pendulă mare. Alături se afla o vitrină urcată pe un 
piedestal din lemn. Sub sticlă, deschisă şi desfăcută frumos 
ca aripile unui fluture, se afla cartea pe care i-o trimisese 
el. 

— Conține versiunile originale ale pieselor lui 
Shakespeare, şopti ea cu venerație. 

Atinse cu grijă marginea vitrinei, şi el îşi imagină cum 
prinţul se apropia de Frumoasa din Pădurea Adormită cu 
aceeaşi delicateţe. 

— A fost tipărită cu mai bine de două sute de ani în 
urmă. După toţi aceşti ani, nu cred să mai existe prea 
multe exemplare. Aveţi idee cât de rară este o astfel de 
carte? 

El ştiuse că ea avea să o aprecieze, mult mai mult 
decât o făcuseră strămoşii lui, mult mai mult decât ar face- 
o generaţiile viitoare. 

— Cum aţi ajuns în posesia ei? 

Ea se uită la el, cu o expresie încruntată. 

— Tocmai asta e. Nu prea ştiu. A venit un domn mai în 
vârstă şi mi-a lăsat-o, fără nicio explicaţie. 

Jenkins. Ar fi trebuit să ştie că omul nu avea să lase 
treaba în sarcina altcuiva. 

Ea oftă şi-şi flutură mâna. 

— Câţiva proprietari de librării şi câţiva negustori de 
antichităţi ştiu că întotdeauna mă interesează cărţi 
neobişnuite, dar asta... valorează o avere. 

— Aţi putea să o vindeţi, ca să finanţaţi lecţiile. 

Ea se uită urât la el, de parcă tocmai îi crescuseră 
coarne şi coadă. 

— Nu e genul de lucru pe care să-l vinzi. Dacă ar fi să 
fie, ar trebui să o donez unui muzeu. Dar pare să stea 
foarte bine aici, şi nici nu-mi vine să mă despart de ea. 


— Mai ales că aţi avut şi posibilitatea de a o expune. 

— O, nu. Am pus pe hârtie ce voiam şi apoi m-am dus 
la domnul Bennett, înainte să merg ieri la biserică. El a fost 
aşa amabil să o construiască pentru mine din resturi de la 
construcţiile lui Mick şi mi-a adus-o în dimineaţa asta. Mi-aş 
dori doar să ştiu cine a trimis-o. 

— Cineva care voia să o aveţi, mă gândesc. 

— Dar de ce? 

— N-aş căuta prea mult calul de dar, domnişoară 
Trewlove. Mă îndoiesc că altcineva pe lumea asta ar putea 
avea mai multă grijă de ea. 

Ea zâmbi uşor. 

— Aici s-ar putea să aveţi dreptate. Dintre toţi 
oamenii pe care îi cunosc, m-am gândit că dumneavoastră 
aţi aprecia-o cel mai mult. 

Ce aprecia el era faptul că intuise ce bucurie avea să 
îi aducă ei volumul acela. 

Ea se uită în sus spre el şi îi susţinu privirea vreme de 
un moment mai lung, de parcă ar fi aşteptat ceva, mai mult 
decât cuvinte despre o carte. El era incredibil de tentat să îi 
cuprindă faţa în mâini şi să îi spună că era un giuvaer rar, 
asemenea versiunii originale a pieselor lui Shakespeare. 

— Ar trebui să plec. 

Cuvintele sunară aproape gâtuite. Se întrebă cum ar 
reacţiona ea dacă s-ar apleca şi ar săruta-o. L-ar opri, oare? 
Işi păstra buzele acelea pentru lordul ei - sau ar fi dispusă 
să experimenteze gustul pasiunii şi plăcerii. 

— Sunteţi  bine-venit să luați o carte cu 
dumneavoastră. Nu cu împrumut, ci de tot. Aşa le 
mulţumesc celor care mă asistă în întreprinderile mele din 
domeniul educaţiei. 

— E de mirare, domnişoara Trewlove, că reuşiţi să 
scoateţi cât de cât profit cu înclinația dumneavoastră de a 
le dărui oamenilor cărţi fără să acceptaţi vreun ban la 
schimb. 

— Nu m-ar deranja dacă mi-aţi spune Fancy. 

O curtoazie pe care nu i-o oferise domnului Tittlefitz, o 
curtoazie pe care ar fi nebun să o accepte, pentru că să o 


vadă într-o lumină mai puţin formală l-ar face să lase garda 
jos, i-ar permite să treacă de zidurile lui de apărare când 
oricum ea ajunsese în punctul în care le zdruncina zdravăn. 
Cât de uşor ar fi să le permită să se prăbuşească, să se 
deschidă posibilităţii de a o avea în viaţa lui într-un mod 
mai permanent. Dar trebuia mai întâi să testeze apele cu 
ea. El trăise situaţia proverbială prin care căsătoria în grabă 
ducea la regrete îndelungate. Nu avea să mai facă aceeaşi 
greşeală. 

— Noapte bună, domnişoară Trewlove! 

Ea îi oferi o tentativă de zâmbet, iar el regretă că ar fi 
putut să o rănească cu refuzul lui de a accepta să-i spună 
pe numele mic. 

— Noapte bună, domnule Sommersby! 

El nu se duse direct acasă, ci se plimbă în schimb pe 
străzi, cu mintea plină de gânduri haotice, în timp ce 
dezbătea înţelepciunea de a curta fără a-i spune cine era. 
Dar cum altfel putea să se asigure că sentimentele ei 
pentru el nu erau influențate de poziţia sa? Când se 
întoarse în cele din urmă la casa lui, urmă rutina obişnuită 
de a-şi turna un pahar de scotch, de a se duce la etaj în 
dormitor şi de a privi pe fereastră. 

Doar că în seara asta fu întâmpinat de o imagine 
splendidă. Fancy Trewlove şedea în colţul ei de lectură 
despre care îi povestise, sprijinită cu spatele de perete. El 
putea vedea o parte din ea, pieptul, umerii, capul, 
genunchii îndoiţi pe care se sprijinea cartea. Apoi ea se 
întoarse uşor, ridică o mână şi îi făcu semn. O acţiune atât 
de simplă, dar care păru să atingă ceva adânc în el. 

Fără să se gândească prea mult, puse paharul 
deoparte şi împinse un scaun în dreptul ferestrei sale, luă o 
carte şi se aşeză. Cu puţin noroc, avea să creeze impresia 
că citea, când el de fapt o privea pe ea, întrebându-se cum 
simpla ei vedere putea să îi aducă atâta linişte în suflet, 
ştiind că, atunci când ea avea să se retragă la culcare, el 
urma să se viseze făcând dragoste cu o librăreasă. 


Capitolul 11 


În după-amiaza următoare, în magazinul de dulciuri 
numit cu totală lipsă de imaginaţie „Magazinul de dulciuri”, 
Matthew studia selecţia de dulciuri din vitrină. Avea chef de 
zahăr, dar fără urmă de lămâie, şi studiase deja borcanele 
de pe rafturi fără să găsească nimic interesant. Când sună 
clopoţelul de deasupra uşii, nu se osteni să privească într- 
acolo, fiind concentrat să se uite la nişte bomboane roşii, 
tari. 

— Bună ziua, domnişoară Trewlove, zise doamna cu 
păr argintiu din spatele tejghelei, cu entuziasm. 

Nu se putu abţine şi se întoarse. Oare femeia asta 
zâmbea tot timpul? Era întotdeauna bucuroasă să vadă 
oameni? 

— Buna ziua, doamnă Flowers. Privirea i se încălzi. 
Domnule Sommersby. 

— Domnişoară Trewlove. 

Rochia ei galbenă îi amintea de soarele care se 
revărsa peste un câmp de trifoi. Ea părea să lumineze şi 
cea mai apăsătoare zi, cu atât de puţin efort. 

Ea se îndreptă spre tejghea şi puse o bucată de hârtie 
pe ea. 

— Acestea sunt dulciurile pe care aş dori să le am 
pregătite pentru ora de lectură de vineri. 

Doamna Flowers - acum ştia numele femeii, 
mulţumită domnişoarei Trewlove, şi regreta că neglijase să 
se prezinte singur. Era un lucru aşa mic să te adresezi cuiva 
pe nume, iar el văzuse schimbarea imediată la vânzătoare 
de parcă ar fi fost salutată de cineva din familia regală. 
Femeia luă hârtia şi se uită pe ea. 

— Ooo, bomboane cu căpşune. O să le placă 
micutilor! 

— Mă gândeam că se vor bucura. 

— O să facă mizerie, să ştiţi. 

— O să am cârpe umede la îndemână, ca să le şterg 
degetele lipicioase. 


— Dar dacă vă vor murdări cărţile... 

— AŞ prefera să se uite la ele cu degetele murdare 
decât să nu se uite deloc. 

El nu-şi putea închipui ca mama lui să fi avut aceeaşi 
atitudine. În copilărie, fusese îmbăiat şi îmbrăcat în haine 
curate de fiecare dată când venea de afară sau înainte de a 
se prezenta în faţa ei după-amiaza, pentru ca ea să Îl 
întrebe cum îşi ocupase timpul. Bănuia că domnişoara 
Trewlove avea să le ofere copiilor ei mai mult decât doar o 
jumătate de oră pe zi, că ea nu avea să întrebe cum îşi 
petrecuseră ziua pentru că avea să fie implicată în joaca, în 
studiile, în viaţa lor. Ea urma să îi îmbrăţişeze şi nu avea să 
le lase nicio îndoială că sunt iubiţi. 

— Atunci, o să pregătesc pentru vineri comanda, ca 
să fie livrată înainte de prânz. Pot să vă mai ajut cu ceva? 

— Cred că o să mă uit un pic. 

Ea se apropie de el până îi simţi parfumul de 
portocale. 

— Vă plac dulciurile, domnule Sommersby? 

— Din când în când. Doar că acum nu ştiu sigur ce aş 
vrea. 

— Mie îmi plac caramelele. 

— Hmm... Nu am mai mâncat de când eram copil. O 
să iau o duzină de caramele, doamnă Flowers. 

— Prea bine, domnule. 

— O să iau şi eu la fel, zise domnişoara Trewlove. 

— Puneţi-le pe factura mea, doamnă Flowers. 

— Vă rog, nu! O să daţi naştere la zvonuri. 

Zvonuri că probabil era interesat de ea. Judecând 
după felul în care doamna Flowers se uita la ei, se îndoia că 
o cumpărătură de un penny avea să conteze foarte mult. 
Ea oricum avea să bârfească în vreun fel sau altul. Cum el 
era de multă vreme subiect de bârfe, nu era deranjat de 
gândul de a fi şi mai mult, mai ales când erau doar bârfe 
nevinovate. 

— E doar modul meu de a vă mulţumi că m-aţi primit 
în zonă. În afară de asta, când veţi fi prezentată în 
societate, veţi descoperi că nimic nu opreşte poveştile 


senzaţionale. Aţi face bine să le acceptaţi. 

După ce plăti pentru cumpărături, îi întinse şi ei 
punguţa şi o urmă afară. Ea îşi băgă imediat o caramea în 
gură. El o privi cum îşi răsuceşte buzele şi cum îşi trece 
limba peste bomboana tare. Nu ştia dacă văzuse vreodată 
ceva mai senzual ca mişcările pe care nu le putea vedea, ci 
doar şi le imagina - cum ea sugea, mângâia şi îşi plimba 
limba pe suprafaţa tare. Doamne, trebuia să-şi controleze 
gândurile nebuneşti. 

Ea rămase acolo, nevrând parcă să-l părăsească, aşa 
cum nici el nu voia să-şi ia la revedere. 

— Aveţi planuri pentru ultima seară înainte de 
începerea oficială a sezonului? 

În ochii ei sclipi un pic de maliţiozitate. 

— Am auzit că Regele Focului are spectacol la 
Whitechapel. Intenţionez să mă duc să văd. Sunt destul de 
sigură că ar fi loc în birjă, dacă aţi dori să vă petreceri seara 
bucurându-vă de spectacole de stradă. 


* 


— Aţi crescut în Whitechapel? o întrebă el câteva ore 
mai târziu, în timp ce se plimbau pe strada aglomerată, 
unde oamenii se îngrămădeau ca să vadă mai bine 
acrobaţii şi jonglerii sau bărbaţii care mergeau pe 
picioroange. 

— Nu, dar în apropiere. 

Matthew fusese la serbări, târguri, carnavaluri. Ce 
observa acum îi amintea de un carnaval, dar era în oraş, pe 
străzi, nu la ţară pe pajişte, cu suficient spaţiu în jur. El 
bănuia că mulţi dintre aceşti oameni nu aveau mijloacele 
financiare ca să ia trenul pentru a merge la ţară, aşa că 
artiştii îşi aduseseră talentele aici şi creaseră un festival cu 
o atmosferă veselă. 

Dar în ciuda frivolităţii şi a celor care căutau să fie 
băgaţi în seamă, privirea lui se îndrepta mereu spre 
domnişoara Trewlove, entuziasmul şi bucuria ei fiind 
îmbătătoare. Ea aprecia tot ce era în jurul ei mai mult decât 


alţii. Înţelegea nevoia celor săraci de a evada în lumea 
fanteziei, nevoia artiştilor de a fi apreciaţi. Privea totul cu 
aceeaşi intensitate cu care el îşi imagina că ea citea din 
paginile unui roman, transportată în mod miraculos într-o 
altă lume. Ea nu judeca, nu găsea defecte. Se afunda pur şi 
simplu în ambianţă. 

Nu-şi putea imagina nicio femeie dintre cunoştinţele 
lui care să păşească îndrăzneață printre cei care păreau să 
nu se fi îmbăiat de ceva vreme sau ale căror haine erau 
zdrenţuite ori ponosite şi să le zâmbească, să-i salute de 
parcă ar fi fost prieteni pe care nu-i mai văzuse de mult. 

— li cunoaşteţi pe oamenii ăştia? întrebă el în cele din 
urmă. 

— Nu i-am mai văzut până acum, dar nu diferă prea 
mult de toţi ceilalţi oameni pe care îi cunosc. Se luptă să-şi 
ducă existenţa, făcând ce pot mai bine cu ceea ce au, 
sperând la o viaţă mai bună pentru copiii lor, bucurându-se 
de o seară fără griji. Mai devreme, se agăţase de braţul lui 
ca să se asigure că nu aveau să fie despărțiți şi acum îl 
strânse uşor. Nu vă place cât de mult se distrează toată 
lumea? 

Lui îi plăcea cât de tare părea ea să se distreze, fără 
griji, fără să se gândească la ce o aştepta în seara 
următoare. Ca soţie a unui lord, avea să găzduiască 
evenimente, şi el nu-şi putea imagina că ceva de care se 
ocupa ea ar putea fi anost sau plictisitor. Ea avea să 
găsească o modalitate de a face totul interesant şi 
palpitant. 

— O, acolo e! Haideţi! 

Ea îl apucă de mână şi, deşi purtau amândoi mănuşi, 
gestul păru mult mai intim decât atunci când îl luase de 
braţ. 

Se trezi acoperind mâna ei micuță cu a lui, mult mai 
mare. Atât de mică. Incepea să înţeleagă de ce familia ei 
lua măsuri atât de extreme ca să o vadă bine situată - în 
rândul nobilimii sau nu. Simţeau nevoia să o protejeze, să 
se asigure că nu avea să păţească nimic rău. Cu toate 
astea, el era sigur că ea merita grija lor. lat-o aici, croindu- 


şi drum printre oameni, făcându-i pe alţii să se dea la o 
parte de parcă ar fi trecut regina printre ei. Nimeni nu se 
supăra şi nu reacţiona cu furie. Ea avea abilitatea de a 
domoli pe oricine, ba chiar să-i facă pe oameni să se simtă 
vinovaţi că reprezentau o barieră spre destinaţia ei. 

Cu multă eleganţă şi foarte încrezătoare, ea îşi croi 
drum până în faţă, trăgându-l şi pe el după ea. Era plin de 
lume, oamenii stând înghesuiți unii în alţii, întinzându-şi 
gâturile ca să vadă mai bine ce se întâmpla în cercul pe 
care îl creaseră. El se strecură în spatele ei şi îşi puse 
braţele în jurul ei, aşa cum făcuse atunci când înălţaseră 
zmeul împreună, doar că acum nu exista nicio bobină pe 
care să o ţină, aşa că îşi strânse mâinile peste abdomenul 
ei. Nu se îndoia că, dacă ea ar fi avut ceva împotrivă, i-ar fi 
tras un cot în stomac sau l-ar fi călcat zdravăn pe picior. In 
schimb, ea se sprijini de el, de parcă acolo ar fi fost locul ei 
dintotdeauna. 

Şi la naiba dacă nu simţea şi el la fel. 

Ea îşi întoarse uşor capul şi aproape că strigă pentru a 
se face auzită în hărmălaia din jur. 

— Nu e minunat? 

În cele din urmă, el îşi îndreptă atenţia spre motivul 
pentru care veniseră aici. Domnul care se plimba prin 
spaţiul gol ce îi fusese creat avea aproape doi metri, 
probabil chiar mai mult. Era lat în spate, muşchii fiind 
perfect vizibili, pentru că nu era îmbrăcat decât în pantaloni 
şi cizme. Pielea lui neagră sclipea în lumina torţei pe care o 
ţinea în mână. 

— Priviţi! zise el cu voce bubuitoare. Minunea care a 
fost odată dragon! 

Luă o înghiţitură dintr-o ploscă pe care o ţinea în 
mână, se plimbă prin perimetru, înainte să se întoarcă în 
centru şi să le ofere privitorilor o altă demonstraţie a 
abilității sale de a controla focul. O dată, de două ori, de 
trei ori. 

Matthew o simţea pe domnişoara Trewlove tremurând 
de încântare în braţele lui şi chiar îşi dorea ca el să fi fost 
răspunzător pentru acel tremur, pentru încântarea ei. Dar 


nu putea nega faptul că Regele Focului merita adulaţia cu 
care era copleșit în timp ce oamenii lui adunau monedele 
care îi erau aruncate la picioare. 

El dădu torţa şi plosca altcuiva şi făcu o plecăciune 
adâncă înainte de a-şi ridica braţele. 

— Vă mulţumesc, prieteni. Vă rog să fiți atât de 
amabili şi să faceţi loc şi altora, ca să poată vedea 
reprezentaţia care va începe în cincisprezece minute. 

Matthew îşi cobori gura la scoica delicată a urechii ei, 
ca să nu fie nevoit să strige. 

— Presupun că trebuie să ne mişcăm. 

— Încă nu. 

Uitându-se în direcţia în care privea ea, el îşi dădu 
seama că Regele Focului se îndrepta hotărât în direcţia ei. 
De parcă ar fi anticipat sosirea lui, ea se desprinse din 
braţele lui Matthew, ceea ce lui îi provocă o reacţie 
instantanee de respingere faţă de acel bărbat. 

— Bună, Fancy! 

El se aplecă şi depuse un sărut pe obrazul pe care ea 
îl întoarse spre el, şi Matthew avu nevoie de tot controlul ca 
să nu-l pocnească pe individ în nasul lui perfect. 

— Ultima oară când te-am văzut, înghiţeai foc. 

— M-am plictisit de asta. Am decis că să suflu foc e 
mai palpitant. 

— Cum faci? 

— Secretele meseriei, dulceaţa mea. 

„Dulceaţa mea?” Un nas însângerat devenea o 
probabilitate tot mai mare. 

Fancy - la naiba, dacă tipul ăsta putea să i se 
adreseze aşa, Matthew putea să se gândească şi el la ea 
mai puţin formal - se întoarse uşor. 

— Regele  Focului, fă cunoştinţă cu domnul 
Sommersby. 

— Domnul? repetă Regele Focului. Ce nume ridicol! 
Credeam că eşti destinată pentru un duce, fata mea. 

„Fata mea?” Un nas însângerat şi un ochi învineţit, 
poate, se cam cuveneau. Şi toată lumea ştia că ea era în 
căutarea unui lord? 


— Nu suntem căsătoriţi, zise ea. Doar doi prieteni 
care se bucură de o seară de divertisment. 

— Presupun că fraţii tăi nu ştiu despre el. 

— Nu, iar tu nu o să le spui. 

— Când aş avea ocazia? Nu i-am văzut de un car de 
vreme. Se uită cercetător la Matthew. Ai grijă de ea, 
prietene! 

Plecă apoi cu paşi mari, în vreme ce asistentul lui se 
străduia să se ţină după el. 

— Nu aţi spus că îl cunoaşteţi. 

Matthew îşi modulă vocea, străduindu-se să nu pară 
gelos. 

— L-am cunoscut chiar când începuse să facă 
reprezentații. Regele Focului. Ce fată tânără nu ar fi 
captivată? Are o sumedenie de admiratoare. 

— Îmi pot imagina că are. 

Ea îşi înclină uşor capul. 

— Păreţi gelos. 

— Nu fiţi absurdă! 

Era el destul de absurd pentru amândoi. Ea îl apucă 
de braţ. 

— Mergem să vedem ce alte distracţii ne mai 
aşteaptă? 


În copilărie, Fancy se bucurase întotdeauna de serile 
când străzile deveneau cadrul unui festival. Unii dintre 
aceşti oameni trăiau din reprezentațiile acestea, în vreme 
ce alţii îşi prezentau talentele doar cu acele ocazii când 
puteau să-şi împartă atenţia. Ea bănuia că nu era o viaţă 
uşoară, dar, pe de altă parte, prea puţine lucruri erau 
uşoare în mahalale. 

Dar, în seri ca aceasta, totul era atât de viu şi de plin 
de energie. Şi cu siguranţă ea savura faptul că putea 
împărtăşi asta cu domnul Sommersby. El părea în acelaşi 
timp fascinat şi prevăzător, de parcă se aştepta să fie 
atacat în orice moment. Deşi ea ştia că trebuia doar să 


spună „Eu sunt Fancy Trewlove” şi toate personajele 
negative s-ar răspândi ca potârnichile. Aşa cunoscute erau 
reputaţia şi puterea fraţilor ei în această parte a Londrei. 
Chiar dacă Mick, Aiden şi Finn nu mai erau parte din 
mahalale, aşa cum era Beast acum, fusese o vreme când 
domniseră peste ele. Oricine avea cât de cât minte evita să 
îi supere pe cei din familia Trewlove. Intotdeauna se 
termina prost - şi nu pentru familia Trewlove. 

Ei îi plăcea foarte mult să meargă la braţ cu domnul 
Sommersby. Îi plăcea şi mai mult felul în care el îşi mişca 
uşor corpul ca să o protejeze dacă cineva care băuse prea 
mult părea să se apropie de ea. Mişcările lui erau subtile, 
dar ea le observa totuşi. Deşi se părea că ea remarca până 
şi cele mai mici lucruri la el. Atenţia lui şi felul în care capul 
i se mişca întruna în toate direcţiile, de parcă ar fi fost 
mereu cu ochii-n patru la orice semn de pericol. Mâna lui 
care se strânsese în pumn în buzunar când vorbise despre 
Regele Focului, de parcă ar fi fost gelos. Felul subtil în care 
scotea monede din buzunar şi le dădea copiilor desculți pe 
lângă care treceau. Atât de multe monede, făcând-o să 
creadă că era un obicei pe care îl avea când se afla într-o 
zonă mai săracă din Londra. Ştiuse la ce să se aştepte aici 
şi venise pregătit. 

Aici, era haos în seara asta. Căruţuri cu mâncare, cu 
băutură, jocuri de-a alba-neagra. Un înghiţitor de săbii. 
Câteva corturi mici se întindeau de-a lungul zidurilor. 
Înăuntru, se găseau tot soiul de lucruri de văzut pentru un 
penny. O contorsionistă îşi făcea reclamă ca fiind o cutie 
omenească de puzzle. 

— E imposibil să-ţi dai seama unde începe şi unde se 
termină! striga cel care îi făcea reclamă. 

Dar Fancy era atrasă de un bărbat rotofei cu un 
început de chelie care striga despre destrăbălare şi răutate. 

— Haideţi, veniţi unul, veniţi toţi să vedeţi decadenţa 
în toată splendoarea ei! Apoi îi prinse privirea şi începu să-i 
facă semn într-o manieră exagerată. Haideţi, lady! Haideţi 
şi vedeţi ce nu v-au văzut ochii vreodată! 

— Ce credeţi că e? îl întrebă Fancy pe domnul 


Sommersby. 

— Dacă e ceva ce nu aţi mai văzut, atunci e probabil 
ceva ce nu ar trebui să vedeţi. 

Cuvintele lui nu făcură decât să-i stârnească şi mai 
mult curiozitatea. 

— Mă duc să văd. 

— Domnişoară Trewlove, nu ştiu dacă e înţelept. 

— Nu e ca şi cum aş înghiţi foc. Puteţi să veniţi cu 
mine dacă vreţi. 

îndrăzneață, se apropie de bărbat şi îi întinse un 
penny. Cu un gest elaborat, el ridică încet clapa de la cort, 
şi ea fu un pic uşurată când domnul Sommersby o urmă 
înăuntru, în spaţiul mic şi îngust. Un felinar aprins stătea 
lângă un stereoscop, pe o masă micuță. 

Ea se uită în jur. 

— Credeţi că asta e? 

— Aşa se pare. O să mă uit... 

— Nu. Eu prima. 

Ea trase adânc aer în piept şi ridică stereoscopul, 
uitându-se prin cele două cercuri de sticlă la imaginea care 
părea destul de reală cât să îţi vină să o atingi. Era cât se 
poate de conştientă de faptul că pieptul domnului 
Sommersby îi atingea umărul şi că acea atingere era, fără 
îndoială, răspunzătoare pentru dogoarea care o cuprinsese 
- şi nu fotografia dezamăgitoare la care se uita. 

— Ei bine? 

Vocea lui era aspră lângă urechea ei, răsuflarea lui 
caldă atingând-o pe gât. 

— E o femeie întinsă pe o canapea în... doar în 
desuuri. 

Doar că aproape că nu avea desuuri pe ea. Umflătura 
unui sân era clar vizibilă, sfârcul ascuns, deşi părea că 
materialul era pe cale să alunece de tot. 

— E rândul meu. 

— Categoric, nu. 

Ea trase aparatul de la ochi şi îl strânse la piept. 

— Nu trebuie să vedeţi o femeie dezbrăcată. 

El nu se mişcă, fiind încă incredibil de aproape. 


— Am mai văzut femei în desuuri, domnişoară 
Trewlove. De fapt, mi-a făcut mare plăcere să îndepărtez 
acele desuuri. 

Vocea lui devenise mai profundă, mai joasă, de o 
adâncime unde secretele erau mai bine împărtăşite, şi ea 
se trezi dintr-odată că respira cu greutate, imaginându-şi 
degetul lui alunecând de-a lungul dantelei şi dând mătasea 
jos, tot mai jos, până când nu mai era nimic acoperit. 

Ea tremură de dorinţă în timp ce imaginile o 
bombardau. 

— Nu e drept. 

— Poftim? 

Ea se uită la el, netrebuind să se uite prea departe, 
dându-şi seama că gura lui era incredibil de aproape de a 
ei. Dogoarea, pasiunea, dorinţa se intensificară. Era greşit, 
atât de greşit, deloc necuvenit. 

— Unde e fotografia cu bărbatul în lenjerie? 

El făcu ochii mari. 

— Vreţi să vedeţi un bărbat în lenjerie? 

— De ce nu? Omul care făcea reclamă susţinea că voi 
vedea ce n-am mai văzut. M-am văzut pe mine în desuuri, 
stând în faţa oglinzii. 

Când ochii lui se întunecară şi privirea i se intensifică 
de parcă acum el ar fi avut gândurile nepotrivite pe care 
cuvintele lui de mai devreme le stârniseră în ea, Fancy 
simţi dintr-odată nevoia să-l chinuiască aşa cum o chinuise 
el pe ea. 

— De fapt, m-am văzut fără absolut nimic pe mine. 

El rămase nemişcat, atât de nemişcat, de parcă s-ar fi 
putut sparge dacă s-ar urni. Ochii lui dogoreau în aşa 
măsură, încât ea avu impresia că s-ar putea aprinde. Nu 
avea prea multă experienţă când venea vorba despre 
bărbaţi, dar nu se îndoia că asista la naşterea dorinţei. 

— Jucaţi un joc foarte periculos, domnişoară Trewlove. 

— Chiar aşa fac? 

Incet, el îşi înclină capul, nu spre gura ei, aşa cum se 
aşteptase Fancy, ci spre gâtul ei, chiar deasupra urechii, 
unde pielea era mult mai sensibilă decât îşi dăduse ea 


seama. O sărută, muşcă uşor şi îşi trecu limba peste pielea 
delicată, şi senzațiile incredibile circulară până în degetele 
ei de la picioare. Când el îi luă lobul urechii în dinţi, ea 
aproape scoase un strigăt de plăcere. Genunchii i se 
înmuiară. Stereoscopul îi alunecă din mână şi căzu la 
pământ. Nu-i păsa, nu-i păsa de nimic altceva decât de 
călătoria gurii lui pe partea de jos a maxilarului ei. Toată 
agitația de afară dispăru. Nu auzea decât respiraţia lui şi 
gemetele joase. 

Când el se retrase, ea aproape că se rugă de el să se 
întoarcă. 

— Dumneavoastră sunteţi cel care joacă un joc 
periculos. 

Ar fi vrut să nu pară atât de fără suflare, să-i fi dat 
impresia că se controla mai bine. 

Rânjetul lui era diavolesc de răutăcios. 

— Dar eu înţeleg regulile. Să nu credeţi măcar pentru 
o clipă că nu sunt tentat să vă sui pe masa aceea şi să vă 
posed aici şi acum. Dar v-aş ruina. 

„Ruinează-mă!” 

Oare chiar gândise aşa ceva? 

— Nu cred că sunteţi pregătită să plătiţi acest preţ. 

Ea nu avea să fie dezamăgită că el era un gentleman, 
nu un ticălos. Ştia ce se cuvenea. Să fie ruinată nu se 
potrivea cu planurile ei. 

Deşi avea impresia că el nu se referea exact la 
ruinarea ei, ci mai degrabă la faptul că ea nu avea să mai 
găsească alături de alt bărbat satisfacția pe care ar simţi-o 
cu el. Ea ar fi putut să-l eticheteze drept arogant dacă nu ar 
fi fost convinsă că spunea adevărul. 

Părând să înţeleagă că ea nu avea un răspuns 
inteligent la afirmaţia lui, el se aplecă, ridică stereoscopul şi 
îl puse la loc pe masă. 

— Nu aveţi de gând să vă uitaţi? întrebă ea. Aţi plătit. 

— Oh, am primit destul de banii mei. 

Îi oferi apoi braţul, şi ea se agăţă de el. 

— A durat destul de mult, zise omul din faţa cortului 
când îşi făcură, în sfârşit, apariţia. Va trebui să vă mai cer 


un penny. 

Domnul Sommersby i-l dădu, şi ei porniră mai 
departe. Ea venise aici ca să-şi ia gândurile de la ce avea să 
îi aducă ziua de mâine. Dar acum era nevoită să se întrebe 
dacă era posibil să cunoască un lord pe care să-l dorească 
la fel de mult ca pe acest bărbat. 


Capitolul 12 


— A fost o dată ca nici... o... dat... 

— Niciodată, zise Matthew blând. 

Cititoarea, o femeie care părea obosită de viaţă, cu 
părul blond strâns într-un coc dezordonat, ridică privirea 
spre el, cu ochii albaştri palizi. 

— E greu să citeşti. 

— La început. Dar devine mai uşor şi chiar merită 
provocarea de a învăţa. 

Ea îşi întoarse atenţia înapoi la abecedar, având mai 
mult noroc cu cuvintele care urmară. Cartea era cea pe 
care o foloseau şi în şcoli. La început, era înşirat alfabetul, 
apoi veneau două poveşti. Ea reuşise să citească 
Cenuşăreasa cu Fancy şi acum se străduia să dovedească şi 
Scufita Roşie. El bănuia că, pentru cei mai mulţi, 
abecedarul primit de la Fancy era prima lor carte. Pentru 
unii era, fără îndoială, prima pe care o ţineau în mână. 

Patru alte persoane şedeau în cerc cu el, urmărind 
textul în abecedarele lor, aşteptându-şi rândul pentru a citi 
cu voce tare. 

El se străduia să nu-i facă pe cei din jurul lor să se 
jeneze când se poticneau. Chiar dacă nu citeau perfect, se 
străduiau, şi asta era o adevărată realizare - să încerci să 
devii mai bun, să faci ce e nevoie ca să îţi atingi scopul. 

Exact aşa cum Fancy se străduia să îşi 
îmbunătăţească viaţa participând la balul din seara asta, ca 
să atragă atenţia vreunui lord. El era tentat să-i dea o listă 
cu indivizii pe care să-i evite, dar atunci ea s-ar întreba de 


unde îi ştia, şi el ar trebui să mărturisească faptul că era 
unul dintre ei şi că despre el era vorba în scrisoarea 
publicată. Contele de Rosemont. Ea l-ar privi diferit atunci, 
iar el nu voia să fie privit de parcă ar fi fost un premiu pe 
care ea îl câştigase. 

Era distras continuu de bocănituri, ciocănituri şi paşi 
care se auzeau de la etajul de deasupra. Cu o oră mai 
devreme, o mulţime de cameriste intraseră şi urcaseră la 
apartamentul lui Fancy. El bănuia că erau slujnicele trimise 
de Lady Aslyn. Mintea lui tot zbura la ce se întâmpla acolo 
sus în timp ce o pregăteau pentru seara care putea foarte 
bine să o pună pe direcţia care avea să o ducă departe de 
micuțul ei magazin. 

Nu ajuta faptul că în noaptea anterioară ea îi pusese 
în minte imaginea cu ea stând goală în faţa oglinzii. 
Probabil fusese pregătită o baie. Ea îşi afundase corpul gol 
în ea. Aburul se ridica să îi dezmierde şi să îi acopere 
pielea, câteva picături adunându-se ispititor în scobitura 
gâtului. Apa, poate şi săpunul erau parfumate, şi ea avea 
să se ridice din apă ca o nimfă din lac, purtând parfumul 
florilor de pe pajişte cu ea. Cineva avea să folosească o 
pânză moale cu care avea să îi şteargă picăturile de apă de 
pe corp. Altcineva avea să îi perie părul lung, negru şi 
mătăsos. Işi imagină cât de minunat ar fi să îşi afunde 
degetele în părul des şi să i-l aranjeze pe umăr, ca să îi lase 
ceafa neacoperită, unde să poată depune un sărut fierbinte 
pe ambele laturi ale coloanei. Ultimul gând îi provocă o 
reacţie în jumătatea de jos a corpului, ceea ce îl făcu să se 
foiască inconfortabil pe scaun, o reacţie cu care ar fi trebuit 
să se obişnuiască de acum, pentru că se întâmpla de 
fiecare dată când se gândea să îi atingă oricare parte a 
corpului cu buzele. Gura, degetele, sânii... 

Doamne, trebuia să se controleze. Slavă Domnului, 
zgomotele de deasupra păreau să se fi liniştit. Dintr-odată, 
se auziră paşi uşori din direcţia scărilor. Aliniate frumos, 
semnalizând mândria realizării lor, parcă o victorie într-o 
campanie militară crucială, cameristele trecură pe lângă 
uşa deschisă. 


În încăpere să lăsă liniştea. Nu se auzeau cuvinte 
bâlbâite sau  încurajări, fata cu scufiţa roşie fusese 
abandonată, povestea ei neputând să se compare cu 
suspansul care cuprinsese pe toată lumea, toţi având 
privirile aţintite spre cadrul gol al uşii, pe unde trecuseră 
servitoarele. Pentru că, dacă îşi terminaseră treaba şi 
plecaseră, atunci nici ea nu putea fi prea departe. Aşa că, 
asemenea celorlalţi, şi el îşi concentră atenţia spre cadrul 
uşii, într-o anticipare pe care nu o mai simţise de ani buni, 
care îl cuprinse şi crescu. Vârful nasului îi fu cuprins de o 
mâncărime care rămase nederanjată, pentru că niciun 
muşchi nu voia să i se mişte. 

Apoi ea apăru, şi lui i se tăie răsuflarea. 

Rochia ei albă, pe care ar fi putut să o poarte şi dacă 
ar fi fost prezentată reginei, i se mula frumos pe corp, 
subliniindu-i sânii şi talia mică, şoldurile rotunde. La gât 
avea un şirag de perle. Perle miniaturale fuseseră cusute şi 
pe corsajul rochiei şi sclipeau în lumina lămpilor cu gaz, 
clipind în timp ce ea intra în încăpere. La încheietură îi 
atârna un evantai. Avea mănuşi lungi, de mătase, până 
dincolo de coate, şi el îşi imagină un domn care se plimba 
prin grădină în căutarea unui colţ întunecat unde să poată 
să i le ruleze în jos, ca să-i sărute pielea astfel dezgolită. 

Părul ei negru fusese strâns într-o coafură elaborată, 
fixată cu piepteni din sidef care contrastau cu negrul 
şuviţelor ei. Ochii căprui păreau mai mari şi mai luminoşi. 
Obrajii îi erau uşor îmbujoraţi, fără îndoială ca urmare a 
agitaţiei cu care aştepta seara balului. Ea zâmbi cald, 
blând. 

— Am vrut să vă urez tuturor o seară plăcută înainte 
să plec. 

— Ară... arătaţi splendid, domnişoară Trewlove, se 
bâlbâi domnul Tittlefitz. 

— Mulţumesc, domnule Tittlefitz, sunteţi mult prea 
amabil. Mă simt asemenea Cenuşăresei, după toată atenţia 
pe care drăguţele cameriste mi-au acordat-o. 

Ea îşi lăsă privirea să alunece spre Matthew. Doar 
atunci îşi dădu el seama că, la un moment dat, sosirea ei îl 


făcuse să se ridice. Ea aştepta ca el să spună ceva. Era 
chiar convins de asta, deşi niciun cuvânt rostit de el nu ar 
putea să o descrie. Dar nu putea să o lase să plece fără un 
strop din încrederea ei zdruncinată. 

— Nicio femeie de acolo nu va putea să strălucească 
mai tare ca dumneavoastră. 

Obrajii ei se înroşiră mai tare. Flutură din gene, nu 
într-o manieră cochetă, ci de parcă ar fi fost mişcată de 
complimentul lui mărunt. Sau poate era jenată că el 
spusese aşa ceva. Ce ar fi vrut să audă de la el? Orice ar fi 
fost, el ar fi rostit vorbele după care tânjea ea - doar să fi 
ştiut care erau. 

Ea se uită la bărbatul mai tânăr. 

— Veţi închide aici când terminaţi astă-seară, 
domnule Tittlefitz? 

— Da, domnişoară. Nu trebuie să vă faceţi griji. Eu şi 
domnul Sommersby avem totul sub control. 

— Şi o veţi conduce pe Marianne acasă? 

— Da, domnişoară. 

El nu îşi putu reţine un zâmbet. Era cea mai 
importantă seară din viaţa ei, şi totuşi încă se gândea la 
ceilalţi, străduindu-se să facă pe peţitoarea, iar el se 
întrebă dacă se pusese vreodată în mod egoist înaintea 
altora. 

— Atunci, vă urez noapte bună. 

Cu o graţie demnă de o prinţesă, ea dispăru din raza 
lor vizuală. 


Să fii prezentată în societate era o chestiune foarte 
emoţionantă, care se transforma uşor, uşor într-una 
obositoare şi plictisitoare în timp ce Fancy stătea lângă 
Gillie şi primea oaspeții care coborau pe scara 
impresionantă, spre salonul decorat cu multă grijă - 
candelabre sclipitoare, stucatură bogat ornamentată şi 
tavan pictat -, după ce erau anunţaţi cu voce profundă şi 
bubuitoare de majordomul îmbrăcat în livrea roşie cu 


împletituri din fir de aur şi pantaloni cenuşii până la 
genunchi, completaţi de ciorapi albi care îi puneau în 
evidenţă gambele frumoase care păreau naturale. Ea ştia 
prea bine că valeţii erau foarte mândri de gambele lor şi 
chiar mergeau până într-acolo încât să şi le căptuşească 
uneori cu unele false. 

Rochia de culoarea lavandei a lui Gillie nu era aşa 
decoltată ca a altora, dar, pe de altă parte, sora ei nu-şi 
expusese niciodată prea mult feminitatea. Ducele ei îi era 
alături, ochii lui reflectând tandreţea şi dragostea pe care 
Fancy spera să le-o inspire şi ea unui tânăr lord. Işi dorea 
foarte mult ca mama ei să fi fost aici ca să vadă toate 
astea, dar aceasta nu se simţea la locul ei în toată această 
extravaganţă. Un perete era placat doar cu oglinzi, ceea ce 
făcea să pară că erau mai mulţi oameni aici decât erau de 
fapt. Incăperea era înaltă cât două etaje, fiind tăiată în 
două de un balcon care o înconjura la jumătatea distanţei 
spre tavan. Plante în ghiveci, ferigi şi alte plante verzi erau 
aliniate la perete. 

Peste tot păreau să fie flori. Totul era fermecător. Era 
lumea în care mama ei îşi dorea ca ea să păşească, şi, cu 
toate astea, biata femeie nu se considera suficient de 
merituoasă încât să fie prezentă în seara asta. 

O, îi vizitase casa lui Gillie, dar doar când era numai 
familia prin preajmă. Se jena să întâlnească pe oricine îi era 
considerat superior. Refuzul mamei ei de a-şi recunoaşte 
propria valoare o întrista pe Fancy. 

Călătorise în trăsură cu Aslyn şi Mick. Aşa cum 
promiseseră, se opriseră mai întâi la casa mamei ei, pentru 
ca aceasta să o poată vedea pe Fancy îmbrăcată de bal. 
Mama ei plânsese la vederea ei - lacrimi de fericire, 
susţinuse ea. Fancy îşi dorea cu disperare ca seara aceasta 
să fie un succes, să o ducă cu un pas mai aproape de ao 
ajuta pe mama ei să-şi îndeplinească visul ca Fancy să aibă 
o viaţă elegantă. 

Pe drumul spre bal, Aslyn şi Mick o chestionaseră ca 
să se asigure că ştia cum trebuia să se adreseze oricui era 
posibil să participe la bal. Teama cea mai mare a familiei ei 


era ca nimeni să nu vină. Era o teamă care nu se 
îndeplinise. Incăperea gemea de oameni. Nu era într-atât 
de vanitoasă încât să creadă că veniseră toţi din pricina ei. 
Nu, ea bănuia că majoritatea veniseră să se holbeze la soţia 
ducelui de Thornley şi să vadă dacă se ridica la înălţime 
când găzduia primul ei bal. Deşi Gillie părea mult mai 
relaxată decât se simţea Fancy. 

Nu o ajutase să-şi stăpânească emoția atunci când 
ducele de Thornley îi spusese în treacăt la sosire că lui 
Bertie îi părea rău, dar afaceri de stat îl împiedicau să 
participe. Bertie, prinţul de Wales, viitorul rege. 

Thornley îi rostise numele de parcă ar fi fost prieten 
bun cu prinţul, jucând tenis şi polo împreună. Probabil aşa 
era. Ea niciodată nu se gândise la faptul că soţul surorii ei 
vorbea cu familia regală şi că, fără îndoială, o făcea cu 
acelaşi aplomb pe care îl arăta şi la întâmpinarea oaspeţilor 
care aşteptau să fie primiţi. După ce saluta pe cineva, el se 
întorcea spre Gillie şi zicea: 

— Ducesă, vreau să îţi prezint pe Lord Oarecare şi pe 
Lady X sau pe Lord şi pe Lady Z sau pe ducele Cutărică. 

Gillie afişa zâmbetul cu care îi primea pe toţi în 
taverna ei şi îi făcea să se simtă bine-veniţi. 

— Mă bucur. Sora mea, domnişoara Trewlove. 

Fiecare oaspete făcea o plecăciune sau o reverență în 
faţa lui Gillie - doar era ducesă. Fancy primi câteva înclinări 
scurte din cap, destule atingeri ale degetelor înmănuşate şi 
câteva săruturi pe vârfurile degetelor urmate de „încântat”. 

Apoi toţi plecau să se întreţină cu cei pe care Îi 
cunoşteau, să se bucure de gustări sau să danseze în timp 
ce orchestra formată din douăzeci de instrumentişti, 
aşezată la balcon, cânta o muzică foarte antrenantă. 

Şi aşa continuă totul. 

Carnetul elaborat de bal, sub forma unui evantai cu 
un creion mic legat cu aţă pe care îl primise de la o tânără 
cameristă când sosise, îi atârna de încheietură, nu avea 
trecut niciun dans rezervat în el. Niciun vals, niciun cadril, 
nicio polcă. Işi spuse că era pentru că bărbaţii nu ştiau cât 
avea să stea ea la primirea oaspeţilor, dar înţelegea că se 


aştepta de la ea să stea să salute timp de două ore, până la 
ora zece şi jumătate, asta dacă oaspeţii care coborau 
scările nu se terminau mai devreme. 

Ea îşi dorea să o fi rugat pe Gillie să îl invite pe 
domnul Sommersby, pentru că ea cu siguranţă ar fi făcut-o, 
deşi nu era din rândul aristocrației, doar ca o favoare 
pentru Fancy. Işi dorea să se uite spre scări şi să îl vadă 
coborând. Desigur, atunci, el nu ar mai fi disponibil să o 
ajute cu lecţiile, deşi putea să ajungă mai târziu aici. 
Oamenii o făceau, acesta fiind şi motivul pentru care coada 
nu părea să se mai sfârşească. 

Când intrase în salonul de lectură, domnul 
Sommersby îi atrăsese atenţia imediat. Felul în care se 
ridicase încet, ca fermecat. În timp ce domnul Tittlefitz se 
uita la ea de parcă ar fi fost o minune care trebuia adulată, 
domnul Sommersby o privea de parcă ar fi fost un boţ de 
frişcă pe care ar vrea să-l lingă încetişor. Era un gând 
absurd în momentul acela, pentru că dogoarea din ochii ei 
era copleşitoare. Ea fusese surprinsă că el nu traversase 
încăperea spre ea, ci rămăsese pe loc, degetele strângând 
abecedarul. Se întrebă dacă lăsase urme pe carte. 

Reacţia lui mai mult decât orice altceva îi mai 
calmase emoţiile, o asigurase că rochia şi coafura elaborată 
nu o făceau să pară ridicolă, încercând să ajungă la ceva 
aflat prea departe pentru ea. Felul în care el se uitase la ea 
o convinsese că, dacă ar fi fost acolo, el cu siguranţă ar fi 
cerut să îi rezerve un dans. 

Măcar dacă ar face-o şi alt domn. 

Era straniu, într-adevăr, să constate că făcea 
comparații între fiecare domn care îi era prezentat şi 
domnul Sommersby. Părul nu îi era destul de negru, nici 
ochii destul de verzi, nici umerii destul de laţi. Vocea nu era 
destul de bogată. Niciunul dintre cuvintele politicoase 
rostite nu îi trimitea fiori delicioşi pe şira spinării, conjurând 
imagini despre gesturi interzise şi nopţi sufocante. 

Ea se gândise - sperase - că el ar putea să o sărute 
de noapte bună după ce o condusese până la uşă. Dar el se 
abţinuse, şi asta era mai bine. Ştia că o lady de calitate nu 


umbla să se sărute cu bărbaţi, şi ea se străduia să fie o lady 
de calitate. 

Deşi rămăsese cu impresia că ele nu erau toate mai 
presus de reproş. Se părea că nu toate doamnele soseau 
împreună cu soţii lor, nu toţi soţii veneau împreună cu 
soțiile. Era complicat să înţeleagă cuplurile, să îşi dea 
seama cine era cu cine, mai ales când erau prezentaţi la 
câteva persoane distanţă. Pe de altă parte, cu siguranţă nu 
se aşteptau de la ea să reţină toate numele persoanelor 
cărora le era prezentată - deşi probabil că da. Invăţase mici 
trucuri ca să le poată reţine. Lord Winters cel cu nasul roşu 
şi Lady Winters cu obrajii roşii sosiseră amândoi parcă ieşiţi 
dintr-o furtună de iarnă. Era decisă să nimerească toate 
numele când drumurile aveau să li se întâlnească din nou, 
ca să îi impresioneze cu realizarea ei. Voia să rămână în 
amintire mai mult decât ca fiind doar o bastardă, voia să 
aibă altceva în afară de circumstanţele naşterii ei să o 
deosebească de toţi ceilalţi care nu fuseseră crescuţi de 
Ettie Trewlove. 

— Aţi întârziat, se răsti Gillie. 

Fancy se uită de la bărbatul căruia tocmai îi fusese 
prezentată, Lord Brockman cu chelia lucitoare şi zâmbet 
larg - Brockman cel lat şi chel -, şi simţi un val de căldură la 
vederea fraţilor ei, Finn şi Aiden, alături de soțiile lor 
frumoase, Lavinia şi Selena. 

— Am amânat anume sosirea ca să vă dăm un răgaz 
de la a saluta străinii, zise Aiden. Ne-am gândit că v-ar 
plăcea să vedeţi pe cineva cunoscut. 

Gillie miji ochii. 

— Nu vă gândeaţi deloc că aşa veţi petrece mai puţin 
timp printre aristocrați? 

— Da, ei bine, şi asta, admise Aiden. 

— Acum, sunteţi aici. Asta e tot ce contează. 

— Serios, Gil, începu Finn. Ne-am gândit că, după o 
oră, v-aţi bucura să vedeţi o faţă prietenoasă. Deşi, ca să 
fiu cinstit, am fost reţinuţi de mulţimea oamenilor care 
soseau. Mama ar trebui să vadă asta. Ar fi încântată. 

— A trecut doar o oră? 


— Mă tem că da. 

Aiden se întoarse spre Fancy şi o îmbrăţişă uşor, 
dându-i un sărut pe obraz. 

— Arăţi minunat. 

— Presupun că Beast nu a venit, zise ea, mai degrabă 
ca o constatare decât ca o întrebare. 

— El nu e genul care să vină la astfel de evenimente, 
zise Finn. 

— Niciunul din noi nu e, interveni Aiden. Şi totuşi, iată- 
ne! 

— Este mai important pentru voi, cu soțiile voastre, să 
fiţi acceptaţi de societate, zise Gillie ferm. Mai ales dacă 
speraţi să vă fie acceptaţi copiii. 

Fancy se strădui să nu se simtă jenată de originile ei 
simple şi umile şi chinuită de gândul că avea să se lupte cu 
aceleaşi provocări de a-şi vedea copiii acceptaţi. Chiar dacă 
nu se ştia nimic despre părinţii adevăraţi ai lui Gillie, cei trei 
fraţi care participau în seara asta la bal ştiau cine le erau 
taţii şi că le curgea sânge nobil prin vene. In vreme ce ea 
ştia că nu putea să revendice nici măcar un strop. 

Aiden îi ridică încheietura. 

— Ce e asta? 

— E un carnet de bal. 

— Ştiu ce e. A trebuit să suport lecţiile lui Mick. 

Mick avusese cândva o iubită care îl învățase foarte 
multe despre nobilime şi etichetă, şi el le împărtăşise cele 
învăţate şi fraţilor săi. Când ajunsese destul de mare, o 
învățase şi pe ea, deşi nu îi spusese şi de unde ştia toate 
astea. 

— De ce nu sunt nume pe ea? 

— E o provocare să ştii când voi fi disponibilă, pentru 
că nu sunt sigură când voi termina aici. 

El miji ochii auzind minciuna ei şi oftă. 

— Cât trebuie să mai stai aici? 

— O oră, cel mult. 

El luă creionul şi îşi scrise numele lângă un vals, apoi 
îi făcu cu ochiul. Selena îl atinse pe braţ. 

— Tinem coada în loc. Depuse iute un sărut pe 


obrazul lui Fancy. Va dura un pic, dar, până la urmă, se va 
umple. 

Ea rămase optimistă, sperând că Selena spunea 
adevărul. Finn solicită şi el un dans după ce o salută. 
Lavinia o îmbrăţişă. 

— Primul e întotdeauna cel mai greu. 

Se simţi şi mai încurajată. 

— E mai promiţător decât m-am aşteptat. 

Nu era chiar adevărat. Sperase la mai mult decât 
numele fraţilor ei pe carnetul de bal. Lavinia îi oferi un 
zâmbet înţelegător. 

— O să fie mai bine. 

Cuplurile plecară, şi Fancy se trezi prezentată unei 
femei respectabile, cu o expresie deosebit de 
dezaprobatoare pe faţă. Mai binele nu putea să se întâmple 
îndeajuns de repede. 

Prezentările continuară. Tineri, mai bătrâni, debutante 
încântate de încă o ocazie de a dansa, de a flirta şi poate a 
captiva vreun domn. Oamenii erau politicoşi, dar distanţi cu 
ea. Pe de altă parte, aşa era aristocrația. 

Atât de mulţi oameni murmuraseră că era o plăcere 
să o cunoască, încât pierduse şirul, nu mai ştia nici 
numărul, nici numele. Chiar şi la micul joc pe care îl jucase, 
asociind nume cu personaje, începea să greşească. Erau 
prea mulţi pe care să îi ţină minte. Apoi îşi dădu seama că 
nu mai întindea mâna nimănui şi nici nu mai afişa zâmbete. 

— S-a terminat, zise Thorne. Haide să plecăm înainte 
să sosească următorul rând de oaspeţi. 

El întinse mâna spre ducesa lui, şi mâna ei alunecă 
într-a lui cu mare uşurinţă. Fancy nu era surprinsă. Văzuse 
apropierea dintre ei de nenumărate ori. Ea îşi dorea o 
asemenea relaţie, în care multe lucruri erau comunicate 
printr-o simplă atingere sau privire. Să te cunoască cineva 
atât de bine! 

Gillie le făcu semn lui Mick şi lui Aslyn să se apropie. 

— Mick, vei dansa cu Fancy. 

Cuvintele ei nu erau o întrebare, ci o poruncă. Având 
o tavernă şi o cârciumă, ea era obişnuită să le ordone 


oamenilor. 

— Desigur. El îi făcu semn soţiei. Vei avea următorul 
dans. 

— Şi pe toate după aceea, replică ea cu o sclipire în 
ochi. 

Ducele ridică un braţ şi făcu semn orchestrei. Muzica 
se opri, şi toată lumea se întoarse spre Thornley - atât de 
puternică era abilitatea lui de a comanda audienței doar 
prin prezenţa lui. Apoi el luă mâna lui Gillie şi o aduse mai 
aproape de el, încurajând-o să îl ia de braţ. 

— Eu şi ducesa mea vă mulţumim tuturor că aţi venit 
în seara asta. Ne bucurăm că sunteţi de faţă la debutul 
surorii ei în societate. Este o tânără excepţională, şi noi îi 
urăm toate cele bune. 

O privire aruncată orchestrei, un alt gest. 

— O melodie care nu e pe lista dansurilor, şopti Gillie. 
Asta e pentru tine, Fancy. 

Acordurile blânde ale viorii fură curând însoţite de 
flaut, lăută, pian şi alte instrumente care dădură viaţă 
Valsului de nuntă al zânei. 

În timp ce mulţimea se răspândea la marginea 
ringului de dans marcat cu cretă pe jos, ducele îşi conduse 
soţia în centru, o luă în braţe şi începu să o învârtă pe 
parchet. După ce terminară un cerc, Mick o conduse pe 
Fancy pe ringul de dans. 

— Primul meu vals oficial într-o sală de bal, zise ea 
uşor,  străduindu-se să nu îşi dezvăluie emoția, 
concentrându-se la chipul lui drag. 

Una dintre primele ei amintiri era cu ea uitându-se din 
pătuţul ei şi văzându-l deasupra, în timp ce îi cânta numele 
iar şi iar, ca să o adoarmă. Chiar şi atunci când ea avea 
doar doi sau trei ani şi el 16 sau 17, el fusese protectorul ei, 
fiind mai degrabă un tată decât un frate. 

— Era aşteptat de mult. 

— Tu ai făcut asta posibil. 

El clătină iute din cap. 

— Gillie a făcut toate astea. 

— Dar tu mi-ai plătit şcoala unde am învăţat să mă 


comport ca o lady. Tu mi-ai oferit încrederea de a nu-mi 
păsa că ne urmăresc aşa mulţi ochi în momentul acesta. 

Din fericire, curând, ducele ridică din nou braţul, alte 
cupluri li se alăturară, atente la paşi, ca să nu se 
ciocnească unele de altele. Cu toate astea, zări priviri 
speculative, curioase, când şi când câte un gest de 
respingere. Nu credea că cineva avea să o insulte, cu atât 
de mulţi dintre membrii familiei ei prezenţi, dar nimic nu 
putea să-i oprească pe oameni să o ignore. 

— Eşti la fel de bună ca oricare dintre ei, zise Mick. 

— Dar, spre deosebire de tine, eu nu am sânge nobil 
în vene. 

— E tot roşu, Fancy. În afară de asta, tu nu eşti 
originile tale. Niciunul nu suntem. Suntem ce reuşim să ne 
facem a fi. Tu eşti proprietară de librărie. Şi faci treabă 
bună cu lecţiile tale de citit seara. Nu ai de ce să te 
ruşinezi. 

— Sper ca unii domni de aici să gândească la fel. 

— Sunt nişte proşti dacă nu o fac, şi nu accept să te 
căsătoreşti cu un prost. 

Ea râse uşor. 

— Presupun că dacă n-o să mă invite nimeni la dans o 
să fie pentru că se tem de tine. 

— Dacă sunt oameni buni, atunci n-ar trebui să se 
teamă. 

Prin mintea ei trecură imagini cu domnii Sommersby 
şi Tittlefitz, care îşi sacrificau serile ca să îi ajute pe alţii să 
devină mai buni. Se gândi la domnii care se aflau la bal şi 
care nu erau la fel de buni, pentru că erau în căutare de 
distracţie - şi, dacă nu ar fi fost prezenţa lor, atunci nici ea 
nu ar fi fost aici. 

— Ai întâlnit mulţi asemenea lorzi la clubul tău? 

Ducele de Hedley îl ajutase pe Mick să devină 
membru la White's. Mulţi presupuseseră că o făcuse pentru 
că Aslyn era pupila ducelui. Dar ducele era şi tatăl lui Mick, 
fiind cel care îl plasase în braţele lui Ettie Trewlove. Barba 
neagră, deasă a lui Mick ascundea gropiţa din bărbie care 
era aşa asemănătoare cu a lui Hedley, dar nimic nu putea 


ascunde ochii albaştri pe care îi aveau amândoi. 

— Câţiva. Încep să mă accepte. Ridică din umeri. Sau 
măcar îmi acceptă perspicacitatea când vine vorba despre 
afaceri. Este motivul pentru care mă abordează. 

Dicţia lui era la fel de elegantă ca a domnului 
Sommersby. 

De ce se gândea ea întruna la el? Fiecare gentleman 
pe care îl cunoştea pălea prin comparaţie cu el. Nu doar 
fizic, ci şi în maniera în care se prezenta. El ar fi fost 
imposibil de ignorat coborând scările spre sala de bal. Dacă 
ar fi fost în momentul acela pe ringul de dans, i-ar fi atras, 
cu siguranţă, privirea. Ea nu părea în stare să nu se 
gândească la el. Venise aici ca să cunoască un lord, să 
devină parte a aristocrației. 

— E vreunul despre care ai o părere foarte bună? 
Oricine despre care crezi că ar putea fi un soţ bun? 

„Care ar putea să mă iubească? Care ar putea să-mi 
ofere un motiv pentru care să nu regret că m-am căsătorit 
cu el? Care să meargă la penny gaff cu mine sau să se 
bucure de o seară de spectacole de stradă alături de 
mine?” 

— Ar trebui să-l întrebi pe Aiden. El îi ştie pe cei care 
au datorii. Ar fi înţelept să îi eviţi pe aceia. 

Era acelaşi ton pe care îl folosise când o surprinsese 
că împărțea bomboanele pe care i le adusese de la 
Brighton cu un băiat cu cinci ani mai mare ca ea. „Nu vrei 
să te mulţumeşti cu un băiat de pe aici”, spusese el. Ea 
avea şase ani pe vremea aia, şi gândul de a se „mulţumi” 
cu cineva încă nu îi apăruse în minte până să pomenească 
el despre asta. 

— Dar dacă îmi place unul dintre acei tipi? Trebuie să 
îmi ignor inima? 

— Inima nu e întotdeauna înţeleaptă. Trebuie să o 
urmezi cu grijă. 

— Eşti aşa un expert în amor. 

Cuvintele erau tăioase şi mergeau direct la ţintă. 

El îşi curbă buzele într-un zâmbet strâmb. 

— Ai cunoscut-o pe soţia mea? 


Ea nu se putu abţine şi râse uşor. 

— Cred că ai avut noroc. 

— Am avut, într-adevăr. Şi vreau ca şi tu să ai la fel de 
mult noroc. 

Muzica se opri. Ea se desprinse din strânsoarea lui şi îl 
bătu pe braţ. 

— O să fac o partidă deosebit de bună şi voi fi atât de 
fericită, încât o să vă plictisiti de mine să mă tot laud cu 
asta. 


Aiden Trewlove adora viciile şi păcatele. Avea un local 
cu jocuri de noroc cunoscut drept Cerberus Club, plus 
Elysium Club, care se ocupa să îndeplinească fanteziile 
femeilor. Pentru multe femei, una dintre acele fantezii era 
să nu fie nebăgată în seamă la bal. Nu mai participase la un 
bal formal până în seara asta, dar să vadă cum niciun domn 
nu îi cerea surorii ei onoarea de a dansa îl făcu să înţeleagă 
în sfârşit de ce veneau femeile în sala de bal a clubului său. 
Între acei pereţi le era garantat un dans. 

O, Fancy dansase. Dar fiecare gentleman care o 
invitase la dans era înrudit cu ea într-un fel sau altul. Mick 
şi Finn erau fraţii ei, datorită mamei ei. Thorne era înrudit 
cu ea prin Gillie. Lord Kipwick, prin Aslyn. Lord Collinsworth, 
prin Lavinia. Lord Camberley, prin Selena. Dar niciunul 
dintre ceilalţi gentlemeni nu se apropiase de ea, naiba să-i 
ia pe toţi! 

— Te încrunţi teribil. 

El se uită la frumoasa lui soţie. Ea fusese ducesă, 
văduvă de trei zile când o cunoscuse. Oamenii încă se 
refereau la ea ca la Ducesa, în inima ei ea era doamna 
Aiden Trewlove, şi asta era tot ce contase între ei - ce era 
în inima lor. 

— Nimeni nu dansează cu ea. 

— A dansat de mai multe ori. L-am rugat pe Kit să o 
invite. 

Vicontele Kittridge. Unul dintre prietenii cei mai dragi 


ai Selenei. 

— Cineva pe care-l cunoaşte prin tine. Vorbesc despre 
tipii ăştia pe care abia i-a cunoscut. 

— E ieşirea ei în societate, prezentarea ei. Durează o 
vreme până când domnii se apropie de o debutantă. 

El îi aruncă o privire semnificativă. 

— Cât timp ţi-a luat ţie, la primul tău bal, să îţi umpli 
carnetul de bal? 

— Cinci minute, zise ea. Dar eu am fost crescută în 
societate. 

— Şi ai fost promovată drept cea mai frumoasă 
femeie din Londra. Probabil asta a ajutat. 

Zâmbetul ei fu blând, dar luminos. 

— Nu, bănuiesc că nu. 

— Ar fi trebuit să aduc nişte bărbaţi de la clubul meu. 

— Cu oameni de genul ăla vrei să se căsătorească? Ea 
îl mângâie pe braţ. Răbdare, iubirea mea! 

El scutură din cap. 

— Nu am aşa ceva când vine vorba despre Fancy. Nu 
vreau să o văd rănită sau dezamăgită. Nu lipsesc mult. 

El dădu să plece de lângă ea, dar ea îl strânse de braţ, 
ţinându-l lângă ea. 

— Nu stârni necazuri. 

— Vreau doar să vorbesc cu cineva, şi după asta toate 
se vor aranja. 

— O să mai vreau un dans când termini. 

El îşi trecu degetele pe obrazul ei; aproape că ar fi 
sărutat-o pe gură atunci şi acolo. O iubea. 

— O să-ţi ofer trei. Apoi, pentru că era soţia lui, îşi 
apăsă buzele pe fruntea ei. Te iubesc, Lena. 

— Găseşte-ne un alcov întunecat undeva, şi o să-ţi 
arăt cât de mult te iubesc. 

Râsul ei răsună în jurul lui în timp ce înainta prin sala 
de bal spre un cerc de trei bărbaţi care chicoteau şi râdeau 
de parcă nu ar fi avut nicio grijă pe lumea asta. Dacă 
descoperea că râdeau de sora lui, fiecare avea să sufere o 
moarte lungă şi dureroasă. 

— Dearwood. 


Cei trei amuţiră pe loc, iar cei doi al căror nume nu 
fusese rostit fugiră asemenea gândacilor surprinşi brusc de 
lumină. Familia lui chiar voia ca Fancy să se căsătorească 
cu unul dintre idioţii ăştia? 

Contele se întoarse spre el şi înghiţi vizibil în sec. 

— Trewlove. 

— Am biletele tale cu datorii. 

Bărbatul făcu ochii mari. 

— Aici? La tine? 

El oftă. 

— Nu. La clubul meu. Dansează cu sora mea, şi le voi 
rupe. Datoria ta faţă de mine va fi considerată ca plătită 
integral. Dearwood era un tip foarte neatrăgător când 
stătea cu gura deschisă. Dar închide gura înainte să o inviţi 
pe ringul de dans. 

Bărbatul strânse din buze, încuviinţând scurt din cap, 
şi se întoarse pe un călcâi. 

— Dearwood? 

Contele se opri brusc şi se uită peste umăr, expresia 
temătoare de pe faţa lui sugerând că se temea că Aiden 
avea să îşi retragă oferta. 

— Transmite discret mai departe că oferta e deschisă 
şi altora care îmi datorează bani. 


* 


Plimbându-se cât se putea de discret prin mulțime, 
dincolo de ringul de dans, Fancy refuză să se apropie de 
scaune, să se aşeze şi să se transforme singură într-o 
tânără care se fofilează. Ea nu se aşteptase să fie 
acceptată pe loc, ştia că urma să fie obiectul curiozităţii 
multora. Cu toate astea, anticipase ca măcar câţiva dintre 
gentlemenii necunoscuţi până în seara aceasta aveau să se 
arate măcar un pic interesaţi de a-şi satisface curiozitatea 
şi aveau să o invite la dans. 

Trecu de grupuri mici de câte doi sau trei stând de 
vorbă, ferindu-şi privirea sau strângând cercul când o 
vedeau apropiindu-se. Nu era chiar o jignire directă, dar, cu 


siguranţă, nicio invitaţie de a li se alătura. Nu era atât de 
nepoliticoasă cât să se bage peste ei. In timp ce trecea pe 
lângă ei, auzea frânturi de conversaţie. „Destul de 
drăguță”, „Cinci mii pe an!”. Probabil tot o referire la ea. 
Fiecare dintre fraţi contribuia cu o mie de lire pe an la 
zestrea ei. 

„Scandalos...” 

„Pare destul de plăcută...” 

„Unde e sala de jocuri?” 

Aici se opri, se aplecă spre ei şi zâmbi, spunând: 

— Sus pe scări în dreapta, a treia uşă. 

Domnii se uitară la ea preţ de mai multe secunde, de 
parcă nu mai primiseră niciodată răspuns la întrebările lor 
de la o femeie, şi apoi fugiră atât de repede de parcă le-ar 
fi şoptit că avea lepră. 

„Originea e importantă... 

„Îmi place zâmbetul ei...” 

„Am cumpărat o şaretă nouă...” 

„Selecţie bună de lichioruri în sala cu gustări...” 

„Ei bine, ducesa e proprietară de tavernă.” 

După ce termină al treilea tur prin sală, opri un valet 
aflat în trecere şi luă o cupă de şampanie excelentă de pe 
tava pe care acesta o balansa pe degetele desfăcute. Se 
răsplătea cu un pahar după fiecare tur de sală, ca să-şi 
adune hotărârea de a mai face un tur printre oaspeţi. 
Cumnatele ei stătuseră la început în preajma ei, până când 
le convinsese să se ducă să danseze cu soţii lor, că se 
descurca şi singură. În afară de asta, nu voia să lase 
impresia vreunui lord că trebuia cocoloşită. Aceştia aveau, 
cu siguranţă, nevoie de o soţie care putea să aibă grijă de 
ea însăşi. 

Deşi trebuia totuşi să se întrebe: dacă doamnele nu o 
considerau ca aparţinând societăţii, oare domnii aveau să o 
facă? Ea înţelese puterea pe care o aveau femeile, mai ales 
când venea vorba despre societate. Gentlemenii puteau să 
facă legile ca să guverneze ţara, dar doamnele făceau 
regulile care stabileau comportamentul acceptat. 

Poate că ar trebui să găsească o cale de a câştiga 


LU 


favorurile doamnelor. Nu era nimic mai presus de o mamă 
care să-i sugereze fiului ei să se uite mai bine la 
domnişoara Trewlove. 

— Scuzaţi-ne, domnişoară Trewlove. 

Se întoarse spre vocea feminină neaşteptată şi fu 
întâmpinată de trei lady, care păreau agitate şi surescitate, 
cu zâmbetele tresărind pe feţele lor asemenea flăcării 
lumânării pe cale să rămână fără fitil, de parcă nu erau 
foarte sigure că ar trebui să discute cu ea. Ea nu-şi dăduse 
până atunci seama că părul blond putea avea atâtea 
nuanţe înainte să le vadă pe cele trei împreună. Grâu, lună, 
paie. 

Ea le oferi un zâmbet primitor. 

— Lady Penelope, Victoria şi Alexandria. 

Cele trei făcură ochii mari. 

— V-aţi amintit numele noastre, zise Lady Penelope. 
Trebuie să fi fost cel puţin două sute de oameni la primire. 

Şi ea le fusese prezentată aproape tuturor. 

— Mă pricep să rețin nume. E un joc pe care-l joc, 
vedeţi dumneavoastră. Lady Penelope, ochii 
dumneavoastră au o nuanţă neobişnuită de cupru, care îmi 
aminteşte de penny - aşadar, Penelope. Lady Victoria, aveţi 
o statură aşa regală, că în mod firesc m-am gândit la 
regină, şi, cum aveţi acelaşi nume, mi-aţi rămas în minte. 

— Şi eu? întrebă nerăbdătoare Lady Alexandria. 

— La dumneavoastră a fost un pic mai complicat. 
Rochia dumneavoastră e aşa frumoasă, cu toate volanele 
care îmi amintesc de valurile care se rostogolesc spre țărm, 
şi m-am gândit la ocean şi la un oraş la ocean. Alexandria. 

— E remarcabil, domnişoară Trewlove, zise Lady 
Penelope, şi Fancy decise că ea era liderul grupului în timp 
ce restul tinerelor aprobau entuziast din cap. 

— Aşa cum am spus, e un joc pe care-l joc. Mă ajută 
să îmi amintesc numele oamenilor care îmi vizitează 
librăria. 

Se gândise că faptul că îşi amintea numele lor după 
doar o prezentare putea să-i facă pe clienţii şi pe elevii ei să 
se simtă speciali. 


— Ei bine, mi se pare strălucit. Va trebui să încercăm 
şi noi. 

Alte aprobări din cap. 

— E primul dumneavoastră sezon, nu-i aşa? Păreau 
aşa tinere - dacă aveau 17 ani - şi o făceau să se simtă 
bătrână sau măcar foarte experimentată. 

— Aşa este, într-adevăr. 

— Cum merge până acum? 

— Foarte bine, de fapt. Am avut vizite de la trei 
domni. Prietenele mele dragi au avut două. 

— Dar nu ne-am hotărât asupra nimănui, zise repede 
Lady Alexandria. 

— Pare mult prea devreme, adăugă Lady Victoria. 

— Sunt perfect de acord, zise Fancy. Nu aveţi de unde 
să ştiţi pe cine mai cunoaşteţi până la finalul sezonului. 

— De asta v-am şi abordat, zise Lady Penelope şi se 
înroşi, uitându-se spre prietenele ei drept încurajare. Aveţi 
cumva idee dacă ducesa l-a invitat pe Lord Rosemont? 

Se părea că Fancy nu era singura care fusese mişcată 
de scrisoarea respectivă. 

— Da, l-a invitat. 

— Ştiţi cumva dacă a şi venit? 

— Nu l-am întâlnit la primire. 

— Se spune că a plecat din Londra, se îmbufnă Lady 
Victoria. Speram să nu fie adevărat. 

— Se zvoneşte, de asemenea, că şi-ar fi închiriat o 
reşedinţă în altă parte, nu stă în casa lui obişnuită din 
Londra, pentru că, potrivit fratelui meu, încă îşi face 
apariţia în parlament când e nevoie, adăugă Lady Penelope. 
Aşa că sperasem că avea să participe la bal. Ne-a promis 
fiecăreia câte un dans când l-am vizitat. 

— L-aţi vizitat? 

— Mmm. Nu cred că există o lady necăsătorită la 
Londra care să nu o fi făcut. 

Ceea ce explica de ce plecase din Londra. Ea se 
simţea destul de inconfortabil că şi ea îşi dorise un moment 
cu el în care să îi ofere condoleanţe. 

— Nu sunt surprinsă că nu l-am întâlnit încă la baluri. 


Sora mea mai mare mi-a spus că în anumite cercuri e 
cunoscut drept Rosemont Pustnicul. Ea o cunoştea pe Lady 
Rosemont, vedeţi dumneavoastră, şi mi-a spus că ea 
participa adesea fără el la evenimente. Sora mea a fost 
chiar şocată de devoţiunea pe care contesa a exprimat-o în 
scrisoare. Aţi citit-o? 

— Da, am citit-o. 

Ea oftă melodramatic. 

— Cred că toate ne dorim un bărbat care să ne 
iubească aşa. 

— Domnişoarelor. 

La auzul vocii profunde, Fancy se întoarse şi făcu o 
mică reverență. 

— Lord Dearwood. 

— Cum v-aţi amintit numele lui? întrebă Lady 
Penelope, şi se părea că lordul fusese uitat. 

„Căprior tânăr cu zâmbet încremenit.” 

— Cerb în pădure, zise ea în schimb. 

— Cât de ingenios! se entuziasmă Lady Penelope. Dar 
eu m-aş fi gândit la căprioare în pădure. 

— Nu există metodă corectă sau greşită, o asigură ea 
pe tânăra fată. Funcţionează orice vă ajută să vă amintiţi. 

— Despre ce e vorba? întrebă Lord Dearwood. 

— Domnişoara Trewlove joacă un joc, ca să poată 
reţine numele tuturor. 

— Ei bine, nu chiar pe al tuturor, zise ea, şi căldura îi 
încălzi obrajii. Uneori, nu funcţionează şi uit ce am asociat 
persoanei şi mă gândesc că ar fi fost mai simplu să-i fi 
memorat numele. 

— Mi-ar plăcea să aflu mai multe despre asta la un 
moment dat, dar acum, domnişoară Trewlove, speram să 
îmi faceţi onoarea de a-mi acorda un dans. 

Cele trei tinere lady chicotiră vesele în cor înainte să 
dispară. În mod clar, erau mai tinere ca ea. 

Fancy îi zâmbi lordului Dearwood. Nu era neatrăgător, 
probabil mai în vârstă decât fraţii ei, şi ceva la el indica 
faptul că era un bărbat care se bucura prea mult de vicii - 
sau cel puţin de mâncare şi vin. Poate că era doar felul în 


care nasturii îi întindeau vesta peste piept. 

— AŞ fi onorată, milord. 

El îi oferi braţul şi o conduse pe marginea ringului de 
dans. 

— Vom aştepta să se termine valsul, e în regulă? 

— V-ar deranja să-mi semnaţi carnetul de dans în 
timp ce aşteptăm? M-am gândit să-l păstrez ca suvenir. 

— Sigur că semnez. 

În timp ce îl privea scriindu-şi numele, nu se putu 
abţine să nu se gândească la bărbatul cu mâini mai largi, 
degete mai lungi, cu mişcări mai elegante. Trebuia să 
înceteze să se mai gândească la domnul Sommersby. 

— Vă place balul până acum? 

— O, da, mai ales acum, că veţi dansa cu mine. 

Ea simţi cum se înroşeşte de la decolteu până la 
rădăcina părului la auzul cuvintelor flatante rostite cu atâta 
sinceritate. 

— Este foarte amabil din partea dumneavoastră să 
spuneţi asta, milord. 


— Nu, deloc. Îi datoram o avere fratelui 
dumneavoastră. 

Ea simţi cum încremeneşte. 

— Poftim? 


Rânjetul lui larg îi amintea de unul zărit la cimpanzeii 
de la grădina zoologică. 

— Îmi anulează datoriile de la pariuri. 

Ea nu îşi mai putu controla tonul vocii. 

— Dacă dansaţi cu mine. 

— Exact. El făcu semn spre ringul de dans, unde unele 
perechi se retrăgeau şi altele le luau locul. Începem? 

— Cu toată graba. 

Era o senzaţie ciudată să fie ţinută de un bărbat pe 
care abia îl cunoscuse, şi ea era recunoscătoare că la cadril 
atingerile şi durata lor erau limitate. Ceilalţi care le serveau 
drept parteneri în acest dans erau sumbri, şi ea se întrebă 
dacă îşi doreau ca ea să nu fie acolo, deşi surprinse câteva 
priviri piezişe, de parcă ar fi fost curioşi, dar nu voiau să se 
ştie că erau. Deşi poate că ştiau adevărul despre situaţie şi 


se simțeau la fel de inconfortabil ca ea că fusese nevoie de 
mită pentru ca un bărbat să danseze cu ea. 


Capitolul 13 


Era dificil să se concentreze asupra cititului când 
privirea lui Matthew se tot îndrepta spre fereastra 
întunecată de peste drum. El mutase un scaun în dreptul 
ferestrei şi îşi ocupase poziţia după ce se întorsese de la 
lecţiile de lectură. De când Fancy le urase noapte bună, el 
fusese chinuit de imagini cu ea la bal, dansând cu un lord 
după altul. 

Chiar dacă partea decentă din el îşi dorea ca în 
carnetul ei de bal să existe semnături în dreptul fiecărui 
dans, partea egoistă din el spera ca ea să nu se bucure de 
atenţia acordată. 

La naiba cu toate astea, se simţea ca un ticălos. 

După ce se întorsese acasă, se gândise să se ducă la 
bal. Avea ţinuta de seară la îndemână. Dumnezeu ştia de 
ce decisese valetul său să o pună în bagaj. Cu siguranţă, nu 
avea de gând să participe la evenimente oficiale, deşi era 
întotdeauna posibil să apară o obligaţie de care să nu poată 
scăpa. 

Mai devreme, se ostenise să îşi pregătească o baie. 
Stând în apa fierbinte, îşi oferise timpul să obţină o 
perspectivă asupra lucrurilor şi să analizeze dezavantajele 
de a participa la bal. Într-un colţ al minţii îşi amintea de 
promisiuni de dansuri pentru cel puţin două duzini de 
femei, aşa că s-ar fi trezit cu carnetele de dans fluturate pe 
sub nas ca pe nişte morcovi în faţa unui cal în mişcare. Dar 
mult mai important era faptul că ar trebui să îi explice totul 
lui Fancy. „Ai vrut să-l cunoşti pe contele de Rosemont. Ce 
chestie! L-ai cunoscut deja. Eu sunt.” 

El se imagină cum îi dădea vestea cu un râs uşor şi un 
zâmbet larg. Din nefericire, nu şi-o putea închipui pe ea 
primind vestea cu la fel de multă voioşie. S-ar simţi rănită, 


cu siguranţă, ar fi furioasă. Să îşi dezvăluie identitatea într- 
un cadru atât de public era o idee îngrozitor de proastă. 

Dar, dacă ea reuşea să treacă peste faptul că el nu îşi 
dezvăluise identitatea când se cunoscuseră, el nu avea să- 
şi mai poată da seama dacă ce se năştea între ei - prietenie 
sau ceva mai mult - era influenţat de titlul său. 

Ar putea să încerce să-l atragă într-o seră? 

„Orice e necesar.” 

Aşa spusese ea, şi sunase a promisiune, a jurământ 
chiar. Deşi ea susţinea că nu s-ar deda la înşelăciune, el 
învățase că nu te puteai încrede întotdeauna în vorbele 
unei femei. 

Îi plăcea chiar că ea nu îi ştia identitatea, că, atunci 
când se uita la el, nu o făcea prin filtrul titlului său. Aşa că 
ieşi din baie hotărât să rămână acasă şi să o lase să se 
bucure de seara ei. Să flirteze, să danseze toată seara, să 
aibă debutul la care spera. Chiar dacă nu îl includea pe 
contele de Rosemont. Se uită încă o dată spre fereastra ei. 
Balul avea să continue, cu siguranţă, până la două 
dimineaţa. Pentru el, minutele care treceau se transformau 
în eternitate. 


După al cincilea dans de după cel pe care îl dansase 
cu Dearwood, ea era mai mult decât nemulțumită de 
informaţiile adiţionale pe care le dedusese şi porni în 
căutarea fraţilor ei. Chiar dacă erau înalţi, în mulţime se 
aflau destui bărbaţi de aceeaşi statură, şi asta făcea 
căutarea mai dificilă. Ea îşi dorea ca Beast să fi participat şi 
el. El era mult mai înalt decât restul, ceea ce l-ar fi făcut 
mai uşor de depistat. Apoi îl zări pe unul dintre ei în partea 
îndepărtată a încăperii, aproape de unul din cele două 
şemineuri. Grăbi pasul spre el... 

— Nu vă supăraţi, domnişoară Trewlove. 

Ea se opri brusc în clipa când un domn înalt, cu umeri 
înguşti, păşi în faţa ei. Cum îl chema, oare? Doamne sfinte, 
avea chestiuni mai importante la care să se gândească. 


— Îmi faceţi onoarea de a dansa cu mine? 

Blond. Înalt. Ochi albaştri. Viking. Fiorduri. 

— Nu în momentul acesta, Lord Beresford. 

Ea dădu să treacă de el, dar el o apucă cu degetele 
înmănuşate de braţ. Privirea dezaprobatoare pe care i-o 
aruncă ea îl făcu să-i dea drumul imediat, părând totuşi 
contrariat. 

— Dar nu se face, pur şi simplu, domnişoară Trewlove. 
Să refuzaţi invitaţia la dans a unui gentleman. 

— Nu o refuz categoric. Doar că nu pot accepta acum. 
Ea ridică încheietura la care atârna carnetul de bal. Mai am 
câteva dansuri disponibile. Alegeţi-l pe cel pe care-l doriţi, 
numai nu pe acesta. 

Cu mare atenţie şi foarte încet, el îşi înscrise numele 
de parcă s-ar fi aşteptat ca ea să-l folosească drept model 
la brodat la un moment dat. Îi zâmbi radios. 

— Un vals. 

— Mă bucur. Acum, vă rog să mă scuzaţi. 

Fără să mai aştepte permisiunea, ea îşi croi drum 
printre oameni, trebuind să se mai oprească de două ori ca 
să permită nerăbdătoare ca doi domni să-i semneze 
carnetul de bal. Cine ar fi crezut că nu avea să se bucure de 
o asemenea atenţie. 

Ajunse în cele din urmă la fraţii ei, bucuroasă că Gillie 
era şi ea acolo, ca să îi poată înfrunta pe toţi odată, 
recunoscătoare şi că nu mai era nimeni prin preajmă. Se 
părea că, atunci când cei din familia Trewlove se adunau în 
număr mai mare, oamenii erau dornici să păstreze distanţa. 
Fraţii ei păreau veseli, sporovăind, râzând şi sorbind din 
ceea ce părea să fie scotch. Probabil din rezerva personală 
a lui Gillie. 

— Nu aveţi deloc încredere în mine? 

Se întoarseră toţi atât de iute la auzul vorbelor ei, că 
nu ar fi surprins-o să afle că ameţiseră toţi de la mişcare. 

— Despre ce vorbeşti? întrebă Gillie sincer. Sigur că 
avem încredere în tine. 

— Atunci de ce mituiţi bărbaţi ca să danseze cu mine? 

— Poftim? 


— Aiden taie datorii de la club, Finn oferă servicii de 
reproducere şi antrenament pentru cai, iar Mick oferă 
sfaturi de investiţii. Vreţi să spuneţi că nu aţi oferit nimic ca 
să-i convingeţi pe bărbaţi să danseze cu mine? 

Gillie strânse din buze şi se uită urât la fraţii ei. 

— Voi, idioţilor! Doar n-aţi făcut asta. 

— Nu dansa nimeni cu ea. 

Vocea lui Aiden era seacă şi aspră, şi ea putea să 
vadă cât de furios era că bărbaţii o ignoraseră. Intotdeauna 
se preocupa ca femeile să fie fericite. Era unul dintre 
motivele pentru care cel mai nou club pentru femei se 
bucura de succes. Chiar dacă asta îi mai calma un pic 
supărarea, nu putea să o alunge de tot - nu când se gândea 
la situaţie din altă perspectivă. 

— Nu aţi crezut că pot să-i farmec şi singură? 

— La un moment dat, da. Un dans, şi îi faci să-ţi 
mănânce din palmă. Dar nu se mişcau destul de repede pe 
cât mi-ar fi convenit. 

— Nu ție trebuie să-ţi convină. 

— Dacă vor să se însoare cu tine, cu siguranţă că da. 

Ea îşi iubea fraţii, dar, în momentul de faţă, cel puţin 
unul dintre ei avea nevoie de o palmă peste ceafă. 

— Am încercat să facem ca seara să fie de neuitat 
pentru tine, zise Finn, părând uşor plouat. 

El era cel mai sensibil dintre fraţi. 

— Ei bine, cu siguranţă, aţi reuşit asta. Ea întinse 
mâna spre Gillie. Îmi dai voie? 

Sora ei se uită la paharul pe care îl ţinea în mână. 

— E scotch. 

— Am presupus asta. 

Gillie îi întinse paharul, şi Fancy luă o duşcă zdravănă 
şi se linse pe buze. 

— Ai mai băut şi altă dată scotch. 

— Nu sunt chiar aşa nevinovată precum credeţi. 

— Cele tăcute nu sunt niciodată, zise Finn blând. 

— Dar sunt destul de ofensată. 

— Am vrut să facem bine, zise Mick încet. 

— Ştiu că asta aţi vrut. E singurul motiv pentru care n- 


o să fiu supărată pe voi prea mult. Dar, dacă gentlemenii 
au impresia că le oferiţi cine ştie ce compensaţii ca să îmi 
acorde atenţie, atunci nu vor dansa niciodată cu mine din 
proprie iniţiativă. Vor vrea să fie recompensaţi, şi, ca să fiu 
cinstită, ar trebui să fiu eu. Ea făcu o grimasă. Şi zestrea pe 
care voi toţi aţi pus-o la bătaie. 

El se încruntă. 

— Ar trebui să te vrea fără zestre. Dar originile 
noastre te împiedică să fii acceptată fără zestre. Cu toate 
astea, odată ce nobilii ăştia vor ajunge să te cunoască, aşa 
cum a sugerat Aiden, te vor iubi la fel de mult ca noi. 

Era imposibil să ceri să ai o familie mai iubitoare şi 
mai încurajatoare ca a ei. Ea mai luă o înghiţitură şi 
permise căldurii să o relaxeze. 

— Apreciez sentimentul. Dar, după tot ce aţi făcut în 
decursul anilor ca să ajung aici, e timpul să mă aruncaţi din 
cuib şi să mă lăsaţi să zbor. Sunt cât se poate de capabilă 
să zbor. 

— E greu să constatăm că ai crescut. 

— Ei bine, am crescut. 

Muzica se opri. Ea goli paharul înainte să i-l întindă lui 
Gillie. 

Îşi ridică încheietura. 

— Mai am un dans, aşa că trebuie să plec. Vă rog să 
nu mai interveniţi. 

— Cred că au fost îndeajuns de dojeniţi, zise Gillie. 

Dar, ştiindu-i pe fraţii ei, ea se temea că îi tăiaseră, 
fără să vrea, aripile. 


— Aş îndrăzni să zic că a fost un mare succes, anunţă 
Aslyn cu entuziasm în timp ce trăsura îi ducea înapoi spre 
hotelul lui Mick. 

Se părea că Mick nu îi spusese soţiei sale motivul 
marelui succes. 

— Da, am fost foarte surprinsă de toată atenţia. 

După ce îi înfruntase pe fraţii ei, ea nu îi mai 


chestionase pe partenerii ei de dans cu privire la motivul 
pentru care o abordaseră. Nu voia să ştie dacă nu aveau 
noroc la pariuri, în investiţii sau în creşterea cailor. În 
schimb, se interesase de domeniile lor, de hobby-uri, de 
pasiunile lor. Unii păruseră uşor deranjaţi că ea se interesa 
aşa de ei, dar se bucuraseră de ocazia de a vorbi despre ei 
înşişi. 

— La balul următor va fi şi mai bine. 

Urma să aibă loc miercurea următoare şi să fie 
găzduit de foştii tutori ai lui Aslyn, ducele şi ducesa de 
Hedley. Din nou, oamenii aveau să vină din curiozitate, 
pentru că aceştia nu găzduiau, de regulă, evenimente. Dar 
o făceau acum pentru că îi rugase Mick. Familia ei începea 
să ceară favorurile înapoi. Nu voia să se gândească la 
costul acestora sau la ce însemna pentru mândria lor - 
pentru ca ea să poată avea viaţa de poveste pe care şi-o 
doreau pentru ea. Ceea ce făcea greu să nu îi ierte pentru 
greşeala de judecată din seara aceasta. 

— Am cumpărat nişte pământ la periferia Londrei, zise 
Mick. O să îl adaug la zestrea ta. 

— Nu. Cuvântul era scurt şi la obiect. Apreciez, dar 
mi-ai oferit deja mult prea mult. Lecţii, permisiunea de a 
folosi clădirea ta pentru librărie, o zestre care îmi asigură 
un venit anual, plus sezonul. Nu voi putea să mă 
revanşez... 

— Familia nu trebuie să se revanşeze. 

— E încăpățânat, Fancy, zise Aslyn. 

— Da, bine, şi eu. Pentru cele mai multe lady, o zestre 
de cinci mii de lire ar fi mai mult decât de ajuns. Dar a mea 
e de cinci mii de lire pe an, atât timp cât voi trage aer în 
piept, ceea ce intenţionez să fac pentru multă vreme. E aşa 
cum am discutat mai devreme. Nu puteţi continua să-i 
tentaţi pe gentlemeni să mă vrea. Dacă nu sunt mulţumiţi 
de zestre aşa cum e, nu merită să fie luaţi în calcul. Aş fi 
mai fericită ca fată bătrână, având grijă de librăria mea. 
Poate că atunci m-ai lăsa să o cumpăr de la tine. 

— Ştii motivul pentru care nu am pus clădirea pe 
numele tău. Când te vei căsători, soţul tău ar putea face 


orice doreşte cu ea. Să o transforme în bordel. Nici tu şi nici 
eu nu am avea controlul asupra acţiunilor lui. 

— Dar dacă nu m-aş căsători? 

— l-ai frânge inima mamei, Fancy. 

Dar cu inima, cu visele ei cum rămânea? Dacă se 
trezea îndrăgostindu-se de un bărbat fără titlu? Cu toate 
astea, ea aprobă pur şi simplu. 

— Îmi amintesc când te-ai născut, cum te-a legănat în 
braţe, cu lacrimi în ochi. Nu o văzusem plângând până 
atunci. A fost întotdeauna puternică. De la bun început a 
avut visuri pentru tine. 

— Da, ştiu. 

— Aş fi mort dacă n-ar fi fost ea. 

Ştia şi asta, ştia că nu toţi care se îngrijeau de copiii 
din flori erau aşa atenţi cu copiii pe care îi luau. 

— Nu sunt nerecunoscătoare Mick, dar, te rog... nu 
mai adăuga nimic la zestrea mea. 

— Cum doreşti, dar un lord va fi foarte norocos să te 
aibă, draga mea. Intenţionez să mă asigur că e demn de 
tine. 

Ea se uită pe fereastră şi avu sentimentul că măritişul 
ei cu un nobil avea să fie încununarea tuturor eforturilor 
sale. Deşi ştia că multe tinere ar fi invidioase pe situaţia ei, 
uneori se trezea dorindu-şi să nu fi avut nicio zestre, pentru 
ca să nu apară îndoieli cu privire la motivele pentru care un 
bărbat îi cerea mâna. Asta dacă avea să i-o ceară cineva. 
Chiar nu se grăbea să-şi găsească soţ. Nu ar fi dezamăgită 
dacă ar avea două sau trei sezoane. Librăria o susţinea. 
Deocamdată, asta era tot ce îi trebuia. 

— Mi-ar plăcea să mă duc la mama dimineaţă, ca să îi 
povestesc cum a fost. 

— Nu o să pomenesc... 

— Nu, n-o să pomenesc despre intervenţia ta şi a 
celorlalţi, îl asigură ea. 

— Despre ce e vorba? întrebă Aslyn. 

— O să-ţi explic mai târziu. 

l-ar fi plăcut să fie o muscă pe perete când Mick avea 
să îi spună. Bănuia că a ei cumnată urma să aibă o reacţie 


asemănătoare cu a lui Gillie. 

— La ce oră vrei să fie gata trăsura? întrebă Mick. 

— La şapte. 

In întunericul din trăsură, întrerupt doar din când în 
când de câte un felinar de pe stradă, ea văzu sclipirea 
zâmbetului lui Mick. 

— Cele mai multe lady ar dormi până la prânz după ce 
au participat la un bal. 

— Vreau să mă întorc suficient de devreme cât să 
deschid librăria la timp. 

— Cred că oamenii ar înţelege dacă ai deschide mai 
târziu decât de obicei. 

— Sunt la fel de serioasă ca tine în privinţa afacerii 
mele, Mick. O să deschid la ora nouă. 

Când trăsura se opri în faţa hotelului, Mick sări afară, 
apoi o ajută pe Aslyn să coboare şi se întinse după Fancy. 
De îndată ce ea atinse pavajul, se ridică pe vârfuri şi îi 
depuse lui Mick un sărut pe obraz. 

— Noapte bună! 

— Te conduc până acasă. 

— Mick, stau peste drum. Nu e nimeni prin preajmă. 

Era trecut de două dimineaţa, şi străzile erau tăcute, 
toate magazinele fiind închise peste noapte. 

— Chiar şi aşa. 

El o conduse până la intrarea magazinului şi aşteptă 
ca ea să închidă uşa în urma ei şi să o încuie. 

Când încuiase, domnul Tittlefitz lăsase lumina aprinsă, 
ca să o întâmpine la venire. Umbrele alunecau peste 
rafturile de cărţi. Cu spatele lipit de uşă, ea inhală parfumul 
drag de cerneală, hârtie, piele şi coperte de cărţi. Dacă ar 
găsi o modalitate de a captura această aromă, ar înmuia 
lumânări în ea şi le-ar arde prin toată viitoarea ei reşedinţă, 
ca să se simtă mereu consolată. Spera ca soţul ei să aibă o 
bibliotecă mare, să fie un cititor avid. Oare s-ar putea 
căsători cu cineva care nu citea? 

Se desprinse de uşă şi se duse la etaj, paşii ei 
devenind grăbiţi în timp ce se apropia de apartamentul ei. 

Nu ştia ce o mâna, ştia doar că nu era acolo unde voia 


să fie. Se grăbi să treacă de salonul din faţă, unde o 
întâmpină o lumină palidă, şi se îndreptă spre dormitor, 
oprindu-se la geam, unde draperiile erau trase. 

Fu cuprinsă de bucurie, căldură şi uşurare să-l vadă 
pe domnul Sommersby stând cu braţele întinse şi 
desfăcute, cu mâinile apăsate pe cadrul ferestrei. In ciuda 
orei târzii, el încă era treaz, privind afară, manşetele 
neîncheiate făcând să îi alunece mânecile în jos spre coate, 
şi ea se întrebă dacă el aşteptase întoarcerea ei. Işi lipi 
fruntea de sticla rece şi se temu că el ar considera-o 
deosebit de îndrăzneață dacă i-ar bate la uşă la o oră atât 
de târzie. Era ridicol cât de mult tânjea să discute cu el, să-i 
povestească despre seara ei. 

Apoi el dispăru. 

Dar ea rămase acolo, aşteptând ca el să stingă lumina 
înainte să se bage în pat. Oare toţi bărbaţii cu care dansase 
se gândeau la ea în acel moment? Se întrebau dacă ea 
adormise, dacă îi purtase cu ea în vis? Ea nu ar face-o. Nici 
măcar pentru unul. Dar domnul Sommersby... 

O umbră căpătă formă şi îi atrase atenţia, mergând 
iute printre grajduri, cu un pas deosebit de hotărât. li 
trimise inima la galop, un ritm care se accentuă când auzi o 
bătaie la uşa din spate, care ducea la depozit. Curierii erau 
cei care foloseau intrarea aceasta, ca să nu îi deranjeze pe 
clienţi. Dar pentru un domn care locuia după colţ era cel 
mai direct drum spre magazinul ei. 

Ea alergă din apartamentul ei şi în jos pe scări, rostind 
în gând ca pe o litanie „Sosesc, sosesc!” până când ajunse 
la poarta lată şi trase ivărul, deschizând-o larg. Lumina de 
pe stradă abia dacă ajungea aici, şi ea nu se gândise să 
aprindă lumina, aşa că el aproape se pierdea în întuneric, 
dar, cu toate astea, ea avea impresia că îl vedea foarte 
clar. 

— Voiam să mă asigur că sunteţi bine, zise el cu 
vocea încordată, de parcă s-ar fi temut pentru viaţa ei, de 
parcă ea ar fi fost plecată într-un safari şi îşi petrecuse 
seara înfruntând animale sălbatice care erau hotărâte să o 
devoreze. 


Poate că aşa şi fusese. 

— Am supravieţuit şi sunt întreagă. Ea făcu un pas în 
spate. Intraţi! Ceaţa face să fie destul de rece afară. 

Nu era aşa deasă încă încât să nu se mai zărească 
nimic, dar vălătucii începuseră să se adune. 

El trecu pragul, şi ea închise uşa în urma lui. Acum, că 
stăteau amândoi înăuntru, depozitul părea incredibil de 
mic. Poate că doar prezenţa lui umplea spaţiul. Ea 
observase asta şi înainte, maniera în care el domina mediul 
în care se afla, de parcă ar fi fost dreptul lui să fie la 
comandă. 

— Îmi pare rău, dar nu am ce băutură să vă ofer. 

— Cred că am băut destul scotch în seara asta. 

Ea îi simţea intensitatea privirii cu care o cerceta, de 
parcă ar fi fost în căutare de răni. 

— Înţeleg că debutul dumneavoastră a fost un succes. 

O afirmaţie, nu o întrebare, dar care cerea totuşi 
răspuns. Ea pufni uşor, urând faptul că glasul îi suna aşa 
dur şi plin de amărăciune. 

— Nu, nu chiar. 

Simţind arsura din spatele ochilor, ea refuză să 
cedeze în faţa lacrimilor. 

— Ce s-a întâmplat? Tonul lui era cel al unui bărbat 
nemulţumit, pe cale să ceară socoteală altora pentru 
acţiunile lor. 

— Familia mea avea speranţe mari, dar mă tem că au 
fost năruite. Am dansat cu fraţii şi cumnaţii mei, cu fraţii 
sau prietenii buni ai cumnatelor mele - întotdeauna 
cunoştinţe, într-un fel sau altul. După ce am dansat cu toţi, 
m-am plimbat printre oaspeţi preţ de câteva dansuri. Eram 
observată, dar nu abordată, nu mi se adresa nimeni. Cam 
ca un exponat de la grădina zoologică. Sau al unui teatru 
de curiozităţi. Veniţi să vedeţi fata născută din flori. 

— Fancy, nu. 

El nu îi mai spusese până atunci pe numele mic şi nici 
palma nu îi mai cuprinsese vreodată obrazul cu atâta 
tandreţe. Ea nu era foarte sigură care din cele două lucruri 
îi făcu inima să se simtă de parcă ar fi fost din ceară şi pe 


cale să se topească. 

— Oamenii se tem de ceea ce nu înţeleg, continuă el. 

Ea scutură încet din cap, recunoscătoare că degetele 
blânde şi calde rămăseseră pe obrazul ei. 

— Dar ce e mai rău abia după aceea a venit. Dintr- 
odată, domnii au început să mă invite la dans. Dar am 
simţit că o făceau doar de complezenţă. Aşa că am început 
să pun întrebări. 

Dacă degetul lui mare nu ar fi început să o mângâie 
pe obraz, ea nu ar fi găsit puterea să mărturisească şi 
restul. 

— Se pare că fraţii mei le ofereau favoruri celor care 
dansau cu mine. Am fost peste poate de ruşinată, pentru că 
sunt sigură că toată lumea ştia. Aristocraţia bârfeşte, iar în 
seara asta eu le-am oferit subiectul. 

— Lorzii aceia sunt nişte proşti, fiecare dintre ei. Nu 
aş fi avut nevoie de mită ca să îţi cer onoarea de a dansa 
un vals cu tine. 

Ea îi oferi un zâmbet trist. 

— Dar tu nu ai fost acolo. Şi tu eşti prietenul meu. 

Ceva - iritare, furie - apăru pe chipul lui. El ridică 
privirea spre tavan. Maxilarul lui se încordă şi se relaxă, de 
parcă ar fi ajuns la o anume concluzie, şi îşi plecă privirea 
spre ea. 

— Valsează cu mine acum! 

Ea râse uşor şi delicat. 

— Nu avem orchestră. 

— Nu avem nevoie de orchestră. Mâna lui se 
desprinse de pe obrazul ei, cobori pe braţ şi se agăţă de 
degetele ei înmănuşate. Începu să o conducă afară din 
depozit. Care este melodia ta favorită? 

— Valsul de nuntă al zânei. Prima pe care am dansat 
la întâiul meu bal. 

— Ştiu valsul. Dacă ai avea un pian, ţi l-aş putea 
cânta. 

— Cânţi la pian? 

Ea se aşteptase ca el să o ducă la etaj, în salon, unde 
era mai mult spaţiu - deşi îşi dădu iute seama că el nu ştia 


asta. 

El se opri, în schimb, în mijlocul spaţiului care 
despărţea  tejgheaua ei de pereţii cu rafturi plasate 
perpendicular pe ea, se întoarse cu faţa spre ea şi îi dădu 
drumul. Ea aproape că-i apucă mâna din nou. 

— Mama mea a insistat. Când eram băiat, uram 
lecţiile. Dar ea mi-a spus că, dacă exersam supus, urma să 
am degete îndemânatice. Am descoperit că mă fac foarte 
popular printre doamne. 

Felul seducător în care se uita la ea o făcea să respire 
greu, şi, când se gândi la degetele lui făcând mai mult 
decât să-i dezmierde obrazul, simţi dorinţa puternică să îşi 
desfacă rochia şi să-l invite să cânte o melodie pe pielea ei. 
De ce atunci când era cu el nu era mulţumită să fie 
despărțiți de câţiva centimetri? De ce gândurile ei generau 
imagini de piele dezgolită şi membre împletite, de sărutări 
şi îmbrăţişări? 

Ea nu ştia de ce era acum mai emoţionată decât 
fusese la bal, de ce era foarte important să nu se 
poticnească, să danseze perfect. Voia să-l impresioneze, să 
îi demonstreze că lecţiile nu fuseseră pierdere de vreme şi 
de bani. Cu un oftat care să-i calmeze emoţiile puternice, 
ea îşi plasă mâna într-a lui, simțindu-se mai bine când el îşi 
strânse degetele în jurul ei. Cu mâna cealaltă, el o cuprinse 
de talie, şi ea îi puse mâna pe umăr, ţinuta ei fiind perfectă. 

El începu să fredoneze şi o conduse pe parchet, 
dincolo de rafturile care găzduiau cărţi despre diferite ţări, 
continente şi faună sălbatică, pe lângă ele şi în sus pe 
culoarul unde puteai găsi informaţii despre constelații, spre 
un şir unde biografii aduceau la viaţă personaje din vremuri 
de mult apuse. Ocoliră iar şi iar, trecând pe lângă romane 
romantice şi poveşti cu detectivi, de Dickens, Bronte şi 
Austen. Valsul acesta era mai bun decât cele dansate mai 
devreme, pentru că o ducea pe un traseu care includea tot 
ce iubea şi adora. 

Toată noaptea tânjise să găsească un bărbat care să 
se uite la ea de parcă ar fi aşteptat toată viaţa lui să o ţină 
în braţe. 


Matthew nu-şi luă nicio clipă ochii de la ea. 

Ei îi plăcea să se gândească la el mai degrabă ca fiind 
Matthew decât domnul Sommersby. În timp ce valsau prin 
încăpere, între ei se înfiripă o intimitate, ca un val de ocean 
trimis la mal de o furtună. Ea era conştientă de absolut 
totul despre el. Mirosea a apă de colonie, dar pe sub acest 
parfum se simţea esenţa lui şi o urmă din scotch-ul pe care 
îl băuse mai devreme. Inainte să vină la ea, nu se ostenise 
să se îmbrace cu vestă, lavalieră şi haină. Îi plăcea că avea 
doar cizme, pantaloni şi o cămaşă cu câţiva nasturi 
descheiaţi, aşa că îi vedea foarte bine gâtul şi un pic din 
marginea de sus a pieptului. 

Ea ar fi fost dispusă să danseze în braţele lui până în 
zori. Dar el încetă să mai fredoneze şi încetini paşii până 
când se opriră, tăcuţi. Doar respiraţia lor se mai auzea. Însă 
el nu-i dădu drumul de tot. O mână încă rămase pe talia ei, 
în vreme ce cealaltă se desprinse de a ei şi o atinse pe 
obraz. Işi trecu degetul mare peste buzele ei. Totul în ea se 
încordă, de parcă el ar fi atins-o în locuri care nu fuseseră 
vreodată atinse de un bărbat. 

— Pot să vă sărut, domnişoară Trewlove? 

Vocea lui era răguşită, ca a unui bărbat în deşert, care 
petrecuse ani întregi fără apă. Gura ei se uscă dintr-odată. 
Abia dacă aprobă din cap, dar el observă şi îşi cobori încet 
buzele spre ale ei. 

Blândeţea care îi însoțea gesturile, de parcă s-ar fi 
temut să o spargă - sau poate că simţea că el era primul 
care să-şi permită astfel de libertăţi şi încerca să o ia cu 
binişorul. Pe talia ei, degetele lui tresăriră înainte să se 
strângă mai bine în jurul ei. Cealaltă mână îi lăsă obrazul şi 
o cuprinse şi ea, lipind-o foarte bine de toată lungimea lui, 
până când sânii i se striviră de pieptul lui. 

Spre uimirea ei, el îşi deschise uşor gura, iar limba lui 
o atinse delicat pe buze, înainte să le desfacă. Apoi limba 
lui o mângâia pe a ei, iar şi iar, aspră şi mătăsoasă în 
acelaşi timp. Cu un geamăt profund, el începu să o sărute 
mai adânc, până când ea simţi efectele până în vârfurile 
picioarelor. 


O, Doamne! Ea se agăţă cu braţele de gâtul lui înainte 
ca genunchii să îi cedeze şi ea să se facă de râs căzând pe 
jos. Işi surprinsese de nenumărate ori fraţii sărutându-şi 
soțiile, dar niciodată nu înţelesese ce lucru minunat era. 
Cum te încălzea de sus până jos şi îţi provoca furnicături 
între coapse. Cum te făcea să tânjeşti ca degete abile să 
acţioneze ca prin magie, şi, chiar dacă nu era sigură după 
ce anume tânjea corpul ei, ştia că el avea mijloacele de a-i 
ostoi dorinţa care creştea în ea spre un climax înfierbântat. 

Ea îşi dădea seama vag că el o împingea spre ceva. 
Fundul i se lovi de ceva tare - tejgheaua, înţelese ea cu 
mintea înceţoşată. Apoi, cu gura mereu peste a ei, el o 
ridică pe lemnul lustruit, desfăcându-i picioarele în mod 
scandalos, ca să poată sta între ele, mai aproape de ea, şi, 
cu geamăt gros, începu să o sărute şi mai fierbinte, 
explorând fiecare adâncitură de parcă viaţa lui ar fi depins 
de felul în care putea să-i descrie gura în toate detaliile. 

Conştientă de oftaturi uşoare şi scâncete dornice în 
jurul ei, avu nevoie de câteva clipe ca să înţeleagă că ea le 
scotea. Senzaţiile pe care el le stârnea la viaţă în ea 
amenințau să o descompună cu totul. El îşi trecu gura peste 
bărbia şi peste gâtul ei, spre ureche, unde ronţăi uşor lobul 
înainte să şoptească: 

— Am permisiunea să vă sărut pe sâni, domnişoară 
Trewlove? 

Doamne sfinte, ea aproape că se topi de tot de 
dorinţă. Scandalizată, ea ştia care ar trebui să fie răspunsul 
ei. 

„Nu. Nu. Categoric nu.” 

— D... da. 

Gura lui coborî uşor spre decolteul rochiei ei, în timp 
ce mâna urca să îi cuprindă un sân, să strângă şi să îl ridice 
uşor. Işi agăţă un deget în mătase şi reuşi cumva să 
elibereze globul până când acesta se înălța tensionat spre 
el. El îi luă sfârcul în gură şi începu să sugă. Plăcerea o 
fulgeră ca un curent. Cu un strigăt uşor, ea îşi dădu capul 
pe spate şi îl încercui cu picioarele, lipindu-şi punctul cel 
mai intim de el. Doamne sfinte! Acţiunile ei fură 


întâmpinate de creasta dură a dorinţei lui, şi ea nu voia 
altceva decât să se frece de ea fără haine care să-i 
despartă. 

Limba lui se învârti în jurul areolei, domolind ceea ce 
gustase. Ea îşi simţea vag degetele încurcate în părul lui, 
palmele apăsate pe capul lui în timp ce el îi cuprindea din 
nou sfârcul cu gura. Se simţea păcătoasă, atât de 
păcătoasă să aibă aşa multă piele în fierbinţeala gurii lui, 
mângâiată catifelat şi mătăsos. Nu cunoscuse niciodată o 
senzaţie mai sublimă, mai copleşitoare... mai necesară. 
Întregul corp striga parcă spre el să continue, să meargă 
mai departe - chiar dacă nu ştia ce presupunea asta. O, 
văzuse câini în rut la grajduri, şi, chiar dacă ştia că acela 
era finalul acestei călătorii, nu se gândise că drumul într- 
acolo includea un asemenea vortex de pasiune. 

Nu că ar fi avut planuri să-i permită să ajungă la 
finalul călătoriei. Nu puteau să rămână decât la început, la 
începutul potecii, câtă vreme el cerea permisiunea şi ea 
rămânea în control, dar fiecare terminaţie nervoasă, fiecare 
muşchi, fiecare centimetru de piele ţipa ca ea să cedeze, să 
renunţe la a fi perfectă şi dincolo de reproş, să îi permită să 
o conducă spre climaxul suprem. Scâncetele ei deveniră 
mai puternice, oftaturile - mai gălăgioase. Aproape că ţipă 
de pasiune. 

Un scârţâit şi un şuierat... 

— Fir-ar să fie! 

Gura lui nu mai făcea minuni peste sânul ei, şi ea ieşi 
din starea aceea de beatitudine când realitatea, sub forma 
lui Dickens care i se urcă în poală, sugerând că era a lui, se 
năpusti peste ea. Oricât de mult îl iubea, în acel moment 
era destul de deranjată de intruziunea lui. 

Scuturându-şi mâna, domnul Sommersby se retrase 
Uşor. 

— Te-a zgâriat? 

— M-a atins. Nu a dat sângele. 

— Îmi pare aşa rău. 

Ea ridică motanul şi se uită în ochii lui verzi, adormiţi. 

— Rău, Dickens! Apoi îl puse deoparte pe tejghea, de 


unde acesta sări jos şi se îndepărtă. Lasă-mă să văd mâna! 

— E în regulă. 

El se aplecă şi depuse câteva sărutări pe pielea 
sensibilă înainte să îi ascundă sânul înapoi în rochie. Ea 
simţea că el se retrăgea, dar, păcătoasă cum era, voia ca el 
să rămână. 

— De unul nu te-ai ocupat absolut deloc. 

Abia dacă îi venea să creadă că îndrăznise să spună 
aşa ceva. El îşi ridică privirea spre ea, un colţ al gurii curbat 
într-un zâmbet ironic. 

— Da, dar lucrurile ar putea scăpa de sub control dacă 
nu mă opresc acum. E posibil ca motanul să-ţi fi salvat 
virtutea. 

— Dar de ce ai început? 

— Pentru că mi-am petrecut o bună parte din noapte 
imaginându-mi cum cine ştie ce gentleman te ademeneşte 
în grădină ca să facă exact asta. Pentru că te vreau, Fancy, 
dar îmi place mult prea mult de tine ca să te fac 
inaccesibilă pentru altcineva, tocmai acum, când sezonul 
abia a început. 

El făcu un mic pas în spate, îşi puse mâinile pe talia 
ei, o cobori de pe tejghea şi îi cuprinse obrazul în palmă. 

— Încă eşti hotărâtă să te căsătoreşti cu un lord? 

— Familia mea ar fi distrusă dacă nu m-aş căsători cu 
un nobil. 

— Poate ar trebui să te gândeşti la ce vrei tu. 

— Vreau ca ei să fie mândri de mine. Vreau ca tot 
efortul şi banii pe care i-au investit în mine să nu fi fost 
degeaba. Poate că la următorul bal cineva va dansa cu 
mine din proprie iniţiativă - şi restul va veni aşa cum 
trebuie. Îţi mulţumesc pentru vals. A fost un mod minunat 
de a încheia seara. 

El ezită, şi ea se gândi că ar putea să o ia din nou în 
braţe. În schimb, el se îndreptă spre depozit. Deschise uşa, 
se uită afară, apoi se aplecă şi depuse un sărut pe buzele 
ei, înainte să păşească afară. 

După ce închise uşa, ea îşi apăsă degetele pe buzele 
umflate. Familia ei ar putea înţelege, oare, dacă ar renunţa 


la planurile lor ca să îşi urmeze propria dorinţă? 


Capitolul 14 


Fancy luă sărutul cu ea la culcare şi, când se trezi, 
încă putea să-l simtă pe buze. Primul sărut pe care îl 
primise fusese cutremurător în complexitatea sa. Ultimul 
sărut fusese cutremurător în simplitatea sa. Era genul de 
sărut care vorbea despre o mult mai mare intimitate decât 
cea creată de pasiunea dezlănţuită. Era genul de sărut care 
te marca drept aparţinând celuilalt. 

Cu aceste gânduri care o frământau, se îndreptă cu 
trăsura spre reşedinţa mamei ei. Când ajunse, le alungă, îi 
mulţumi valetului care o ajută să coboare şi se îndreptă 
spre uşă. O deschise şi păşi pragul modestei case unde îşi 
petrecuse copilăria când nu era plecată să înveţe cum să 
devină o lady adevărată. 

— Ai venit la ţanc, draga mea, zise mama ei din 
bucătărie. Am pregătit ceaiul pentru tine. 

Intră balansând câte o ceaşcă de ceai pe farfurie în 
fiecare mână, şi Fancy simţi din nou cât de mult o iubea pe 
această femeie cu ochii căprui care se încălzeau şi sclipeau 
la vederea ei. 

— Stai jos, draga mea! 

Fancy se aşeză pe unul din cele două scaune din faţa 
şemineului, în vreme ce mama ei se aşeză pe celălalt, 
punând farfuriuţele cu ceşti pe masa mică dintre ele. Se 
lăsă pe spate şi zâmbi, de parcă nimic nu ar putea să o 
bucure mai mult decât o vizită din partea lui Fancy. 

— Acum, povesteşte-mi tot! 

— Ah, mamă, mi-aş fi dorit să fii acolo. Nimic nu poate 
descrie totul aşa frumos. 

— A venit lume? 


Ea îşi dădu ochii peste cap. 

— Foarte multă lume. Sala de bal era plină. Abia dacă 
mă puteam mişca prin ea. Gillie era aşa frumoasă şi sigură 
pe ea. A fermecat pe toată lumea. 

— La fel şi tu, pot să pun pariu. 

— Am încercat. Uite, ţi-am adus ceva! Băgă mâna în 
săculeţ şi scoase de acolo carnetul de bal şi i-l întinse. 
Carnetul meu de bal. Primele dansuri nu sunt completate, 
pentru că stăteam la primire, dar, după cum vezi, au fost 
destui domni dornici să danseze cu mine. 

Mama ei nu trebuia să ştie de ce dansaseră cu ea. 
Supărarea ei pe fraţii săi se mai atenuase pentru că 
eforturile lor îi oferiseră un carnet de bal cu nume pe care 
altfel nu le-ar fi avut. 

Mama ei mângâie cu multă admiraţie carnetul 
elaborat de bal. 

— O, e aşa frumos! 

— Gillie a făcut totul perfect. Florile, orchestra, valeţii 
care se plimbau peste tot. 

— Ţi-a atras atenţia vreunul dintre gentlemeni? E 
vreunul care să merite o a doua privire? 

„Matthew.” Dar cum să-i explice asta mamei ei? 

— Gentlemenii au fost toţi foarte drăguţi, politicoşi, 
respectuoşi. 

Nu ar îndrăzni să fie altfel, ca să nu-şi piardă 
avantajele. 

— Frumoşi, pariez că da. 

— Da, cei mai mulţi. Dar sunt mai interesată de cum 
mă tratează decât de cum arată. 

— Te-a făcut vreunul dintre ei să râzi? 

Ea scutură din cap. 

— Nu, din câte îmi amintesc. 

Deşi Matthew o făcuse uneori. 

Pe chipul mamei ei se aşternu o expresie visătoare, 
urmată de o expresie pierdută, de parcă trecutul i s-ar fi 
prezentat în faţa ochilor. 

— Soţul meu mă făcea să râd. O, am avut şi vremuri 
tare bune. 


— Şi tata? El te-a făcut să râzi? 

De parcă ar fi fost trezită dintr-un vis plăcut, ea tresări 
uşor şi îşi îndreptă din nou atenţia spre Fancy. 

— Sigur că da, draga mea. Altfel, nu aş fi fost cu el. 
Acum, spune-mi tot despre bărbaţii cu care ai dansat. 

— Nu prea sunt multe de spus. M-am simţit bine 
discutând cu ei, dar niciunul nu mi-a făcut inima să cânte. 
Ea se mută pe marginea scaunului. Mamă, dacă bărbatul 
care ar putea să-mi facă inima să cânte nu e lord? 

Chipul mamei ei se schimonosi în repetate rânduri, de 
parcă se străduia să nu îşi arate dezamăgirea. 

— Trebuie să-ţi urmezi inima, desigur, dar nu ar fi 
drăguţ dacă asta ar duce şi spre un ducat? 

Ea avea senzaţia că mama ei nu ştia ce îi cerea. Ca 
mulţi alţii, ea plasa aristocrația pe un piedestal. 

— Nu sunt aşa mulţi duci disponibili, şi Gillie a luat 
deja unul. 

Chiar trebuia să sune ca un copil răzgâiat? 

— Doar că... e un domn care vine la librărie şi e foarte 
drăguţ. Mă tot trezesc gândindu-mă la el destul de des. 
Sincer, mamă, bărbaţii pe care i-am cunoscut aseară par să 
fie toţi la fel. Nu am remarcat pe nimeni. 

— Ai putea să cunoşti pe cineva la următorul bal. 

— Da, presupun. Nu am lăsat să treacă destul timp, 
nu-i aşa? 

Mama ei o studie preţ de câteva secunde. 

— Spune-mi despre domnul care vine la librărie. 

Ce putea să-i spună ca să nu se dea de gol că 
petrecuse timp cu el fără însoţitoare, că îl sărutase şi îi 
permisese să facă ceva ce nu ar fi trebuit? 

— Îi plac romanele penny dreadful. Îmi ţine locul la 
cursurile de citit în serile când nu pot fi acolo. L-am văzut 
cum împarte monede copiilor. Şi are aşa multă răbdare cu 
Dickens. Când e prin preajmă, parcă tot corpul meu 
zâmbeşte. Şi m-a făcut să râd de câteva ori. 

„Mi-a şters şi lacrimile.” 

— Pare foarte drăguţ. Crezi că a pus ochii pe tine? 

Ea zâmbi, simțind cum i se încing obrajii. 


— Nu, cred că e doar prietenos. „Excesiv de 
prietenos.” Dar nu vreau să dezamăgesc... închise ochii şi 
oftă. A fost doar un bal, o seară, zise ea şi îi deschise iar. 
Sunt sigură că voi cunoaşte un lord care să-mi taie 
răsuflarea. 

— Câtă vreme eşti fericită, draga mea, asta e tot ce 
contează. 


La ora opt, Timmy Tubbins avea o expresie cinstită pe 
chipul murdar şi ochii mari, oneşti şi căprui cu care nu 
reuşise niciodată să-i susţină privirea. Din cauza lui 
Matthew, acum, când examina cartea zdrenţuită cu mai 
multe pagini desprinse, se îndoia de băiat. 

— Unde zici că ai găsit-o? 

— În Whitechapel, pe stradă, zăcea acolo, 
abandonată. 

— Nu pe tarabele cu cărţi, de unde ar fi putut fi uşor 
luată dintr-un căruț sau o cutie? 

— Nu, domnişoară Trewlove. Asta ar însemna furt, nu- 
i aşa? Nu sunt hot. 

El părea cu adevărat ofensat că ea punea la îndoială 
originea descoperirii lui şi ea se simțea vinovată că o 
făcuse. Era una dintre cărțile cele mai bune pe care i le 
adusese. Cu un pic de atenție, ea putea să o restaureze la 
gloria de altădată, pentru că devenise chiar pricepută la 
restaurarea de cărţi, mai ales că ura să vadă cum se 
sfârşea viaţa unui volum. 

— Un şiling, atunci. 

Rânjetul lui îi aduse două gropiţe în obraji, şi ea 
bănuia că acele gropiţe o făceau să îl creadă. Băiatul ridică 
o mână care era chiar mai murdară decât faţa. 

— S-a făcut. 

Ea scoase o monedă din poşetă. Băgă mâna în cutia 
de onix şi scoase unul dintre banii din lemn pe care Gillie 
începuse să îi împartă în efortul de a-i hrăni pe cei care nu 
puteau să se hrănească singuri. li întinse ambele obiecte, 


căci bănuia că el îşi aranjase sosirea în aşa fel încât să se 
asigure că avea asigurată o masă mai târzie de prânz, ca să 
nu îi chiorăie maţele până a doua zi dimineaţă. 

— Du-te la cârciumă şi ia-ţi un castron de supă! 

El îşi atinse şapca. 

— Mulţumesc, domnişoară. 

Se grăbi spre uşă, trântind-o după el. Fancy făcu o 
grimasă la auzul bubuitului şi se îndepărtă de tejghea ca să 
salute trei vizitatori noi. 

— Bună ziua, Lady Penelope, Lady Victoria şi Lady 
Alexandria! Ce plăcut să vă revăd! 

— Încă vă amintiţi de numele noastre, zise Lady 
Penelope zâmbind larg. 

— Nu am cum să le uit. Ce vă aduce aici? 

— Dumneavoastră, desigur. Ne-a plăcut foarte mult 
cum am discutat ieri-seară şi am vrut să vă vizităm. 

— Nu am avut ocazia să mai vorbim după ce v-a 
invitat Lord Dearwood la dans, zise Lady Victoria. 

— Doamne, aţi avut aşa mulţi parteneri de dans, că 
probabil aţi tocit pantofii. 

— Nu chiar. 

Deşi fusese pe aproape. 

— Lady Aslyn a informat-o pe mama că, dacă vrem să 
vă vizităm, să mergem la reşedinţa ei de la hotelul 
Trewlove, continuă Lady Penelope, dar, când am coborât 
din trăsură, Alexandria a observat numele librăriei - The 
Fancy Book Emporium -, şi ne-am gândit că trebuie să fie a 
dumneavoastră! Ce nume ingenios! 

— Ne place foarte mult, zise Lady Alexandria. E un joc 
de cuvinte cu numele dumneavoastră, nu-i aşa? 

— Este, da, deşi nu toată lumea îl înţelege. Unii cred 
că e nevoie de apostrof şi de un „s”. 

— Asta ar strica numele. 

— Aşa cred şi eu. 

— Aşadar, chiar deţineţi un magazin, zise Lady 
Victoria. 

— Nu, fratele meu îl deţine. Din pricina legii privind 
femeile căsătorite şi proprietatea. 


— O, da, afurisită treabă! 

— Dar, trecând peste asta, pot spune că e al meu. Eu 
decid ce cărţi pun la vânzare. Eu aranjez totul, creez 
aranjamentele din vitrine. Aţi dori să vă fac un tur? 

Lady Penelope se uită la prietenele ei. Toate aprobară 
din cap. 

— Asta ar fi minunat. 

Fancy le-o prezentă pe Marianne - nu era sigură că o 
văzuse pe vânzătoarea ei vreodată aşa fascinată - şi, în 
timp ce aceasta se ocupa de tejghea, Fancy le duse pe cele 
trei lady sus în salonul de lectură. 

— Vai, ce drăguţ! zise Lady Penelope. E ca un salon 
obişnuit, doar că are multe cărţi. 

— Oamenii le pot împrumuta sau le pot citi aici. 

Ea se uită la Fancy, cu una din sprâncenele ei delicate 
ridicate. 

— Am înţeles că aveţi o librărie, ceea ce înseamnă că 
vindeţi cărţi. 

— Aşa este. La parter. Aici, o bibliotecă, unde se 
găsesc cărţi pentru împrumut. Dar nu există taxă de 
abonament. 

— Cum o susţineţi, atunci? 

— Din donaţii. 

Sprânceana reveni la locul ei, şi ea păru chiar uşurată. 

— O, înţeleg. Cât de ingenios! Pentru ca oamenii care 
nu-şi pot permite cărţi să poată totuşi citi. 

— Exact. 

Ea continuă să le spună şi despre lecţiile de citit. 

— Ce muncă de binefacere depuneţi, domnişoară 
Trewlove, zise Lady Penelope, în timp ce prietenele ei 
zâmbiră şi aprobară din cap. Cred că găsiţi totul foarte 
satisfăcător. 

— Aşa este. 

— Dar dacă vă căsătoriţi cu un bărbat care nu vă va 
permite să vă continuaţi activităţile? întrebă Lady 
Alexandria. 

— Ei bine, nu mă voi mărita cu un astfel de bărbat, 
vorbi Fancy fără să gândească. 


Cu toate astea, ştia că rostise adevărul. Indiferent de 
cât de mult dorea să-şi mulţumească familia, nu se putea 
căsători cu un bărbat care ar face-o nefericită. Sau ar 
putea? l-ar cere familia să facă acest sacrificiu? 

Lady Victoria părea şocată. 

— Puteţi să alegeţi cu cine vă căsătoriţi? Nu cred că 
părinţii mei mi-ar permite asta. Le pasă prea mult de 
poziţia lui - de poziţia lor. 

— Să sperăm că lucrurile se vor aranja astfel încât 
bărbatul pe care îl iubiţi să fie cel pe care îl vor vrea drept 
ginere. 

— Nu ştiu dacă trebuie neapărat să-l iubesc, dar aş 
prefera să îmi placă de el. 

— Toate vom face partide splendide, zise Lady 
Penelope. 

— Sunt sigură că aşa va fi, fu şi Fancy de acord. 

— O, Doamne, pe raftul acela e o pisică? întrebă Lady 
Penelope. 

Fancy se uită la raftul de cărţi aflat în dreapta 
şemineului şi îl văzu pe Dickens tolănit între Austen şi 
Bronte. 

— Acela e Dickens. Veghează asupra lucrurilor pentru 
mine. 

— Îmi plac animalele, dar mama nu mi-ar permite 
niciodată să ţin unul în casă. 

Ea se duse spre raft, ridică braţele şi se uită peste 
umăr la Fancy. 

— Zgârie cumva sau muşcă? 

— Nu, îi place să fie ţinut în braţe. 

Cu grijă, Lady Penelope îl luă de unde se cocoţase şi-l 
cuibări în braţele ei. 

— Ce drăguţ e! Stă singur aici peste noapte când vă 
întoarceţi la reşedinţa dumneavoastră? 

— Am un apartament aici, la etajul următor. 

Cele trei lady clipiră, de parcă ar fi avut dificultăţi în a 
înţelege cuvintele ei. 

— Locuiţi aici... singură? întrebă Lady Victoria. 

— E cât se poate de sigur. 


— Sunteţi aşa independentă, zise Lady Alexandria. Să 
locuiesc cu mama poate fi uneori un coşmar. Trebuie să 
ştie tot ce fac în fiecare moment al zilei. 

— Cel puţin, nu aveţi o soră care îşi bagă nasul peste 
tot, încercând să vă găsească jurnalul. Işi duse mâna la 
buze şi se uită la Fancy cu o sclipire de veselie în ochi. Il 
ascund în coşul de fum de la şemineu. Nu-i place să se 
murdărească, aşa că ştiu că nu se va uita niciodată acolo. 

Fancy nu mai auzise alte tinere vorbind despre 
familiile lor. O făcu să-şi dea seama de cât era de 
norocoasă să o aibă pe a ei. 

— Aţi dori să bem un ceai în grădinile hotelului? 

— Îmi place încăperea asta prea mult şi urăsc gândul 
de a-l părăsi pe Dickens, zise Lady Penelope. Ar fi posibil să 
luăm ceaiul aici? 

În timp ce cele trei lady se instalau, Fancy dădu fuga 
la restaurantul hotelului şi vorbi cu majordomul, apoi se 
întoarse la musafirele ei. Puțin mai târziu, personalul 
hotelului aduse ceai şi prăjituri. Cele trei lady rămaseră mai 
mult decât s-ar fi cuvenit pentru o vizită de dimineaţă, o 
jumătate de oră întreagă, dar Fancy se bucură de vizită, 
simțind că făcuse câţiva paşi spre a fi acceptată. 


Capitolul 15 


Vineri seară, Matthew stătea aşezat într-un fotoliu larg 
din piele într-una dintre multele zone de relaxare din 
biblioteca de la Dodger's, sorbindu-şi scotch-ul. Valetul care 
îi adusese băutura o făcuse fără să scoată vreun sunet. 
Gentlemenii şedeau în jur şi vorbeau cu glas scăzut, 
murmurele lor fiind abia audibile. Totul era atât de liniştit, 
de demn, de rafinat. Atât de al naibii de plicticos! Deloc 
precum evenimentele pline de viaţă la care participase 
alături de Fancy. O evitase de când cu sărutul. Şi îi lipsea 
teribil. 

— Doamne sfinte, Rosemont, pe unde te-ai ascuns? 


întrebă Lord Beresford vesel în timp ce se aşeza pe un 
fotoliu din faţa lui. Nu te-am văzut la niciunul dintre baluri. 

— Am avut treabă în altă parte. După ce a fost 
publicată scrisoarea lui Elise, am descoperit că m-am întors 
prea devreme în societate. 

Beresford se încruntă. Era cu câţiva ani mai mare ca 
Matthew, încă nu se căsătorise, dar circulau zvonuri că era 
destul de fascinat de amanta lui. 

— Îmi pare rău, bătrâne! Nu m-am gândit. Presupun 
că e dificil să te întorci la atâta veselie după o pierdere atât 
de tragică. Nu e prea uşor să mergi mai departe, 
îndrăznesc să cred. 

— Nu, chiar nu e. 

— Deşi contesa ta chiar ţi-a acordat permisiunea. Ce 
mai scrisoare a scris! Absolut şocant, de fapt. Am avut 
nevoie de o clipă ca să-mi amintesc că nu mai e printre noi. 

El era mai mult decât pregătit să schimbe subiectul. 

— Ai pus ochii pe vreo debutantă interesantă sezonul 
acesta? 

Beresford ridică din sprâncenele lui groase, castanii. 

— Ai pierdut tot ce era palpitant. Fătuca Trewlove a 
fost prezentată în societate. 

Avea o mână strânsă pumn şi cealaltă strânsă în jurul 
paharului atât de tare, încât se temea să nu-l spargă. Nu-i 
plăcea deloc să audă că Fancy era numită fătucă, nu că nu 
ar fi folosit şi el cuvântul cu referire la alte femei, dar ea 
merita un ton mai respectuos. Avu nevoie de toată 
stăpânirea de sine ca să nu se năpustească asupra 
bărbatului din faţa lui. 

— Am valsat cu ea la balul lui Thornley, continuă 
Beresford. E o micuță foarte arătoasă. 

Matthew îşi puse paharul deoparte, pentru că se 
aştepta ca acesta să i se sfărâme în mână în orice clipă. Nu 
se aşteptase ca furia - sau poate era gelozie - să îl 
invadeze când şi-l imagină pe Beresford învârtindu-se cu 
Fancy pe parchetul sălii de bal. 

— Am auzit că au fost oferite recompense pentru 
oricine dansa cu ea. Tu ce ai primit la schimb? 


— Avantajul companiei ei. Nimic altceva. Nu joc jocuri 
de noroc şi nu am datorii. Grajdurile mele sunt în stare 
bună şi investiţiile mele sunt solide. 

El se bucură pe loc pentru Fancy, fiindcă avea un 
admirator adevărat, chiar dacă simţi înţepătura geloziei 
pentru că altcineva se interesa de ea. 

— Aşadar, ţi-a plăcut? 

Beresford se uită în jur de parcă ar fi fost pe punctul 
de a spune ceva ce nu ar fi trebuit. Se aplecă uşor în faţă şi 
se uită la Matthew. 

— E frumoasă şi nu chicoteşte, nu se fandoseşte. Pare 
să fie o femeie inteligentă. 

Asta era puţin spus. 

— M-a întrebat despre familia mea şi despre hobby- 
urile mele. Niciodată o altă femeie nu m-a întrebat ceva. În 
general, vorbesc despre ele şi despre vreme. Sincer să fiu, 
ea chiar a fost o încântare. 

Exact asta şi era. Categoric. 

— Dar e născută din flori. Tatăl ei ar putea fi un 
criminal. 

El fu cât pe ce să dezvăluie că tatăl ei era erou de 
război, dar atunci ar fi trebuit să explice de unde ştia asta şi 
lucrurile s-ar fi putut complica. 

— Nu cred că pornirile criminale se moştenesc. 

— Dar, chiar şi aşa, sânge pătat şi toate cele. Un 
bărbat ar putea să piardă putere şi prestigiu luând-o de 
soţie. 

Sau ar putea câştiga. 

— Thornley s-a căsătorit cu sora ei, care e tot copil din 
flori. 

— El e un duce din cele mai puternice familii din 
Anglia. Poate să facă tot ce vrea şi nu va suferi prea mult 
din pricina asta. Noi doi suntem doar conți. 

Era adevărat că Thornley provenea dintr-o familie 
incredibil de puternică, dar Matthew putea să îi ţină piept în 
materie de putere, prestigiu şi influenţă. 

— Acesta e motivul pentru care nu te însori cu 
amanta ta? 


Beresford se întristă brusc şi se aşeză la loc în fotoliu. 

— Datoria înainte de iubire. Primele cuvinte pe care 
le-am învăţat. 

Aceleaşi cuvinte le auzise de nenumărate ori şi 
Matthew. Fuseseră motivul pentru care se însurase cu o 
femeie ştiind totuşi că trădarea ei avea să îl împiedice să o 
iubească. Când era în compania lui Fancy, trecutul nu mai 
conta. Ea îl făcea să creadă că potenţialul pentru dragoste 
se afla aproape, trebuia doar să îndrăznească să înşface 
iubirea. 


Lui Fancy îi plăcea foarte mult să privească oamenii 
cum se plimbau prin librărie, luând cărţi de pe rafturi, 
deschizându-le, citind câteva cuvinte, punându-le la loc. 
Sau strângându-le la piept şi aducându-le la tejghea ca să 
le cumpere. In după-amiaza asta de sâmbătă, se aflau 
acolo mai mulţi oameni decât de obicei, şi faptul că îi ajuta 
să îşi aleagă cărţi îi ţinea gândurile ocupate, ca să nu se 
gândească la Matthew sau la faptul că nu-l mai văzuse de 
la sărut. 

Tocmai o ajutase pe o femeie să aleagă o carte, când 
răsună clopoţelul de la intrare şi Matthew începu să îi 
domine din nou gândurile, pentru că el apăru pe uşă. 

— Domnule Sommersby. 

Ea se întrebă de ce vocea îi părea aşa agitată când 
rostise deja numele lui de sute de ori, oricând îl zărise în 
visele sale. 

— Domnişoară Trewlove. Cum vă simţiţi în această 
după-amiază frumoasă? 

„Minunat, acum, că v-aţi făcut apariţia!” 

— Foarte bine, mulţumesc. Dar dumneavoastră? 

— Un pic neajutorat. Am nevoie de o carte pentru 
nepoata mea şi speram că îmi veţi da o sugestie. 

— Câţi ani are? 

— Patru. 

Era o conversaţie banală, şi, cu toate astea, ea savură 


vocea lui profundă pe care ar asculta-o şi dacă ar citi ghidul 
bunelor maniere, fără să se plictisească. Câtă vreme se 
revărsau cuvintele din el, ei nu îi păsa despre ce era vorba. 

— Dacă doriţi să veniţi cu mine... 

El o urmă în partea din spate, unde erau pe jumătate 
ascunşi în spatele rafturilor de cărţi din centrul librăriei, 
rafturi în jurul cărora valsaseră. Ea îngenunche. 

— Ţin cărţile pentru copii pe rafturile de mai jos, 
pentru ca ei să aibă uşor acces la ele. 

El se lăsă pe vine alături de ea, balansându-se pe 
vârfurile picioarelor, şi ea observă fără să vrea cum 
pantalonii se întindeau pe coapsele lui şi cât de masculin 
arăta cu coatele sprijinite acolo şi palmele împreunate în 
faţa lui. 

— Aţi fost destul de scump la vedere, şopti ea cu voce 
joasă. 

— Am decis că era nevoie de un pic de distanţă între 
noi. 

Acum, cu siguranţă nu era prea multă. Ea simţea 
căldura pe care el o emana, iar atracţia pe care o simţea 
pentru el dădea impresia că el era luna şi ea, mareea 
oceanelor. Sau poate că ea era luna, dar nu conta, de fapt, 
când atracţia dintre ei era aşa puternică. 

— Am crezut că poate v-a displăcut nerăbdarea mea 
de ultima dată când am fost împreună. 

— Mi-au displăcut propriile acţiuni. Slavă Domnului că 
a intervenit motanul dumneavoastră! 

Ea îi zâmbi cu viclenie. 

— Eu l-am cam bombănit pe Dickens pentru că a 
intervenit. 

— Ar trebui să-l răsplătiți pentru că a pus capăt 
acţiunilor mele. 

Lucrurile între noi aproape că au mers prea departe, 
domnişoară Trewlove. 

Chiar aşa fusese. Ea ştia asta. Şi dorise asta. Oare ce 
era în neregulă cu ea? Existau destui bărbaţi chipeşi, dar 
care nu o făceau să se simtă de parcă îi captiva pe deplin, 
de parcă ei se agăţau de fiecare cuvânt pe care îl rostea ea, 


de parcă le-ar fi păsat de ce avea ea de spus. 

— După cele petrecute între noi, mi se pare că ar 
trebui să-mi spui pe nume. 

— Fancy. 

Vocea lui era joasă şi profundă, misterioasă şi 
seducătoare. 

— Matthew. 

Ea nu îi spusese niciodată pe nume - cel puţin, nu cu 
voce tare, nu în faţă. 

El îşi închise brusc ochii, slobozind o respiraţie 
tremurată. Când îi deschise, intensitatea privirii lui o făcu 
să creadă că el găsise numele lui rostit de ea la fel de 
seducător pe cât îl găsise ea pe alei. 

— Cartea? 

Vocea lui răguşită o alertă în privinţa faptului că el 
căuta să-şi distragă atenţia. Un lucru bun, deoarece cineva 
intră pe culoarul lor, o coti şi dispăru după alte două rafturi 
de cărţi. 

— Acestea de aici, zise ea şi îşi trecu degetele peste 
cotoare, au ilustraţii frumoase. Poveştile sunt simple. Ea se 
aplecă parţial în faţa lui şi simţi o satisfacţie când îi simţi 
palma lipită de spate, susţinând-o. Această carte conţine 
multe dintre fabulele lui Esop. Sunt suficient de scurte ca 
ea să nu-şi piardă interesul cât i le citeşti. 

— i s-a desprins o şuviţă din coc. 

— Serios? 

Ea îşi ridică mâna, dar el îi apucă încheietura şi o opri. 

— Dă-mi voie mie! 

Ea nu se dinţi în timp ce degetele lui îi atinseră 
obrazul şi capturară cele câteva şuviţe rebele cu degetul 
mare şi cel arătător, ascunzându-le cu grijă. 

— Ai un păr foarte moale. 

— Ce păcat că fiecare şuviţă a ta e la locul ei! 

EI îi cuprinse obrazul în palmă. 

— Fabulele lui Esop, zici? 

— Da. Uite! Ea scoase cartea de pe raft şi i-o întinse. 
llustraţiile sunt minunate. 

— La fel ca tine? 


— Nu poţi să-mi spui că lucrurile între noi au mers 
prea departe şi apoi să flirtezi cu mine. 

— E doar flirt dacă vorbele nu sunt rostite cu toată 
sinceritatea. 

Ea auzi vag clopoţelul de la intrare. 

— Matthew... 

— Domnişoară Trewlove! Domnişoară Trewlove! Ah, 
aici sunteţi. 

Ea se uită peste umăr spre intrarea pe culoar şi o 
văzu pe camerista lui Aslyn zâmbind larg şi fără suflu. 
Fancy se ridică iute. Matthew o urmă. 

— Nan. 

— Lady Aslyn m-a trimis după dumneavoastră. Aveţi 
un vizitator. De fapt, doi. Bărbaţi. 

Fancy se holbă la cameristă de parcă ar fi vorbit într-o 
limbă străină. 

— Doi vizitatori bărbaţi? 

— Da, domnişoară. Lady Aslyn i-a primit până la 
sosirea dumneavoastră. 

— Ei bine, asta e o surpriză. 

— Vreţi să vă ajut să vă schimbaţi şi să vă aranjaţi un 
pic coafura? 

Ea bănuia că Nan se gândea că ar fi trebuit să-i 
aranjeze părul într-un stil mai elaborat decât un simplu coc. 
Cât despre haine, erau potrivite. Amândouă reflectau cine 
era, şi ea voia să fie cât se poate de cinstită cu orice 
gentleman care s-ar arăta interesat de ea. Uneori, purta 
haine simple şi părul nu era coafat cu orele pentru ca 
fiecare buclă să stea la locul ei. 

— Mulţumesc de ofertă, Nan, dar nu cred că trebuie 
să ne ostenim atât pentru un ceai de după-amiază. 

Femeia păru că se întristează, dar nu spuse nimic. 

— Am nevoie de câteva minute ca să termin cu acest 
client. Voi veni imediat. 

— O să aştept la uşă. 

Ea se întoarse spre Matthew. 

— Trebuie să plec, dar cred că nepoata ta se va 
bucura foarte mult de carte. 


— Hai mâine cu mine la o plimbare cu barca! 

Ea deschise gura şi apoi o închise. 

El avea dreptate, trebuia să păstreze distanţa între ei. 
Dar dacă ieşeau să se plimbe cu o barcă mare şi stăteau în 
capete diferite... 

— Dimineaţă mă duc cu mama la biserică. 

— După-amiază, atunci. Să zicem la ora unu? 

Ea aprobă din cap. 

— Ne vedem în parc, da? 

— Adu o însoţitoare, dacă doreşti. 

Ea îi oferi ceea ce spera să fie un zâmbet obraznic. 

— Cred că am depăşit faza asta. Ne vedem mâine! Ea 
se grăbi prin librărie spre uşă. Mă întorc curând, Marianne. 

— Da, domnişoară. 

Ea auzi agitația răzbătând din glasul femeii. 

— E doar un ceai, Marianne. 

— Cu doi domni. 

— Nu trebuie să tragi cu urechea. 

Cuvintele ei nu sunau nici prea sever, nici prea ferm, 
aşa că vânzătoarea continuă să zâmbească. 

— Asta va fi prima dintre multe astfel de vizite, îi 
spuse Nan când Fancy ajunse la ea. Ascultaţi doar ce vă 
spun. 

— Hai să nu mă logodeşti înainte de cină! 

Nan râse. 

— Ah, coniţă. Meritaţi să aveţi tot ce e mai bun, şi 
aceştia doi chiar sunt tare chipeşi. 

Erau, într-adevăr, iar ea gândise exact la fel când îi 
cunoscuse. 

— Lord Beresford. Domnule Whitley. 

Beresford era conte, Whitley era fiul cel mare al unui 
viconte. 

— Domnişoară Trewlove, răspunseră ei la unison. 

Ea se aşeză pe scaunul pe care Aslyn îl eliberase 
discret ca să se mute pe altul, aflat într-un colţ de unde 
putea supraveghea fără să intervină. 

Ambii domni se întoarseră la locurile lor de pe 
canapea. Ceaiul fusese pregătit şi turnat şi toată lumea îşi 


ţinea farfurioara şi ceaşca de ceai, pentru a sorbi o 
înghiţitură. Odată ce puse ceaşca la loc pe farfurie, Fancy li 
se adresă domnilor: 

— Este foarte amabil că aţi venit să mă vizitaţi. 

— AŞ fi venit mai devreme dacă aş fi ştiut că Whitley 
va fi aici, zise Beresford. 

— Eu aş fi venit mai târziu, zise Whitley. 

Ea nu avea impresia că cei doi domni se displăceau. 
Era mai degrabă vorba despre faptul că nu voiau să 
împartă atenţia. 

— Ce citiţi în momentul de faţă, domnule Whitley? 

— Ei bine, nu citesc, beau ceai. 

Ea reuşi cu greu să se abţină să nu-şi dea ochii peste 
cap. 

— Doamne sfinte, omule, nu se referă fix la momentul 
ăsta. 

— Lord Beresford are dreptate. Ce carte se află pe 
noptiera dumneavoastră sau pe fotoliul favorit din 
bibliotecă? Ce carte are un semn de carte în ea, ca să 
reţineţi unde aţi rămas? 

— Cărţile mele sunt pe rafturi. Nu le citesc. 

— Nu citiţi cărţi? 

— Nu am timp. 

Cum putea o persoană să nu găsească timp pentru 
plăcerea cititului? 

— Cum vă petreceţi timpul? 

— Crichet. Polo. De curând, am început să mă 
antrenez pentru maraton. Prefer exerciţiile fizice în loc să 
stau pe loc. 

Ea presupuse că ar trebui să fie onorată că el 
decisese să stea pe loc aici. 

— Şi dumneavoastră, milord? Citiţi ceva interesant? 

— Poveste despre două oraşe. 

— Sunteţi un fan al lui Dickens, atunci? 

— Aşa este. 

— Un băieţel mi-a adus un exemplar destul de 
zdrenţuit din Micuta Dorrit. Lucrez ca să îl restaurez. 

— E un hobby al dumneavoastră? 


— Într-un fel. Se potriveşte cu librăria mea şi pot să 
vând exemplarul după ce a fost reparat. V-ar interesa un 
tur al prăvăliei mele? 

— Doar nu aveţi de gând să lucraţi după căsătorie, 
nu-i aşa? întrebă domnul Whitley. 

— Ei bine, nu. 

— Atunci, ar fi o pierdere de vreme, nu-i aşa? 

l-ar permite să o înţeleagă mai bine. Dar, la cum 
stăteau lucrurile, începea să simtă că el era o pierdere de 
vreme. 

— Ei bine, asta a fost lămuritor, domnilor, dar trebuie 
să mă întorc la activităţile mele. 

În afară de asta, era nepoliticos ca vizita unui domn 
să dureze mai mult de cincisprezece minute, şi cu siguranţă 
acestea se scurseseră. 

Ea se ridică, iar cei doi o urmară. 

— A fost o plăcere milord. Domnule Whitley. 

Beresford făcu un pas în faţă, îi luă mâna şi depuse un 
sărut pe dosul palmei. 

— Sper că îmi veţi face onoarea să dansaţi cu mine la 
următorul bal la care veţi participa. 

— Va fi plăcerea mea. 

Domnul Whitley arăta de parcă ar fi vrut să-l împingă 
pe Beresford la o parte. De îndată ce acesta se dădu din 
drum, Whitley îi luă şi el mâna. 

— Până când drumurile ni se vor întâlni din nou! 

Plantă un sărut pe mâna ei. 

Pentru că ea nu purta mănuşi, simţi saliva curgându-i 
dintre buze. De îndată ce îi dădu drumul, ea îşi duse mâna 
la spate şi se şterse discret pe fustă, sperând că nu urma să 
aibă vreodată ocazia să îi simtă buzele apăsate pe ale ei. li 
întoarse totuşi zâmbetul. 

— Milord, domnule, vă urez o zi bună amândurora, 
zise Aslyn după ce se apropie. 

Ea îi conduse în hol şi chemă un valet ca să îi conducă 
afară. De îndată ce se întoarse, ridică din sprâncene spre 
Fancy. 

— Ei bine? 


Fancy se lăsă să cadă pe un scaun. 

— Beresford pare în regulă, dar Whitley... Cum se 
poate să existe oameni cărora să nu le placă să citească? 
Nu ne-am potrivi nicicum. 

Aslyn se aşeză pe canapea. 

— Nu am niciun sfat când vine vorba despre curtat, 
pentru că logodna mea cu Kipwick şi căsătoria cu fratele 
tău au fost foarte neconvenţionale în privinţa asta. Nu pot 
decât să te sfătuiesc să-ţi urmezi inima. 

Din fericire, inima ei o conducea spre un bărbat care 
nu era deloc ce îşi dorea mama ei. 


* 


— Unchiu’ Matthew! 

— Dulceaţă! 

Matthew se aplecă şi o luă pe braţ pe nepoata lui, 
râzând când ea îl pupă umed şi zgomotos pe obraz. 

Fetița se dădu pe spate, miji ochii şi arătă spre 
pachetul pe care el îl ţinea în cealaltă mână. 

— Ce e asta? 

— Un cadou pentru tine. 

O puse jos la loc şi se aplecă, întinzându-i-l, 
bucurându-se de încântarea ei când rupea hârtia maro - 
iute şi eficient - cu degetele ei micuţe, ca să dezvelească 
volumul pe care i-l sugerase Fancy. Nu intenţionase să o 
invite la o plimbare cu barca, dar, când aflase că veniseră 
domni în vizită la ea, fusese cuprins de o nevoie primordială 
şi posesivă de a o revendica pentru el, iar invitaţia fusese 
rostită înainte să apuce să analizeze înţelepciunea acţiunii 
sau să se gândească prea mult la ea. 

— O carte! exclamă Tillie. Ce-mi place! 

Se aşeză imediat pe jos şi începu să o răsfoiască. 

— Tillie! O lady nu stă niciodată pe jos. 

El zâmbi şi se uită la sora lui. Era cu doi ani mai mare 
ca el, era căsătorită deja de şase ani şi încă nu adusese un 
moştenitor pe lume. 

— Cu siguranţă, e iertată când acţiunea ei a fost 


declanşată de încântarea faţă de o carte. 

— O răsfeţi. 

— De parcă tu nu. 

El se îndreptă de spate, se duse spre ea şi o sărută 
iute pe obraz. 

— Azi ai mai multă culoare în obraji. Am fost 
îngrijorat. Ai fost destul de palidă ultimele două dăţi când 
am venit în vizită. 

El îşi aminti o vreme când nu observa lucruri precum 
tenul unei femei. 

— Ai zice chiar că radiez? 

— Da, chiar aşa. 

Ea ridică din umeri şi îi oferi un zâmbet misterios. 

— Sunt însărcinată. 

El îi luă mâna şi i-o strânse. 

— Sylvie, asta e minunat! 

— În patru luni. Era cât pe ce să îţi spun ultima oară 
când ai fost aici, dar am vrut să aştept până când scăpăm 
de greţurile matinale. Oricum, acum se pare că au trecut, 
aşa că suntem încrezători că totul va fi bine. Fairhaven e 
teribil de încântat. Mă rog să avem un moştenitor. EIl 
susţine că nu-i pasă, dar e marchiz. Sigur vrea un fiu căruia 
să-i lase totul moştenire. Aşa cum vrei şi tu. Ea îl atinse pe 
obraz. Arăţi mult mai sănătos. Mă bucur să văd asta. 

— Sunt mai în apele mele zilele astea. 

În parte, datorită lui Fancy Trewlove. 

— Mă bucur. Am să-ţi cer o favoare înainte să ni se 
alăture Fairhaven. 

Ea se aplecă asupra fiicei ei. 

— Haide, Tillie, podeaua nu e un loc potrivit pentru o 
lady. Să ne retragem în salon, unde putem sta cum trebuie. 

— O iau eu. 

El o ridică în braţe, râsul ei încântat încălzindu-i inima. 

El se întrebă dacă Fancy fusese certată în aceeaşi 
manieră în copilărie, nefiindu-i permis să fie cu adevărat 
copil, întotdeauna conştientă de cum ar trebui să se 
comporte în loc de cum ar fi vrut să se comporte. Spera că 
familia ei nu fusese la fel de severă ca sora lui. 


În salon, el o aşeză pe nepoata lui pe colţul canapelei, 
unde fetiţa deschise imediat cartea. Sora ei se aşeză alături 
de fiica ei şi îşi trecu iubitor degetele peste părul ei negru. 
El se aşeză pe un fotoliu din apropiere, savurând imaginea 
liniştită şi simțind o durere în piept, pentru că viaţa încă nu 
îi oferise momente similare. 

Cu mâna în continuare în părul fiicei ei, Sylvie se uită 
spre el. 

— Apropo de acea favoare. Găzduiesc un bal la finalul 
lunii, şi ar fi o mare realizare pentru mine dacă ţi-ai face 
apariţia. Aşa cum am amintit, toată lumea vorbeşte despre 
tine. Ar trebui să vină şi ceva bun din pauza pe care ai luat- 
o de la societate. 

Ceva bun venise deja. Se bucura din nou de viaţă. 

— Nu am nicio intenţie să mă avânt în turbulenţa 
sezonului social. 

— Dar ar fi ocazia perfectă să îţi croieşti drumul înapoi 
în societate. Am invitat cele mai populare debutante. 

El ştia deja că nu era interesat de cele care îşi 
făcuseră apariţia la uşa lui. 

— E cumva şi Fancy Trewlove pe lista aceea? 

Ea ridică brusc capul şi clipi des. 

— Deocamdată, nu. Nu am decis încă dacă să o invit. 
De unde ştii despre ea? 

— Librăria ei este în aceeaşi zonă cu casa pe care am 
închiriat-o. De fapt, cartea pentru Tillie am cumpărat-o de 
la ea, în după-amiaza asta. Presupun că ai cunoscut-o la 
balul Thornley. 

— Da, aşa e. Mi s-a părut frumoasă, elegantă şi 
încrezătoare. Dacă te uiţi la ea, nu-ţi dai seama că e... Ea 
se uită spre fiica ei, înainte să şoptească: Nelegitimă. 

— Mi se pare că termenul trebuie folosit mai degrabă 
cu referire la cei care nu aderă la legi, nu la cei care nu au 
nimic de spus în privinţa circumstanțelor naşterii ei. 

Întregul ei corp tresări, de parcă el ar fi aruncat cu 
pietricele în ea. 

— Asta e, cu siguranţă, o abordare nouă. Nu sunt 
sigură că timpul petrecut evitând societatea ţi-a făcut bine, 


dacă ai în cap doar idei din acestea stranii. 

El era jenat să recunoască faptul că existase o vreme 
când ar fi judecat-o pe Fancy luându-se mai degrabă după 
origini decât după felul ei de a fi. 

— Invit-o pe domnişoara Trewlove la bal. 

Sora lui încremeni, şi el nu era sigur dacă ea mai 
respira. Foarte manierată, îşi împleti degetele şi îşi aşeză 
mâinile în poală, cu privirea ageră ca a unui vultur. 

— De ce aş face asta? 

— Pentru că te-am rugat eu. 

— Nu e acceptată. 

— O invitaţie la balul tău ar face-o să fie. 

— Ce reprezintă ea pentru tine? 

— O prietenă. A fost foarte bună cu mine. Ea doreşte 
să se învârtă în lumea ta, iar eu vreau să o ajut, ca să-i fie 
mai uşor. 

Nu îi plăcea neapărat ideea ca ea să danseze în 
braţele altor bărbaţi, dar nu era atât de egoist, încât să nu-i 
ofere ce îşi dorea. 

— De regulă, când un gentleman spune despre o 
femeie că a fost bună cu el înseamnă că ea şi-a desfăcut 
picioarele pentru el. 

Furia care îl cuprinse aproape că-l făcu să tremure. 

— Vorbele astea nu sunt demne de tine. 

Obrajii ei se înroşiră. 

— Îmi ceri să îmi risc reputaţia. 

— Îţi cer să dai dovadă de bunătate. 

— Vei participa? 

— Nu, zise el şi se ridică. Nu cred că voi rămâne la 
cină. 

Ea se ridică la rândul ei şi îi puse o mână pe braţ. 

— Nu vreau să mă cert cu tine. Eşti singurul meu 
frate. O să mă gândesc să o invit dacă te gândeşti să 
participi. 

El aprobă din cap. Poate că, până la finalul lunii, avea 
să o cucerească pe Fancy într-atât încât să-i poată spune 
cine era. În cazul acesta, intenţiona să rezerve toate 
dansurile ei de la bal. 


Capitolul 16 


Dacă Matthew voia să păstreze distanţa între ei, 
atunci cu siguranţă alesese ambarcaţiunea perfectă pentru 
a-şi atinge scopul. Era lungă, cu fundul plat. Fancy stătea 
într-un capăt, ţinându-şi umbreluţa de dantelă pe care i-o 
dăruise Mick cu câţiva ani în urmă, iar Matthew stătea în 
celălalt capăt, impresionând-o în timp ce stătea în echilibru 
şi conducea barca înfigând prăjina în apă şi împingând. 

— Am presupus că mergem să vâslim, zise ea. 

Matthew o aşteptase într-o şaretă aproape de intrarea 
în parc. 

Se părea că acest gentleman înstărit dispunea de 
propriul mijloc de transport, doar că acesta era incomod de 
adus prea rapid. 

— Prefer să conduc cu prăjina, zise el. 

— E o barcă cu vâsle de o formă foarte ciudată. 

El o închiriase de la un domn care avea mai multe 
disponibile. Din când în când, treceau pe lângă alte locuri 
de unde se puteau închiria bărci sau unde acestea puteau fi 
returnate după ce te săturai de plimbări pe râu. 

— E o barcă cu fund lat. De aceea se foloseşte 
prăjina, nu vâslele. 

— O. Ai căzut vreodată în râu? 

— O dată, pe când învăţam cum să controlez prăjina. 

Deşi mai erau oameni în jur, toţi se aflau în bărci cu 
vâsle, înainte să se desprindă de mal, el îşi dăduse jos 
jacheta şi îşi suflecase mânecile. Ea fusese destul de 
impresionată de  antebraţele lui puternice, venele 
proeminente indicând faptul că avea forţă în braţe. Ei îi 
plăcea felul în care barca aluneca lin, creând impresia că 
şedeai pe apă. Era o mişcare calmă şi relaxantă, şi ei îi 
plăcea să se uite la Matthew. 

— Nepoatei tale i-a plăcut cartea? 

— Foarte mult. În special ilustrațiile. 


— l-ai citit din ea? 

— Nu de data asta. Până la urmă, nu am mai rămas la 
cină. 

— Deci... tu şi soţia ta... n-aţi avut niciodată copii? 

— Relaţia noastră foarte încordată şi dificilă făcea 
lucrul acesta improbabil. 

— Îţi doreşti copii? 

— Cu femeia potrivită, da. 

— Care ar fi femeia potrivită? îndrăzni ea să întrebe. 

El îşi dăduse şi pălăria jos, pentru că altfel briza 
probabil i-ar fi suflat-o în râu, aşa că nu existau umbre care 
să-i ţină privirea ascunsă de ea. Ochii lui erau chiar mai 
verzi în lumina soarelui, mai intenşi, şi ea avea senzaţia că 
el putea să vadă direct prin ea, ştia că îl găsea mult mai 
fascinant decât pe oricare alt bărbat pe care îl întâlnise 
până atunci. 

— O gură delicioasă, făcută să fie sărutată. 

Vocea lui era joasă, dar tot ajungea până la ea. 

— Ochi arzători care se potrivesc în budoar. O voce 
răguşită care-mi şopteşte lucruri lascive în ureche. 

Ea pufni şi îşi dădu ochii peste cap. 

— Cred că ai descris-o pe Lottie. 

El râse, un sunet bogat şi profund, şi ea se gândi că 
era genul de râs care îl făcea să fie bărbatul potrivit. 

— Cred că fiecare bărbat îşi doreşte ca soţia să fie 
destrăbălată în dormitor. 

Ea se aplecă în faţă, îşi puse cotul pe o coapsă şi 
bărbia în palmă. 

— Într-adevăr? 

— Nu vrei ca bărbatul tău să fie un pic destrăbălat 
când vine vorba să te atragă în pat? 

Ei nu-i venea să creadă că discutau un astfel de 
subiect pe râu, în spaţiu deschis, unde oricine putea să 
asculte - chiar dacă nu era nimeni în acel moment în 
preajma lor. Se uită spre copaci. 

— Nu sunt sigură că ştiu destul despre asta ca să 
stabilesc exact ce vreau. Ea se uită în sus la el. Presupun 
că, atunci când vine vorba despre asta, în dormitor sau nu, 


vreau să simt că pot să fiu la fel de deschisă cum sunt cu 
tine. 

— Simţi asta în privinţa celor doi gentlemeni care te- 
au vizitat ieri? 

Ea scutură din cap. 

— Unul din ei nu mă interesează deloc. Nu ştie să 
aprecieze cărţile. Celălalt... a fost destul de drăguţ, 
presupun. Nu sunt sigură că am răbdarea necesară pentru 
chestia asta cu curtatul. Vreau o legătură instantanee, şi 
până acum nu am avut aşa ceva. 

„Cu excepţia ta.” 

Desigur, nu intenţiona să-i mărturisească asta. 

— Chiar îţi pasă doar de gura, ochii şi vocea unei 
femei? 

— Sincer, sunt mai interesat de acţiunile ei, de felul în 
care tratează oamenii, de lucrurile la care ţine, de lucrurile 
de care nu-i pasă. Celelalte calităţi pe care le-am numit ar fi 
o completare frumoasă, dar nu o cerinţă. 

— Vrei să te căsătoreşti? 

Privirea lui se mută până când păru că se uită dincolo 
de ea, nu neapărat ca să se asigure că nu avea loc vreo 
coliziune cu altă ambarcaţiune, ci pentru că apa avea un 
efect calmant asupra gândurilor sale. 

— Nu m-am gândit cu adevărat la asta. Când am 
cunoscut-o pe soţia mea, am fost cucerit rapid, şi ea a 
profitat de asta. Eram tânăr şi prost. Acum nu mai sunt nici 
una, nici alta - şi mult mai prevăzător. Se uită din nou la ea. 
Sau cel puţin încerc să fiu. 

— Mă tem că vreun lord va pretinde că e cucerit de 
mine ca să-mi câştige mâna şi de fapt nu îmi va dori decât 
zestrea. Vreau iubire, dar ştiu că nu e un lucru pe care 
aristocrația îl caută de regulă. Avantajele financiare şi 
politice sunt mult mai importante. Membrii familiei mele pot 
oferi avantajul financiar, şi acum, că s-au căsătorit cu 
aristocrați, cred că vor avea şi ceva influenţă politică. Vreau 
un bărbat căruia să nu-i pese deloc de toate astea. Aşa că 
nu poate să fie sărac. Trebuie să aibă propria putere şi 
influenţă şi să nu aştepte de la mine să i le ofer. Chiar 


acum, când încep să înşir cerinţele, îmi dau seama că fac 
exact ce nu vreau ca el să facă. Şi anume, bifez ce cred că 
l-ar face perfect. 

— Nimeni nu e perfect. 

Dar Matthew Sommersby se apropia de perfecţiune. 

— În cele din urmă, nu doresc decât să fiu iubită. 

— Presupun că asta e tot ce vrem cu toţii, zise el. Asta 
şi nişte ceai. Ţi-e foame? 

Ea râse uşor. 

— Da, un pic. 

El făcu semn din cap spre mal. 

— Tragem aici la mal şi ne bucurăm de nişte gustări. 


* 


Matthew fixă barca de o tufă mai mare, duse pătura şi 
coşul de răchită sub o salcie şi se întoarse să o ia pe Fancy. 
Ea arăta ca soarele în rochia ei galbenă, ca o lady 
impecabilă cu umbreluţa albă şi ca o fată de la ţară cu 
boneta din paie. 

Cu un picior în barcă, el căută să o ţină nemişcată şi îi 
oferi mâna. 

— Ţine-te de mine, ca să te echilibrezi. 

Ea îşi puse mâna în palma lui, şi el o strânse, 
oferindu-i sprijinul, în timp ce ea se sălta cu grijă, barca 
legănându-se uşor la mişcările ei. 

— E în regulă, o încurajă el. Nu o să te las să cazi în 
apă. 

— Am deplină încredere în tine. 

El fu şocat de cât de mult însemnau pentru el 
cuvintele ei. Când ea începu să se clatine uşor, el îi puse 
mâna liberă pe talie. Ea încremeni. Ochii li se întâlniră. Ar fi 
putut să se uite în adâncimile ei căprui pentru tot restul 
vieţii, şi nu ar fi reuşit să îi descopere toate faţetele. Ea era 
elegantă şi graţioasă, perfect potrivită pentru aristocrație. 

Era aventuroasă şi amuzantă, perfectă pentru lumea 
în care trăia acum. Ea nu avea să facă niciodată parte din 
amândouă, cea din care venea şi cea spre care se ducea. 


Nu se îndoia că urma să aibă succes în orice avea să 
întreprindă. Urma să se mărite cu un lord. 

lar drumurile lor aveau să se încrucişeze la viitoare 
baluri şi evenimente sociale, pentru că Sylvie avea 
dreptate. La un moment dat, el avea să fie nevoit să se 
întoarcă în societate, să găsească o femeie cu care să se 
căsătorească şi să producă un moştenitor care să asigure 
linia familiei. Îşi închisese inima, decisese că nu avea niciun 
rol în modul în care urma să îşi aleagă viitoarea soţie. Dar 
acum, cu această femeie care se încredea complet în el, îşi 
dădu seama că fusese la fel de nesăbuit în decizia de a nu- 
şi implica inima ca atunci când îi permisese lui Elise să îl 
seducă. Fie că voia, fie că nu, inima se implicase deja, îl 
împingea spre Fancy Trewlove. Ar putea să o lase să afle 
adevărul, dar el voia să o câştige fără avantajul titlului. 

— Încet, nu te mişca, murmură el. Îi dădu uşor drumul 
la mână şi şi-o cobori pe a lui pe talia ei, aşa că acum o 
ţinea cu ambele mâini. Pune-ţi mâinile pe umerii mei! 

Când ea făcu asta, el o apucă bine, o ridică şi o 
depuse pe mal. Ea era uşoară, la fel ca ramurile sălciei sub 
care aveau să se aşeze în curând, iar el nu prea voia să îi 
dea drumul, dar, când picioarele ei atinseră pământul, el 
slăbi strânsoarea şi îşi trase şi celălalt picior de pe barcă pe 
mal. 

— E straniu să stau pe pământ după ce am fost pe 
apă, zise ea încet. Mă simt de parcă încă ne-am mişca. 

— O să treacă, dar poţi să te ţii de mine până te simţi 
mai sigură pe picioare. 

Păru cel mai natural lucru din lume să îi ofere braţul şi 
ca ea să se agaţe cu ambele mâini de el, aproape lipindu-se 
de el. În timp ce o conducea spre copac, făcu paşi mici şi 
conştientiză că devenise un obicei de fiecare dată când 
mergea alături de ea. Oare câte aspecte din viaţa lui erau 
conduse de dorinţa de a se asigura că ea se simţea 
confortabil în prezenţa lui? Cât de des făcea ceva doar 
pentru că ştia că asta urma să o încânte? 

Cum avea să se simtă când un gentleman avea să 
vină în vizită, nu doar pentru o ceaşcă de ceai, ci pentru o 


plimbare în parc? 

Nu voia să se gândească la braţul ei agăţat de al 
altuia. Nu voia să se gândească la cum avea să se uite ea 
în ochii altuia. 

Când ajunseră la salcie, ea se desprinse de el şi 
împreună întinseră pătura. După ce se aşezară pe ea, el 
deschise coşul de răchită. 

— Chiar ai de gând să faci ceai? întrebă ea. 

El zâmbi şi scoase o sticlă de vin roşu. 

— Nu, prea mare efortul. 

Ea râse şi-şi desfăcu boneta, o dădu jos şi o puse 
alături lângă ea. 

EI îi întinse un pahar. 

— Pahare adevărate. 

— Nu credeam că ţi-ar plăcea să bei din sticlă. El 
scoase şi un platou şi dădu la o parte şervetul cu care era 
acoperit. Se pare că avem nişte brânză, pâine, mere şi 
struguri. 

— Doamna Bennett a pregătit toate astea? 

— Chiar ea. El se întinse pe o parte şi se sprijini în cot. 
Nu mi-am dat seama că nu ştia să citească până nu am 
văzut-o la tine la clasă. Nu ştiu cum reuşeşte să-şi ţină 
casa. 

Ea studie paharul de vin preţ de o clipă. 

— Cred că oamenii care nu ştiu să citească găsesc 
alte metode pentru a ţine minte lucruri. Mama nu a fost 
niciodată prea pricepută la citit. Cunoştea cele mai multe 
litere, cred, dar îi era greu. Cu toate astea, a crescut şase 
copii. Şi toţi am ajuns foarte bine. 

— Ea e motivul pentru care predai cititul? 

Fancy aprobă din cap. 

— Sper să am o şcoală adevărată pentru adulţi, la fel 
ca şcolile pentru cei defavorizaţi. Să înveţe nu doar să 
citească, ci şi alte lucruri care să îi ajute să-şi 
îmbunătăţească veniturile, viaţa. Trebuie doar să fac rost 
de un soţ care să fie dispus să accepte tot ce sper eu să 
realizez. 

— E meritoriu. Sunt sigur că nu vei avea probleme în 


privinţa asta. 

— Nu pot decât să sper. Ea se întinse şi apucă o 
bucăţică de brânză şi o băgă în gură. Sunt curioasă. Cum ai 
devenit un gentleman înstărit? Cum îţi câştigi traiul? 

După sărutul pe care îl împărtăşiseră, ea avea tot 
dreptul să întrebe. 

— Am moştenit foarte mult de la tatăl meu. Am şi 
proprietăţi. 

Nu toţi cei care aveau proprietăţi erau nobili. 

— Am câţiva chiriaşi care lucrează pământul. Mă 
întâlnesc ocazional cu omul meu de afaceri, ca să discutăm 
despre cum putem face proprietăţile mai profitabile. Făcea 
asta ca să se asigure că veniturile sale aveau să acopere 
costurile de întreţinere asociate cu a avea un comitat, un 
domeniu şi un conac. Îmi place, de asemenea, să investesc 
- şi mă şi pricep. 

— Aşadar, nu ai /ucrat niciodată? 

— E nevoie de foarte mult efort, înţelegere şi 
pricepere să administrezi proprietăţi, oameni şi bani. Aş fi 
zis că fratele tău te-a învăţat asta. 

Ca să nu mai vorbească despre îndatoririle sale în 
Camera Lorzilor, nu că ar fi fost pregătit să îi povestească 
despre partea asta a vieţii sale. 

— Nu am vrut să-ţi insult eforturile. 

Ea sorbi din vin şi se uită în sus spre copac. 

— Gentlemanul cu care mă voi căsători va avea, 
probabil, activităţi similare. Sau poate nu le va avea deloc. 
Lorzii în general nu prea muncesc. Nu-mi pot imagina ce fac 
toată ziua. 

— Nu le subestima contribuţia. Au îndatoririle lor în 
Camera Lorzilor. Asigură muncă pentru lucrători şi fermieri. 
Gândeşte-te la oamenii din ţara asta care au de lucru ca 
servitori. Foarte mulţi lucrează în casele nobililor. Lorzii au 
mereu chestiuni de care trebuie să se ocupe. Nu e ca şi 
cum ar sta şi ar tăia frunză la câini toată ziua. Au 
responsabilităţi. Câteodată, e o povară grea. 

— Chiar ai respect pentru aristocrație. 

El nu intenţionase să vorbească atâta despre asta, dar 


era necesar ca ea să înţeleagă că se căsătorea cu mai mult 
decât doar un titlu. 

In vreme ce fraţii ei se căsătoriseră cu aristocrați, 
niciunul în afară de Thornley nu mai era participant activ. E 
adevărat că, pentru femei, alegerea soţilor provocase 
scandal, iar aristocrația nu era prea iertătoare, dar nu erau 
adesea văzuţi în mijlocul acţiunii. El se îndreptă, puse 
paharul deoparte şi se trase spre ea până când şoldurile li 
se lipiră. Îi luă faţa în palmă. 

— Vei fi răspunzătoare pentru chiriaşi, fermieri, 
lucrători, servitori. Vor veni la tine când vor avea probleme, 
când se vor îmbolnăvi. Vei conduce un conac, poate mai 
mult de unul. Depinde de câte titluri are domeniul. Vei 
superviza şi reşedinţa din Londra. Oriunde te vei duce, îl vei 
reprezenta pe el, oamenii te vor asocia cu el. Ştiu că eşti 
pregătită pentru asta, dar ai grijă ce alegi. El va fi la fel de 
mult o reflexie a ta precum vei fi tu a lui. 

— Sunt conştientă de asta. Nu o să iau o decizie 
pripită. Inţeleg perfect responsabilităţile pe care le voi avea 
ca soţie de lord. Conducerea propriului magazin m-a 
pregătit la fel de bine ca orice altceva pentru asta. 
Intenţionez să îi fiu de mare ajutor soţului meu, să mă 
asigur că nu va regreta niciodată că a riscat cu mine. 

— Orice bărbat care regretă că te are alături de el ar 
fi un prost. Cred că eşti prea deşteaptă ca să te căsătoreşti 
cu un prost. 

— Nu sunt aşa deşteaptă precum crezi. Probabil nu ar 
trebui să fiu aici cu tine. 

— De ce eşti aici? 

— Pentru că îmi place foarte mult de tine. Pentru că 
îmi place compania ta. Şi, chiar dacă lecţiile mele m-au 
pregătit pentru toate sarcinile şi responsabilităţile mele, nu 
am învăţat cum să farmec un bărbat ca să mă vrea. Aşa 
cum am menţionat, familia mea a muncit din greu ca să mă 
ţină pură şi departe de intenţii răutăcioase. Drept rezultat, 
mă simt cumva... novice când vine vorba să fiu singură cu 
un bărbat. Nu ştiu să sărut cum trebuie... 

— Nu am găsit niciun defect sărutărilor tale, dulceaţă. 


— Mi se pare mie, totuşi, că poate ar trebui să mai 
exersez, ca să mă asigur că stăpânesc tehnica. 

El îşi trecu degetul mare peste buza ei de jos. 

— Dacă exersezi la baluri cu alţi domni, vei avea o 
reputaţie care nu îţi va fi de folos. lţi sugerez un singur 
profesor - unul care va ţine lecţiile secrete. 

— Ai pe cineva în minte? 

Cuvintele şoptite fură rostite încet, seducător, şi 
corpul lui reacţionă de parcă ea l-ar fi dezmierdat pe piele 
cu ele. 

— Nu eşti chiar aşa inocentă precum pari. 

— Am citit unele cărţi interzise, aşa că ştiu unele 
lucruri, dar cititul nu e niciodată la fel de educaţional ca 
exersatul. Îndrăzneala mea te înspăimântă, domnule 
Sommersby? 

În ochii ei se citea o provocare pe care el intenţiona 
să o accepte. 

— Absolut deloc, domnişoară Trewlove. 

El începuse încetişor data trecută. De data asta, nu îi 
oferi un preludiu. Pur şi simplu, îi cotropi gura de parcă i-ar 
fi aparţinut - şi la naiba dacă în acel moment nu simţea că 
aşa şi era. De parcă ea îi aparţinea. Fiecare faţetă a ei. 
Inima, sufletul, corpul. Ah, da, mai ales corpul, în timp ce ea 
se răsucea spre el, cu sânii apăsaţi de pieptul lui, cu un 
picior ridicat peste coapsa lui, prinzându-l cu fustele. 
Mâinile îi alunecară pe umerii lui, una oprindu-se pe ceafa 
lui, alta alunecând pe braţul lui şi apoi cuprinzându-l pe la 
spate. El o învălui cu corpul lui şi o întinse pe jos. 

Ea avea gust de vin bun şi de ceva mai mult, ceva 
unic al ei. Suspinele ei moi erau mai dulci decât trilul 
păsărelelor din copaci sau decât freamătul frunzelor în 
briză. Oricât îşi dorea să îi desfacă rochia, să o dezgolească, 
se abţinu, pentru că ştia că în orice clipă cineva ar putea da 
peste ei. Acest loc era foarte popular printre doritorii de 
plimbări pe apă. Cu ceva noroc, intruşii ar fi străini, şi un 
sărut ar putea să fie considerat acceptabil. Dar să fie 
surprinşi făcând mult mai mult... nu ar risca să o umilească 
într-atât. Oricât tânjea corpul său să o posede complet. 


Dar nu voia ca ea să exerseze cu nimeni altcineva, să 
exploreze gura altcuiva. Ea era îndrăzneață în timp ce-şi 
trecea limba peste a lui, în timp ce îl trăgea în gura ei, 
sugând. Geamătul lui jos răsună între ei în timp ce el îşi 
ducea mâna spre fundul ei şi o lipea de el, ca să îşi dea 
seama ce efect avea asupra lui. 

Işi desprinse gura de pe a ei şi îşi trecu buzele peste 
partea de jos a maxilarului ei. Ea slobozi un mieunat firav. 

— lţi place asta? 

— Da. 

EI îi luă lobul urechii între dinţi, ronţăi, apoi dezmierdă 
cu limba. Alt miorlăit. 

— Şi asta? 

— Da. Am crezut că doar gurile erau implicate în 
sărutări. 

— Cât de plictisitor ar fi asta? El continuă să îi 
exploreze gâtul, coborând tot mai mult. Dacă nu ar exista 
posibilitatea să fim surprinşi, aş săruta fiecare centimetru 
din tine. 

Ea clipi. 

— Fiecare? 

El o sărută pe vârful nasului. 

— Fiecare centimetru. 

— Dar se cade? 

— Probabil că nu. Dar aş savura asta şi m-aş asigura 
că şi tu ai face acelaşi lucru. 

— Ai vrea să sărut fiecare centimetru din tine? 

— Doar dacă ai vrea. 

Ea îşi linse buzele. 

— M-ai considera destrăbălată dacă aş face-o? 

— Ah, Doamne! 

El îşi îngropă faţa în curbura gâtului ei. Niciodată în 
toată viaţa lui nu îi provocase un simplu gând o dorinţă atât 
de mare, dar viziunea gurii ei mişcându-se peste fiecare 
centimetru de piele de pe el... Ea se foi sub el. 

— Te rog, stai liniştită! 

— Mă împungi. 

— Asta e corpul meu, care îţi semnalează că te 


doresc. 

— Oh! 

— Pari surprinsă. 

— Nu ştiu dacă am mai fost dorită vreodată. 

— Bănuiesc că ai fost. 

— De ce? 

— Pentru că, Fancy, eşti o încântare irezistibilă. 

Ea râse uşor, întregul ei corp scuturându-se sub el. 
Doamne, îi plăcea sunetul delicat, aerat al râsului ei, 
asemenea unor clopoței de Crăciun. 

— Cum facem ca să nu mă vrei? 

Asta nu avea să se întâmple. Chiar dacă ar poseda-o 
complet, tot ar vrea-o din nou. Ştia asta cu siguranţă. Dar 
înţelegea şi ce întreba ea. 

— Ca să îmi distrag atenţia, parcurg fabulele lui Esop. 

Ea râse din nou. 

— Nu ştiu niciuna care să se potrivească situaţiei. 

Nu, dar ea reuşise să-l distragă. Trase adânc aer în 
piept, el se desprinse de ea şi se ridică, se întoarse cu 
spatele şi se aranjă. 

— Cred că ar trebui să încheiem după-amiaza. 

El nu o auzi când se ridică, dar braţele ei îl cuprinseră 
din spate, şi ea îşi lipi obrazul de spinarea lui. 

— Sărutatul e precum cititul, nu-i aşa? Cu cât 
descoperi mai mult, cu atât te obişnuieşti mai mult şi cu 
atât vrei mai mult. 

— Mă bucur că ţi s-a părut agreabil. 

— Eşti un profesor foarte bun. Dacă faci vreodată vreo 
investiţie proastă şi ai nevoie de fonduri, cred că ai putea 
să îţi câştigi existenţa cu lecţii de sărutat. 

El râse şi se întoarse să o cuprindă în braţe. 

— În momentul de faţă, nu sunt interesat să sărut 
decât o singură persoană - şi anume, pe tine. 


Capitolul 17 


În după-amiaza următoare, folosind o lamă subţire, 
dar ascuţită, Fancy desprindea cu grijă coperta de piele de 
pe cartea pe care i-o adusese Timmy Tubbins exact când 
Marianne bătu în tocul uşii. Ea ridică privirea de la birou şi 
se întrebă de ce era vânzătoarea ei aşa încruntată şi cu 
gura ţuguiată într-o expresie supărată. 

— E un domn aici ce doreşte să vorbească cu tine. 

— Care doreşte să vorbească cu mine. 

— Domnul. Domnul ce e afară. 

Ea îşi închise ochii şi şi-i deschise iar. Marianne era 
deşteaptă, dar crescuse fără prea multă educaţie. 

Deşi gramatica ei se îmbunătăţise considerabil de 
când lucra în prăvălie, încă apăreau mici provocări. 

— E un domn care vrea nu ce vrea. 

Marianne păru confuză. Fancy flutură din mână, 
expediind-o. 

— Nu contează, vom discuta mai târziu. Trimite-l 
înăuntru! 

Apoi se ridică. Nici jumătate de minut mai târziu, un 
bărbat subţire, mic de statură - se îndoia că i-ar ajunge 
vreunuia dintre fraţii ei până la umăr - intră cu pălăria în 
mână şi o geantă în cealaltă. 

— Domnişoara Fancy Trewlove? 

— Da, domnule? Cum pot să vă ajut? 

— Eu sunt cel care a venit să vă ajute. Radiind 
încrezător, el se apropie şi îşi puse lucrurile pe birou. 
Numele meu e Paul Lassiter. Sunt avocat. Unul dintre 
clienţii mei doreşte să facă o donaţie ca să finanţeze 
biblioteca şi eforturile dumneavoastră de a-i educa pe acei 
adulţi care învaţă să citească. 

— Oh! 

Ea abia dacă ştia ce să spună. Până în acel moment, 
toate donațiile veneau de la familia ei sau de la familiile 
soțiilor, soţilor sau prietenilor. După căsătorie, spera să 
poată avea mai mulţi donatori. 

El deschise geanta, scoase un pachet învelit în hârtie 
maro legat cu o sfoară şi îl puse în faţa ei. Incetişor, ea 
desfăcu funda şi dădu hârtia la o parte, dezvelind un teanc 


de bancnote. 

— Cinci sute de lire, zise el. 

Ea ridică privirea şi se uită la el. 

— Cine este acest client? 

— Cineva care doreşte să rămână anonim. 

Cineva? Un bărbat? O femeie? Ar putea să fie Lady 
Penelope? Ea cu siguranţă se înviorase când aflase că 
biblioteca se întreținea din donaţii. Sau era altcineva? 

— De ce ar fi această persoană atât de incredibil de 
generoasă? 

— Crede în cauza dumneavoastră. Avocatul îşi luă 
pălăria şi geanta. O zi bună vă doresc, domnişoară 
Trewlove. 

— Aşteptaţi. Eu... îmi vine greu să înţeleg asta. Cu 
siguranţă, îmi puteţi spune ceva despre acest suflet 
generos. Ne-am cunoscut? De unde a aflat, el sau ea, 
despre cauza mea? 

— Am făcut lucrul pe care am fost însărcinat să-l fac. 
Folosiţi cu încredere banii. 

El făcu o plecăciune înainte să iasă. Ea rămase în 
tăcere pentru câteva minute înainte să se ridice, să închidă 
uşa şi să pună banii în seif. 

— Mă duc să vorbesc cu fratele meu, Marianne. Nu 
lipsesc mult. 

— Foarte bine, domnişoară Trewlove. 

De îndată ce intră în hotel, urcă scările ca o furtună, 
până ajunse la etajul unde se aflau birourile lui Mick. 
Deschise uşa de sticlă pe care scria „Trewlove” şi zâmbi 
când domnul Tittlefitz se ridică din spatele biroului lui când 
o văzu intrând. 

— Domnişoară Trewlove, cum pot să vă ajut? 

— Fratele meu e disponibil? 

— Pentru dumneavoastră, domnişoară, sigur este. 

El se grăbi spre uşa care ducea spre sanctuarul 
interior al lui Mick, bătu scurt, deschise uşa şi se uită 
înăuntru. 

— Sora dumneavoastră doreşte o audienţă. 

O audienţă? Doamne sfinte, se purta de parcă fratele 


ei era rege. Nu reuşi să audă cuvintele, dar auzi vocea lui 
bubuitoare. Secretarul deschise uşa mai tare şi făcu un pas 
în spate. După ce trecu de uşă, ea auzi cum se închide cu 
un clic în urma ei. 

Mick era deja în picioare. 

— Ce s-a întâmplat? 

— Nimic. Aşa cred. Ea se apropie de biroul masiv. 
Tocmai m-a vizitat un avocat. O persoană anonimă a donat 
cinci sute de lire pentru cauza mea. Nu ştiu ce să fac cu ei. 

Cu un pufnet puternic şi prea puţin măgulitor, el îşi 
încrucişă braţele la piept. 

— Nu păreai să ai dificultăţi în a-ţi da seama ce să faci 
cu banii pe care i-ai primit de la mine. 

— Asta e altceva. Banii tăi vin în sume mai uşor de 
administrat şi nu mă fac să mă simt vinovată. Dar asta... 
Nu ştiu cine i-a trimis. Ai amintit vreodată despre acţiunile 
mele cuiva? 

— Doar în treacăt, unui investitor sau doi. 

— Crezi că ar putea să fi venit de la unul din ei? 

El ridică din umerii laţi. 

— E posibil. Ce s-a întâmplat, Fancy? După ce te 
căsătoreşti, o să ceri tot soiul de contribuţii. Vei avea mai 
multe donaţii decât vei şti ce să faci cu ele. Cu siguranţă, 
unele vor fi anonime. 

— De ce? De ce nu arvrea cineva să îi fie recunoscute 
contribuţiile? 

— Poate îi place să facă fapte bune fără să fie 
recunoscut. Sau se teme că, dacă generozitatea îi este 
cunoscută, alţii vor veni cu mâna întinsă. Acceptă darul cu 
recunoştinţă. 

— Dar nu ştiu cui să-i mulţumesc. 

— Dacă voia mulţumiri, ţi-ar fi spus cine e. 

— Bănuiesc că nu poţi să afli cine e. 

— Draga mea, n-aş face-o nici dacă aş putea. 
Câteodată, am făcut lucruri în secret pur şi simplu pentru 
că nu voiam ca oamenii să se simtă îndatoraţi. Poate că 
simte acelaşi lucru. Dar, oricare ar fi motivul, trebuie 
onorat. 


Ea oftă. Fratele ei avea dreptate. Cu toate astea, nu 
putea să nu se întrebe cine era misteriosul binefăcător. 

— Ei bine, presupun că ar trebui să mă întorc la 
prăvălie şi să mă gândesc cum pot valorifica această 
contribuţie. 

— După ce te vei căsători cu un lord, vei primi mult 
mai multe, bănuiesc. Să te mişti în lumea aceea va aduce 
cu sine mari avantaje, Fancy. 

Nu dacă bărbatul nu o iubea. 

— Rămân optimistă că îmi voi găsi fericirea acolo. Ea 
se apropie de el şi îl îmbrăţişă. Mulţumesc. 


* 


În seara aceea, când Fancy intră în salonul de lectură 
ca să-l pregătească pentru sosirea elevilor, fu surprinsă să-l 
găsească pe Matthew acolo, uitându-se la pictura de 
deasupra şemineului. 

— Bună seara! 

El se întoarse şi îi zâmbi, cu o plăcere autentică 
reflectată în ochii lui verzi. 

— Bună seara! 

Nu era ca şi cum s-ar fi simţit nelalocul ei, dar i se 
părea că ar fi trebuit să se salute cu un sărut sau o 
îmbrăţişare în loc de acest salut stângaci. 

— Nu trebuie să particip la niciun bal în seara asta. 

— Ştiu, dar mi-a făcut plăcere să predau data trecută 
şi m-am gândit că ajutorul meu ar fi bine-venit. Nu am 
nimic urgent de rezolvat. 

— Mi-ar plăcea foarte mult şi sunt sigură că îi va 
plăcea şi lui Lottie. 

El râse. Sunetul vesel care vibra din adâncurile lui o 
făcu să simtă de parcă pieptul i s-ar umfla ca să cuprindă 
întreaga lume. 

— Poate că eu aş putea lucra cu bărbaţii şi tu cu 
femeile. 

— Cred că e o idee foarte bună. 

Ea se apropie de el până când tivul fustei ei se atinse 


de vârful cizmelor lui. 

— Mă bucur că ţi se pare că eforturile mele merită. 

— Poate că sunt doar o scuză ca să pot petrece mai 
mult timp în compania ta. 

— Mă bucur şi de asta. judecând după căldura pe care 
o simţea în obraji, ea era aproape sigură că se îmbujorase. 
S-a întâmplat cel mai straniu lucru în după-amiaza asta. 

— Într-adevăr? 

— Un avocat a venit să mă vadă, din partea cuiva 
care dorea să facă o donaţie anonimă pentru bibliotecă şi 
pentru celelalte eforturi ale mele. Cinci sute de lire. 

— Cum îi vei folosi? 

El vorbise calm, de parcă nu ar fi fost o sumă 
astronomică. 

— Pentru cărţi şi alte materiale. Nici nu-mi vine să 
cred că am atâţia bani de care să mă folosesc. Am încercat 
să aflu cine ar fi putut fi atât de generos. 

— Poate ar trebui pur şi simplu să accepţi acest noroc. 

— Presupun că ai dreptate. Noroc ce sporeşte, pentru 
că acum mai am un profesor. 

Un profesor care se dovedea a fi o distragere. El îi 
dusese pe bărbaţi într-un colţ al salonului, dar vocea lui 
încă ajungea până la ea de fiecare dată când vorbea. Era 
de parcă ea ar fi observat fiecare aspect al lui. El era aşezat 
aplecat, cu coatele pe coapse, cu abecedarul strâns între 
mâini şi concentrându-se la citit împreună cu domnul 
Davidson. 

Matthew reprezenta tot ce îşi dorea de la un soţ. 
Cineva interesat de lucrurile care contau pentru ea. Cineva 
care voia să facă mai mult decât să-şi petreacă timpul 
mergând la baluri, operă şi teatru. Cineva dispus să îşi 
sacrifice timpul ca să ajute la îmbunătăţirea situaţiei altora. 
Cineva care ridica ochii dintr-o carte şi îi captura privirea cu 
la fel de multă precizie precum îşi atingea ţinta săgeata lui 
Robin Hood - cel puţin, judecând după foiletoanele cu 
aventurile lui pe care i le citiseră fraţii ei. Se părea că ea nu 
se putea sătura niciodată de intensitatea cu care o studia 
Matthew. Chiar şi din cealaltă parte a încăperii, ei i se părea 


că era lângă ea. 

Când lecţiile se terminară, ea simţi o înţepătură de 
gelozie când Lottie se îndreptă provocator spre Matthew şi 
îşi lăsă mâna să alunece pe braţul lui. El îi spuse ceva, iar 
râsul ei gutural răsună în încăpere. Fancy fu tentată să o 
apuce pe femeie de păr şi să o târască afară în hol - sau 
măcar să o informeze că nu mai era bine-venită să înveţe 
aici. Dar nu avea de gând să fie atât de meschină. Lottie se 
străduia să devină mai bună. Fancy trebuia să respecte 
asta. 

— Dacă vă consolează cumva, a flirtat şi cu mine mai 
devreme. 

Ea pufni uşor, râzând, şi se întoarse spre domnul 
Tittlefitz. 

— De ce mi-ar păsa dacă flirtează? 

— Nu cred că vă pasă că flirtează, ci mai degrabă cu 
cine flirtează. 

— Nu am nicio pretenţie asupra lui. 

El îi aruncă o privire sugestivă care indica faptul că 
ştia că ea avea o astfel de pretenţie. Dar ea nu era deloc 
sigură de cum s-ar simţi familia ei în privinţa lui. Dacă nu i- 
ar iubi pe toţi atât de mult... 

— Nu am ştiut că va ajuta şi în serile în care sunteţi 
disponibilă, zise el. 

— Nici eu, dar cred că a funcţionat bine, şi fiecare 
dintre elevi a avut mai mult timp să citească cu voce tare. 

El aprobă din cap. 

— Ei bine, trebuie să plec. l-am promis lui Marianne că 
o voi conduce acasă. 

Ea zâmbi. 

— Mulţumesc pentru asta. Sunt mai puţin preocupată 
când ştiu că e în grija dumneavoastră. 

Ca întotdeauna când primea un astfel de compliment, 
el se înroşi. 

— Îmi place să vorbesc cu ea. Mă face să râd. 

Ea simţi o uşoară strângere în piept. 

— Chiar aşa? 

El se îmbujoră şi mai tare. 


— Nu trebuie să o fac să aştepte. O să mă ocup de tot 
miercuri, când nu veţi fi aici. 

În vreme ce se uita cum el se îndepărta, simţi o 
mişcare în aer şi ştiu că Matthew era acum alături de ea. Işi 
întoarse atenţia spre el şi îşi dădu seama că erau singuri în 
cameră, că Lottie dispăruse. 

— Lottie pare să fie cucerită de tine. 

— E cucerită de toţi bărbaţii despre care crede că au 
ceva monede în buzunar. 

— Am impresia că tu ai mai multe decât doar câteva. 

— Am destul cât să fiu într-o situaţie bună. 

Privirea lui îi cercetă chipul, şi ea se întrebă dacă el şi- 
ar fi dorit ca degetele lui să facă cercetarea. Cu siguranţă, 
nu ar fi deranjat-o. 

— Nu te-am auzit să-l rogi pe Tittlefitz să o conducă 
pe Marianne acasă. 

— M-a informat deja că asta intenţiona să facă. 

— Acţiunile tale de peţitoare par să fie cu folos. 

Ea îşi ridică nasul, într-o expresie cât mai suverană. 

— Sunt destul de mulţumită de faptul că eforturile 
mele funcţionează. 

— Presupun că acum îţi vei folosi talentele pentru 
tine. 

Ea îşi trecu limba peste buze şi se simţi satisfăcută 
când privirea lui se opri la gura ei. 

— Balul următor e miercuri. După ce am avut vizite de 
la doi gentlemeni şi de la trei domnişoare, nu mă mai 
stresează la fel de mult ca până acum. Ar putea chiar să fie 
distractiv. 

— Evită să ieşi la plimbări prin grădină. 

— Crezi că vreun gentleman ar încerca să profite? 

— Ar putea. 

— Noi suntem singuri aici, şi tu nu o faci. 

— Dar vreau să o fac şi, tocmai pentru că vreau, acum 
o să-ţi spun noapte bună. 

— Din punctul meu de vedere, nu trebuie să fii aşa 
onorabil. 

— Lorzii au standarde foarte ridicate pentru femeile 


cu care vor să se căsătorească. 

Şi dacă ea decidea că nu voia să se căsătorească cu 
un lord? Nu-i puse însă întrebarea asta. Faptul că el era 
atras de ea şi dorea să o sărute nu însemna că voia să se şi 
însoare cu ea. Poate că ea era în pericol să-şi urmeze inima 
cu înclinații romantice spre un bărbat care o considera o 
femeie doar pentru pat, nu şi pentru căsătorie. 

— Aşa şi trebuie. Dar, chiar şi aşa, ce strică un sărut? 

Ea se ridică pe vârfuri, îşi puse palma la ceafa lui şi îi 
cuprinse gura de parcă ar fi fost dreptul ei să facă asta. 
Simţea o dorinţă puternică să îl roage să vină la bal, să o 
aştepte în grădină. Ea ar putea să i se alăture acolo, pentru 
ca el să profite de ea - dar în aşa fel, încât la întoarcerea în 
sala de bal nimeni să nu observe nimic. 

Nu-şi putea închipui pe nimeni altcineva sărutând-o 
aşa, cu atâta pasiune şi dorinţă, punând atâta din el în acea 
acţiune. Gemetele lui se amestecară cu oftaturile ei, creând 
muzica perfectă pentru un vals. Ea se temea că, după ce 
valsase cu el în prăvălie, nu avea să îi mai placă să valseze 
în sala de bal. Ar putea să danseze cu alt domn şi să nu se 
gândească la cât de minunat fusese să danseze în braţele 
lui? 

La primul ei bal, îi comparase pe ceilalţi bărbaţi cu el, 
dar acum avea mult mai multe termene de comparaţie. 
Plimbarea cu barca, picnicul, gustul vinului pe limba lui. 
Gustul de scotch. Gustul lui, întunecat, bogat şi plin de 
arome. Putea chiar să detecteze o urmă de aromă de 
caramea. Nu se putea opri să zâmbească la gândul ăsta. 

El se retrase, cu ochii înflăcăraţi de pasiune şi dorinţă. 

— Ce ţi se pare aşa amuzant? 

— Cred că ai mâncat o caramea mai devreme. 

— M-ai făcut dependent de afurisitele de caramele şi 
nu pot să mănânc una fără să mă gândesc la mişcările 
senzuale ale gurii tale când sugi o caramea. 

— Imi place să sug dulciuri. 

— Ah, Dumnezeule! Mărâitul lui răsună în jurul ei, iar 
strânsoarea lui slăbi atât de brusc, încât ea aproape că-şi 
pierdu echilibrul. El făcu doi paşi în spate, apoi alţi doi. 


Trebuie să plec de aici înainte să mă conving că ai ştiut 
exact ce imagine vor declanşa în mintea mea cuvintele 
tale. 

Ea rostise vorbele absolut inocent, dar reacţia lui o 
făcu să-şi amintească de cum supsese el din sânul ei, şi se 
întrebă dacă ea ar putea să-i provoace plăcere în acelaşi 
fel. 

— Există părţi din tine pe care să le sug? 

— Doamne, Fancy! 

El se întoarse pe călcâie şi se îndreptă spre uşă. 

— Te-am ofensat cumva? 

— Nu, dar mi-ai amintit cât eşti de inocentă. 

Ea se grăbi după el în timp ce cobora scările. 

— Lottie s-a oferit să sugă ceva pentru tine? 

El se întoarse aşa iute, încât ea aproape că se ciocni 
de el, riscând să cadă cu tot cu el de-a dura pe scări. El miji 
ochii şi o studie preţ de un minut înainte să răspundă. 

— De fapt, chiar s-a oferit. 

— Te vei duce la ea acum? 

Privirea lui se îmblânzi, şi el îi puse un deget sub 
bărbie şi o mângâie cu degetul mare pe buze. 

— Nu. 

— Te-a făcut să râzi. 

— A zis ceva amuzant. Nici nu-mi mai amintesc acum 
ce. Dar îmi amintesc fiecare cuvânt pe care mi l-ai spus tu 
vreodată. 

De parcă nu i-ar fi capturat deodată un colţ al inimii, 
el îşi continuă drumul pe scări în jos. Ea se grăbi să-l ajungă 
din urmă, dar picioarele lui erau mult mai lungi, şi ea 
ajunse la baza scărilor exact la timp ca să audă zgomotul 
uşii care se închidea. După ce încuie, ea stinse lumina şi 
aproape că pluti pe scări în sus. Câteodată, el spunea cele 
mai mişcătoare lucruri, aproape poetice în simplitatea lor. 

După ce se schimbă în cămaşă de noapte, îşi luă 
cartea de pe noptieră şi se duse la fereastră, deschise 
draperiile şi zâmbi la vederea lui Matthew, o umbră 
înconjurată de lumină în fereastra de peste drum. Se aşeză 
pe banchetă, îşi trase picioarele în sus şi, după ce îşi aranjă 


pernele la spate, deschise cartea, pretinzând că era atentă 
la ea în timp ce privea pe sub gene spre el. Aşa cum făcuse 
şi noaptea trecută, el îşi trase un scaun, se aşeză şi ţinu o 
carte deschisă la nivelul ochilor. 

Cu un oftat de fericire, ea începu să citească, simțind 
că parcă nu erau separați de grajduri, ci împreună în 
aceeaşi încăpere sau măcar în aceeaşi lume. Era liniştitor, 
ceva ce avea să îi lipsească nespus când nu urma să mai 
locuiască aici. 


Capitolul 18 


Ea tocmai trecuse de ducele şi ducesa de Hedley 
după ce îi salutase şi le mulţumise că organizaseră balul şi 
o induseseră şi pe ea, când îi zări pe Aiden şi pe Finn, 
alături de soțiile lor, aşteptând-o. Mick şi Aslyn încă 
discutau cu ducele şi cu ducesa. 

— Aţi ajuns devreme. Nu mă aşteptam să vă văd 
înainte de zece şi jumătate, îi tachină ea când fiecare din 
fraţi se aplecă şi depuse câte un sărut uşor pe obrazul ei. 

— Voiam să te prindem cât mai repede posibil, înainte 
ca domnii să înceapă să te invite la dans, zise Aiden. Le-am 
transmis că nu vor mai exista alte stimulente din partea 
fraţilor Trewlove. 

— Mulţumesc! Chiar apreciez asta, deşi sunteţi mult 
mai optimişti decât mine în privinţa domnilor care mă vor 
invita la dans. 

Cu toate astea, era destul de sigură că Lord Beresford 
şi domnul Whitley aveau să îi semneze carnetul de bal. 

— Am motive să fiu optimist. În privinţa ofertei pe 
care am făcut-o domnilor la ultimul bal... Ar trebui să ştii că 
trei dintre ei mi-au cerut să nu le anulez datoria. Se pare că 
le-a plăcut să danseze cu tine. 

O sclipire de bucurie îi apăru în suflet. 

— Cu adevărat? 

— Ţi-am spus eu că, odată ce vor petrece timp alături 


de tine... 

— Dar tot nu era metoda potrivită de a aranja asta. 

— Da, trebuie să îţi dau dreptate în privinţa asta. 
Băgă mâna în buzunar şi scoase o bucată de hârtie îndoită. 
Numele, în caz că ai vrea să îi priveşti un pic mai favorabil. 

Ea strânse pergamentul în mână, fără să-şi poată 
stăpâni un zâmbet larg. 

— O, Aiden, cred că tocmai mi-ai luminat seara. 

— Nu-i acorda prea mult credit, zise Finn cu un rânjet, 
că i se urcă la cap. O să-ţi dau de ştire dacă cineva va face 
uz de oferta mea, ca să poţi să-i priveşti încruntată. 

— Nimeni nu te-a abordat în legătură cu oferta ta 
privind caii şi reproducerea? 

— Nu până acum. 

— Aici, pare că se împart veşti bune, zise Mick când el 
şi Aslyn li se alăturară. 

— Se pare că nu toţi gentlemenii apelează la 
favorurile pe care le-aţi anunţat săptămâna trecută, îi 
spuse ea. A venit cineva la tine pentru sfaturi de afaceri? 

— Au venit câţiva, zise el, ridicând din umeri. Dar sunt 
deja căsătoriţi. Ar fi trebuit să pun condiţii mai clare. 

— Avem o întrunire de familie? întrebă Gillie când ea 
şi thornley intrară în cercul lor. 

Fancy le spuse veştile pe care i le împărtăşiseră fraţii 
ei. 

— Asta chiar e o veste bună, deşi am încredere în tine 
şi ştiu că nu ai avea nevoie de ofertele lor, zise Gillie. 

— Mulţumesc pentru încredere. 

— Dă aici carnetul de bal şi lasă-ne să ne rezervăm 
dansurile. 

— Nu, zise ea şi le oferi un zâmbet blând, ca să mai 
atenueze din asprimea deciziei. Nu dansez în seara asta cu 
nimeni din familie. Fac excepţie pentru prietenii sau 
familiile voastre - se uită la soțiile fraţilor ei -, dar nu 
dansez cu voi patru. Sunt foarte sigură că voi avea nevoie 
de dansurile respective pentru alţi domni. 

Gillie o îmbrăţişă. 

— Îmi place încrederea ta. 


Ea trase adânc aer în piept şi răsuflă apoi încet. 

— Hai să vedem cât voi reuşi să o menţin! 

Spre surprinderea ei, nu fu deloc dificil să-şi menţină 
încrederea. Odată ce familia ei se îndepărtă, domnii 
începură să o abordeze, iar, în cinci minute, o jumătate de 
duzină de dansuri fuseseră deja rezervate. Ba chiar îi fură 
prezentaţi doi lorzi care nu participaseră la balul lui Gillie. 

Marchizul de Wilbourne fu primul care o conduse pe 
ringul de dans. Ea era recunoscătoare pentru vals, pentru 
că îi permitea să vorbească mai intim cu el. Îi povesti 
despre librăria ei şi despre eforturile de a-i învăţa pe adulţi 
să citească. „O investiţie în viitor!” Nu îi ceru o donaţie. În 
schimb, îi ceru părerea despre cum ar putea să-şi extindă 
programele, unde credea el că ar putea avea succes cu 
predarea şi în alte zone din Londra. 

Acordă toată atenţia ei fiecărui lord care o invită la 
dans. Un domn avea părul alb-argintiu şi era uşor adus de 
spate, susţinut de un baston. Nu o purtă ca vântul pe 
parchet, ci abia dacă se urni, iar, când melodia se termină, 
el o bătu pe mână. 

— Am auzit că sunteţi încântătoare, domnişoară 
Trewlove. Vă mulţumesc că aţi avut răbdare cu o relicvă ca 
mine. _ 

Ea zâmbi cu căldură. 

— A fost o plăcere, Excelenţă. 

— Ah, dacă aş fi cu 40 de ani mai tânăr! 

In timp ce o conducea cu paşi înceţi, ea nu îl grăbi. 
Următorul partener comentă despre amabilitatea ei de a 
dansa cu bătrâiorul duce. 

— Nu am făcut-o pentru laude. Consider doar că nu e 
chiar aşa dificil să dai dovadă de bunătate. 

Ea dansa deja de două ore când avu, în sfârşit, un 
dans nerezervat şi se bucură că putea să se aşeze şi să se 
odihnească un pic, dar, în drum spre colţul celor care 
stăteau retrase, trioul cu părul blond o opri. 

— Doamne, domnişoară Trewlove, dar ce populară 
sunteţi în seara asta, zise Lady Penelope. Abia aşteptam să 
putem vorbi, încă de când am sosit, dar aţi dansat 


neîntrerupt. 

— Cred că încă sunt un fel de curiozitate. 

— Vreţi să sugeraţi că sunt toţi asemenea pisicilor? 

Ea râse. 

— Nu. Doar că nu sunt sigură ce părere să am despre 
interesul pe care mi-l arată. 

— V-au vizitat nişte gentlemeni? întrebă Lady Victoria. 

— Doi. Lord Beresford şi domnul Whitley. 

Fiecare dintre cele trei lady făcu câte o grimasă. 

— Gură-Umedă Whitley, zise Lady Alexandria şi apoi 
se lumină la faţă. O, aşa pot să-i ţin minte numele. 

— Dar Îi ştii deja numele, făcu Lady Victoria. 

— Da, dar, dacă ar fi să îl uit vreodată... 

Lady Penelope îşi dădu ochii peste cap. 

— V-a sărutat vreodată mâna, domnişoară Trewlove? 

— Da, aprobă Fancy. 

— E foarte drăguţ, dar... saliva nu prea. Nu m-aş 
mulţumi cu el dacă aş fi în locul dumneavoastră. 

— Nu cred că ne potrivim. El nu citeşte. 

— E în formă bună, totuşi. Foarte priceput la polo. 

Ea îşi dădu vag seama că muzica se oprise din nou şi 
îl zări pe Lord Beresford îndreptându-se spre ea. 

— A fost o plăcere, domnişoarelor. 

— Salutaţi-l pe Dickens din partea mea, zise Lady 
Penelope. 

— Aşa o să fac. 

Lord Beresford sosi şi îi oferi braţul, cu un gest 
elegant. 

—  Domnişoarelor! Domnişoară Trewlove, cred că 
acesta este dansul nostru. 

— Aşa este, domnule. 

Începură să se învârtă pe parchet, şi ea se trezi 
gândindu-se că nimeni nu dansa aşa de minunat precum 
Matthew. 


Era târziu când ajunse înapoi în hotelul lui Mick şi ea 


în siguranţă în interiorul prăvăliei ei. După ce reduse flacăra 
lămpii cu gaz, ea se îndreptă spre etaj, unde o strălucire 
palidă de lumină ajungea până jos. La jumătatea drumului, 
pe micul palier, scările o coteau brusc la dreapta, şi lumina 
deveni mai puternică. Domnul Tittlefitz lăsase, pesemne, 
lumina aprinsă ca ea să nu bâjbâie pe întuneric. În capătul 
scărilor, ea văzu că lumina nu era pe hol, ci venea din 
salonul de lectură. Secretarul trebuie să fi uitat să o stingă. 

Intră în cameră şi se opri brusc la vederea lui 
Matthew, aşezat într-un fotoliu lângă şemineu, aşa adâncit 
într-o carte, că nu o auzise sosind. Fu şocată de bucuria 
care o cuprinse, de parcă ar fi călătorit prin lume singură şi 
uitată şi ajunsese dintr-odată acolo unde îi era menit să fie. 
Ea îşi închipui plăcerea de a ridica privirea din propria carte 
şi de a-l zări acolo. El încă era îmbrăcat cu jachetă, cravată 
şi vestă. Avu impulsul de a-l dezbrăca de hainele 
deranjante, dar el era relaxat, de parcă ar fi fost obişnuit să 
le poarte până târziu în noapte. 

— Sunt surprinsă să te găsesc aici, zise ea uşor. 

Încet, de parcă nu era deloc surprins de apariţia ei, el 
îşi ridică privirea în timp ce închidea cartea şi o punea 
deoparte. Se ridică, şi, ca întotdeauna, ea fu uluită de cât 
de elegant se mişca, de parcă era obişnuit să fie privit şi 
hotărât să aibă o mină încrezătoare. 

— Am decis să folosesc biblioteca ta în timp ce te 
aşteptam. Cum a fost seara ta? 

Ea se duse spre canapeaua de lângă fotoliul lui şi se 
aşeză, recunoscătoare când el se aşeză la loc, studiind-o cu 
acei ochi verzi incredibili. Îşi scoase carnetul de bal de la 
încheietură, i-l întinse şi îl privi în timp ce el îl studia. 

Dickens sări pe canapea şi se făcu ghem la celălalt 
capăt. După ce îşi scoase mănuşile, ea îşi îngropă degetele 
în blana lui şi aşteptă răspunsul lui Matthew. 

El ridică privirea în cele din urmă şi se uită la ea. 

— Aproape fiecare dans rezervat. 

Ea nu se putu abţine să nu zâmbească. 

— Şi fraţii mei nu au mai făcut oferte. 

El se sprijini de spătar şi ridică un picior încălţat în 


cizmă, proptindu-l pe genunchi. O poziţie aşa relaxată, 
masculină, de parcă tocmai se instalau să petreacă seara 
împreună. 

— Te-a impresionat cineva? 

— Marchizul de Wilbourne a fost destul de şarmant. 
Lord Beresford, care m-a vizitat săptămâna trecută... 

— Beresford te-a vizitat? 

— Da, el a fost unul din cei doi gentlemeni care au 
făcut-o. Îl cunoşti? 

— Cred că am citit ceva despre el în fiţuicile de 
scandal. 

Afirmația era surprinzătoare. 

— Nu eşti genul care să citească fiţuici de scandal. 

— Citesc orice. Probabil erau la sora mea şi le-am 
văzut acolo. 

— Ei bine, eu nu pun mare preţ pe bârfe, şi el pare 
destul de drăguţ. Trei tinere debutante mi-au urat bun 
venit. Am discutat cu ele o vreme. Matroanele încă se ţin la 
distanţă. 

— Matroanele sunt întotdeauna dezaprobatoare şi 
dificil de cucerit. 

— Mama nu e. Ea a fost severă în copilărie, dar 
întotdeauna a reuşit să mă facă să simt că pot realiza orice 
mi-aş dori. Uneori, cred că ar fi mai uşor să le invit pe toate 
aici, ca să vadă cine sunt cu adevărat. Dacă aş găzdui un 
eveniment, ai veni? 


El se foi în scaunul lui, simțindu-se brusc inconfortabil. 

— Nu ştiu. 

Ea nu îl învinui că ezita. Dacă cineva nu era educat să 
se mişte printre aristocrați, putea să se simtă nelalocul său, 
mai ales când fiecare cuvânt, fiecare expresie, fiecare 
acţiune era judecată. Se uită spre Dickens şi, pentru că era 
mai uşor să-l privească pe el decât pe Matthew, ea 
mărturisi: 

— Numai la tine m-am gândit în noaptea asta, mai 


ales când am valsat. 

Ea auzi cum piciorul lui loveşte podeaua şi dinspre 
fotoliu răzbătu un geamăt. Apoi el era îngenuncheat în faţa 
ei, luându-i mâna liberă într-a lui. De ce nu putea găsi 
niciun lord care să se uite la ea cum o făcea el, de parcă 
luna şi stelele s-ar învârti în jurul ei, de parcă ea exista doar 
pentru plăcerea lui. 

— M-am gândit la tine. Aproape că am înnebunit 
întrebându-mă cu cine valsai. 

— Duci, marchizi, conți şi viconţi. Am conversat. Le- 
am pus întrebări, am încercat să îi cunosc mai bine, să aflu 
dacă vreunul mă face să râd. Mama m-a sfătuit să găsesc 
pe cineva care să mă facă să râd. 

— Mama ta e o femeie înţeleaptă. 

— Nu pot să-mi dau seama dacă vreunii dintre aceşti 
domni e fermecat de mine. O, rostesc cuvintele potrivite, 
fac ceea ce trebuie, dar nu pot să nu mă gândesc la fabula 
favorită a lui Esop şi mă trezesc că sunt prevăzătoare în 
privinţa complimentelor lor. 

— N-ar trebui să fii. El îşi înclină uşor capul şi îşi atinse 
buzele de ale ei. Fără îndoială, te adoră la fel de mult ca 
mine. 

— Chiar o faci? 

— Îmi doresc foarte mult să te sărut, domnişoară 
Trewlove, şopti el, respiraţia lui caldă atingându-i obrazul. 

— Şi eu îmi doresc foarte mult să o faci, dar poate ar 
trebui să îl închid pe Dickens la mine în dormitor. 

— Nu e nevoie. Nu va interveni. Eu şi blănosul suntem 
prieteni de-acum. l-am dat o cutie cu sardine de mâncare. 

Râsul ei fu întrerupt de gura lui peste a ei, şi nimic 
altceva din seara asta nu se simţise aşa plăcut, aşa perfect. 
Ea nu ezită să-şi desfacă buzele, să-i ofere acces deplin. 
Asta era ce îşi dorea pentru tot restul vieţii ei: pasiune, foc, 
dorinţă. 

Dar să găsească asta alături de el ar însemna o 
lovitură pentru familia ei, şi el cu siguranţă nu dăduse 
vreun semn că ar vrea ceva permanent cu ea. Cu toate 
astea, ce rău era să savureze plăcerea, cu anumite limite? 


El deja dovedise că nu ar lua mai mult decât era ea dispusă 
să dea. lar gura lui se mişca aşa hotărâtă peste a ei şi nu 
ajuta deloc să îi calmeze îndoielile care o chinuiau în ciuda 
serii care fusese un succes. Ea oftă cu mirare, cu bucurie că 
el putea să o facă să se simtă atât de preţuită. 

Braţul lui o cuprinse pe după talie, şi el o trase uşor 
de pe canapea la el în poală. li susţinu spatele şi o aplecă 
uşor, schimbând unghiul sărutului, adâncindu-l. Din proprie 
iniţiativă, mâinile ei îi atinseră capul, degetele afundându- 
se în părul său bogat. Ea voia cu disperare ca el să fie la fel 
de recunoscător că o ţinea în braţe pe cât era ea de 
recunoscătoare că era în braţele lui. 

Dar el era mult mai experimentat. Îşi trecu mâna în 
jos pe spatele ei şi îi apucă fundul fără ezitare, cu o 
siguranţă care anunţa mult mai clar decât orice cuvinte că 
el era familiarizat cu anatomia femeii, că ştia cum să 
atingă, cum să apese, cum să mângâie în feluri care să 
înnebunească o femeie - în cel mai bun mod posibil. 

In vreme ce ea era novice, abia învăţa despre fizicul 
masculin. Dar ce specimen minunat era el! Musculos şi bine 
făcut, tare la atingere în timp ce mâna ei îi explora umerii şi 
spatele. In vreme ce plăcerea ameninţa să o distragă, ea 
era decisă să îl cunoască un pic mai bine, să îi ofere la fel 
de mult cât îi oferea şi el ei. 

In timp ce ea îşi trecea degetele de la o mână peste 
bărbia lui ţepoasă, el gemu uşor şi îşi duse gura într-o 
călătorie spre urechea ei, unde îi ronţăi lobul şi dezmierdă 
cu limba cochilia sensibilă. Cum învăţa cineva toate zonele 
diferite unde o dezmierdare intimă făcea să ţi se înmoaie 
genunchii? Ea simţea de parcă întregul corp îi era în pericol 
să se topească. 

Dintr-odată îşi dădu seama că el nu o mai susţinea, că 
ea era întinsă pe covorul gros Aubusson şi că el era cuibărit 
lângă ea, cu capul sprijinit pe un cot. Ridicându-şi gura de 
pe a ei, el îi susţinu privirea în timp ce îşi trecea degetul 
peste decolteul ei, unde pielea se întâlnea cu mătasea. 
Incolo şi-ncoace, încolo şi-ncoace. Apoi se opri, degetele 
sale adăstând deasupra umflăturii căreia nu îi acordase 


atenţie după primul bal. 

— Da? făcu el cu vocea aspră, chinuită a unui bărbat 
capturat, încercând să se elibereze. 

— Da. 

Cu un mârâit profund, el se apucă să dezvelească ce 
voia să cucerească. Când dantela, mătasea şi şireturile fură 
trase în jos şi sânul ei eliberat de constrângeri, el îşi lăsă 
capul în jos şi i-l luă în gură. Nu doar sfârcul, ci cât de mult 
putu, limba lui alunecând pe deasupra şi în jur. Apoi supse 
de parcă ea era o bomboană tare care trebuia consumată 
cu răbdare şi hotărâre, savurată şi apreciată. 

Ea îşi înfipse degetele în părul lui, ţinându-l în loc, 
chiar şi atunci când şoldurile i se ridicară, centrul feminităţii 
ei lipindu-se de el în timp ce corpul îşi căuta eliberarea. 
Dacă Dickens intervenea acum, avea să-l omoare, se gândi 
el. 

Ea constată că Matthew îi ridica fusta şi jupa cu o 
mână mare, până când ajunseră ca un fel de deluşor în talia 
ei. O apucă intim, îi dădu drumul sânului şi depuse sărutări 
în jurul şi peste el, înainte să îi prindă privirea, cu ochii 
înflăcăraţi. Încet, deliberat, el introduse un deget pe la 
marginea desuurilor ei şi îl lăsă să alunece spre centrul 
feminităţii ei. Ea scoase o exclamaţie de uimire la senzaţia 
minunată şi simţi cum începe să pulseze pentru el. 

— Da? întrebă el. 

— Da, răspunse ea încuviinţând din cap agitată. 

El o mângâie o dată, de două, de trei ori şi chicoti 
când ea slobozi un chiţăit. In tot timpul acesta nu-şi luă 
ochii de la ea, susţinându-i privirea, ştiind că o făcea să-şi 
piardă controlul, savurând asta. Ea se întrebă dacă a doua 
zi oamenii aveau să se uite la ea şi să ştie că fusese atinsă 
atât de intim. Părea că nişte senzaţii aşa profunde şi 
ameţitoare ar trebui să lase o urmă pe care lumea să o 
vadă. 

lute şi agil, el practic cobori pe corpul ei, până când 
capul lui fu la îmbinarea coapselor ei. Cu ambele mâini, el îi 
desfăcu picioarele, dând desuurile la o parte, până când ea 
îi simţi respiraţia. Plină de promisiuni, privirea lui o susţinu 


pe a ei preţ de un minut înainte să dispară în spatele 
deluşorului format din fustele ei. 

Limba lui dezmierdă ce atinseseră şi degetele cu 
câteva momente în urmă, şi ea strigă de extaz. 

— O, Doamne! 

Ea voia să-i spună să se oprească, dar se temea că 
avea să moară dacă o făcea. El supse, dezmierdă şi tortură 
cu mângâieri uşoare, apoi cu mişcări mai ferme. Ea nu 
ştiuse că era posibil să simţi atâtea lucruri diferite deodată. 
Zbura şi era ţintuită la pământ în acelaşi timp, gata să 
izbucnească în râs sau în lacrimi. Ea se străduia să atingă 
vârful muntelui - iar apoi se înălţă, prin ceruri, printre stele, 
dar legată, asemenea zmeului ei, legată de el. Îşi dădu vag 
seama că el se urca la loc, chiar în timp ce îi îndrepta 
fustele, încercând să îi redea un pic din decenţă. Avea un 
zâmbet satisfăcut pe faţă, care, bănuia ea, era asemănător 
cu alei. 

— Ai suflat foc acolo jos. 

El chicoti cu voce profundă şi îşi băgă degetele prin 
părul ei încă strâns. 

— Te-am aşteptat cu cele mai bune intenţii, dar 
constat că sunt uşor deturnat când eşti tu aproape. Cu 
toate astea, nu vreau să plec. Dar ştiu că, dacă rămân, 
mâine-dimineaţă nu vei mai fi virgină. 

Cât îşi dorea ca el să rămână, cât îşi dorea să-l 
cunoască pe deplin! Dar ştia ce provocări trebuiau să 
înfrunte femeile distruse. Fraţii ei fuseseră aduşi toţi la 
mama ei din pricina acestor erori de judecată. 

Ea îşi trecu vârfurile degetelor peste obrazul lui. 

— Sunt tentată. Dar e un preţ prea mare de plătit 
pentru plăceri vremelnice. 

Pentru ea, plata ar fi fost zdrobirea tuturor visurilor - 
ale ei şi ale familiei ei. 

— Nu pot să accept ce îmi oferi. 

— Aşa şi trebuie. Lorzii din Londra sunt nişte proşti 
dacă îţi dau motive să te îndoieşti de sinceritatea 
complimentelor lor. 

— Poate că eu sunt nesăbuită pentru că vreau să mă 


căsătoresc cu unul. 

— Nu eşti nici pe departe nesăbuită. Eşti cea mai 
puţin nesăbuită femeie pe care am cunoscut-o. După ce îi 
mai sărută sânul încă o dată, el îl ascunse în rochie. Se 
rostogoli de pe ea şi se ridică, apoi întinse mâna şi o ridică 
şi pe ea. Artrebui să plec acum. 

Îşi puse un deget sub bărbia ei, îi ridică faţa spre el şi 
îşi atinse buzele de ale ei. Un gest care ar fi trebuit să fie 
nevinovat, dar, cu toate astea, ea simţi atingerea până în 
vârful picioarelor. Era de parcă întregul ei corp era acum 
acordat la al lui, de parcă prin acţiunile lui ar fi creat o 
conexiune mai strânsă între ei. 

El se întinse şi îl mângâie pe Dickens pe cap. 

— Bravo, motane! 

— O să-l răsplătesc cu altă cutie de sardine. 

Matthew nu obiectă când ea îl luă de mână şi cobori 
scările alături de el. 

— O să ies prin spate. Mai puţine şanse să mă 
zărească cineva. 

La ora asta din noapte, nu erau prea mulţi oameni pe 
afară, dar ea aprecie faptul că el era aşa atent să nu îi 
strice reputaţia. Când ajunseră în depozit, el trase zăvorul, 
deschise uşa şi păşi afară. Ceaţa deasă, grea aproape că îl 
învălui. Se uită spre ea. 

— Somn uşor! 

Ea se îndoia că avea să poată dormi şi aproape că-l 
rugă să rămână. El dispăru însă iute în cenuşiul de afară. 
Închise uşa şi îşi lipi urechea de ea, străduindu-se să îi audă 
paşii, dar erau estompaţi, îndepărtați. Curând, nu mai auzi 
niciun sunet. Schimbată pentru totdeauna, ea avea să 
păstreze mereu amintirea lui făcând lucruri delicioase, 
desfrânate cu ea. De ce o făcuse? De ce îl lăsase? 

Dar se părea că între ei existase de la bun început o 
atracţie, ceva profund în fiecare dintre ei care îl chema pe 
celălalt. 

Ea simţise asta din clipa în care el intrase în librărie... 

Auzi zgârieturi, trosnete. Un pas încet, urmat de altul. 
Corpul ei părea să zâmbească. El se întorsese. Deschise 


uşa şi încremeni la vederea bărbatului care stătea acolo. 

Nu era Matthew Sommersby. 

Buze groase, uscate se întinseră deasupra unor dinţi 
înnegriţi. 

— Salut, fiica mea. 


Capitolul 19 


Fancy se holbă la bărbatul zdrenţuit, cu pălăria 
şifonată trasă pe ochi, cu părul unsuros atârnând în şuviţe 
nepieptănate până la umeri, cu barba ciufulită, probabil 
cămin pentru păduchi. Degetele mănuşilor sale erau doar 
nişte rămăşiţe, lăsând să se vadă degetele - murdare şi 
soioase - de sub ele. Hainele lui ponosite şi rupte atârnau 
pe corpul său slab ca un schelet. 

lute, ea se grăbi să trântească uşa, dar el îşi propti 
piciorul în prag, oprind-o. Impinse uşa şi o făcu să îşi piardă 
echilibrul şi să se dea în spate. Ea se îndreptă de spate şi se 
uită urât la el. 

— Nu eşti tatăl meu. Tatăl meu a murit. 

— Asta ţi-a spus maică-ta? Biata! Niciodată nu a părut 
să mă placă. 

Atunci, cum naiba putea să fie tatăl ei? | se încreţea 
pielea la gândul că acest bărbat ar atinge-o pe mama ei. 
Mama ei nu ar fi tolerat asta niciodată. Nu i-ar fi permis 
niciodată să stea în preajma ei. 

— Minti! Mama nu te-ar fi lăsat niciodată să o atingi. 

— Ai fi surprinsă ce acceptă o femeie ca să ţină un 
acoperiş deasupra capului ei şi al copiilor. 

| se făcea rău şi avea să îşi verse cina peste cizmele 
lui julite. 

— Te-aş ruga să pleci acum. 

— Ei haide, fato! Nu aşa repede. Nu am luat lucrul 
pentru care am venit. M-am gândit că ar trebui să sparg 
încuietoarea ca să intru, dar tu ai fost aşa drăguță să îmi 
deschizi uşa. Imi închipui că ai crezut că sunt tipul care 


tocmai a plecat. Cum s-ar simţi mama ta să ştie că te 
distrezi cu domni seara târziu? 

Ar fi ruşinată şi distrusă. Dezamăgită. Întreaga ei 
familie ar fi dezamăgită. 

— Domnule... 

— Dibble mă cheamă. Ea ar fi trebuit să-ţi spună 
măcar asta. 

Pe tatăl ei îl chema Sutherland. David Sutherland. 
Fusese soldat. Un erou. Nu era individul acesta dezgustător, 
creatura asta murdară din faţa ei. 

— Trebuie să pleci. 

— Mama ta se laudă peste tot cui vrea să asculte 
despre prăvăliuţa ta. Şi că ai fost prezentată în societate. El 
rânji, şi privirea lui dispreţuitoare o studie din cap până-n 
picioare, iar ei îi veni să-i pocnească faţa ca să-i şteargă 
expresia odioasă. Zice că fetiţa ei o să se mărite cu un lord. 
Au ajuns şi până la mine toate poveştile astea. Şi am 
început să mă gândesc şi eu la fetiţa mea. Acum, că ai aşa 
o viaţă bună, elegantă, poţi să îi dai câte ceva şi tatălui tău. 
Cincizeci de lire ar ajunge în seara asta. Doar nu ai vrea să 
apar pe la vreunul dintre balurile alea fandosite, nu? Să mă 
prezint. 

Cel puţin, părea să recunoască faptul că nu era o 
persoană cu care cineva să se bucure că era asociat. Dar cu 
siguranţă nu era o înşelătorie. Şi niciun servitor în toate 
minţile nu ar permite cuiva aşa jerpelit şi murdar să intre în 
casa unui aristocrat. 

— Eşti nebun dacă îţi închipui că o să-ţi dau măcar un 
penny. 

— Ah, fato! Nu fi aşa! 

El acţionă rapid şi o apucă de bărbie înainte ca ea să 
poată reacţiona şi îi ridică faţa, amenințând să o sufoce, 
pentru că putoarea lui o făcea să se înece şi să vomite. 

— Nu mă obliga să te învăţ bunele maniere, aşa cum 
am făcut cu mama ta. Nu e o lecţie prea plăcută... 

— l-aţi mâinile afurisite de pe ea! 

Vorbele mârâite erau sălbatice, înspăimântătoare 
chiar şi pentru ea. Dibble reacţionă instantaneu, 


întorcându-şi capul surprins, cu ochii mari, strânsoarea lui 
slăbind în timp ce se întorcea... 

Matthew îl pocni cu pumnul pe Dibble direct în figură, 
făcând să-i ţâşnească sânge din nas şi pe el să se 
poticnească în spate şi să cadă la podea. Aproape ca o 
umbră, Matthew se aplecă peste bărbatul căzut, îl prinse de 
cămaşă, îl ridică uşor şi îl pocni din nou. Dibble mârâi. Altă 
lovitură, şi el se lăsă moale. 

Gâfâind, Matthew se îndreptă şi o cercetă cu o 
expresie îngrijorată. Cu o grimasă, el îi atinse maxilarul. O 
durea, şi probabil că deja dădea semne că avea să se 
învineţească. 

— Te-a lovit şi în altă parte? 

— Nu. O minciună. Cum să explice durerea pe care i-o 
produsese în suflet? Susţine că e tatăl meu. 

— Am crezut că tatăl tău a murit în război. 

Ea încuviinţă din cap, apoi clătină din cap. 

— Mama mi-a spus că l-a iubit pe tata, dar cum să 
iubeşti aşa ceva? 

— Poate minte. Ai nişte funie să-l leg, înainte să mă 
duc după poliţist? 

— Nu, dar am sfoara de la zmeu. 

— Mă descurc cu ea. O aduci, te rog? 

Ea alergă sus în apartamentul ei, luă o foarfecă şi tăie 
sfoara de la zmeu, apoi se grăbi înapoi la parter, unde o 
aştepta Matthew. Când ajunse, el îl rostogoli pe bărbatul pe 
nume Dibble pe burtă şi întinse mâna după sfoară. 

— Pot să-l leg eu. 

— Să-l legi strâns. 

El îi strânse braţele lui Dibble laolaltă. Ea îngenunche 
şi începu să înfăşoare sfoara de la zmeu în jurul şi pe sub 
încheieturile bărbatului. 

— Zicea că-l cheamă Dibble. 

— Nu l-ai mai văzut niciodată? 

— Nu. 

— Fancy, probabil minte. O parte din jocul pe care îl 
joacă pentru a păcăli pe cineva să-i dea ce vrea să obţină. 

Ea voia cu disperare ca asta să fie adevărat, dar 


bărbatul vorbise aşa încrezător. 

— Ce crezi că se va întâmpla cu el? 

— Poliţiştii îl vor închide. În câteva zile, va fi judecat 
pentru tentativă de jaf şi de agresiune. 

Ea simţi oarecare consolare la cuvintele lui, vrând ca 
Dibble să fie închis măcar şi pentru că era o mizerie de om. 

— Gata, e bine. Taie sfoara şi leagă capetele! 

În timp ce încerca să poziţioneze foarfecă, îşi dădu 
seama că mâinile îi tremurau prea tare. Matthew îşi puse 
mâna peste a ei. 

— E în regulă. 

Luă foarfecă şi tăie el capetele sforii. Apoi trecu la 
picioarele lui Dibble. 

— Nu vreau să se ridice şi să fugă cât sunt plecat. 

— Am o tigaie. Pot să-l pocnesc cu ea în cap dacă se 
trezeşte. 

— Bravo! Aşa te vreau. 

Cu Dibble legat fedeleş, Matthew o mângâie pe obraz. 

— Nu lipsesc mult. Închide uşa, trage zăvorul, în caz 
că are prieteni. Nu deschide până nu te strig eu. 

— Să fii atent! 

El îi aruncă un zâmbet încrezător. 

— Mă întorc, îţi promit! 

Băgă mâna în buzunar şi scoase batista, pe care o 
îndesă în gura lui Dibble. 

— Asta aşa, în caz că se trezeşte. Nu trebuie să-i auzi 
cuvintele oribile. 

Apoi el plecă, iar ea rămase singură cu groaznicul 
bărbat. După ce închise uşa cu zăvorul, Fancy se apropie de 
el, se lăsă pe vine şi îi studie chipul, căutând orice trăsătură 
familiară, căutându-se pe sine în chipul lui. 

Era imposibil să-ţi dai seama cum arăta odinioară 
nasul lui, pentru că părea să fi fost rupt sau lovit de mai 
multe ori. Ea se întrebă dacă era boxer de meserie. Nu-şi 
putea închipui că era un boxer de prea mare succes. Işi 
aminti că avea ochii negri, dar era destul de sigură că ea 
moştenise ochii mamei ei. Păr negru, dar aşa era şi al 
mamei ei. 


Obraji rotunzi. Ai ei erau înalţi şi cu pomeţi ascuţiţi. El 
avea o aluniţă pe maxilar, lângă ureche. Ea nu avea 
aluniţe. El deschise brusc ochii, şi ea căzu în fund de 
surpriză. Incepu să se zbată încercând să scape de legături 
şi să geamă. 

— N-o să reuşeşti să te eliberezi. Ai putea să nu-ţi 
consumi energia. 

Spre surprinderea ei, el se opri şi se uită urât la ea. 
Spuse ceva, dar ea nu reuşi să înţeleagă cuvintele prin 
batista din gură. Se dădu înapoi şi se lipi de peretele din 
spatele ei. 

— Nu mă interesează să-ţi aud minciunile. 

Apoi aşteptă ceea ce i se păru o eternitate până când 
se întoarse Matthew. Când îl auzi strigând de afară, de pe 
partea cealaltă a uşii, fu mai bucuroasă ca oricând. Nu mai 
întâlnise pe nimeni care să le dădea poliţiştilor indicaţii cu 
atâta autoritate. Aceştia erau foarte politicoşi cu el, părând 
dornici să se asigure că îl mulţumesc. În prima seară când îl 
cunoscuse, avusese impresia că era obişnuit să comande. 
Acum, avea o dovadă şi mai bună că el era un bărbat nu 
doar dispus să preia comanda, ci care o şi făcea cu 
uşurinţă. 

Dibble protestă tot timpul cât poliţiştii înlocuiră 
legăturile slabe cu cătuşe din fier şi lanţuri la mâini şi 
picioare. Il scoaseră fără prea multă blândeţe de acolo. 
După ce plecară, Matthew se uită din nou la ea. 

— Tremuri. 

— Mi-e doar frig. 

El închise uşa, o zăvori, se duse la ea şi o luă strâns în 
braţe. 

— E în regulă, draga mea. E în regulă. Eşti în 
siguranţă. Hai să te duc sus în apartament! 

— Am bărbia lui. 

Matthew încremeni preţ de o clipă înainte îşi ducă 
degetul sub bărbia ei şi să-i ridice faţa ca să se poată uita în 
ochii ei. 

— Bărbia ta e mult mai frumoasă şi mai drăgălaşă ca 
a lui. 


— De ce să vină aici şi să spună aşa ceva? De ce să 
susţină că e tatăl meu dacă nu e? 

— Poate e un şarlatan. Ce voia? 

— Bani. Bani ca să nu apară la un bal şi să spună lumii 
că este tatăl meu. 

— Familia ta a devenit cunoscută datorită succesului 
ei şi căsătoriilor cu membri din aristocrație. Din când în 
când, ajunge şi în ziarele de scandal. Cu câţiva ani în urmă, 
era un articol din Times despre hotelul fratelui tău. O 
familie ilegitimă. Bărbatul s-a bazat pe faptul că poate nu 
ştii cine e tatăl tău. 

— Cred că e posibil să fi spus adevărul. 

— Îi vei spune mamei tale despre el, o vei întreba? 

Ea încuviinţă din cap. 

— Voiam să mă duc să o vizitez dimineaţă, să-i 
povestesc despre bal. Trăsura lui Mick va fi pregătită pentru 
mine. 

— Să te însoțesc? 

Bunătatea lui fu cea care o copleşi, lacrimile 
amenințând să i se reverse. 

— Nu, cred că e mai bine dacă o văd singură. 
Apreciez însă oferta. 

— Ce faci? 

— Te duc în braţe până sus. 

— Pot să merg. 

— Ştiu, dar, dacă te ţin, pot încerca să te încălzesc. 

Ea îşi sprijini capul în curbura umărului său, în timp ce 
el începea să se îndrepte spre scară. 

— Eşti mai puternic decât credeam. 

— Nu e nevoie de prea multă putere atunci când porţi 
în braţe un nor. 

— Sunt mai grea decât atât. 

— Nu cu mult. Când ajunseră la apartamentul ei, el o 
duse în dormitor, care era uşor de găsit pentru că era 
singura altă cameră şi o puse uşor pe pat. Cu tandreţe, îi 
dădu jos pantofii. Ai încredere să îţi desfac şnururile? 

Ea aprobă din cap. El veni în spatele ei, şi ea fu cât se 
poate de conştientă de degetele lui care se mişcau de-a 


lungul şirei spinării, neoprindu-se la rochie, ci desfăcând şi 
şireturile corsetului. Când termină, el o îndemnă să se 
întindă şi puse o pătură peste ea. Se întinse alături de ea, o 
luă în braţe şi îi lipi faţa de pieptul lui, începând să o 
mângâie pe spate prin pătură şi prin haine. 

— O să te încălzesc cât ai clipi. 

Dinţii i se opriră din clănţănit în timp ce el îşi descheia 
vesta şi cămaşa. 

— Bagă-ţi mâinile aici! 

— Nu pot să fac asta, degetele mele sunt ca gheaţa. 

— Pot să rezist la un disconfort de moment. Nu pot să 
suport să te văd suferind. 

Îi luă una din mâini şi o lipi de pielea lui netedă şi 
caldă. Auzi cum şuieră brusc şi se încordează. 

— Îmi pare rău. 

Când ea vru să-şi retragă mâna, el o opri. 

— E în regulă. Acum, şi cealaltă. 

Ea făcu întocmai cum i se spuse şi se gândi că nici cel 
mai fierbinte foc nu ar fi dezgheţat-o atât de complet şi nici 
nu ar fi fost aşa primitor. 

— E mai bine? întrebă el încet şi ea abia reuşi să 
încuviinţeze din cap. 

— Bine. 

El începu din nou să o mângâie pe spate, şi ea se 
încălzi, devenind letargică. Se lăsă moale lângă el, dar 
mintea îi alerga ca o iapă fugară, disperată să scape de 
ororile care o năpădiseră. 

— Dacă e tatăl meu, zise ea, bombardată de imagini 
oribile, nu-mi pot imagina că mama l-a iubit, că l-a primit în 
patul ei. E atât de oribil, de scârbos. 

— Poate era altfel în tinereţe. 

— Poţi să te schimbi aşa drastic în douăzeci de ani? El 
a spus că ea avea nevoie de un acoperiş deasupra capului. 
De ce să apeleze la el pentru ajutor? De ce anume avea el 
nevoie de la ea? 

— Draga mea, nu te chinui cu întrebări. E posibil să nu 
fi spus decât minciuni. 

— Dar conţineau o scânteie de adevăr. Degetele ei nu 


mai erau atât de reci, aşa că îşi lăsă mâinile să alunece pe 
talia lui şi îl ţinu strâns. Nu suport gândul la ceea ce 
probabil a trebuit să îndure mama din partea lui. 

— Nu pot să-l acuz pentru ce s-a întâmplat cu atâţia 
ani în urmă, dar voi avea grijă ca magistratul să ştie şi ca 
acţiunile lui din trecut să fie luate în calcul când va fi 
condamnat. 

— Presupun că va trebui să depun mărturie. 

— O voi face eu. Nu e nici măcar nevoie să vii la 
proces. Cuvântul meu va fi de ajuns. 

— Dar pe mine m-a atacat. 

— Eu am văzut ce s-a întâmplat şi pot servi drept 
martor. Te-ai plâns că legea tratează femeia nedrept. La 
tribunal e la fel. Nu sunt de acord cu situaţia, dar mărturia 
unui bărbat va cântări mai greu decât cea a unei femei. 
Crede-mă, draga mea, individul nu te va mai deranja 
niciodată. Mă voi asigura de asta într-un fel sau altul. 

El părea încrezător, şi cu toate astea ea avea 
responsabilitatea de a se asigura că acel individ nu avea să 
o mai deranjeze vreodată. Dar nu era în dispoziţia necesară 
de a se contrazice cu el. Avea să facă ce era nevoie la 
momentul respectiv. 

— De unde ai ştiut că trebuie să vii? 

— După cum ştii, obişnuiesc să mă uit spre fereastra 
ta înainte de a mă culca. Am observat uşa deschisă şi o 
lumină palidă revărsându-se spre grajduri. Ştiam că ai 
închis după ce am plecat. Voiam să mă asigur că nu s-a 
întâmplat nimic. 

— Am fost surprinsă de cât de rapid şi de eficient te-ai 
ocupat de el. 

— Am practicat o vreme boxul, de dragul sportului, cu 
nişte prieteni. Unii sunt mai competitivi decât alţii. 

Ei i-ar fi plăcut să-l vadă boxând, dar, pe de altă parte, 
era încântată şi să-l vadă fie şi doar respirând. 

— M-am încălzit acum, dacă vrei să pleci. 

— Aş prefera să rămân. 

Ea fu cuprinsă de uşurare şi se cuibări mai aproape de 
el. Întotdeauna ştiuse că existau pericole în lume, dar până 


în seara asta niciunul nu o atinsese. 


Capitolul 20 


Spre surprinderea lui Fancy, ea reuşi să doarmă în 
braţele lui Matthew. El rămase până dimineaţă, apoi se 
furişă pe ieşirea din spate. Nimeni nu părea să fie prin 
preajmă, aşa că reputaţia ei era în siguranţă. 

Dar, pe când călătorea cu trăsura, mintea i se umplu 
de imagini cu oribilul bărbat care venise la uşa ei. Dinţii lui 
înnegriţi, ochii lui atât de negri. Ştia că ar fi putut să se 
ducă la Mick pentru a o ajuta şi pentru a o linişti, dar, din 
cine ştie ce motiv, ea nu îl voia decât pe Matthew. Nu doar 
pentru că el nu avea nevoie de vreo explicaţie despre ce se 
întâmplase, ci şi pentru că felul în care o consolase era mult 
mai intim decât ce i-ar fi oferit fratele ei. O, cu siguranţă, 
Mick ar fi ţinut-o în braţe, i-ar fi şoptit vorbe de consolare şi 
ar fi intenţionat să-şi ţină fiecare promisiune, dar ea nu ştia 
dacă ar fi reuşit să îi repună în funcţiune inima rănită. 

Ea ar fi trebuit să fie mai puternică, nu ar fi trebuit să 
permită ca inima să i se sfărâme aşa uşor la auzul unor 
cuvinte care puteau să fie simple minciuni. Dar ceva stricat 
odată reparat devenea mai puternic. 

Cel puţin, aceasta era mantra care i se învârtea în 
minte când cobori din trăsură cu ajutorul valetului. Când 
Fancy păşi înăuntru, o auzi pe mama ei cântând în 
bucătărie. 

— Tocmai am pus ibricul pentru ceai. 

Femeia pe care ea o iubea aşa mult intră în camera 
de zi şi se opri brusc, clătinându-se. 

— Draga mea fată, ce s-a întâmplat? 

Fancy simţi lacrimile formându-i-se în ochi şi nu reuşi 
să le oprească atunci când braţele mamei o învăluiră. 

— Mama, te rog spune-mi că nu e adevărat! Te rog! 

Mama ei rămase nemişcată, atât de neclintită, încât 


Fancy nu reuşi să-şi dea seama dacă mai respira. Sau poate 
nu putea, pentru că fiica ei o ţinea strâns. 

— Despre ce vorbeşti, iubirea mea? 

Tremurul uşor din vocea mamei ei, ezitarea ei, de 
parcă ar fi ştiut răspunsul şi nu ar fi vrut să pună 
întrebarea, îi făcură inima lui Fancy să i se strângă aşa tare, 
încât avu impresia că avea să-i cedeze. g 

— A venit un bărbat să mă vadă aseară. II cheamă 
Dibble. 

Mama ei tresări, de parcă ar fi primit un pumn de la 
un uriaş. Se dădu înapoi şi îi studie chipul. 

— Ce ţi-a făcut? 

— Nimic. 

Nu voia ca mama ei să se îngrijoreze, aşa că nu-i 
povesti despre momentele în care o îngrozise şi în care ea 
se temuse că el avea să-i facă rău, până când intervenise 
Matthew. 

— Voia bani, susţinea că e tatăl meu. Judecând după 
reacţia mamei ei, ea se temea că găsise răspunsul pe care 
îl căuta, dar tot puse întrebarea. Nu minţea, nu-i aşa? 

Cu ochii umezi, mama ei îi cuprinse faţa cu o mână. 

— Îmi pare tare rău, iubito. 

— L-ai iubit? 

Ea ştia prea bine că uneori inima nu putea fi stăpânită 
şi o apuca pe calea pe care voia. 

— A, nu, iubito. Cum crezi că aş putea iubi o creatură 
atât de scârboasă? Dar, din momentul în care mi-am dat 
seama că eram însărcinată, te-am vrut pe tine. 

Fancy scutură din cap. 

— Dar nu înţeleg de ce l-ai lăsat vreodată să te 
atingă. 

Mama ei făcu un pas în spate. Ochii i se umeziseră şi 
mai tare înainte să se îndrepte spre fotoliul ei şi să se aşeze 
aşa brusc, de parcă i-ar fi căzut un bolovan în poală. 

— Stai jos, iubito! 

Fancy nu voia să facă asta. Corpul ei părea aşa 
încordat, că voia să fugă în orice cupă şi simţea nevoia să 
fie într-o poziţie din care să poată să o facă pe cât de iute 


posibil. Dar nu putea să refuze cererea simplă a mamei ei, 
aşa că se aşeză pe marginea fotoliului din faţa ei, nefiind în 
stare să se relaxeze, fiecare muşchi rămânând încordat, 
aşteptând lovitura. 

— Vezi tu, el era proprietarul. Chiar dacă oamenii mă 
plăteau ca să le cresc copiii, nu era destul cât să ajungă 
mai mulţi ani. Plus că nu puteam să-i las pe micuţii singuri, 
aşa că opţiunile mele de a câştiga bani prin muncă erau 
limitate. Nu ştiam să citesc bine, şi asta mă dezavantaja. 
De asta sunt şi aşa mândră că predai lecţii de citit. 

Ea ştia că mama ei nu se descurca prea bine cu 
cititul, nu îşi amintea să o fi văzut citind sau să îi fi citit ei 
ceva. 

— Aşa că făceam cutii de chibrituri şi eram plătită la 
bucată. Fraţii şi sora ta au început şi ei să lucreze când au 
mai crescut. Dar banii erau adesea puţini, şi, când nu 
aveam destui bani de chirie, ei bine, el avea alte metode de 
plată pe care le solicita. 

Fancy simţi că i se face rău şi închise ochii. 

— Ţi-a făcut rău. 

— Nu a ridicat niciodată mâna asupra mea. Pentru că 
nu-l iubeam, nu era foarte plăcut să-l las să mă atingă, dar 
nu puteam să permit ca ai mei copii să ajungă în stradă, 
nu-i aşa? Nu plânge, draga mea! 

Copiii ei. Copii care odinioară fuseseră ai altcuiva, ai 
unor oameni care i-i aduseseră ei ca să îi îngrijească. Şi ea 
îi crescuse ca pe copiii ei. 

Deschise ochii şi-şi şterse lacrimile de pe obraji. 

— A fost oribil ce a făcut. Trebuie pedepsit. 

— Fraţii tăi au avut grijă de asta. Sarcina mea nu 
putea fi ţinută secretă prea mult timp, aşa că le-am spus 
adevărul. Aveau 14 ani, erau băieţi mari şi puternici. L-au 
cotonogit. De atunci, nu m-a mai deranjat. Nici măcar nu a 
mai cerut banii de chirie de atunci. Sigur, Mick a cumpărat 
la un moment dat toate proprietăţile de pe aici. 

— Gillie ştia despre t... despre Dibble? 

Nici măcar nu putea să îi atribuie cuvântul tată. Mama 
ei aprobă din cap. 


— De ce nu mi-ai spus adevărul? 

— Pentru că nu am vrut să te ruşinezi de originile tale. 
Nu am vrut să te îndoieşti de faptul că ai fost o completare 
bine-venită în viaţa mea. Te-am iubit din clipa în care am 
ştiut că vei veni pe lume. 

Ea îşi îngropă faţa în mâini şi suspină pentru tot ce 
fusese nevoită mama ei să îndure, pentru că fusese nevoită 
să îl lase pe acel vierme să o atingă. Şi plânse şi pentru ea, 
pentru că o parte din acel om era în ea. Nu era un erou de 
război, nu fusese marea iubire. 

Mama ei o luă în braţe. 

— Îmi pare tare rău, draga mea. După ce băieţii au 
avut grijă de el, am crezut că se va ţine deoparte pentru 
totdeauna. Nu exista niciun motiv să afli despre ruşinea 
mea. 

Fancy îşi ridică deodată capul. 

— Ruşinea ta? 

— Pentru că m-am culcat cu un bărbat cu care nu 
eram căsătorită. 

— A, mamă, ruşinea e a lui, nu a ta. 

Dar, chiar când rosti cuvintele, îşi dădu seama că şi 
ea simţea ruşine. Nu fusese uşor să fie copil din flori, dar 
măcar crezuse că era rodul a ceva frumos. Să ştie că se 
născuse din urâţenie o făcea să îşi dorească să plângă din 
tot sufletul. 

— Putem să discutăm mai târziu. După ce vor afla 
fraţii tăi despre vizita lui... 

— Nu vreau să le spun. 

Ea încă se chinuia să accepte faptul că fraţii ei 
ştiuseră un secret aşa oribil despre ea şi-l ţinuseră pentru 
ei. Ca să o protejeze, dar din ce clipă protecţia devenea o 
exagerare? 

— A luat bani de la tine. 

— Nu, nu a făcut-o. Un domn care locuieşte în zonă s- 
a întâmplat să fie pe acolo, l-a oprit şi a chemat poliţia. 

— Slavă Domnului pentru asta! Dar ei tot trebuie să 
ştie. 

— Nu sunt pregătită ca ei să ştie că am aflat adevărul 


despre... cel care m-a procreat. 

Fraţii ei nu se referiseră niciodată la bărbaţii 
răspunzători pentru existenţa lor ca la taţii lor, ci ca la cei 
care îi procreaseră. 

începea să înţeleagă de ce făceau asta. Nu voia să 
accepte nici ea o legătură mai strânsă cu Dibble - dar 
aceasta exista chiar şi aşa. 

Mama ei era îngenuncheată pe covor, cu mâinile 
împreunate pe genunchii lui Fancy. 

— Îmi pare aşa rău, iubito. 

— Nu trebuie să te scuzi, mamă. Ai făcut ce ai făcut 
ca să îi ţii pe ceilalţi în siguranţă. Înţeleg asta. 

Mama o mângâie pe Fancy pe obraz. 

— Tu eşti în continuare fetiţa mea prețioasă. 

Dar acum, ea se simţea murdărită de aflarea 
adevărului. 


Din clipa în care o părăsise pe Fancy, Matthew voise 
să se întoarcă la ea, dar bănuia că ea avea nevoie de un pic 
de timp singură, cu gândurile şi grijile ei. Aşa că aşteptă 
până spre sfârşitul dimineţii. 

Când intră în prăvălie, Marianne îl salută, dar 
zâmbetul ei era mai puţin luminos. 

— Bună ziua, domnule Sommersby. 

— Domnişoară Marianne. Domnişoara Trewlove e aici? 

— Face ordine în salonul de lectură. 

— Atunci, o să urc. Trebuie să discut ceva cu ea. 

— Desigur, domnule. 

El urcă scările şi intră în salonul de lectură. Ea şedea 
pe jos, lângă şemineu, cu mai multe cărţi stivuite în jurul ei, 
şi ştergea raftul acum golit de cărţi cu o cârpă. El se duse 
spre ea şi se lăsă pe vine. 

— Fancy... 

— Chestia la care nu se gândeşte nimeni e că sunt 
aşa multe rafturi şi aşa multe cărţi care trebuie constant 
şterse de praf. După ce ai terminat cu toate, e timpul să o 


iei de la capăt. 

Ea luă o carte, o şterse cu grijă pe copertă şi puse la 
loc pe raft. Îl durea inima pentru ea. 

— Ai vorbit cu mama ta. Presupun că a confirmat 
adevărul celor rostite de el. 

Fără să se uite la el, ea aprobă din cap şi îşi trecu 
cârpa peste o altă carte. 

— El era proprietarul, şi ea nu avea destui bani de 
chirie. 

El închise ochii. 

— Doamne! 

Deschise ochii şi îi puse mâna pe umăr. Ea se trase de 
lângă el. 

— Am făcut baie când m-am întors acasă, dar tot mă 
simt murdară. 

— Poate că e doar praful de la cărţi. 

Ea se uită la el atunci, şi tristeţea din ochii ei l-ar fi 
îngenuncheat dacă ar mai fi fost în picioare. 

— O, Matthew, murdăria e mult mai profundă de atât. 

— Tu nu eşti acel bărbat. El nu e parte din tine. 

— Te-ai uitat vreodată la părinţii tăi şi ţi-ai spus că ei 
nu sunt parte din tine? 

În lumea lui, originile erau atât de al naibii de 
importante. Sigur că nu făcuse niciodată asta. Crescuse 
conştient de faptul că ei erau parte din el, din ce îl făcea 
special, ce îl făcea ce era şi nu cine era. 

— Da, ai dreptate. 

— În mod normal, m-aş bucura că am dreptate. 

— Dar, Fancy, oamenii care sunt răspunzători de 
existenţa ta nu determină neapărat tipul de persoană care 
devii. Tatăl meu a fost un om aspru. Nu l-am auzit niciodată 
râzând. Oamenii aflaţi în subordinea lui erau îngroziţi de el. 
Ştiau că putea să le distrugă viaţa cu un cuvânt. Am 
moştenit ochii de la el, părul. Dar nu mi-a dat şi sufletul. 
Lucrez cu aceiaşi oameni cu care o făcea el, dar le ascult 
ideile şi discut despre cum pot fi îmbunătăţite lucrurile. El 
era dictatorial, nimeni nu ştia mai multe ca el. Pentru el, nu 
conta decât părerea lui. Eu admit că nu ştiu totul, că merită 


să ascult sugestiile altora. Cu alte cuvinte, sunt mult mai 
responsabil ca el. Işi duse degetele la piept. Acesta sunt eu. 
Sunt diferit de el. Tu eşti diferită de tatăl tău. Tu eşti Fancy 
Trewlove, şi există aspecte la tine care nu au nicio legătură 
cu el. 

— Mă îndoiesc că vreunul dintre membrii aristocrației 
ar fi de acord. Le pasă atât de al naibii de mult de origini, 
de sânge, de moştenire. Aveam dezavantajul de a fi 
născută din flori, dar eram mândră de mama şi de bărbatul 
despre care îmi spusese că ar fi tatăl meu. Mă simţeam 
demnă pentru că eu chiar credeam în ce îmi împărtăşise. 
Intotdeauna am crezut că tatăl meu a fost un erou, dar 
acum se dovedeşte că e un ticălos. 

El ura faptul că era aşa cuprinsă de îndoieli. 

— Dar tu eşti eroina, cea care face atât de mult bine 
altora. 

— Chiar dacă apreciez sentimentul, ştiind adevărul 
despre cel care m-a procreat, cum aş putea fi în orice fel o 
soţie potrivită pentru un lord? 

— Dacă au ceva de obiectat în privinţa 
circumstanțelor naşterii tale - asupra cărora nu puteai avea 
controlul -, pot să se ducă la dracu'. 

Cuvintele lui o făcură să zâmbească uşor, dar asta fu 
de ajuns ca să-l înveselească. Voia să îi spună că el era 
conte şi că originile ei îl făceau să o admire şi mai mult. Dar 
acum nu era momentul ca ea să afle că nici el nu fusese 
complet onest cu ea când se cunoscuseră. Să nu-i spună că 
era Rosemont, cel din afurisita scrisoare, nu păruse o idee 
aşa rea la început. Acum, însă, când ajunsese să o 
cunoască, îi era greu să găsească momentul potrivit pentru 
a-i spune adevărul. Ea s-ar uita diferit la el, aşa cum şi el o 
privea cu alţi ochi şi înţelegea cât era de remarcabilă şi că 
nu era deloc precum viermele care o procrease. 

— Sincer, Fancy, nu trebuie să spui nimănui vreodată 
ceva. 

— Dar asta nu ar fi cinstit, nu-i aşa? Ar însemna 
înşelăciune. Şi dacă nu e condamnat... 

— Va fi. Am vorbit dimineaţă cu procurorul care se va 


ocupa de caz. Cu ajutorul mărturiei mele - dimpreună cu 
greutatea şi puterea rangului său -, el nu se îndoieşte că va 
fi condamnat. 

Ea îl studie preţ de o clipă. 

— Chiar dacă e o uşurare, cred că tot vreau să fiu 
martoră. Nu vreau ca Dibble să creadă că mă tem de el, 
vreau să-l înfrunt, să simt satisfacția de a-l pedepsi pentru 
faptele sale. 

— Deşi te admir pentru asta, de ce să treci prin aşa 
ceva dacă nu e nevoie? 

— Urăsc ce i-a făcut mamei mele. A profitat de ea, şi 
poziţia lui i-a oferit puterea de a face asta. Aş vrea să-l văd 
castrat. 

El nu se aştepta ca ea să fie aşa răzbunătoare, dar nu 
o putea învinui pentru asta. 

— Mă îndoiesc că vor merge aşa departe, dar va fi 
pedepsit. Viaţa în închisoare nu e uşoară. 

— Ştiu. Fratele meu Finn a stat în închisoare. Nu a 
vorbit niciodată despre asta, dar l-a schimbat, l-a făcut mai 
mohorât. Ea luă o altă carte, o şterse de praf şi o puse pe 
raft. Tu mă priveşti altfel, acum că ştii adevărul despre 
originile mele? 

— Da. Când ea îşi ridică brusc privirea ca să se uite la 
el, el îi cuprinse obrazul, recunoscător că de data asta ea 
nu se feri de atingerea lui. Ştiu că eşti mult mai puternică 
decât orice femeie pe care am întâlnit-o vreodată. Noaptea 
trecută ai fost agresată şi fizic, şi emoţional, dar nu te-ai 
ascuns din faţa adevărului. Eşti cu adevărat remarcabilă, şi 
orice lord ar fi norocos să te aibă drept soţie. 

Orice lord, inclusiv el. 


Capitolul 21 


Mai târziu în acea după-amiază, după ce Marianne 
plecase, Fancy stătea la tejghea şi îşi cerceta 
corespondenţa, când observă un plic de culoare crem. 


Numele ei era trecut cu un scris elegant. Degetele îi 
tremurară uşor când întoarse scrisoarea, rupse sigiliul şi o 
despături. Cuvintele zburară spre ea, un amestec din care 
abia dacă înţelegea ceva. 

Bal. 

Reşedinţa Fairhaven. 

Plăcerea companiei dumneavoastră. 

Ea se holbă la dată. La sfârşitul lunii. Seara. Sigur că 
seara. Marchizul şi marchiza de Fairhaven îi solicitau 
prezenţa. 

Abia dacă îi venea să creadă. Nu era înrudită în niciun 
fel cu ei. Dar iată că îi solicitau p/ăcerea companiei. |şi 
aminti de o vreme când ar fi fost extrem de bucuroasă. 
Acum, nu putea decât să se gândească la faptul că nu avea 
ce căuta acolo, că nu era demnă de o invitaţie atât de 
elaborat creată. O puse la loc în teanc, duse teancul în 
birou şi îl îndesă într-un sertar, de parcă ar fi vrut să uite de 
existenţa lui. 

Se întoarse la tejghea şi se uită la ceas cum treceau 
minutele până avea să încuie uşile, decisă să ţină librăria 
deschisă pe toată durata programului, deşi i se părea o 
corvoadă. Il ura pe Dibble pentru că îi luase bucuria de a 
lucra, dar se simţea recunoscătoare că nu trecuse de 
depozit, aşa că nu avea amintiri cu el invadându-i această 
parte a prăvăliei. 

În ciuda vizitei de mai devreme a lui Matthew şi a 
cuvintelor lui încurajatoare, ea nu reuşea să scape de 
tristeţea care o cuprinsese în timp ce se lupta să se 
descurce cu senzaţia bruscă de vulnerabilitate. Vulnerabilă 
şi dezechilibrată. Nu era aşa cum crezuse mereu că era: 
rodul unei mari iubiri. Ea devorase poveştile romantice, 
pentru că reprezentau lumea care se unise ca să o creeze 
pe ea. Chiar dacă ştia că mama ei o iubea, nu putea trece 
peste faptul că ea apăruse ca rezultat al urâţeniei din lume, 
şi asta o făcea să se simtă urâtă. La suprafaţă, în 
profunzime, peste tot. 

Pieptul o durea, sufletul îi era lovit. Nu merita toate 
visurile pe care familia ei le sperase pentru ea. 


Se simţea ca o impostoare. Trecutul ei era o 
minciună, şi, chiar dacă înţelegea de ce familia ei o apărase 
de adevăr, ba chiar îi iubea pe toţi pentru asta, se simţea 
dezrădăcinată. 

De îndată ce ceasul bătu de şase, ea se îndreptă spre 
uşă. Aproape ajunsese, când uşa se deschise brusc, şi 
Matthew intră, cărând două coşuri de răchită, unul cu 
capac, celălalt plin de un amestec de flori. 

— Închizi pe ziua de azi? întrebă el. 

— Doar dacă nu ai nevoie de o carte. 

— Nu în seara asta. M-am gândit că ai vrea să mite 
alături la cină. 

— Nu prea am chef de tavernă în seara asta. 

— M-am gândit eu că nu, zise el şi săltă coşul cu 
capac. Aşa că am adus taverna la tine. 

Ea simţi o înţepătură în inimă de bunătatea lui. 

— O, Matthew, nu cred că aş fi o companie prea bună. 

— Nu mă aştept să fii, dar bănuiesc că nu ai mâncat 
astăzi şi ai nevoie să mănânci. 

Abia atunci îşi dădu şi ea seama că el avea dreptate. 
Nu avea poftă de mâncare, dar nici nu voia să i se facă rău 
de la lipsa hranei. 

— E destul în coş pentru amândoi. 

— Da. 

— Ai vrea să vii la etaj, atunci? 

— Credeam că n-o să mă mai inviţi. 

— Va trebui să fii cuminte. 

Zâmbetul lui ascundea ceva poznaş. 

— Doar dacă vrei tu să fiu. 

Ea nu se putu abtine. Râse şi se simţi tare bine, mai 
ales că se gândise că nu avea să mai găsească niciodată 
resursele pentru a zâmbi din nou. Se întinse pe după el şi 
apucă apoi coşul cu flori. 

— ll iau eu pe ăsta. 

— Aşa şi trebuie. Sunt ale tale. 

— N-am mai văzut aşa multe laolaltă şi atât de multe 
soiuri. Felurite culori o întâmpinară când se uită în jos. 
Trebuie să fi făcut tare fericită o vânzătoare de flori. 


Matthew îl pusese, de fapt, pe grădinarul său să le 
taie din grădina reşedinţei sale din Londra. Voia cel puţin 
câte una din fiecare soi şi fiecare culoare. Când plecase mai 
devreme, avusese impresia că ea încă se lupta cu 
informaţiile despre originile ei şi nu avea de gând să o lase 
să se adâncească în îndoieli cu privire la propria persoană. 

O urmă spre apartamentul ei. Noaptea trecută nu 
fusese foarte atent după ce îi localizase dormitorul, dar 
acum era surprins să descopere cât de simplu era 
salonaşul. Deşi nu era tocmai un salonaş. Era o încăpere 
relativ largă, care includea o mică bucătărie, unde ea puse 
coşul, pe masa pătrată. | se alătură acolo şi puse coşul lui 
lângă al ei. Nu îi adusese chiar taverna, ci o pe rugase 
bucătăreasa de la reşedinţa lui să prepare ceva. Draga 
femeie care se afla în casa lui de ani întregi fusese 
încântată de ocazia de a prepara mâncăruri care să fie 
savurate nu doar de servitori. Spera ca Fancy să nu creadă 
că mâncarea era mai sofisticată decât ce se servea, de 
regulă, de partea cealaltă a străzii. 

— Nu am 0 vază, zise ea. Sper să nu te simţi ofensat 
că voi folosi un urcior. 

— Ar fi nevoie de mult mai mult ca să mă simt 
ofensat. 

Ea aduse un urcior galben şi începu să aranjeze florile 
în el. 

— Poţi să te uiţi în jur şi să te simţi ca acasă. Nu 
durează prea mult aici. 

El se îndepărtă şi observă că restul încăperii era 
dedicat confortului. O canapea de un albastru-închis şi o 
masă joasă, dreptunghiulară, stăteau în dreptul şemineului. 
De fiecare parte a lor şi mai aproape de foc se aflau două 
fotolii de catifea, albastru-deschis cu fire galbene răsucite. 
Ei îi plăcea galbenul, se părea. 

Pe şemineu se afla un portret a patru bărbaţi şi o 
femeie, toţi înalţi - toţi tineri, nu mai în vârstă de 20 de ani, 
putea paria -, stând în faţa unei taverne. Sirena şi 
Unicornul, conform firmei atârnate deasupra uşii. O femeie 
mai în vârstă, mică de statură, stătea între ei. Lipită de ea 


şi aproape îngropată în fustele ei era o zână mică, nu mai 
mare de şase sau şapte ani. 

— Familia mea, zise ea încet, venind să stea lângă el. 
În ziua în care Gillie a deschis taverna. 

— Aşa m-am gândit şi eu. 

O altă fotografie, şi ea înrămată, se afla alături. 
judecând după rochia pe care o purta Lady Aslyn şi după 
biserica din spatele grupului adunat acolo, bănuia că fusese 
făcută în ziua în care ea şocase societatea londoneză şi se 
căsătorise cu un bărbat fără origini nobile. Fancy era încă 
adolescentă, dar graţia şi feminitatea răzbăteau totuşi. 

— Mâncăm, până nu se răceşte? întrebă ea. 

El dusese mâncarea la tavernă şi o rugase pe Hannah 
să o încălzească, aşa că tehnic nu minţise când îi spusese 
că venise de la tavernă. La masă, el deschise şi sticla de vin 
pe care o adusese, turnă pentru fiecare câte un pahar şi se 
aşeză cu ea în stânga lui. li plăcea să o aibă acolo. Nu fu 
surprins să constate că farfuriile ei aveau model galben cu 
albastru. 

— Îţi plac galbenul şi albastrul. 

Zâmbetul ei era forţat, părea că nu avea ce căuta pe 
chipul ei. 

— Îmi aminteşte de soare şi de cer - şi de cele mai 
frumoase zile. 

El se gândi că ea însăşi era o fiinţă însorită şi că 
însenina cele mai sumbre dispoziţii - până seara trecută. 
Acum, ea era cea care avea nevoie să fie ajutată să se 
însenineze. 

Puiul bucătăresei lui cu sos acrişor de portocale era 
una dintre specialităţile ei şi totodată printre mâncărurile 
lui favorite, şi, cu toate astea, Fancy mânca cu entuziasmul 
cuiva obligat să roadă o talpă veche de pantof. Nici măcar 
vinul, unul excelent şi vechi din pivnițele lui, nu părea să o 
atragă. 

— Am moştenit mine de cărbune în Yorkshire. 

Era un lucru plicticos de admis, dar el nu era obişnuit 
cu tăcerea dintre ei şi voia să o facă să zâmbească. 

Cuvintele lui părură să îi stârnească un pic interesul, 


cel puţin suficient cât să se întindă după vin. 

— Acolo unde ai crescut. 

El aprobă din cap. 

— Nu ar trebui să fii acolo, ca să le administrezi? 

— Am un administrator excelent care se ocupă de tot. 
Îmi trimite rapoarte. Mă duc din când în când în vizită. 

De cele mai multe ori, când se retrăgea la ţară, la 
terminarea sezonului din Londra. 

— Ai lucrat vreodată în mine? 

— De câteva ori. E o muncă obositoare, dar m-a făcut 
să-i apreciez mai bine pe cei care trebuie să o facă. 

— Foloseşti copii pentru munca în mină? 

— În ciuda numeroaselor defecte ale tatălui meu, una 
dintre calităţile cu care îşi mai spăla din păcate era că nu 
credea în folosirea copiilor la astfel de munci. Cu excepţia 
mea. Nu îi plăcea ideea ca eu să am o copilărie. Era de 
părere că trebuia să-mi asum responsabilităţi - cât mai 
devreme posibil. 

— Familia mea m-ar fi păstrat copil pentru totdeauna 
dacă ar fi putut. 

— A căutat doar să te protejeze. 

— Pentru că ştiau cu toţii adevărul despre tatăl meu. 
Nu pot să încetez să mă gândesc la el. 

Ea luă o înghiţitură lungă de vin, aproape golind 
paharul. El îl umplu rapid la loc. 

Ea îşi lăsă degetele să alunece în sus şi în jos pe 
piciorul paharului, şi el nu-şi putu reţine gândul că i-ar 
plăcea tare mult să îi mângâie bărbia. Doar că nu era aici 
pentru ce îşi dorea el. Era aici pentru ea. 

— Nu merită să te gândeşti la el. 

— Ştiu, şi cu toate astea nu mai ştiu cine sunt. 

El ura faptul că ticălosul acela o făcuse să se 
îndoiască într-atât de persoana ei. 

— Eşti Fancy Trewlove de la Fancy Book Emporium. 
Fancy Trewlove care cucereşte societatea londoneză ca o 
furtună. 

Ea râse uşor. 

— Mai degrabă, ca o adiere. 


— În viaţa unui sezon, două baluri nu reprezintă 
nimic. Până la final, îi vei fi cucerit pe toţi. 

Ea se uită la el, îşi feri privirea şi sorbi din vin. 

— Astăzi am primit o invitaţie la balul Fairhaven. 

Aşadar Sylvie, draga de ea, o invitase totuşi, la 
rugămintea lui, în ciuda protestelor iniţiale. Va trebui să îi 
trimită un cadou. Deşi Fancy nu părea la fel de mulţumită 
cum se aşteptase el să fie. 

— l-am cunoscut pe marchizul şi pe marchiza de 
Fairhaven la balul lui Gillie, continuă ea. Niciuna dintre 
rudele mele nu e înrudită cu ei. E primul semn că aş putea 
fi acceptată. 

— Şi asta e bine, nu-i aşa? 

— În mod normal, da. Dar m-am tot gândit la balul 
Collinsworth, următorul pentru care am primit invitaţie. Mă 
gândesc să nu mă duc, să îmi închei sezonul. 

Lui nu-i plăcea ideea ca ea să flirteze cu alţi bărbaţi, 
dar îi plăcea şi mai puţin ca ea să renunţe la ceva pentru 
care muncise atât de mult. 

— Intenţionezi să-l laşi să câştige? 

— Nu. Doar că... într-un an sau doi, mă voi întoarce. 
Poate. M-am tot gândit la ce mi-ai spus tu mai devreme. Aş 
putea să ţin asta secret, dar mă tem că m-ar roade şi că aş 
trăi cu teama că se va afla. Nu ar fi mai bine să admit 
adevărul? Mai ales dacă e să mai am orice fel de speranţă 
pentru partida pe care mi-o doresc. 

— Ce fel de partidă îţi doreşti? 

— Una bazată pe respect, dragoste, admiraţie. 
Onestitate. Fără secrete. 

— Dar oamenii foarte rar îşi împărtăşesc totul. 

— Dar ăsta nu e un lucru mărunt, Matthew. E adevărul 
urât despre cum am apărut pe lume. Ea îşi frecă mâinile de 
braţe în sus şi în jos. Ţi-am spus mai devreme că mă simt 
murdară, pătată. Am mai făcut o baie în după-amiaza asta 
şi nici de data asta nu am reuşit să scap de mizerie. M-a 
cotropit. 

Pe genele ei lungi se adunară lacrimi, şi el se simţi de 
parcă o furtună îl zguduia. 


— Mă simt ruşinată. Ruşinată că el e parte din mine. 
Ruşinată că nu am puterea să-l alung. Că mă bântuie în 
continuare. Cum pot să împovărez un soţ - o familie - cu 
toate astea? 

El crezuse că o cunoştea, că o înţelegea, dar acum îşi 
dădu seama că devotamentul ei pentru cei la care ţinea era 
mult mai mare decât experimentase el vreodată. Ea nu 
putea să scape de ce aflase despre tatăl ei din pricină că 
descoperise ce preţ trebuise să plătească mama ei şi din 
pricina grijii pentru cei care încă nici măcar nu făceau parte 
din viaţa ei. Îl făcea să se simtă umil cu altruismul ei, cu 
abilitatea ei de a-i pune pe ceilalţi înaintea ei. 

Ea se străduia să se obişnuiască cu ceea ce aflase 
despre ea însăşi şi avea impresia că era diferită pentru că 
nu era rezultatul unui basm, ci al unui coşmar. Cu toate 
astea, nu vedea că inima şi sufletul ei rămăseseră 
neschimbate. Pentru că viermele nu o atinsese doar pe ea, 
ci şi lumea ei şi, făcând asta, o murdărise cu jegul lui, şi 
acesta pătrunsese atât de adânc, încât ea nu-l putea 
înlătura. Dar el ştia cum să o scape de el. 

Îşi împinse scaunul în spate şi se ridică. 

— Unde ai cada? 

Ea clipi spre el, uşor şocată. 

— Am o sală de baie. De ce? 

— Am de gând să îţi fac baie, iar, când voi termina, 
vei fi aşa curată, că pielea ta va scârţâi. 


* 


Fancy nu ştia dacă să fie îngrozită, prevăzătoare sau 
intrigată când Matthew îşi puse jacheta pe spatele 
scaunului, îşi dădu lavaliera jos, descheie trei nasturi, îşi 
sumeţi mânecile, se instală ca acasă în bucătăria ei şi 
începu să încălzească apă. Ea decise că era intrigată şi uşor 
precaută. 

— Nu vorbeşti serios. 

El se sprijini de blat, îşi încrucişă braţele pe piept şi ea 
se strădui să nu observe cum acţiunea îi făcu braţele să 


pară sculptate în stâncă. 

— Când am ieşit din mină, eram acoperit de mizerie, 
fiecare colţişor era plin de murdărie. Era singurul lucru pe 
care îl uram la munca în subteran. Dar am devenit foarte 
priceput la a mă îmbăia cât se poate de bine, iar, când 
terminam, apa era tulbure. 

— Dar eu nu sunt cu adevărat acoperită de mizerie. 

— Nu, dar simţi ca şi cum ai fi. Mi-ai mărturisit că 
eforturile tale nu au dat rezultate. Aşa că ce rău e dacă mă 
laşi pe mine să încerc? 

— Prin haine? 

El îşi descrucişă acele braţe frumoase şi se apropie 
încetişor, de parcă ea era o iapă sperioasă care ar putea să 
o ia la goană în orice clipă la un sunet neaşteptat sau o 
mişcare bruscă. El se opri chiar înainte ca pieptul lui să îi 
atingă sânii, şi afurisitele ei de sfârcuri se întăriră pe loc şi 
se îndreptară spre el. El îi susţinu privirea cu onestitate. 

— Gura mea te-a explorat cât se poate de intim. 
Trebuie să ştii că nu voi lua ce nu eşti dispusă să oferi. 

Dar fără haine cum putea să se abţină să nu îi ofere 
tot? Ea avea încredere în el mai mult decât în ea însăşi. 
Pericolul era aproape, dar, dacă el o putea scăpa de acea 
senzaţie îngrozitoare de a fi mânjită, ea se gândi că ar 
putea avea şansa de a deveni din nou ea însăşi. De când cu 
sosirea lui Dibble, se simţea pierdută, ca o frunză-n vânt. 
Voia mai mult ca orice să se întoarcă pe drumul ei sigur. 

Aprobă din cap. Cu un zâmbet plin de înţelegere şi de 
blândeţe, el se aplecă şi îi depuse un sărut tandru pe buze. 

— Ştiind ceea ce ştii despre trecutul meu, cum suporţi 
să mă atingi? şopti ea. 

— Pentru că nu-l văd pe el. Te văd doar pe tine. lar, 
când voi termina, la fel vei face şi tu. 

El se întoarse de la ea, şi ea avu nevoie de toată 
stăpânirea să nu-l apuce şi să-l tragă înapoi şi să se 
cuibărească în braţele sale. 

Nu până nu se simţea curată, deşi deja se simţea mai 
puţin murdară. Doar datorită felului în care se uita el la ea, 
de parcă ea era aşa cum crezuse mereu că era: demnă de 


a fi iubită. 

— O să încep să umplu cada. 

Ea nu aşteptă ca el să răspundă, ci se duse la ea în 
dormitor şi continuă spre sala de baie. Deschise robinetul şi 
se uită cum apa venea prin cep. Era o îmbunătăţire faţă de 
felul în care se spălaseră la mama ei, trăgând cada din 
şopron şi umplând-o cu găleți de apă de la chiuveta din 
bucătărie. Mick se documentase despre cum să introducă 
instalaţii cu apă caldă în clădirile lui, dar nu reuşise să le 
facă utilizabile, deocamdată. Ea era aproape sigură că 
urma să vină o vreme când totul avea să fie mult mai 
confortabil. 

Auzind paşii grei, se dădu la o parte, lipindu-se de 
perete, şi îl privi pe Matthew cum intră cu o oală uriaşă în 
braţe şi toarnă apa aburindă în cada pe care o pregătise ea. 
El mai făcu câteva drumuri în vreme ce ea se agita 
nervoasă, cum nu-i stătea în fire, prin dormitor. 

— E gata, anunţă el în cele din urmă. 

Ea îşi împleti degetele. 

— Cred că ai făcut apa mai fierbinte decât o făceam 
eu. Aş putea să mă spăl şi singură. 

— Ai făcut-o deja de două ori azi, şi nu te-a ajutat. El 
ridică o mână şi îşi flexă degetele. Eu am magie aici. 

— Până mă dezmeticesc, o să dai spectacole de 
stradă, intrând în competiţie cu Regele Focului. 

El râse, un râset profund şi bogat, apoi deveni serios. 

— Nu îmi împart talentele chiar cu oricine. Doar cu 
cele mai speciale doamne. 

Ea simţi că i se încălzeşte inima. O făcea să se simtă 
de parcă nu ţinea la nimeni la fel de mult ca la ea. El puse 
deoparte oala. 

— O să te dezleg. 

Stând la piciorul patului, ea se întoarse şi apucă unul 
dintre stâlpii foarte elaborat sculptați. 

Mâinile lui erau încete şi sigure în timp ce îi desfăcea 
şnururile, în vreme ce ale ei începură să se umezească, ea 
tremurând de anticiparea atingerii lui care trecea peste mai 
mult decât o țesătură. 


— Ar trebui poate să-ţi dai vesta şi cămaşa jos, ca să 
nu se ude. 

Nu-i plăcu cât de gâfâit vorbise, dar, când el îşi apăsă 
gura pe spinarea ei, la baza gâtului, ea rămase complet 
fără aer, de parcă plămânii ei se goliseră complet. 

— Ce femeie înţeleaptă eşti! Poţi să te descurci cu 
restul hainelor sau vrei să mă ocup eu. 

— Mă descurc. 

Ea se întristă când îl simţi îndepărtându-se. 

— Îţi acord câteva minute, apoi vin lângă tine la cadă. 

Ea aprobă din cap şi îi ascultă paşii care se 
îndepărtau. Apoi se duse în încăperea faianţată, îşi dădu 
repede jos hainele, pe care le puse într-un colţ, şi se afundă 
în apa incredibil de caldă, mai caldă decât avea ea răbdare 
de obicei să o facă. Să care apă caldă nu fusese niciodată 
sarcina ei favorită şi de obicei o făcea doar atât cât să facă 
apa confortabilă. Va trebui să regândească valoarea acestui 
efort, pentru că aşa era minunat. 

Auzind un uşor zgomot, o mică bufnitură, ea rămase 
nemişcată şi aşteptă. Se gândi că ar trebui să fie agitată, 
dar niciodată nu se simţise inconfortabil în prezenţa lui. Și 
el îi făcuse lucruri delicioase şi desfrânate în cele mai 
intime locuri din corpul ei. Nu era suficient de ipocrită cât 
să-i spună că nu putea să o atingă, mai ales acum, când îşi 
ura propria piele. Aproape că o frecase până la sânge în 
după-amiaza asta. 

El intră aşa încet, încât ea aproape nu-l auzi. Nu mai 
purta vesta, dar cămaşa rămăsese. Puse un teanc de cărţi 
într-un colţ şi o lampă deasupra lor. 

— Nu ţi-ai desfăcut părul. 

— Nu trebuie să se ude. Durează o veşnicie să se 
usuce. 

— Mmm. Vom vedea. 

El dispăru, şi lumina de deasupra se stinse, lăsând 
încăperea abia luminată şi cu umbre dansând în jur. Când 
se întoarse, cămaşa dispăruse, şi ea se trezi uitându-se la 
pieptul lui neted, frumos sculptat, în timp ce se lăsa pe vine 
în faţa ei şi îi oferea un pahar de vin. Ea îşi dorea ca el să fi 


lăsat lumina aprinsă. Unele dintre trăsături şi părţi din 
musculatură erau umbrite, şi ea nu le putea vedea la fel de 
clar pe cât şi-ar fi dorit. Sub apă, degetele ei se flexară de 
parcă ar fi vrut să-l atingă. Trebuia să le relaxeze înainte să 
le ridice din apă şi se concentră ca să strângă piciorul 
paharului şi să nu le treacă peste pieptul pe care dorea să-l 
dezmierde. 

— N-am băut niciodată vin în cadă. 

— Te ajută să te relaxezi. Eu întotdeauna savurez un 
pic de scotch când fac baie. 

— Mi se pare foarte decadent. 

— Exact. 

Ea se încălzi de la cuvântul rostit cu voce joasă, plină 
de promisiuni. Luă o înghiţitură de vin şi îşi poziţionă braţul 
să se sprijine pe sâni, ferindu-i de privirea lui cercetătoare. 
Ea nu credea că ceea ce era sub apă se vedea la fel de clar, 
deşi era ridicol să se simtă jenată acum, când el văzuse 
totul de aproape noaptea trecută. 

Trecuse doar o zi de când lumea se prăbuşise în jurul 
ei? Poate era un pic nedrept să se gândească la faptul că ar 
putea să îşi revină aşa repede. 

Privi fascinată cum el înmuie una dintre cârpele ei moi 
în apă, în capătul îndepărtat al căzii. Muşchii lui se 
încordară când stoarse cârpa. 

— O să începem cu faţa ta. 

O atinse uşor cu cârpa pe frunte. 

— Şi cu ce vei termina? 

— Cu degetele tale, zise el şi zâmbi insinuant. 

Ea îşi ronţăi buza de jos înainte să mai ia o gură de 
vin. 

— Nu ai bărbia lui, zise el încet. Arăţi exact ca femeia 
din fotografia în care te ascunzi printre fustele ei. 

Zâmbetul ei fu slab, ezitant. 

— Mama mea. 

— Nu ai aceeaşi vârstă, desigur, dar trăsăturile sunt 
aceleaşi. 

— Mi s-a spus de nenumărate ori că sunt ca ruptă din 
ea. 


— Poţi să crezi asta. 

— Dar el trebuie să-mi fi dat ceva, zise ea şi închise 
ochii. Poate e ceva adânc în mine, ceva ce nu poate fi 
văzut. 

— Poate splina ta. 

Cu un râs înfundat, ea se uită la el cu o sclipire în ochi 
şi simţi o mică scânteie de bucurie. 

— Cu siguranţă, nu inima, draga mea. 

Deşi inima ei începea să se simtă de parcă nu mai era 
a ei, ci că ar putea să-i aparţină lui Matthew. El se întinse 
după fulgii de săpun parfumat, îi puse în palma lui mare şi îi 
înmuie în apă, evitând genunchiul ei ridicat, evitând să 
atingă orice parte a ei. Apoi frecă bucata de cârpă şi o 
umplu de săpun, parfumul ridicându-se în aer ca urmare a 
eforturilor lui. 

El păru pe dată intrigat şi uimit. 

— Deci de asta miroşi mereu a portocale. 

— De asta şi pentru că mănânc în fiecare dimineaţă 
una la micul dejun. Când eram mică, îmi băgăm degetul în 
pulpă şi mă dădeam cu zeama aia pe gât, de parcă era 
parfum. 

— O imitai pe mama ta când se dădea cu parfum? 

— Nu, ea nu ar fi cheltuit niciodată bani pe ceva atât 
de frivol. Punea câte un pic de vanilie în spatele urechii. 
Mick i-a cumpărat o dată un parfum scump. Stă şi acum 
neatins. Cred că îl consideră prea preţios, pentru că e un 
cadou de la copiii ei. 

— Mama ta pare să fie o femeie extraordinară. 

Cu cârpa acoperindu-i palma, el o lăsă să alunece 
peste gâtul şi peste umerii ei, masând în timp ce înainta, şi 
ea se temea că nu avea să mai poată face niciodată baie 
fără să retrăiască aceste senzaţii. 

El duse cârpa doar până în locul unde apa se lovea de 
sânii ei. Nu o înmuie acolo, deşi ea nu ar fi observat. 
Strânse mâna în jurul unui braţ al ei şi îl ridică din apă. Ea 
privi cum maxilarul lui se strânse dintr-odată, şi el închise 
ochii. 

— Te-ai rănit. 


— Am frecat prea tare, şopti ea, dar nu a ajutat deloc. 

— Aici nu forţa e necesară, ci tandreţea. 

El îi spălă braţul cu atât de multă grijă, că ea aproape 
plânse de emotie. 

În mod straniu, când el termină, ea avu senzaţia că 
pielea îi era impecabil de curată. Oriunde o atingea, ea se 
simţea înnoită, nepângărită. El îi luă paharul de vin gol de- 
acum din mână şi se apucă să-i spele şi celălalt braţ. 

— Te pricepi foarte bine la asta. 

— Mi-am petrecut mult timp gândindu-mă să o fac. 

Ea reacţionă cu surprindere. 

— Te-ai gândit să mă speli? 

El îi luă degetele şi le duse la buze, depuse un sărut 
fierbinte acolo, în tot timpul acesta susţinându-i privirea, 
provocând-o. 

— M-am gândit să fac multe lucruri cu tine. 

Îi lăsase celălalt braţ să se sprijine pe marginea căzii. 
Ea ridică un deget şi şi-l trecu de la clavicula lui până în 
centrul pieptului şi simţi gustul victoriei când el închise 
ochii. 


El ura faptul că această femeie puternică se îndoia de 
sine, ura şi mai mult faptul că el trebuia să se străduiască 
aşa tare ca să nu profite de situaţie. Motivul lui adevărat 
fusese să o facă să se simtă din nou curată, dar, când ea îl 
atinse doar cu vârful degetului, el trebui să se controleze 
din răsputeri să nu i se alăture în cadă. Ba chiar îşi ţinea 
pantalonii pe el. Voia doar să o ia în braţe şi să o ţină 
strâns. 

În schimb, îi puse frumoasa mână la loc pe marginea 
căzii şi se duse în spatele ei. 

— Stai mai sus, o să te spăl pe spate. 

— Eşti hotărât să mă speli peste tot. 

Fiecare afurisit de centimetru, şi pentru unele locuri 
nu avea nimic împotrivă să nu folosească deloc cârpa, ci 
limba. Apa se mişcă în valuri mici când ea îşi trase 


genunchii la piept şi se aplecă în faţă, cuprinzându-i cu 
braţele şi punându-şi obrazul pe ei, dezvăluind curbura 
delicată a spatelui. 

— Presupun că aici nu ai putut să ajungi prea bine. 

— Nu, nu peste tot. 

El puse cârpa deoparte şi frecă săpunul între mâini 
până când aproape că îi alunecă. După ce îl lăsă la 
îndemână, el îşi desfăcu palmele şi le puse pe mijlocul 
spatelui ei. Le lăsă uşor să alunece în sus şi peste umeri, în 
jos şi peste şolduri. Geamătul ei profund îl făcu să 
zâmbească. 

— Îţi place? 

— Foarte mult. Sunt convinsă că e foarte, foarte 
murdar acolo şi că va trebui să mai faci asta de câteva ori. 

Era cel mai reconfortant lucru pe care îl spusese în 
ultima vreme, şi el simţi că pieptul i se umflă de plăcere şi 
de triumf. Se apropie şi îşi lipi buzele de urechea ei, 
bucurându-se de senzaţia atingerii unei şuviţe ude, care 
scăpase din cocul ei şi se prinsese în favoriţii lui. 

— Te simţi mai curată? 

—  Categoric, da. Tu mă atingi de parcă el nu 
contează. 

— Chiar nu contează. Eşti o femeie independentă, 
Fancy. Am ştiut din clipa în care am intrat în librăria ta şi te- 
am văzut. 

Cu vârfurile degetelor, el îi masă umerii şi spatele, 
pielea ei fiind alunecoasă şi mătăsoasă sub atingerea lui. 

Ea gemu. 

— Niciodată nu am mai simţit aşa ceva până acum. 

— Dar celelalte feluri în care te-am atins... aşa le-ai 
mai simţit? 

Ea îşi întoarse capul uşor şi se uită spre el cu un 
zâmbet şugubăţ pe faţă, care lui îi aduse mai multă bucurie 
decât orice altceva în viaţa lui vreodată. 

— Te-aş acuza că îţi permiţi libertăţi, dar mă tem că 
te-ar face să te opreşti. 

— Nu mă opresc decât dacă îmi ceri să o fac. 

— Atunci, o să stăm aici până dimineaţă. 


— Apa o să se răcească. Deja s-a mai răcit. 

— Dar tu o să mă încălzeşti, nu-i aşa? 

În feluri în care nu ar trebui. 

— O să te încălzesc întotdeauna. 

— Eşti murdar, Matthew? 

Respirația lui se poticni, plămânii îi încremeniră. La 
orizont pândea pericolul, şi el îl ignoră. 

— Cu siguranţă, aş putea să fiu. 

Ea râse uşor, se răsuci uşor şi se întinse spre el. 

— Vreau ca tot corpul tău să îl spele pe al meu. 

— Fancy, rezistenţa mea slăbeşte de la minut la 
minut. Vreau să ştii că pentru mine nu eşti diferită astăzi de 
cum ai fost ieri. Dar, dacă îmi dau jos pantalonii şi intru în 
cadă... 

Ea îşi apăsă degetele pe buzele lui. 

— Ştiu. Dar vreau să mă simt curată şi pe dinafară, şi 
pe dinăuntru. Vreau să fiu curată peste tot. 


* 


Ea nu se simţise niciodată atât de îndrăzneață, de 
cutezătoare. Dar nici nu îşi dorise ceva aşa mult cum îl 
dorea pe el. Nu doar mâinile lui, ci fiecare centimetru din el. 

El făcuse în aşa fel încât trecutul să nu conteze, doar 
prezentul şi viitorul. Chiar dacă ştia că lorzii îşi doreau 
soțiile neatinse, ea nu mai era deloc sigură că avea să 
urmeze această cale. 

Nu din pricina bărbatului care o procrease. Matthew 
avea dreptate. Dibble nu conta, nu era nimic pentru ea. şi 
plantase sămânţa şi plecase. Nu putea avea nicio pretenţie 
asupra ei. Şi, chiar dacă nu era de acord cu aprecierea lui 
Matthew în privinţa bărbiei ei, ştia că nu conta. Dragostea 
cu care fusese înconjurată în copilărie atenuase tot ce avea 
de-a face cu acest bărbat care venise la uşa ei cu urâţenia 
lui. Ea permisese răutăţii lui să pătrundă în ea, dar Matthew 
o contracarase cu tandrete şi grijă. 

El era motivul pentru care acum îşi punea în cumpănă 
viitorul, pentru că acum ştia că acest moment se simţea 


perfect şi corect. Ştia că nu conta ce aducea ziua de mâine, 
ea nu avea să regrete ce simţea acum. 

ÎI privi cum îşi descheie pantalonii. Când îi împinse în 
jos şi scăpă de ei, ea îi văzu picioarele şi îşi dădu seama de 
ce nu îl auzise când intrase mai devreme. Işi scosese 
cizmele. Ea îşi ridică privirea şi se opri la jumătatea 
distanţei, descoperind şi altceva. 

— Cât de magnific eşti, şopti ea cu voce joasă şi 
răguşită. 

— Te referi la mine sau la mădularul meu? 

Cu coapse ferme, abdomenul bine făcut şi muşchi 
proeminenţi, el îi amintea de statuile din marmură ale 
zeilor. 

— Trebuie să aleg? 

Râsul lui răsună în încăpere când intră în cadă, apa 
făcând valuri când se aşeză şi o luă braţe, astfel încât ea 
era lipită de corpul lui. 

— Când ieşim din cada asta, părul tău va fi desfăcut. 

Ea abia avu timp să zâmbească şi să aprobe înainte 
ca gura lui să o captureze pe a ei şi să dezintegreze şi orice 
urmă de murdărie care se mai agăța de ea. Nimic nu mai 
conta în afară de el, în afară de ei. 

Mâna lui călători pe lungimea spatelui, peste fundul 
ei, de-a lungul unei coapse şi se agăţă sub genunchi, 
trecându-i piciorul peste şoldul lui, ca să se poată lipi mai 
intim de ea. Şi ea se bucură de senzaţia de a-l simţi 
aproape. Apa începuse să se răcească, dar acum părea mai 
fierbinte. Ea se simţea mai fierbinte, încălzită până în 
străfunduri. 

El îşi lăsă gura să alunece pe gâtul ei, şi căldura 
călători prin ea până în vârfurile picioarelor. 

— Te simţi mai curată? 

— Pe dinăuntru şi pe dinafară. 

EI îşi înălţă capul şi îi captură şi-i susţinu privirea. 

— Stai aşa! Să nu-l mai laşi niciodată în interiorul tău. 

— N-o s-o mai fac. Tu mă faci să mă simt invincibilă. 
Mă faci să mă simt preţuită. 

— Pentru că eşti. Ai aşa multe de dăruit, de oferit. 


— Vreau să îţi dau ţie seara asta. 

El gemu cu voce joasă şi îşi îngropă faţa în curbura 
gâtului ei. 

— Mă aduci în genunchi cu atâta uşurinţă. 

— E din pricina poziţiei tale în cadă. 

Când el îşi înălţă capul, rânjea, şi îi cuprinse faţa cu o 
palmă mare şi foarte udă. 

— Eşti agitată. 

— Un pic. Tu ştii ce e mai rău despre mine, şi cu toate 
astea încă eşti aici. 

— Pentru că ştiu, de asemenea, ce e mai bun despre 
tine, şi asta cântăreşte mai mult decât ce e mai rău. 

De data asta, când îi posedă gura, îi luă în posesie şi 
inima. 

El o accepta aşa cum era. Trecutul ei nu conta. Cu el 
nu trebuia să pretindă, să se prefacă sau să se străduiască 
să îndeplinească aşteptări. Era exact ce îşi dorise 
dintotdeauna, onestitate cu un gentleman. Şi o avea. 

În timp ce mâinile lui o dezmierdau, ea se gândea 
întruna: „Ata, ata, ata”. 

În timp ce mâinile ei alunecau pe pieptul lui lat şi pe 
umerii puternici, ea se gândea: „Al meu, al meu, al meu”. 

Apoi începu să tremure, pentru că, oricât de cald era 
el, apa se răcise. El observă imediat şi se retrase. 

— Hai să te scoatem de aici! 

El ieşi primul, fără să se sinchisească să îşi ascundă 
perfecțiunea, şi se întinse după un prosop. Ea se ridică şi, 
când apa se revărsă, ochii lui se întunecară şi se 
înflăcărară, iar ea se simţi ca o nimfă care atrăsese atenţia 
unui zeu. Când ieşi din cadă, el drapă materialul moale în 
jurul ei şi începu să o şteargă uşor, adunând toate 
picăturile. Se lăsă într-un genunchi şi avu grijă şi de 
picioarele ei, şi ea îşi trecu mâinile prin părul lui, uluită că el 
se apleca dinaintea ei, având grijă de ea înainte de a avea 
grijă de el. 

— Probabil ţi-e frig, zise ea. 

— Mi-e bine. 

Când termină, el apucă alt prosop şi o înfăşură în el, 


în timp ce el se ştergea iute cu primul, fără a se osteni să 
aibă la fel de multă grijă ca la ea. Tot timpul privirea lui 
rămase ţintuită în ochii ei. Acţiunile lui încetiniră, se opriră, 
cu prosopul strâns într-o mână acolo unde coastele făceau 
loc stomacului, materialul atârnând în jos spre cele mai 
vulnerabile părţi ale sale, asigurându-i un pic de modestie. 

— Fancy, intenţia mea a fost într-adevăr doar să te 
spăl, să îţi arăt că ceea ce te face să fii Fancy Trewlove nu 
s-a schimbat. Nu te pot învinui dacă ai vrea să mă îmbrac şi 
să plec acum. 

Cu un zâmbet, ea dădu drumul prosopului, conştientă 
de drumul acestuia pe distanţa scurtă de la corpul ei până 
când i se adună la picioare, observând cum mâna lui se 
strângea mai tare pe prosop, cu degetele albite. Ea se 
întinse şi îşi împreună degetele cu mâna lui neocupată şi 
începu să-l conducă spre pat. 


Deşi el se oferi, cu toate bunele intenţii, să plece dacă 
ea dorea asta, nu fusese foarte sigur cum avea să realizeze 
asta când corpul lui era încordat de dorinţă pentru ea, de 
dorinţa de a se îngropa în ea şi de a o auzi ţipând în valurile 
pasiunii. În timp ce ea îl trăgea din sala de baie, el dădu 
drumul prosopului din strânsoarea de moarte şi merse în 
urma ei. 

Niciodată în viaţa lui nu i se păruse aşa important să îi 
reuşească ceva, să fie perfect - pentru ea. 

Când se apropiară de pat, ea dădu drumul mâinii lui, 
se întinse şi începu să îşi scoată agrafele din păr. El se 
încordă când valuri de mătase neagră se revărsară pe 
umerii ei, pe spate, oprindu-se doar la gropiţele din josul 
spatelui. Işi trecu mâna prin şuviţele mătăsoase, o opri să 
se urce în pat, o întoarse spre el şi îi lăsă capul pe spate, 
aşezându-şi gura peste a ei, de parcă acolo i-ar fi fost locul 
dintotdeauna. Şi afurisit să fie dacă nu era aşa. 

Dar asta simţise de fapt de prima dată când se 
sărutaseră. Totul la ea părea potrivit, nou şi familiar în 


acelaşi timp. 

Ea se lipi de el, îşi trecu un braţ în jurul gâtului său şi 
cu cealaltă mână îi dezmierdă spatele, de parcă şi l-ar fi 
dorit cât mai aproape posibil, aşa cum îşi dorea şi el de 
fapt. Ea era moliciune caldă din cap până în picioare. Chiar 
dacă pielea ei nu scârţâia când îşi trecea palmele pe 
deasupra, ea se simţea neatinsă, pură, impecabilă, o zeiţă 
care acorda atenţie unui simplu muritor. El nu se simţise 
niciodată mai umil, mai puţin demn de ceva atât de preţios. 
Mai ales când ea nu era o timidă şi îşi trimisese limba într-o 
călătorie care studia fiecare adâncitură şi cotlon din gura 
lui, reuşind în acelaşi timp să se întoarcă pentru un vals 
lent şi seducător. 

Ea nu era deloc timidă când venea vorba despre orice 
aspect al vieţii ei. Era ghidată de pasiune, şi aceasta o 
condusese în braţele lui. Nu putea să fie mai recunoscător. 

O ridică în braţe şi o puse pe pat, urmând-o acolo. 


* 


Era minunat de pervers să fii ascunsă sub corpul unui 
bărbat în timp ce acesta îţi mângâia şi dezmierda zone 
sensibile ale corpului de care nu ştiuseşi până atunci că 
tânjeau după atingerea unui bărbat. Partea de dedesubt a 
sânilor, partea de jos a spatelui, interiorul coapselor, 
spatele genunchilor. El era înalt şi cu braţe lungi care 
puteau să ajungă la multe părţi din corpul ei fără să 
trebuiască să se întindă. Deşi ajutase fără îndoială când 
dusese mâna spre gamba ei, ea îşi îndoise piciorul, o 
porţiune din el sprijinindu-se de coapsa lui, dându-i acces 
mai uşor. Se mişcau în tandem, fiecare ştiind instinctiv de 
ce avea nevoie celălalt. Ea nu cunoscuse niciodată o 
asemenea împlinire, o asemenea senzaţie intensă de a 
aparţine cuiva. 

O, aparţinea familiei ei, nu se îndoise niciodată de 
asta, dar ăsta era un nivel diferit de acceptare, de a 
descoperi unde se potrivea, şi ea se potrivea perfect cu el. 
Şi ştia că toate întâlnirile lor din momentul în care el intrase 


în librăria ei conduseseră spre asta. Nevoie. Dorinţă. 
Satisfacţie. 

Nici un alt bărbat pe care îl cunoscuse nu reuşise nici 
măcar să o facă să se gândească la a sări în pat cu el, dar 
cu Matthew dorinţa plutise mereu în jurul lor, aproape de 
suprafaţă, tachinând, chinuind. Aici, în sfârşit, ajungea la 
împlinire. 

Din nou, mâna lui cobori pe coapsa ei, sub genunchi şi 
înapoi în sus. Doar că de data asta el urcă mai mult, făcu 
un ocol, şi degetele lui agere îi desfăcură faldurile, 
mângâind carnea delicată. Ea se relaxă în pasiune. Ştia 
cum avea să se termine şi nu avea rezerve în privinţa 
drumului pe care el avea să o conducă. 

— Eşti aşa umedă, şuieră el. Atât de pregătită pentru 
mine. Lăsă un deget să alunece în interiorul ei, şi ea fu 
cuprinsă de senzaţii minunate. Şi aşa afurisit de strâmtă. 

— E ceva din astea bine? 

Simţi cum el zâmbeşte în curbura gâtului ei. 

— Toate astea sunt minunate. 

Se mişcă până când se poziţionă între coapsele ei, o 
sărută sub bărbie, pe claviculă, în vâlceaua dintre sânii ei. 
Apoi îi captură gura chiar în timp ce îi captura corpul, 
împingând încet, cu blândeţe, dându-i timp să se 
acomodeze în timp ce corpul ei se întindea ca să-l 
primească pe el. Ea îşi înfipse degetele în spinarea lui, 
zgârie cu unghiile pe coloana lui. Când el ajunse complet în 
interiorul ei, ea îşi împleti picioarele în jurul lui, îl ţinu. 

El începu să se mişte uşor, mişcări scurte la început, 
care apoi deveniră mai lungi, mai rapide, mai hotărâte, mai 
intense. Ea simţi cum plăcerea începea să crească acolo 
unde erau uniţi, spre exterior, spre vârfurile degetelor, 
chiar şi spre vârfurile firelor de păr. Strigătele ei se 
amestecară cu gemetele lui, şi ei i se păru că nicio simfonie 
nu ar suna mai dulce. 

Agitate, mâinile ei se mişcau peste el, peste umerii, 
braţele, spatele, gâtul lui. Ea nu părea să se sature de el, 
avea nevoie de mai mult, în timp ce el se înfigea în ea şi ea 
se înălța să îl primească. Gura lui nu o părăsea pe a ei, el îşi 


adâncea sărutările - pe cât putea corpul ei să îl primească. 

Fiecare terminaţie nervoasă, fiecare muşchi se 
încordă. O explozie de senzaţii trecu prin ea ca o furtună. li 
strigă numele şi se agăţă de el, conştientă că tot corpul i se 
încorda, spatele i se arcuia. El se desprinse din sărutare, 
geamătul lui sălbatic răsunând în jurul lor, în timp ce el se 
încorda şi apoi se prăbuşea deasupra ei, îngropându-şi faţa 
în scobitura umărului ei. 


Capitolul 22 


Fancy nu ştia de ce se afla la afurisitul de bal, 
străduindu-se să demonstreze că Dibble nu o făcuse să se 
îndoiască de deciziile ei, când, în mod ironic, participa doar 
din nevoia greşită de a demonstra ceva ce nu avea nevoie 
de nicio demonstraţie. In urmă cu o zi, tatăl biologic îi 
dominase gândurile, iar azi nu se gândea la aproape nimic 
altceva decât la Matthew şi la cum fusese să fie ţinută în 
braţele lui. 

Ea nu-l văzuse de când se furişase afară din 
apartamentul ei, pe la miezul nopţii, şi îi lipsea teribil. 
Pentru că în seara asta nu se ţineau ore, nici nu-l văzuse 
înainte de a pleca la bal şi simţea un gol neaşteptat în 
piept. Voia să-l întrebe cum îşi petrecuse ziua, voia să stea 
într-un fotoliu cu el în faţa ei şi să citească, voia să 
mănânce împreună cu el, îi voia gura peste a ei, mâinile, pe 
pielea ei. 

Ea se străduia mereu să îşi demonstreze valoarea în 
faţa oamenilor înghesuiți în această sală mare. Cu Matthew 
nu trebuia să demonstreze nimic. El o accepta aşa cum era. 

lar ea îl acceptase pe el. Bunătatea lui faţă de 
Dickens. Felul în care le strecura monede copiilor desculți 
de pe stradă. Imbrăţişând dorinţa ei de a răspândi cititul 
printre cei care nu-l cunoscuseră niciodată. Abilitatea lui de 
a-i atinge sufletul şi inima ca să-i vindece fisurile care 
amenințau să distrugă tot. 


Când sosise aici în seara asta, ştia că ar trebui să fie 
impresionată de tot ce o înconjura: veselie, rochii uluitoare, 
bijuterii. Ştia că ar fi trebuit să fie foarte bucuroasă că 
bărbaţi frumoşi o invitau la dans. In douăzeci de minute de 
la sosire, carnetul de bal era plin de nume de lorzi care 
voiau să danseze cu ea. 

În timp ce dansa cu domnul Whitley, îşi dădu seama 
că voia mai mult decât doar interesul unui gentleman. Ea 
voia dragostea lui. Fie că dragostea venea iute sau încet, 
nu conta decât faptul că exista scânteia din care să se 
nască ceva cu adevărat împlinit. 

Când valsă cu Lord Wilbourne, îşi dădu seama că nu 
făcea decât să execute mişcările, punând picioarele acolo 
unde o conducea el. Nu existau nicio legătură, nicio 
bucurie. Cu siguranţă era distractiv, dar lipsea ceva. Ea 
prefera să valseze prin librăria ei, în întuneric. 

Visase la o noapte ca asta, să fie în atenţia tuturor, să 
flirteze, să fluture din gene, să roşească la complimentele 
rostite. Se pregătise pentru asta de când era micuță. Cu 
toate astea, acum totul pălea, ceea ce o făcea să se simtă 
vinovată faţă de Lord Wilbourne când acesta o conduse de 
pe ring, pentru că domnul îşi pierduse timpul cu ea. Nu asta 
era ce îşi dorea. Nu îi voia pe bărbaţii aceştia. Ce voia ea 
era mult mai simplu, mult mai plin de satisfacţii: îl voia pe 
Matthew. 

Abia apucase să-şi tragă sufletul înainte ca Lord 
Beresford să se prezinte lângă ea, solicitându-i dansul. 

— Milord. 

— Aţi fost foarte ocupată în seara asta. 

Ea zâmbi. O lady zâmbea întotdeauna, indiferent dacă 
o dureau picioarele, indiferent dacă îşi dorea să fie în altă 
parte şi dacă număra minutele până când putea să plece. 

— Aşa se pare. 

— Ştiu că vă plac cărţile, domnişoară Trewlove. Mă 
întrebam dacă aţi văzut biblioteca Collinsworth. 

— Nu, n-am avut plăcerea. 

— Mi-aţi permite să v-o arăt în loc să îmi revendic 
dansul? Lord Collinsworth are o colecţie foarte frumoasă de 


volume pe care cred că le veţi găsi interesante. 

De data asta, zâmbetul ei fu autentic. 

— Mi-ar plăcea o pauză de la dans - nu credeam că 
voi rosti cuvintele astea vreodată. Şi cu siguranţă mi-aţi 
descoperit slăbiciunea. Nu pot să spun niciodată nu cărţilor, 
fie ele vechi sau nu. Dar e acceptabil ca noi să mergem în 
bibliotecă? 

— Oamenii se plimbă toată seara prin ea. Aş fi onorat 
să v-o prezint. 

El îi oferi braţul, şi ea îşi puse mâna înmănuşată în 
îndoitura cotului său. Se întrebă în treacăt dacă Aslyn nu ar 
trebui să o însoţească, dar, dacă mai erau şi alţi oameni în 
bibliotecă, Lord Beresford nu putea să facă nicio năzbâtie. 

In timp ce o conducea în sus pe scări şi spre hol, ea 
văzu cupluri care se plimbau, veneau şi plecau. Unii dintre 
oameni îi salutară din cap sau cu un zâmbet, şi ea îşi dădu 
seama că devenea tot mai acceptată. Bărbaţii dansau acum 
cu ea; femeile îi vorbeau. Se părea că era pe cale să Îi 
cucerească şi, cu toate astea, nu simţea prea multă 
bucurie, nu când gândurile îi erau ocupate de un domn cu 
părul negru şi ochii verzi. Beresford o conduse şi mai 
departe pe coridor. Oamenii se uitau la tablouri sau 
vorbeau încetişor. El coti pe un alt coridor, unde nu era 
nimeni, dar asta nu însemna că nu avea să fie. El deschise 
o uşă, şi ea intră într-o încăpere cu rafturi, cărţi şi vag miros 
de mucegai. Erau singuri, dar ea nu era îngrijorată, fiind 
prea fermecată de toate copertele din piele. Nu i se părea 
că era o bibliotecă la fel de mare ca a lui Thorne, dar cu 
siguranţă avea suficient material de lectură. 

— Aici, zise Beresford şi o conduse spre o carte mare, 
deschisă, aşezată pe un piedestal. 

Ea se apropie cu grijă şi respect. 

— O, ce splendoare! 

— Biblia Gutenberg, zise el cu voce joasă, foarte 
aproape de urechea ei. 

— E superbă! 

— Sunt foarte puţine rămase. E o raritate, domnişoară 
Trewlove. La fel ca dumneavoastră. 


Ea rămase cu răsuflarea tăiată şi se uită peste umăr. 

— E foarte amabil să spuneţi asta, dar nu sunt aşa o 
raritate. 

El îi atinse uşor obrazul. 

— Dar sunteţi. Şi mi-ar plăcea foarte mult să vă sărut. 

Privirea ei se opri pe buzele lui. Nu erau suficient de 
bine făcute, nu aveau forma potrivită. Nu erau cele pe care 
le dorea apăsate peste ale ei. 

— Ar fi nepotrivit, milord. 

— Haideţi, domnişoară Trewlove. Suntem singuri. 
Nimeni nu va şti. Sunteţi curioasă cu privire la cum ar fi 
între noi, cu siguranţă. 

Cu trei zile în urmă, poate, dar acum ştia ce voia. Şi 
nu era vorba despre un conte, un marchiz sau un duce. Era 
vorba despre Matthew. 

— Vă rog să nu vă supăraţi, milord, dar, de fapt, nu 
sunt curioasă. 

El se încruntă. 

— Asta nu e de bun augur pentru căsătoria noastră. 

Şocată, ea scutură uşor din cap. 

— Nu-mi amintesc să îmi fi cerut mâna. 

El îşi trecu degetele peste obrajii ei, cealaltă mână 
ţinând-o ferm de talie, şi îşi lăsă capul spre ea, până când îi 
simţi respiraţia mişcând şuviţele de păr. 

— Dar o voi face, dulceaţă. M-aţi cucerit, domnişoară 
Trewlove. Ce rău e dacă ne unim buzele într-un sărut. 

Şocată de declaraţia lui, ea nu se mişcă destul de iute 
când gura lui o atinse pe a ei... 

Sunetul uşii deschise o făcu să-şi tragă capul înapoi. 
Nu era foarte sigură de ce văzu în adâncimile căprui ale 
ochilor săi: regret, satisfacţie, jenă. O avalanşă de emoţii 
păru să se rostogolească peste el de parcă nu era sigur ce 
voia să simtă. 

— Fancy? 

Ea recunoscu vocea. Mick. Şi nu părea deloc 
mulţumit. Ea îşi puse mâinile pe pieptul lui Beresford şi îl 
împinse uşor, întorcându-se să se uite nu doar la fratele ei, 
ci şi la cumnatul ei şi la gazda lor. Avea senzaţia că 


Beresford nu spusese adevărul despre oamenii care se tot 
plimbau prin bibliotecă. Ea bănuia că grupul căutase să se 
refugieze aici ca să scape de mulţime şi să savureze nişte 
scotch şi o discuţie în privat. 

— Lord Beresford tocmai îmi arăta minunata 
dumneavoastră Biblie Gutenberg, zise ea, dorindu-şi ca 
vocea ei să nu sune de parcă ar fi fost prinsă cu mâna în 
cutia de biscuiţi. 

— Asta nu e tot ce îţi arăta, lătră Mick. Beresford, 
mâine după-amiază, în biroul meu, la ora două. Vom lămuri 
chestiunea asta. 

Beresford făcu o plecăciune. 

— Desigur. 

— Putem să o lămurim acum, anunţă Fancy. Nu s-a 
întâmplat nimic nelalocul lui. 

Atingerea buzelor lui abia dacă putea fi considerată 
un sărut. 

— Spune-le lor asta, zise Mick şi făcu semn cu capul. 

Ea se răsuci pe călcâie. 

Doamne sfinte! Cel puţin o jumătate de duzină de 
oameni erau pe terasă şi se uitau la ei prin fereastră. Ea era 
destul de sigură că aceştia nu fuseseră acolo când intraseră 
ei în bibliotecă, dar ea fusese fermecată de cartea rară pe 
care o văzuse şi nu mai observase nimic altceva. 

judecând după felul în care Beresford se poziţionase 
ca ea să nu fie zărită, ei credeau, fără îndoială, că el 
profitase de ea şi că ea îl lăsase. Era destul de rău că 
fusese surprinsă singură cu el, dar apropierea de el, felul în 
care îşi plecase capul... 

Nu era nevoie de prea multă imaginaţie ca să te 
gândeşti la ce era mai rău, şi aristocrația nu ducea lipsă de 
imaginaţie. Reputația ei era distrusă. Poziţia ei, atâta cât 
reuşise să o obţină, se sfărâma. Avea senzaţia teribilă că 
Beresford o pusese intenţionat în această situaţie 
compromiţătoare. El trebuie să fi ştiut că familia ei urma să 
afle despre asta, trebuie să fi ştiut unde avea să se ajungă. 

Ea îşi dădu vag seama că el îi luase mâna şi depusese 
un sărut pe ea. 


— Pe mâine, domnişoară Trewlove! 

— Lord Beresford. 

În timp ce îl privea ieşind din încăpere, ea îşi dădu 
seama îngrozită că probabil tocmai îşi luase la revedere de 
la viitorul ei soţ. 


— Presupun că te-a atras cu Biblia ca să te prindă 
singură, zise Mick cu voce joasă, într-un amestec de 
înţelegere şi dezamăgire. 

Cum putea să nu fie dezamăgit când ea stricase 
lucrurile în mod irevocabil? Fancy era peste poate de 
umilită şi de şocată - şi recunoscătoare pentru întunericul 
din trăsură. 

— A zis că sunt şi alţii care se plimbă prin bibliotecă. 
Că e un lucru frecvent. Ar fi trebuit să plec când am văzut 
că nu era nimeni acolo, dar era vorba despre Gutenberg. M- 
am gândit că nu avea ce rău să fie dacă mă uitam un pic. Și 
apoi, dintr-odată, era aşa aproape şi vorbea despre 
căsătorie... îmi pare rău. Ştiu că am fost nesăbuită şi 
neatentă. Am stricat tot ce aţi pregătit şi pentru ce aţi 
muncit voi toţi atât de mult. 

Asta doar dacă nu se căsătorea cu Beresford. Fraţii ei 
aveau să se asigure că el urma să facă lucrul onorabil faţă 
de ea. Ea avea să devină parte a aristocrației, dar nu în 
felul în care îşi dorise: ca urmare a unei mari iubiri. 

— Scopul nostru era să te vedem fericită şi bine 
îngrijită. Nu mă îndoiesc că poate să-ţi ofere viaţa pe care 
mama o dorea pentru tine, dar te va face fericită? 

Poate că, dacă nu l-ar compara constant cu Matthew, 
dacă ar putea să-l considere pe Matthew doar o pasiune de 
tinereţe... Drumurile lor nu aveau să se mai întâlnească 
niciodată. Nu avea să îşi amintească mereu cum o făcea el 
fericită, cum o consolase, cum o ajutase să creadă din nou 
în ea însăşi. Ea avea să fie nevoită să-l uite şi să uite tot ce 
împărtăşiseră. 

— Fiecare suntem răspunzători de propria fericire, nu- 


i aşa, Mick? 

Avea să o facă fericită să-şi mulţumească membrii 
familiei, să se asigure că toate avantajele pe care i le 
oferiseră nu fuseseră irosite. Dacă nu se căsătorea cu 
Beresford, sezonul ei avea să se termine, laolaltă cu visurile 
lor pentru ea. Chiar şi acum ştia că avea să se bârfească pe 
seama moralității ei şi pe seama adecvării ei ca soţie, îşi 
închipuia că multe matroane o considerau ca nefiind mai 
bună decât Lottie. Cu siguranţă nu aveau să permită 
vreunuia dintre fiii lor să se căsătorească cu ea dacă îl 
respingea pe Beresford. 

— Măcar te cunoaşte suficient de bine cât să ştie că 
nu rezişti când vine vorba despre cărţi. 

Ea aproape zâmbi la acest adevăr şi la ironia 
cuvintelor fratelui ei. Dragostea ei pentru cărţi care o făcea 
să nu se căsătorească din dragoste. Deşi, poate, cu timpul, 
între ei reuşea să se nască afecţiune. 

— Ai părut să te înţelegi bine cu el când a fost în 
vizită, zise Aslyn uşor, încurajator. 

— Citeşte, ceea ce e un punct în favoarea sa. Mi-au 
plăcut conversațiile noastre. 

Cu toate astea, nu se putea opri să nu se întrebe dacă 
el nu avea cumva o latură înşelătoare. Oare plănuise să fie 
surprinşi? Avea nevoie de zestrea ei? Sau fusese la fel de 
şocat ca ea când Mick intrase în cameră, la fel de îngrozit 
ca ea când îşi dăduse seama că avuseseră spectatori. 

— Ce mai ştii despre el? 

— Vine dintr-o familie bună. Nu a fost asociat 
niciodată cu un scandal - până în seara asta. A fost 
întotdeauna o bună companie, politicos, plăcut. 

— Aş putea să spun acelaşi lucru despre Dickens. ` 

„Poate cu excepţia părții cu politeţea”, se gândi ea. Il 
atacase pe Matthew când devenise prima dată prea 
iubăreț. Cu toate astea, tânjise după atenţiile lui, îşi dorise 
tot ce oferea el, ba chiar mai mult. Nu putea spune acelaşi 
lucru despre Beresford. 

Cum naiba reuşise să cucerească un conte când 
valsase cu el de trei ori şi el o vizitase o singură dată? Pe ce 


se bazau sentimentele lui? 

Restul călătoriei trecu în tăcere, ceea ce îi oferi 
suficient timp ca să reflecteze la viitorul ei şi la ceea ce 
presupunea acesta. Şi ce nu. 

Nu avea să îl includă pe Matthew, nu avea să includă 
un domn care putea să-i facă pielea să o furnice cu doar o 
simplă privire, care putea să o facă să se aprindă de lao 
simplă atingere. Un bărbat care îi ocupa gândurile în 
aproape fiecare minut din fiecare oră. Un bărbat care nu o 
respinsese când aflase despre originile ei. Un bărbat care 
căutase să o consoleze şi să o facă să simtă că nu avea 
nicio vină pentru lucruri care nu erau sub controlul ei. 

Oare Beresford avea să fie dispus să o ia de soţie, să 
o sărute dacă avea să afle adevărul cu privire la tatăl ei? El 
evident nu avea o problemă cu ilegitimitatea ei, ceea ce 
era un punct în favoarea lui. Poate că avea să treacă cu 
vederea acea scârboasă creatură care contribuise la 
procrearea ei. Sau poate era mai bine dacă nu îi spunea 
adevărul. Dar ce fel de căsnicie ar avea fără onestitate? 

Când trăsura se opri, ea era mai mult decât pregătită 
să scape din interiorul sufocant. Mick o conduse până la uşă 
şi puse blând o mână pe umărul ei. 

— Ar trebui să fii acolo când vorbesc cu Beresford. Te 
va trata cu respect, altfel va avea de-a face cu mine. 

Ea ştia exact ce însemnau cuvintele lui: avea să îi 
ceară să o ia în căsătorie. 

— Voi face ce trebuie făcut, Mick. Nu voi aduce 
ruşinea asupra familiei. 

— Niciodată nu am crezut asta, draga mea. 

Ea se ridică pe vârfuri şi îl sărută pe obraz. 

— Pe mâine! 

— Vino la birou câteva minute mai devreme, ca să fim 
instalaţi înainte să sosească el. 

Ea încuviinţă din cap drept răspuns şi intră în casă, se 
sprijini de uşă şi se strădui să absoarbă tăcerea din 
prăvălie, dar mintea îi gonea şi, pentru prima dată de când 
descuiase uşa şi trecuse pragul clădirii goale în care urma 
să creeze un refugiu pentru iubitorii de cărţi, locul i se păru 


singuratic. Matthew nu era aici, aşteptând-o. Ea ştia asta la 
fel de sigur cum ştia şi că, în ciuda faptului că lumea ei se 
destrăma, soarele avea să răsară din nou dimineaţă şi 
oamenii aveau să îşi vadă de viaţă, de parcă viaţa ei nu ar 
fi luat o turnură importantă. 

Ştiind că în seara asta nu se ţinuseră ore, că domnul 
Tittlefitz nu l-ar fi lăsat cu cheia şi responsabilitatea de a 
încuia, ea simţi o mare dezamăgire. După ce se petrecuse 
între ei şi având în vedere cât ajunsese el să însemne 
pentru ea, ar fi trebuit să-i dea o cheie ca să poată să vină 
şi să plece când voia, ca să folosească oricând salonul de 
lectură, ca să o poată aştepta oricând dorea să o facă. 

Deşi, după ziua de mâine, ea se îndoia că avea să ÎI 
mai vadă. Ea avea să fie logodită, şi, chiar dacă nu se 
întâmplase aşa cum sperase - cu o perioadă de curtare şi 
iubire -, cu siguranţă, nu avea să fie lipsită de respect faţă 
de Beresford. Aşa cum îşi înţelegea şi responsabilităţile faţă 
de familie, recunoştea şi responsabilităţile faţă de viitorul 
soţ. 

Nu avea să facă ceva care să determine societatea să 
se îndoiască de devotamentul ei faţă de ea. 

Se desprinse de uşă, simțindu-se epuizată, şi urcă 
scările spre apartamentul ei, se târî spre dormitor şi se uită 
pe fereastră. Inima i se strânse aşa tare, încât avu impresia 
că avea să-i cedeze. El era acolo. Stătea nemişcat, cu 
braţele ridicate, desfăcute, apăsându-şi mâinile de o parte 
şi de alta a sticlei. 

Câte nopţi şezuse aici citind şi se uitase vizavi să-l 
vadă făcând acelaşi lucru? Câte nopţi se uitase printre 
draperii şi-l văzuse privind în zare? După seara asta, avea 
să fie nevoită să ţină draperiile închise, ca să evite chinul 
de a-l vedea şi de nu a-l putea avea. După ziua de mâine, el 
nu avea să o mai sărute sau atingă din nou. Nu avea să o 
mai ţină, să o mângâie, să îi şoptească la ureche. 

Ea nu avea să îl mai primească niciodată în patul ei. 

El urma să devină doar un client care avea să intre 
câteodată în librăria ei, ca să cumpere o carte. Cât avea să 
dureze până când el avea să fi citit fiecare penny dreadful 


şi nu urma să mai aibă motiv să se plimbe printre rafturi? 
Cât avea să mai dureze până când ea urma să fie căsătorită 
şi nu avea să mai împărtăşească din cunoştinţele despre 
cărţi cu el? 

Pentru că nu conta că nu se întâmplase nimic între ea 
şi Beresford. În lumea aristocrată, conta doar ce credeau 
oamenii. Percepția era totul. 

Matthew nu putea fi viitorul ei, dar el merita un 
rămas-bun pe măsură. Încă o noapte de amintiri, şi el poate 
că avea să se gândească apoi cu drag la momentele 
petrecute împreună. 

Ce rău era să cedeze dorinţei, nevoii ei pentru câteva 
ore? Pentru scurt timp, ea putea pretinde că incidentul din 
bibliotecă nu se întâmplase, că reputaţia ei nu era distrusă, 
că, la venirea dimineţii, viaţa nu avea să îi fie dictată de 
regulile societăţii, ci de propria inimă. 

Ca să evite să aducă ruşine şi umilinţă asupra familiei, 
ea avea să fie nevoită să renunţe la ce îşi dorea. Dar nu 
pentru câteva ore, nu până când mierla anunţa începutul 
unei noi zile. Nu cât încă mai cânta ciocârlia. 

Decizia fiind luată, ea se răsuci şi ieşi din nou, paşii ei 
bătând un ritm constant, răsunând mai tare pe măsură ce 
devenea tot mai sigură de decizia ei. Poate că în ziua 
următoare nu urma să mai aibă de ales, însă acum avea. 
Avea nevoie de Matthew cu aceeaşi urgenţă cu care avea 
nevoie de aer ca să trăiască. Ea nu avea să se gândească la 
senzaţia dulce-amăruie de a-l mai avea încă o dată, doar ca 
să-l piardă. Trebuia să se concentreze la clipa prezentă. 
Doar la prezent. 

Înaintă în sus pe stradă. Dincolo de grajduri. După 
colţ... 

Şi direct în braţele lui. Niciodată nu simţise că 
aparţinea unui loc mai mult ca în îmbrăţişarea lui, cu chipul 
lipit de materialul moale al cămăşii lui, cu inima lui bătând 
sub obrazul ei. 

— A trebuit să-mi trag cizmele, altfel aş fi ajuns mai 
repede la tine. Ce s-a întâmplat, Fancy? Ce este? 

— Acum, Nimic. 


Nu va fi. Nimic încă multe ore, iar, când momentul 
nefast avea să vină, ea urma să fie nevoită să se descurce. 
Se lăsă uşor pe spate şi-şi trecu degetele prin părul lui, 
ţinându-i chipul în palme. 

— Sărută-mă, Matthew! Sărută-mă de parcă m-ai 
avea pentru prima dată. Sărută-mă de parcă mă vei avea 
pentru ultima oară. 

— Fancy... 

— Te rog. Am nevoie de pasiune şi de foc. Am nevoie 
de tine. Doar de tine. 

Gura lui cobori peste a ei, flămândă, lacomă. Da! 
Asta. Asta era ce voia, avea nevoie, îi trebuia. Din clipa în 
care buzele ei le întâlniră pe ale lui Matthew, scânteile se 
aprinseră, iar apoi, când gura îi fu posedată pe deplin, focul 
se răspândi în tot corpul ei, până în vârfurile picioarelor, ale 
degetelor de la mâini. Dogoarea era mistuitoare, superbă, 
ocupând tot în vreme ce limbile lor se dezmierdau şi se 
duelau. De parcă ar fi fost o iederă căţărătoare, ea îşi 
împleti braţele în jurul gâtului lui, şi strânsoarea ei deveni 
mai puternică, de parcă ar fi avut nevoie ca el să fie şi mai 
aproape decât era. 

Cu un mârâit jos, el îşi smulse gura de pe a ei, o ridică 
în braţe şi începu să meargă spre reşedinţa lui. 

— Avem nevoie de intimitate pentru ce va urma. 

— Mă duci într-o aventură, domnule Sommersby? 
întrebă ea fără suflare, trecându-şi degetele peste fiecare 
centimetru din el la care ajungea. 

El chicoti întunecat şi încet. 

— Asta intenţionez, domnişoară Trewlove 

— Aşa tare îmi plac intenţiile tale rele, şopti a înainte 
să-şi treacă limba peste urechea lui, ronţăindu-i lobul. 

El gemu şi grăbi pasul, ducând-o înăuntru şi trântind 
uşa în urma lor. Abia observând că salonul din faţă mai că 
nu avea mobilă, ea se chinui să nu îşi închipuie cum l-ar fi 
mobilat pentru el, cum ar fi transformat spaţiul rece într-un 
bârlog cald şi primitor unde ea l-ar fi aşteptat de fiecare 
dată când ar fi intrat pe uşă. La un moment dat, el avea să 
se însoare cu altcineva care urma să atârne tablouri pe 


perete şi să se cuibărească alături de el pe canapea. Nu 
voia să se gândească la asta, la faptul că altcineva urma să 
împartă această intimitate cu el. 

La etaj, el o duse în camera din care nu văzuse decât 
o parte. Era mobilată simplu, dar curată şi ordonată, cu 
patul făcut - fără îndoială, opera doamnei Bennett. Oare 
femeia avea să îşi dea seama că în seara asta nu fusese 
singur, că împărţise cu altcineva patul, reşedinţa, corpul? 
Până la urmă, avea să se alăture un alt pahar celui care în 
acest moment se afla lângă lampa cu flacără mică de pe 
noptieră? Parfumul ei avea să umple camera şi să se 
amestece cu al lui? 

El o puse jos şi îi captură încă o dată gura, de parcă îi 
aparţinea doar lui şi numai lui. Buzele îi erau umede şi 
pline, şi ea iubea felul în care se mişcau peste ale ei, rapid, 
dar tandru. Apoi el trasă o urmă pe obrazul ei, şi gura lui 
veni să se oprească lângă urechea ei. 

— M-a înnebunit gândul cu tine la bal, savurând 
compania altor bărbaţi. 

Ea închise ochii strâns, nevrând să distrugă ultima lor 
seară împreună, nevrând ca el să ştie că era ultima lor 
seară împreună. 

— Nici măcar nu ştiu de ce m-am dus. Mă bântui şi nu 
pot să mă gândesc decât că abia aştept să fiu din nou cu 
tine. Tu ştii totul despre mine, şi ce e bine, şi ce e rău, şi tot 
îmi cauţi compania. Nu trebuie să mă prefac atunci când 
sunt cu tine. 

Ea lăsă tot ce simţea să îi umple privirea, expresia, 
chipul. 

— Doamne, Fancy, urăsc momentul când te duci la 
câte un bal. Stau aici şi mă chinuiesc gândindu-mă că vei 
cunoaşte pe cineva cu care vei prefera să petreci timpul. 
Că te va duce la picnicuri şi cu barca... 

Ea îi atinse buzele. 

— Nimeni nu te va înlocui în sufletul meu. 

Chiar când rostea aceste cuvinte, îşi dădea seama de 
adevărul lor absolut. Un bărbat ca el fusese visul ei. Un 
bărbat care să-i cucerească inima, sufletul, corpul, lăsându- 


le totuşi în grija ei. Cu un geamăt profund, el îi luă din nou 
gura captivă, adâncind sărutul până când fu imposibil de 
spus unde se termina el şi începea ea. Dogoarea o năpădi 
din nou, prin piele, muşchi şi os. Senzaţiile urcară la 
suprafaţă şi dansară pe terminaţiile ei nervoase, provocând 
mici scântei care explodau asemenea unor minuscule 
artificii. 

Ea nu îşi putu reţine un mieunat de supărare când el 
se desprinse de ea. 

— Răbdare, dragostea mea, îi spuse el cu voce joasă 
care o făcu să se înfioare de dorinţă. Incet, el îşi trecu 
degetul peste linia unde mătasea întâlnea pielea, peste 
deluşoarele sânilor ei. Sfârcurile ei se umflaseră uşor şi 
împungeau țesătura. Te vreau aşa cum ai fost şi aseară, 
goală în faţa mea. 

Acele degete agile de pianist se descurcară repede să 
îi dea şi ei, şi lui hainele jos, dar el abia dacă avea ceva pe 
el - cămaşă, pantaloni şi cizme. Le dădu jos iute şi le lăsă 
într-un morman pe jos. 

— Eşti aşa frumoasă, rosti el răguşit. 

Se întinse şi îi scoase pieptenii din sidef. De parcă le- 
ar fi apreciat valoarea, el îi puse cu grijă pe noptieră. 
începu să îi scoată agrafele din păr. Ceea ce durase 
aproape o oră să fie strâns într-un loc el dezasamblă în mai 
puţin de un minut, iar şuviţele lungi şi grele îi căzură în jurul 
umerilor şi pe spate. 

— Eşti la fel de frumoasă ca primele raze de soare 
peste mlaştini. 

— Poezie? 

— Doar adevărul. 

El o ridică în braţe şi o duse la pat, unde o puse cu 
grijă, de parcă era un ornament din sticlă, realizat manual, 
şi el trebuia să aibă grijă să nu se spargă. Ea îi luă mâna şi 
îl trase jos spre ea. 

— Fă-mă să zbor! 

Mai sus ca un zmeu, ca un balon, ca o pasăre în zbor. 


Capitolul 23 


O înţepătură de vinovăţie în conştiinţa lui, pentru că el 
încă nu-i spusese adevărul despre identitatea sa, şi, cu 
toate astea, nu putea să nege plăcerea absolută pe care i-o 
producea faptul că ea se gândea la el ca fiind pur şi simplu 
Matthew Sommersby. Un bărbat. Nu un conte, nu 
Rosemont. A 

Noaptea trecută, ea avusese nevoie de consolare. In 
seara asta, era aici pentru că avea nevoie de el. 

Se gândi să îi spună adevărul, dar asta ar fi stricat 
momentul şi nu voia să înceapă o explicaţie care avea să 
ducă la răcirea pasiunii ce ardea între ei. Mai târziu. El 
urma să îi spună mai târziu, când sângele nu avea să-i mai 
vuiască aşa în urechi, ca să poată gândi mai limpede, să nu 
îi mai fie distrasă atenţia de acei sâni drăgălaşi care aveau 
parte de atenţia lui. Ea îl voia acum, fără titlu. Cu siguranţă 
urma să-l vrea şi cu el. 

Îşi goli mintea de alte gânduri în afară de cele despre 
cum să-i facă plăcere, îşi plecă uşor capul şi începu să 
presare sărutări peste sânii ei, să îi frământe, să îi lingă şi 
să-i sugă. 

Mâinile ei alergau peste muşchii încordaţi ai umerilor 
şi ai spatelui său, îndemnându-l să continue. Numele lui îi 
făcu stomacul să se strângă şi mădularul să se întărească, 
deşi se gândea că nu ar putea deveni mai tare. Femeia asta 
avea o putere asupra lui pe care nici o alta nu o posedase. 
Ea putea să îl îngenuncheze fără ca el să obiecteze. Ar 
merge de bunăvoie după ea. 

Îşi mută atenţia asupra celuilalt sân şi, când îşi puse 
gura în jurul sfârcului, ridică privirea să constate că ea îl 
studia, cu ochii căprui arzători şi dogorind de pasiune. 
Doamne sfinte, aproape că îşi slobozi sămânţa acolo. Nici o 
altă femeie nu se uitase vreodată la el de parcă s-ar fi 
gândit să îl devoreze şi să savureze în totalitate momentul. 

El îşi trecu buzele peste abdomenul ei, surprins când 
ea se mişcă, ridicându-se uşor şi sprijinindu-se în coate. 


EI îşi înălţă capul şi afişă o expresie întrebătoare. 

— Există ceva anume ce ai vrea să fac? 

— Imi place să te privesc, zise ea şi îşi trecu piciorul 
peste al lui. Te îndrepţi spre locul la care mă gândesc eu? 

— Asta ai vrea? 

— Foarte mult. Vreau să lingi fiecare centimetru. 

— Spui cele mai deşănţate lucruri. 

— Doar cu tine. 

Ea se aplecă până când reuşi să îl sărute. El puse tot 
ce era, tot ce simţea în acel sărut. Ea îl descompunea, 
fiecare faţetă a lui. Cam atât despre planurile lui de a nu 
mai permite inimii sale să se implice când venea vorba 
despre femei. Ea îl cucerise şi îl stăpânea. Era al ei, 
complet, absolut. 


g Ea aproape îi spuse că îl iubea. Pentru că aşa era. 
Incepuse să bănuiască faptul că avea aceste sentimente 
minunate şi înspăimântătoare faţă de el, dar acum ştia totul 
cu absolută certitudine. Doar că ar fi fost nedrept să îi ofere 
aceste cuvinte când nu mai avea libertatea de a se lega de 
el după noaptea asta. 

Deşi îşi dădea seama cu uimitoare claritate că nu 
avusese niciodată libertatea asta. Nici în mahalale, faţă de 
un băiat care alerga desculţ pe alei. Nici în zona mai 
elegantă, construită de fratele ei, nici faţă de acest om 
obişnuit, care savura romane penny dreadful, care o 
însoțea în aventuri şi care îşi smulse gura de pe a ei, 
depuse sărutări pe fiecare sân şi cobori mai mult, 
răsuflarea lui mişcând buclele dintre picioarele ei. 

Ea îşi lăsa visul deoparte în favoarea celui al familiei 
ei. Şi iat-o aici, unde nu ar trebui să fie, savurând noaptea 
şi pe el pentru ultima oară. Nu putea să îl lase doar cu 
amintirea unei singure nopţi împreună, o noapte în care el îi 
dăruise totul. Nu voia ca el să se îndoiască de faptul că el 
reprezentase pentru ea ceva special. Voia să îi întoarcă 
bucuriile pe care i le adusese. 


Limba lui o dezmierda intim. Încă sprijinită pe coate, 
inspirând brusc şi slobozind un geamăt, ea îşi lăsă capul pe 
spate. O altă dezmierdare, o răsucire, şi ea îşi întoarse 
atenţia spre el, doar ca să descopere că el o privea. Intens. 
De parcă fiecare dintre oftaturile ei era un catalizator al 
propriei plăceri. 

— Atinge-ţi sânii, zise el lângă pielea ei sensibilă. 

lar ea o făcu, îşi trecu degetele peste sfârcurile 
întărite, simțind plăcere când privirea lui se întunecă. El era 
prins între coapsele ei, şi ea era aproape sigură că îl simţise 
încordându-se la acţiunile ei. Apucând-o cu palmele de 
fund, o ridică mai sus şi începu să se înfrupte. 

Ea îşi strânse picioarele în jurul lui, susţinându-i 
privirea, îl ţinu în loc în timp ce plăcerea creştea. O, 
minunatele, magnificele senzaţii. Cu el ea era tot ce 
sperase vreodată să fie, experimenta tot ce dorise vreodată 
să ştie. Nu era doar partea fizică, deşi, Dumnezeu să o 
ajute, s-ar fi mulţumit şi numai cu asta. Era felul în care el o 
făcea să se simtă apreciată, preţuită, capabilă. In largul ei 
în propria piele. El o accepta pentru ce era. Cu el nu avea 
nevoie de un titlu. Era de ajuns să îşi administreze librăria 
şi să-i înveţe pe alţii să citească. Cu el nu trebuia să îşi dea 
aere de eleganţă sau să aleagă tacâmul potrivit pentru cine 
ştie ce delicatesă avea pe farfurie. Cu el putea să-şi desfacă 
picioarele şi să-l lase să o posede. 

Şi ce minunat era! Se uită la el din cap până-n 
picioare, iar spatele gol, fundul şi picioarele nu făceau 
decât să-i sporească plăcerea. Luă o mână de pe sânul ei şi 
îşi afundă degetele în părul lui, lăsându-le să se învârtă pe 
creştetul lui. Voia să închidă ochii şi doar să simtă, dar nu 
voia să renunţe la momentele în care îl privea, îşi dorea 
amintirile fiecărui aspect din noaptea lor de dragoste. Urma 
să păstreze aceste amintiri dulci-amare cât avea de trăit. 

Apoi plăcerea se intensifică, deveni un vortex de 
senzaţii care se învârtejeau în jurul ei, încordându-i fiecare 
muşchi, prăbuşind-o până când ea nu mai percepea altceva 
în afară de limba lui, care făcea minuni, de parcă mugurul 
ei era o caramea şi el savura fiecare dezmierdare. Cealaltă 


mână ajunse brusc tot în părul lui, ţinându-l acolo în timp 
ce picioarele ei intensificau strânsoarea şi coapsele îi 
tremurau. 

— O, Doamne, o, Doamne! 

Climaxul o fulgeră, trecu prin ea, desprinzând-o de la 
pământ şi făcând-o să se înalțe şi să cadă în adâncimile 
privirii lui până când se pierdu şi se regăsi. 

Încet, provocator, fără să-şi ia ochii de la ea, el urcă 
distanţa scurtă spre ea şi îi captură din nou gura. Ea simţi 
gustul ei sărat pe limba lui, inhală aroma stătută de pe 
barba lui. 

El se ridică, o cercetă cu grijă, şi ea îşi încolăci 
picioarele mai strâns în jurul lui. Când el se înfipse adânc în 
ea, ea oftă cu satisfacția de a-l simţi că o umplea din nou, 
complet, absolut. El nu se uită în altă parte. Ea nu putea. 
Voia să memoreze fiecare expresie care îi apărea pe chip. 
El se mişca în ea hotărât şi viguros. Ea îl întâmpina şi era a 
lui. Nimic nu avea să taie vreodată această legătură, nimic 
nu avea să o reducă. Ea bloca momentul acesta în timp şi 
nimeni nu avea să i-l poată lua. 

Niciodată nu avea să mai simtă o asemenea 
apropiere. Niciodată nu avea să se mai bucure de o 
asemenea intimitate. Inima ei era aşa plină, încât avea 
impresia că urma să-i sară din piept. Îl iubea pe acest 
bărbat, cu tot ce avea, cu tot ce avea să fie ea vreodată. 

În ochi îi apărură lacrimi. 

— Te rănesc? întrebă el printre dinţii strânşi şi cu 
răsuflarea grea şi chinuită. 

— Nu. Niciodată. 

„Te iubesc. Te iubesc. Te iubesc. Te voi iubi mereu.” 

În ea, senzațiile începură să crească... 

Apoi pluti spre cer. 

Cu un mormăit, el se mai înfipse de două ori, înainte 
să se prăbuşească pe ea, braţele lui cuprinzând-o şi el 
depunând un sărut pe curbura gâtului ei. 

Ea nu cunoscuse o asemenea fericire - sau o 
asemenea tristeţe, la gândul că nu urma să îl mai aibă 
niciodată. 


El ar fi trebuit să se retragă, ar fi trebuit să-şi verse 
sămânţa în altă parte. Dacă ar lăsa-o însărcinată, nu ar 
avea regrete, pentru că în seara asta ea avea să devină 
complet a lui şi el a ei. Ea îl adusese în genunchi. Chiar 
dacă nu stătuse în picioare, ea tot reuşise să facă asta. Cu 
ea cuibărită lângă el şi degetul lui dezmierdându-i coloana 
şi trasând cercuri pe ea, el avea nevoie să îi spună cine era, 
dar nu acum. Nu când ea stătea satisfăcută în braţele sale. 
Voia să găsească o modalitate romantică de a-i da vestea. 

Poate că avea să o ducă într-o călătorie cu balonul cu 
aer cald. Sus în ceruri, cu lumea la picioarele lor, el avea să 
îi dezvăluie adevărul şi să îi promită că, atunci când aveau 
să fie din nou pe pământ, el urma să îi pună lumea la 
picioare. Orice îşi dorea ea urma să poată avea. 

O iubea. Gândul de a se îndrăgosti din nou ar fi trebuit 
să-l îngrozească, ar fi trebuit să îl facă să se oprească. |n 
schimb, el ştia că nimic în viaţa lui nu se simţea aşa 
potrivit. În ciuda rezistenţei lui, a inimii sale împietrite, 
iubirea îl găsise. Această femeie remarcabilă spărsese 
barierele, îi distrusese sistemele de apărare şi îl cucerise. 

Fiecare cuvânt pe care ea îl rostea venea din suflet. 
Nu cunoscuse pe nimeni aşa deschis şi onest. Nu doar 
cuvintele, ci şi corpul ei. El nu cunoscuse niciodată toate 
aspectele unei femei atât de bine cum le cunoscuse cu ea. 
Această femeie din braţele ei nu ţinea nimic ascuns, nu 
reţinea nimic. Nu putea decât spera că ea avea să 
înţeleagă de ce păstrase o parte din viaţa lui ascunsă de 
ea. 

La început, o făcuse pentru că voise să scape de 
societate. Dar, când începuse să o cunoască, timpul potrivit 
nu sosise niciodată. Dar acum va trebui să sosească. 

Îşi lăsă mâna să alunece pe spatele ei şi o apucă de 
fund. 

— Deja te vreau din nou. Mâna cealaltă se alătură 
primeia şi o apucă de şolduri, ridicând-o pe el, făcând-o să-l 


încalece. Apoi îi luă chipul în mâini. Cred că te voi vrea 
întotdeauna din nou. 

Ea îi trasă maxilarul, buzele, nasul, fruntea cu 
degetele cu atâta deliberare, că avea impresia că se 
străduia să memoreze fiecare linie, gropiţă, curbură sau 
scobitură. 

— lar eu te voi vrea mereu. 

El îşi cobori gura peste a ei, iar ea luă ceea ce el acum 
era sigur că poseda. Înţelegea că el nu avea să mai 
găsească o asemenea satisfacţie alături de o altă femeie. 
Nu că ar fi contat. Intenţiona să nu mai aibă niciodată o 
alta. Începând cu această noapte, ea era singura care avea 
să se afle în patul lui, singura pe care avea să o iubească şi 
să o dezmierde vreodată. 

Când ea se ridică după sărut, el fu surprins să vadă că 
avea o expresie de jenă pe faţă. 

— Ce s-a întâmplat? 

Ea îşi linse buzele. 

— Vreau să fiu desfrânată. 

— Nu crezi că faptul că eşti aici e un lucru desfrânat? 

— Mai desfrânat. Mai ştii ce am vorbit atunci, la 
plimbarea cu barca? 

EI îşi închise ochii. 

— Doamne! 

— Vreau să sărut fiecare centimetru din tine. 

El deschise ochii şi-şi desfăcu braţele. 

— Cine sunt eu să îţi refuz o cerere aşa simplă? 

Râsul ei pluti în jurul lui, iar el ar fi vrut să înregistreze 
sunetul şi să-l pună într-o cutie muzicală, ca să îl asculte 
oricând voia. 

Ea îşi apăsă buzele de fruntea lui, şi fu rândul lui să 
râdă. 

— Nu trebuie să fie ad /itteram fiecare centimetru. 

Ea îi susţinu privirea şi se uită sever la el. 

— Şşştt. Număr sărutările din care eşti compus. Aşa 
că o să fie chiar fiecare centimetru. 

Şi se părea că, într-adevăr, era vorba despre fiecare 
centimetru. Faţa, gâtul, braţele, pieptul. Ba chiar ajunse la 


degetele de la picioare. Apoi în sus pe gambe, genunchi, 
coapse. Nu ştiuse niciodată că interiorul coapselor sale era 
aşa sensibil - un sărut aici, o muşcătură dincolo, şi 
respiraţia lui deveni sacadată. 

Apoi ea se opri şi-i studie mădularul umflat. Trebuia 
să ştie că o dorea foarte tare. Al naibii, aproape că se ruga 
să fie atins de ea. El se întinse după ea. 

— Incalecă-mă! 

Ea se retrase şi scutură din cap. 

— N-am terminat încă. 

El se sprijini pe coate şi aşteptă cu nervii încordaţi şi 
cu muşchii tremurând de dorinţă. Ea se aplecă, îşi ţuguie 
buzele şi suflă peste întreaga lungime a mădularului său. El 
gemu de anticipație. Apoi ea îi oferi cel mai senzual şi 
obraznic zâmbet, cu ochii întunecaţi şi înflăcăraţi. 

Când buzele ei atinseră vârful mădularului, el aproape 
că explodă. 

— Doamne sfinte! 

Limba ei trasă cercuri pe pielea extraordinar de 
sensibilă. Când ea îşi închise gura în jurul lui, el îşi lăsă 
capul pe pernă, pierdut în senzaţii. Ea îşi luă timp, 
chinuindu-l, de parcă s-ar fi născut să facă asta. El îşi trecu 
degetele prin părul ei, pentru că simţea nevoia să o atingă, 
avea nevoie de mai mult decât doar să o simtă proptită 
între picioarele lui. 

Ea se ţinea de fiecare promisiune destrăbălată cu 
care îl tachinase. N-ar fi trebuit să fie surprins. Din nou, cu 
ea era vorba doar despre onestitate. Ea nu spunea ceva ce 
nu credea. Cu ea ştia întotdeauna unde se afla. 

Gura ei era fierbinte, umedă şi pricepută. El ştia că 
fusese virgină când o posedase noaptea trecută, simţise 
cum corpul ei cedase în faţa lui, dar acum îl satisfăcea 
asemenea celei mai bine plătite curtezane. Nu, mai bine 
chiar. Nu o făcea pentru bani. O făcea pentru că voia săo 
facă. Ea era aici acum pentru că el însemna ceva pentru ea. 
Nu rostise cuvintele, nu-i spusese că-l iubea, dar cum i-ar fi 
putut oferi atât de multe dacă nu l-ar fi iubit? 

El se ridică din nou şi privi cum gura ei aluneca pe 


toată lungimea mădularului său. 4 

— Mai am puţin şi explodez, Fancy. Incalecă-mă 
acum! Vreau mădularul meu în sanctuarul tău dulce. 

El o susţinu, o ridică şi o ajută să se lase în jos, 
cuprinzându-l complet. Îi luă gura într-o sărutare şi se gustă 
pe limba ei. Aşezat în fund, cu o mână peste fundul ei şi 
cealaltă pe spate, el o ghidă în timp ce ea îl călărea tare şi 
iute, mâinile ei mângâindu-i umerii, spatele, de parcă nu s- 
ar fi săturat de el. 

Oftaturile şi scâncetele ei îi amplificau plăcerea. 

— Asta e, draga mea. Haide, dă-ţi drumul pentru 
mine! 

— E atât de bine. 

Ea îşi îngropă faţa în gâtul lui. El o strânse în braţe. Ea 
se cutremură, tremură şi strigă, iar muşchii din interiorul ei 
se contractară... 

El se agăţă de ea în timp ce cataclismul îl cutremură 
până în străfunduri. Se lăsă să cadă la loc pe pat şi o trase 
cu el. Letargic, slăbit, găsi totuşi puterea să o ţină lângă el. 
El îi aparţinea acum, inimă, trup şi suflet. El avea să fie 
pentru totdeauna al ei. 


Când zorile începură să lumineze grajdurile, Fancy se 
trezi, îndurerată, înţepenită, dar simțindu-se totodată 
minunat. Ea îl mai avusese de două ori înainte să adoarmă, 
în cele din urmă. 

Matthew era pe o parte, cu faţa la ea, cu mâna pe 
şoldul ei. Era aşa frumos, pierdut în vise, în timp ce noaptea 
începea să se retragă, dezvăluindu-l privirii ei. 

Tristeţea începea să o cuprindă, pentru că nu avea să 
se mai trezească niciodată în braţele lui, în patul lui, cu 
parfumul lui în jurul ei. Niciodată nu urma să îi mai vadă 
genele negre şi lungi odihnindu-se pe pomeţii înalţi. 
Niciodată nu avea să-i mai vadă părul ciufulit sau barba 
nerasă. 

Era tentată să îl trezească, să îl roage să se 


bărbierească, ca să aibă şi amintirea dimineţilor lui. Să îl 
privească în tihnă cum se spală şi se îmbracă. Deşi ea se 
gândea că amintirea favorită avea să fie cea cu el 
dezbrăcându-se. Şi dezbrăcând-o pe ea. 

Ea nu avea regrete în privinţa unirii lor. Bărbaţii o 
făceau tot timpul: posedau femei şi le părăseau. De ce nu 
putea şi o femeie să facă la fel? 

Dar nu era acelaşi lucru. Deja simţea o durere în 
suflet din pricina golului care urma să o consume după ce 
avea să plece de aici. Gândul de a-l părăsi o durea teribil. O 
sufoca, îi făcea gâtul să se strângă şi lacrimile să i se adune 
în ochi. lubirea trebuia să te întărească, şi cu toate astea se 
simţea aşa slabă. Nu voia să-l părăsească niciodată. Voia să 
stea aici până când încărunţea. Voia să sărute din nou 
fiecare centimetru din el... iar şi iar, şi iar. Voia ca el să 
sărute fiecare centimetru din ea. Voia să-l simtă mişcându- 
se în ea, puternic şi hotărât. Voia ce nu putea avea. 

Doar din pricina unei dorinţe prosteşti de a vedea o 
carte rară şi prețioasă. Pentru că, pentru foarte scurtă 
vreme, un alt bărbat îşi atinsese gura de a ei, deşi asta nu 
însemnase nimic. Dar, cu toate astea, avea să-i schimbe 
cursul vieţii. Urma să o ia de lângă Matthew. 

să renunţe la el avea să fie cel mai greu lucru pe care 
îl făcuse vreodată. 

El singur deţinea inima ei şi îi putea face corpul să 
cânte. El era o descoperire rară. La fel precum cărţile pe 
care le iubea mai mult decât orice, el îi oferise o privire 
unică spre ceva ce nu trebuia luat drept firesc. Era mai mult 
decât iubire. Era o legătură profundă, de suflet, care făcea 
ca totul să fie bine şi bun. 

Auzind scârţâitul roţilor unei căruţe, ea închise ochii 
strâns. Lumea reală avea să înceapă curând să se mişte şi 
să invadeze lumea fanteziei, făcând-o să dispară până nu 
mai rămânea decât realitatea. Ea nu putea să se agaţe de 
asta pentru totdeauna. 

Trebuia să se desprindă. 

Cu grijă, începu să se dea jos din pat. El o apucă de 
şold. 


— Mmm, murmură el, deschizând ochii uşor şi 
uitându-se la ea. Unde pleci? 

— Trebuie să plec înainte să înceapă să circule lumea. 
Ea se aplecă şi-l sărută pe frunte. Nu pot fi văzută plecând 
din reşedinţa unui burlac, în zori. 

— Mai stai un pic, zise el cu un zâmbet pervers. O să 
merite. 

Era sigură că da, dar asta făcea plecatul şi mai dificil. 

— Nu pot. 


Cu mare greutate, Matthew îi dădu drumul, se 
rostogoli pe spate şi se ridică uşor, punându-şi mâinile sub 
cap şi privind cum ea începea să-şi adune hainele. El voia 
să o privească făcând asta în fiecare dimineaţă, pentru tot 
restul vieţii sale. O iubea, din străfundul sufletului. 

— Nu deschide librăria astăzi. Hai să facem ceva 
împreună! Mergem cu trenul la Brighton. Nu, mai bine 
zburăm cu un balon cu aer cald. 

„Vreau să-ţi spun cine sunt. Vreau să-ţi cer să te 
căsătoreşti cu mine. Poţi avea visul de a te căsători din 
dragoste. Familia ta îşi va împlini visul de a te vedea parte 
a aristocrației.” 

Ea se îndreptă şi se sprijini cu mâna de unul dintre 
stâlpii patului şi stătu acolo goală, în toată splendoarea ei. 
El îi voia sânii înapoi în gura lui, picioarele în jurul taliei. 

— Nu pot. 

— Atunci, o să cumpăr toate cărţile din prăvălie, şi nu 
vei mai avea ce să vinzi şi nici motiv să deschizi pentru 
clienţi. 

Ea pufni în râs, dar zâmbetul ei nu era la fel de 
luminos pe cât se aşteptase el când rostise cuvintele. 

— Nu poţi să-ţi permiţi asta. 

— Ba pot. Ea se uită la el, clipind uşor. El se dădu jos 
din pat şi ajunse din doi paşi la ea, apucându-i chipul în 
palme. Petrece ziua cu mine, Fancy! 

În ochii ei se adunară lacrimi când îşi puse mâinile 


peste ale lui, îşi împleti degetele cu ale lui şi le duse la 
buze, depunând un sărut pe ele. 

— Nu-mi doresc nimic mai mult. 

În timp ce respiraţia ei caldă îi atingea pielea, 
afecțiunea pentru ea se intensifică. Aveau ziua asta şi toate 
zilele care vor urma. 

— Dar nu ar fi drept. 

Ea îşi ridică privirea, şi el îşi dădu seama că lacrimile 
ei nu erau produse de dorinţa lui fierbinte de a o avea cu el, 
ci de altceva, ceva care îi provoca tristeţe, o strivea, şi el fu 
deodată cuprins de teamă. 

— Am făcut ceva prostesc aseară. 

— Regreţi că ai venit aici? 

Ea scutură iute din cap, dădu drumul strânsorii 
degetelor lui care îi provoca durere şi îi luă bărbia în palmă. 

— Niciodată. Momentele pe care le-am petrecut cu 
tine au fost cele mai frumoase, cu adevărat minunate din 
viaţa mea. Nu le voi uita niciodată. Nu te voi uita niciodată. 

Cuvintele ei nu aveau niciun sens. Era de parcă îşi lua 
rămas-bun, de parcă voia să încheie lucrurile când ele de- 
abia începuseră cu adevărat. 

— Ce vrei să-mi spui, Fancy? 

— O, Doamne, Matthew, e aşa greu. 

Pe obraji i se rostogoleau lacrimi, şi el avu nevoie de 
toată stăpânirea de sine ca să nu le adune cu degetele. 

Ceva era teribil de greşit. 

— Spune direct. Întotdeauna am vorbit cinstit unul cu 
celălalt. 

Ea îşi linse buzele şi încuviinţă din cap. 

— Seara trecută la bal, am fost surprinsă într-o 
situaţie compromiţătoare cu Lord Beresford. 

Dintr-odată, el avu impresia că avea un ocean în cap, 
urletul din capul lui înecând orice alt gând. 

— Beresford? 

— Ţi-am spus că a venit să mă viziteze. E un conte... 

— Ştiu cine e. 

El îi dădu drumul şi făcu un pas în spate, furia radiind 
din el, trădarea tăind în carne vie. El crezuse că ea era 


diferită, dar era exact ca Elise, exact ca Sylvie, ca mama 
lui. Voia un titlu şi era dispusă să facă orice ca să-l obţină. 
El aproape că-i oferise femeiuştii intrigante titlul său. 

— Mick se întâlneşte cu Beresford în după-amiaza 
asta, zise ea şi îi întinse mâna implorator. Nu am de ales 
decât să mă căsătoresc cu el. 

Ca să obţină afurisitul de titlu. El slobozi o înjurătură 
în barbă şi se întoarse cu spatele la ea. Urma să îşi aibă 
lordul. Dacă măcar ar fi aşteptat... 

Ce prost fusese să creadă că ea îl preţuia mai mult 
decât preţuia un titlu. Asta era tot ce voia de la un bărbat. 
Pentru Dumnezeu, îl atrăsese pe Beresford într-o capcană, 
apoi venise în patul lui Matthew. 

— leşi! 

— Matthew, nu a fost intenţia mea să te rănesc. 
Voiam doar o ultimă noapte cu tine. Eşti special pentru 
mine. 

El se răsuci spre ea. 

— Cineva atât de special, că te-ai pus într-o poziţie 
compromiţătoare ca să poţi prinde un afurisit de lord? 

Ea se uită şocată la el, de parcă ar fi lovit-o. 

— Dar tu crezi că am vrut să fiu descoperită într-o 
situaţie compromiţătoare? 

— Asta fac femeile. Atrag bărbaţii şi pe urmă plasează 
capcana. Mama, sora, soţia mea. Toate şi-au obţinut soţii 
prin înşelăciune. De ce ai fi tu altfel, mai ales după ce toată 
viaţa ţi s-a inoculat să te pregăteşti pentru rolul ăsta? 

— Nu asta am vrut. Cum poţi să crezi că... 

— Pentru că ştiu că şi cele mai nevinovate femei pot fi 
înşelătoare, ca să obţină ceea ce vor. Dar tu m-ai prostit şi 
m-ai făcut să cred că eşti diferită. M-ai cucerit cu inima şi 
cu sufletul. Sunt complet îndrăgostit. Nu voiam să deschizi 
librăria pentru că voiam să te duc undeva ca să te cer de 
soţie. 

Ea căzu în genunchi, cu un oftat şocat. 

— Nu. 

— Asta ar fi fost răspunsul tău, pentru că voiai un titlu 
mai mult decât mă voiai pe mine? 


Mai căzură şi alte lacrimi. Ea tremura. El voia să o ia 
în braţe şi să o consoleze. Ce prost era! 

— Matthew, te iubesc, dar trebuie să înţelegi că nu 
mă pot căsători cu tine. Să mă căsătoresc cu Beresford 
înseamnă un vis îndeplinit pentru familia mea. Chiar vrei să 
te căsătoreşti cu o femeie compromisă, o femeie care a fost 
surprinsă singură cu alt bărbat? Chiar dacă noi doi nu eram 
căsătoriţi în acel moment, tot m-ar urmări - şi pe tine. Dacă 
partenerii tăi de afaceri, oricine ar fi, află despre acest 
lucru, cum s-ar reflecta asta asupra ta? 

Cuvintele ei erau ca un buzdugan în pieptul lui. Nu 
voise niciodată ceva mai mult decât îşi dorise inima ei. El 
ştia că nu avea să mai iubească niciodată aşa cum o iubea 
pe ea. Dar încă o dată judecase greşit onoarea unei femei. 

Trecu pe lângă ea fără să o atingă. 

— Pleacă naibii de aici! 

Nu aşteptă să o vadă plecând, ci se duse la parter ca 
să se pregătească să plece şi el naibii de aici. Era mai mult 
decât pregătit să se întoarcă la reşedinţa lui din Mayfair şi 
să o lase pe domnişoara Fancy Trewlove - şi propria lui 
inimă - în urmă. 


Capitolul 24 


Cu  desuurile la subraţ, şnururile de la rochie 
desfăcute şi cu lacrimile şiroindu-i pe obraz, Fancy alergă 
spre prăvălia ei, fără să-i pese dacă o vedea cineva. Inima 
ei se frângea. Găsise iubirea pe care o visase dintotdeauna 
doar ca să o piardă din pricina unei erori de judecată. lar 
Matthew dădea vina pe ea, credea că-l atrăsese pe 
Beresford în capcană. 

Cum putea să creadă asta despre ea? După tot ce 
trăiseră împreună, după toate confidenţele, cum putea să 
creadă ce era mai rău despre ea? 

Când el ieşise din cameră, mândria ei afurisită o 
oprise să fugă după el. Ea nu trebuia să fie nevoită să se 


justifice. El ar fi trebuit să ştie că ea era cea înşelată. 

Nu conta ce credea el, pentru că nu schimba 
adevărul. Chiar dacă el o voia, ea nu putea să aducă ruşine 
asupra familiei ei şi să-l refuze pe Beresford. Reputația ei 
era în pragul ruinei, şi doar căsătoria cu un conte ar face-o 
acceptată în societate. 

Când ajunse în apartamentul ei, se trânti pe canapea. 
Dickens sări şi i se aşeză în poală. Ea îşi trecu mâna prin 
blana lui şi se uită la fotografiile familiei ei de pe şemineu. 
Dacă ea nu voia în societate? Dacă ea îl voia pe Matthew? 

Nu se certase niciodată cu cineva până atunci, dar 
oamenii se certau mereu şi depăşeau momentele. Dacă îi 
spunea ce se întâmplase la bal, el avea să o creadă? Oare 
inima ei ar suporta lovitura dacă nu ar face-o? 

El avusese de gând să se însoare cu ea. 

In faţa furiei lui faţă de ce el evident considera o 
trădare, ea abia reuşise să absoarbă cuvintele pe care i le 
aruncase. Nu era exact cererea în căsătorie la care visase, 
dar cuvintele lui reverberau prin ea. El o iubea. O, nu 
folosise acel cuvânt anume, dar admisese că îl cucerise. Şi 
că o voia ca soţie. 

Dickens şuieră, şi ea îşi dădu seama că îl strângea 
prea tare, de parcă ar fi fost Matthew. Îi dădu drumul, şi el 
fugi, lăsându-i braţele goale, la fel de goale cum ar fi viaţa 
ei fără Matthew. Cum Dumnezeu avea să împace ce dorea 
ea cu ce era mai bine pentru toată lumea? În ce moment îşi 
pusese dorinţele şi nevoile înaintea celorlalţi? 

Se uită la ceasul de pe şemineu şi văzu că mai era o 
oră până când trebuia să deschidă librăria. Lumea se 
prăbuşea în jurul ei, dar ea nu putea lăsa ca iubita ei 
prăvălie să se prăbuşească şi ea. Işi pregăti o baie şi, când 
se afundă în apa caldă, nu putu să se gândească decât la 
mâinile blânde ale lui Matthew când îndepărtase murdăria 
închipuită de pe ea. Când lacrimile începură să curgă din 
nou, ea îşi îngropă faţa în palme. Tot ce făcea, orice vedea 
îi amintea de el. El o făcea să râdă, să se simtă specială, să 
tânjească după pasiune. El o apărase împotriva lui Dibble şi 
avea să îl trimită pe individ la puşcărie. Împărţiseră 


momente vesele şi triste. El fusese stânca ei. 

Îşi şterse lacrimile cu mâinile ude. Cum putea pieptul 
să o doară aşa tare, de parcă inima îi era smulsă din el? 

Avea să găsească măcar o urmă de consolare la 
Beresford? Avea el să o facă să râdă? Avea ea să înveţe în 
timp să îl iubească? Matthew cu siguranţă nu părea să-l 
placă pe conte. Ea scutură din cap. Nu avea niciun sens. El 
probabil se referise la faptul că ştia despre conte, nu că ÎI 
cunoştea personal. Ea îi amintise că venise să o viziteze, şi 
lui nu-i plăcuse deloc asta. Matthew fusese gelos. Dar apoi, 
dacă el ar fi fost surprins într-o situaţie compromiţătoare cu 
o altă femeie, şi ea ar fi fost geloasă. Deşi cu siguranţă nu 
ar fi presupus imediat că el era cel care iniţiase situaţia. O 
rănise profund că el avea o părere aşa proastă despre ea. 
Dar apoi îşi aminti că soţia lui fusese o prefăcută. Sora şi 
mama lui la fel, se părea. Nu era de mirare că o 
considerase la fel când se cunoscuseră, dar nu îi dovedise 
contrariul? Fusese atât de rănit la gândul de a o pierde, 
încât nu reuşise să gândească limpede? 

Mintea ei era o ceaţă de confuzie, întrebări, furie, 
durere. Avea nevoie de timp ca să lămurească totul, dar 
minutele treceau. 


Cu puţin înainte de ora două, cu capul sus, ea se 
îndreptă spre biroul lui Mick. El stătea în faţa biroului cu 
braţele încrucişate, cu Aslyn alături. De partea cealaltă a 
biroului se aflau Aiden, Selena şi Lavinia. In partea opusă 
stăteau Thornley şi Gillie. Beast se sprijinea de un raft cu 
cărţi. El iubea cărţile aproape la fel de mult ca ea. 

Evident, Mick informase pe toată lumea despre 
incidentul nefericit, şi toţi se adunaseră să o susţină. 

Mick îşi drese glasul şi oftă profund. 

— Seara trecută am omis să te întreb ce s-a 
întâmplat. Ai vrea să ne spui? 

Ea ridică din umeri. 

— Mi-a spus că în bibliotecă erau nişte cărţi rare şi s-a 


oferit să mi le arate. A zis că vor fi şi alţi oameni acolo, dar 
nu era nimeni. Ştiu că ar fi trebuit să plec chiar atunci. Ea 
se uită spre toţi. Îmi pare rău că nu am făcut-o. 

— Când am intrat, am avut impresia că vă 
îmbrăţişaţi... 

— M-a ţinut, da. Voia să mă sărute, dar eu l-am 
respins. Dar ştiu că, judecând după felul în care stătea, 
aplecat peste mine, pentru cei din grădină părea că făcea 
fix asta. Şi asta vor crede şi oamenii. Indiferent de ce s-a 
întâmplat, rămâne adevărat că am fost singură cu el. Şi, din 
cauza asta, dacă nu îl accept drept soţ, voi fi distrusă. 

— Vrei să te căsătoreşti cu el? 

O, Doamne, asta era foarte greu. 

— Voi toţi aţi muncit foarte mult ca să mă aduceţi 
până aici. Voi face ceea ce trebuie. 

În tăcerea din încăpere, el o studie preţ de un minut 
întreg. 

— Nu asta te-am întrebat, draga mea. Vrei să te 
căsătoreşti cu el? 

— Nu m-am gândit la nimic altceva toată dimineaţa. 
M-am luptat cu asta. Aproape că mi-am sufocat pisica, aşa 
tare am strâns-o în braţe. 

Ea se gândi că un pic de umor ar putea ajuta, dar nu 
era aşa. Era o chestiune serioasă, şi ea trebuia să o ia în 
serios. Erau în joc viitorul ei, viaţa ei. 

— Nu vreau să vă dezamăgesc pe voi sau pe mama, 
dar asta o să fac. Nu mă pot căsători cu el. Aş fi nefericită 
dacă aş face-o. 

El îşi desfăcu braţele şi se desprinse de birou, venind 
spre ea. O luă în braţe şi-şi puse bărbia pe creştetul ei. 

— Nu o să ne dezamăgeşti. Voiam doar să ştim dacă 
trebuie să-l bumbăcim, în caz că voiai să te căsătoreşti cu 
el şi el nu accepta să facă ce se cade. 

Lacrimi nevărsate i se adunară în gât, şi ea îl strânse 
tare în braţe. 

— Nu cred că pumnii vor fi necesari. Mă descurc cu el. 

El îi ridică bărbia cu un deget şi îi oferi un zâmbet 
cald. 


— Ştim că poţi. 

Alte lacrimi ameninţară să se verse. Ea avea să se 
transforme într-o idioată plângăcioasă înainte să apară 
Beresford. 

— O să fiu o femeie de scandal. Societatea nu mă va 
vrea. 

— Asta înseamnă că eşti una de-a noastră, nu-i aşa? 
Comentă Aiden. 

Ea se uită pe lângă Mick, spre fratele ei care rânjea. 

— Întotdeauna am fost una de-a voastră. 

— Aşa este, zise şi îi făcu cu ochiul. 

Se auzi o bătaie în uşă, şi inima ei tresăltă, iar 
stomacul i se strânse. Mick depuse un sărut rapid pe 
creştetul ei. 

— Oferă-i lui Beresford ce răspuns vrei, Fancy. Noi 
stăm în spatele tău. ă 

Nu, se gândi ea, ei stăteau alături de ea. Intotdeauna 
o făcuseră. 

Mick se duse înapoi la birou, se sprijini de el şi îşi 
încrucişă din nou mâinile. 

— Da? 

Domnul Tittlefitz băgă capul înăuntru. 

— Lord Beresford e aici şi doreşte o audienţă. 

— Trimite-l înăuntru, porunci Mick. 

Fancy trase aer în piept şovăitor şi se întoarse să-l 
înfrunte pe Beresford, care intra, întrebându-se de ce nu 
observase până atunci cât de arogant şi de îngâmfat părea. 
Domnul Tittlefitz închise uşa. Ea era aproape sigură că 
lordul tresărise uşor la sunetul uşii care se închidea. li 
aruncă o privire agitată, şi ea bănuia că nu se aşteptase să 
dea peste o armată de membri ai familiei Trewlove. li oferi 
o plecăciune superficială. 

— Domnişoară Trewlove. 

— Lord Beresford. 

El se uită dincolo de ea şi făcu un pas ca să o 
ocolească. 

Atunci, ea ştiu că decizia ei era cea corectă. Se postă 
în faţa lui. 


— Întâlnirea dumneavoastră e cu mine, milord. 

El clipi şi se uită pe fereastră, în tavan, în podea şi din 
nou la ea. 

— Nu aşa se fac lucrurile, domnişoară Trewlove. 

— Veţi găsi, milord, că suntem o familie care arareori 
face lucrurile aşa cum se fac. Eu sunt însă curioasă. Ce 
coincidenţă că au fost atâţia oameni care să ne vadă 
singuri în bibliotecă, nu? 

Contele îşi drese glasul. 

— E posibil să îi fi amintit lui Whitley în treacăt că 
voiam să vă arăt exemplarul rar din Biblie. 

— Ştiţi care este zestrea mea? 

— Da. O găsesc foarte satisfăcătoare. 

— Păi, sigur că da, mârâi Aiden. 

Ea îi aruncă fratelui ei o privire aspră, şi el îşi ceru 
scuze pe tăcute. Ea îşi întoarse atenţia spre Lord Beresford. 

— Într-o situaţie ca a noastră, milord, clopotele de 
căsătorie se aud destul de repede. 

El dădu să se lase în jos. Cum putea să-l umilească 
refuzându-l când era deja cu genunchiul pe podea. 

— Nu. 

El se opri la jumătatea distanţei şi se uită în sus la ea. 

— Poftim? 

— Vă rog să vă ridicaţi, Lord Beresford. 

El făcu aşa cum îi ceruse, fără să-şi ia ochii de la ea. 
Ea trase aer în piept şi apoi răsuflă încet. 

— Îmi pare rău, Lord Beresford, dar nu mă pot 
căsători cu dumneavoastră. 

Lord Beresford rămase literalmente cu gura căscată. 

— Dacă nu îmi acceptaţi oferta, nu veţi mai fi primită 
în rândurile aristocrației. Veţi fi distrusă. 

— Sunt conştientă de asta. 

— Eram dispus să trec cu vederea circumstanţele 
naşterii dumneavoastră, dar acum îmi cereţi să trec peste 
un scandal pe care refuzul dumneavoastră îl va crea. Veţi fi 
subiect de bârfe. 

— Mai bine subiect de bârfe decât o soţie cu regrete. 

— Dacă mă refuzaţi acum, nu vă voi mai vizita. Nici 


un alt lord nu o va mai face. 

— Atunci, Lord Beresford, trebuie să spun că sunt 
foarte mulţumită de hotărârea mea. 

— Trebuie să vă căsătoriţi cu mine! 

— Ţi-a dat răspunsul, spuse Beast. Acum, dispari! 

Cu o bufnitură, o privire furioasă şi buza inferioară 
tremurând, Lord Beresford se năpusti afară din cameră, 
trântind uşa în urma lui. 

— Ar fi trebuit să-ţi iau averea dacă te măritai cu el, 
spuse Finn. Ce dobitoc... 

Cu un zâmbet blând şi un mare sentiment de uşurare, 
ea se întoarse către ei. 

— Mulţumesc pentru... mă rog, pentru tot. Pentru 
iubirea, sprijinul, înţelegerea pe care mi le arătaţi. Vă 
iubesc pe toţi atât de mult! 

— Şi acum, Fancy? întrebă Gillie. 

— In toţi aceşti ani, în timp ce m-aţi călăuzit, nu m-aţi 
întrebat niciodată care era visul meu. 

— Şi care e visul ăsta, draga mea? întrebă Mick. 

Ea îi aruncă un zâmbet care îi provocă dureri în 
maxilar. 

— Visul meu e să mă mărit cu un bărbat pe care îl 
iubesc şi care mă iubeşte. Şi am să-mi împlinesc visul ăsta. 


* 


Trecând strada, se simțea liberă, eliberată, 
entuziasmată de viitor, abia aşteptând să se împace cu 
Matthew, să-i spună că îl iubea şi că voia să fie soţia lui. 
Gata cu aristocrația! 

Mai târziu, avea să meargă să-i spună mamei despre 
decizia pe care o luase, avea să-i ceară lui Matthew să o 
însoţească. Voia ca ei să se cunoască. Era relativ sigură că, 
odată ce mama ei vedea cum cucerise inima lui Fancy, nu 
numai că avea să înţeleagă decizia fiicei sale, ci avea să o 
şi aplaude. Mama ei fusese cu un bărbat pe care îl iubise şi 
cu unul pe care nu-l iubise. Inţelesese, aşadar, atât 
recompensele, cât şi ororile. 


Trecu pe lângă magazin şi crescu ritmul paşilor până 
ajunse la reşedinţa lui Matthew. Zâmbind, inspiră adânc şi 
ridică mânerul ciocănelului, satisfăcută când acesta căzu la 
loc cu zgomot. Doamna Bennett ar trebui să fi terminat cu 
toate treburile, ca să n-o vadă pe Fancy aruncându-se în 
braţele lui Matthew când acesta avea să deschidă uşa. 

Numai că n-o făcu. 

Mai bătu de trei ori. Aşteptă. Strânse pumnul şi bătu 
din nou. Nimic. Alunecând spre fereastră, ridică o mână la 
ochi şi privi pe geam. Ştia că nu exista mobilier în salonul 
din faţă. Putea vedea o porţiune a holului spre camera 
alăturată, dar nu vedea nicio mobilă. Cu siguranţă, de vină 
era unghiul. ` 

Mai bătu o dată, apoi încercă uşa. Incuiată. Un fior de 
nelinişte o străbătu. Împachetase şi se mutase? Alungă acel 
gând absurd. Fără îndoială, avea o întâlnire cu omul său de 
afaceri.  Menţinerea veniturilor îi solicitase, probabil, 
atenţia. Avea să se întoarcă în scurt timp. Avea să vină din 
nou, mai târziu, să i se alăture la cină, în sala de mese a 
hotelului. 

Paşii ei erau mai înceţi când se întoarse la prăvălie. 

Marianne o salută cu un zâmbet larg. 

— Întâlnirea cu fratele tău a decurs bine? 

Nu-i spusese vânzătoarei detaliile. Circulau, probabil, 
destule zvonuri prin clasa superioară. Nu era niciun motiv 
să le răspândească şi în alte părţi. 

— A decurs perfect. Cum a mers afacerea cât am 
lipsit? 

— Am avut câţiva clienţi care au cumpărat cinci cărţi. 

— Presupun că printre ei nu era şi domnul 
Sommersby. _ 

— Nu, domnişoară. Il aşteptaţi? 

Ea clătină din cap. 

— Nu. Voi fi în birou, să mă ocup de nişte probleme. 

După ce se aşeză pe scaunul din spatele biroului, 
începu să lucreze la reasamblarea cărţii pe care i-o adusese 
Timmy Tubbins. O ajuta să nu se întrebe când avea să se 
întoarcă Matthew, deşi asta nu putea să o împiedice să aibă 


diferite conversații în minte. De unde să înceapă, ce să 
explice, ce să omită. Cum să facă să se împace. 

La cinci şi jumătate, se auzi cineva sunând la uşă. 
După liniştea după-amiezii, inima ei începu să bată cu o 
nervozitate amestecată cu un fir de bucurie. Ar putea fi 
Matthew? Oare îşi petrecuse ziua analizând întâlnirea lor 
din acea dimineaţă, analizând fiecare cuvânt spus, 
străduindu-se să priceapă cum de mersese totul atât de 
greşit şi ce era acum de făcut pentru a repara situaţia? Nu 
era sigură că ştia exact ce să spună, cum să-l întâmpine, 
dar era încrezătoare că totul avea să se aranjeze. lubirea 
putea avea mare putere. 

Dar, când cobori în prăvălie, îl văzu la tejghea pe 
domnul Tittlefitz, stând de vorbă cu Marianne. 

— Bună ziua, domnule Tittlefitz. Săriră amândoi de 
parcă fuseseră prinşi făcând ceva ce nu se cădea. Ştia 
foarte bine cum era. 

—  Domnişoară Trewlove, tocmai o întrebam pe 
Marianne dacă ar vrea să vină cu mine la un spectacol în 
seara asta. 

Fancy nu se putu împiedica să simtă o tresăltare în 
piept. Ştia bine că cei doi se potriveau. Ridică dintr-o 
sprânceană şi se uită la vânzătoarea ei, care roşise. 

Marianne ridică timid dintr-un umăr. 

— l-am spus că aş fi încântată. 

— Atunci, trebuie să pleci, ca să te pregăteşti. 

— Nu vreau să mă retrag de la îndatoririle mele. 

— Nu ai treabă acum. Poţi să pleci - nu, aşteaptă 
puţin. Urcă scările în grabă către dormitorul ei, se duse la 
comodă, deschise un sertar şi scoase o pereche de mănuşi 
din mătase pe care nu le purtase niciodată. Când cobori, i 
le oferi vânzătoarei. 

— O, domnişoară Trewlove, nu le pot lua. Sunt mult 
prea elegante. ` 

— Mai am o pereche. De fapt, mai multe. Iți vor da un 
aer de eleganță. 

— Sunteţi sigură... 

— Da. 


Vânzătoarea luă mănuşile şi le trase pe mâini. 

— N-am avut niciodată ceva atât de fin. Am să le spăl 
şi vi le aduc înapoi. 

— Poţi să le păstrezi. Cine ştie? Poate vei mai avea şi 
alte ocazii să le porţi. 

— Mulţumesc, domnişoară Trewlove. Sunteţi mereu 
atât de generoasă. 

— Prostii! Sper să vă simţiţi bine diseară. 

— Te conduc acasă, îi spuse domnul Tittlefitz lui 
Marianne. 

— Să-mi iau poşeta. 

Ea dispăru în birou, iar Fancy se întoarse către 
secretarul fratelui ei. 

— Mă bucur că lucrurile merg atât de bine între tine 
Marianne. 

— E o fată încântătoare. Îmi pare rău că domnul 
Sommersby nu va mai ajuta la lecţii. Incepuse să-mi placă. 

Fancy simţi că o ia ameţeala şi că stomacul i se 
prăbuşeşte, groaza cuprinzându-i sufletul. 

— De ce nu va mai ajuta? 

El păru surprins de întrebarea ei. 

— Credeam că a vorbit cu dumneavoastră despre 
planurile lui. S-a mutat. 

Încercând să dea sens cuvintelor lui, ea îl privi fix. 

— Ce vrei să spui cu „s-a mutat”? 

— Mi-a adus cheia de la apartament înaintea 
prânzului. Mi-a spus că nu va mai rămâne pentru restul 
zilelor pentru care achitase. Împachetase totul... şi s-a 
mutat. Ciudat lucru, plătise două luni în avans. A spus să 
folosesc restul banilor pentru a ajuta pe cineva care are 
probleme cu plata chiriei. 

— Despre ce vorbiţi? întrebă Marianne, închizându-şi 
săculeţul. 

— Îi explicam domnişoarei Trewlove că domnul 
Sommersby nu va mai ajuta la lecţii. 

— Dar el nu trebuie să locuiască aici ca să ne ajute, 
spuse ea. 

Domnul Tittlefitz se uită la ea cu tristeţe 


— Mi-a zis că nu se va întoarce în zonă. 

Fancy abia mai putea gândi din cauza sângelui care îi 
vuia în cap. Îl lăsase convins că avea să se mărite cu 
Beresford, pentru că în acel moment crezuse că era singura 
ei opţiune. Nu-i dăduse nicio speranţă, niciun motiv să 
creadă că ei doi ar avea vreo şansă să fie împreună. Dar 
sigur nu se aşteptase ca el să împacheteze totul atât de 
repede şi să dispară în doar câteva ore. Pieptul ei stătea să 
facă implozie. 

— A spus cumva unde se duce? 

— Nu, domnişoară. 

Poate avea să locuiască cu sora lui. Dar ea nici măcar 
nu ştia numele femeii. Cum l-ar putea găsi pentru a-l 
anunţa că nu avea de gând să se căsătorească cu 
Beresford? Ştia atât de multe despre el, dar atât de puţine 
detalii relevante. 

— Ar trebui să plecaţi acum, să profitaţi cât mai mult 
de seara voastră. 

După ce ei plecară, ea rătăci prin magazin, însă, 
oriunde privea, descoperea ceva ce îi amintea de Matthew. 
Valsând în jurul rafturilor, aranjându-i părul după ureche, 
ridicând-o pe tejghea şi sărutând-o nebuneşte. In seara 
aceea, se aşeză la geam şi privi vizavi, la reşedinţa 
întunecată. Unde plecase? Cum putea să-l găsească? El 
trebuia să ştie că-l iubea cu fiecare fibră a fiinţei ei, că voia 
să se mărite cu el, să aibă o viaţă alături de el. 

În vreme ce aştepta în van ca o lumină să se aprindă 
la fereastră, ca el să se întoarcă la ea, ştiu că nu se simţise 
mai singură niciodată în viaţa ei. 


Capitolul 25 


Fancy şterse farfuria pe care i-o dăduse mama ei. Era 
ultimul dintre vasele care trebuiau spălate după dejunul lor. 
Era duminică, dar nu prima din lună, astfel că restul familiei 
nu se adunase acolo, şi era recunoscătoare pentru asta, 


fiindcă avea să-i spună mamei ei lucruri care trebuiau să 
rămână între ele. În afară de asta, era într-o dispoziţie 
melancolică, şi asta n-ar fi fost nimănui de folos. Probabil 
nu ar fi trebuit să-şi deranjeze mama, dar avea nevoie deo 
schimbare. 

Abia dacă-şi mai amintea ziua de sâmbătă. Avusese 
clienţi, dar părea că uitase unde pusese cărţile şi fusese 
complet inutilă, nu putuse ajuta pe nimeni să găsească o 
poveste pe care s-o citească cu plăcere. 

În birou, intenţionase să continue cu recondiţionarea 
cărţii, dar, în schimb, nu făcuse decât să se uite în gol, 
încercând să-şi dea seama cum să dea de Matthew. li 
întrebase pe vecini dacă vreunul îl văzuse mutându-se. 
Spre supărarea ei, nu aflase decât că sosiseră trei căruţe şi 
o trăsură şi că nişte servitori în livrea căraseră mobila. 
Niciun semn pe căruţe ori pe trăsură, dar servitorii purtau 
livrea. Oare se înşelase în privinţa averii lui? Bineînţeles că 
nu vorbise serios când îi spusese că şi-ar permite să 
cumpere fiecare carte din prăvălia ei. 

— Am terminat aici, spuse mama ei. Hai să ne turnăm 
un strop de brandy, şi pe urmă poţi să-mi povesteşti ce te 
tulbură. 

— De ce ai crede că mă tulbură ceva? 

— Fiindcă, răţuşcă, abia dacă ai zis o vorbă şi arăţi de 
parcă tocmai ai fi aflat că toate cărţile din Anglia au fost 
aruncate în mare. Aşa că stai jos, să vorbim. 

După ce se aşezară pe scaunele de lângă vatra goală, 
Fancy sorbi o înghiţitură zdravănă de brandy şi lăsă căldura 
s-o cuprindă. Apoi îşi trecu degetele uşor în jurul paharului. 

— La ultimul bal, am fost surprinsă singură cu un 
conte. Şi nu numai atât. Ca să reparăm lucrurile, m-a cerut 
în căsătorie. L-am refuzat. 

— L-ai sărutat? 

Ea se încruntă 

— Pe conte? Nu. De ce aş face-o? 

— E ca în povestea aia cu Prinţul Broscoi, pe care îmi 
amintesc că ţi-a citit-o Gillie. Dacă nu săruţi un flăcău, nu 
vei şti niciodată dacă e prinţul sau doar un broscoi. 


Râse uşor. Pesemne că mama ei băuse un pahar de 
brandy când ea nu se uita. 

— E doar un basm. 

— Dar pe flăcăul care te ajuta la lecţii nu l-ai sărutat? 

Fancy îşi simţi obrajii încingându-se. 

— Ba da. 

— De asta nu l-ai sărutat pe celălalt? Se aplecă 
înainte. Poate de asta nu vrei să te măriţi cu el. 

Simţi lacrimile, dar şi le reţinu. 

— Îl iubesc, mamă. Îl cheamă Matthew Sommersby. E 
drăguţ şi generos. Mă face să râd, aşa cum mi-ai spus că 
trebuie să fie. Îmi place să fiu cu el. Îşi muşcă buza de jos, 
nevenindu-i să creadă că urma să i se confeseze mamei ei. 
Şi îmi place mult când mă sărută. 

Zâmbind satisfăcută, mama ei se lăsă înapoi în scaun. 

— Se pare, atunci, că el e prinţul. E plin de broscoi pe 
lumea asta. Când dai de un prinţ, trebuie să-l păstrezi. 

— Păi, tocmai asta e, mamă. L-am pierdut. 

— Cum ai reuşit, iubito? 

Sorbi din brandy, savurând căldura ce alunga frigul 
care începuse să se răspândească prin ea. 

— Mi-a spus că mă iubea şi că dorea să se 
căsătorească cu mine. Dar eu i-am zis că mă mărit cu 
contele. 

— De ce i-ai spus asta? 

— Pentru că aşa credeam, că n-am de ales. Mă 
temeam că te-aş dezamăgi dacă n-aş face-o. Visele tale 
pentru mine nu se vor împlini niciodată. Acum, sunt o 
femeie copleşită de scandal, aşa că nu voi mai fi invitată la 
alte baluri. Nu voi mai avea ocazia să întâlnesc vreun lord 
cu care să vreau să mă mărit. 

Nu că ar fi găsit pe cineva chiar dacă ar fi mers lao 
mie de baluri. Fiindcă inima ei fusese luată, îi aparţinea 
pentru totdeauna lui Matthew. 

— Stai aşa, iubito. Aud o groază de vorbe şi încerc să 
înţeleg. Vrei să te măriţi cu un lord? 

— Vreau să mă mărit cu un bărbat care mă iubeşte. 

— Aşa şi trebuie. Ştii bine că niciunul dintre noi nu 


vrea să te măriţi cu un bărbat care să nu te iubească. 

Termină brandy-ul şi oftă adânc. 

— Mamă, dar dacă eu aş vrea doar să-mi conduc 
librăria? Dacă nu m-aş mărita niciodată? 

— Draga mea, eu vreau să faci ce te face pe tine 
fericită. 

— Dar tu întotdeauna ţi-ai dorit pentru mine un bărbat 
elegant, să trăiesc într-o casă elegantă şi să am o viaţă 
elegantă. 

— Da. Un bărbat care te iubeşte, pentru care eşti 
soarele şi luna. O casă în care pătrunzi şi simţi că ai ajuns 
acasă. O viaţă în care eşti fericită şi ai tot ce ai visat 
vreodată să ai - sau măcar o bună parte. Tu hotărăşti ce e 
potrivit pentru tine şi asta îmi voi dori să ai. 

Fancy se simţi uşurată când îşi dădu seama că nu-şi 
dezamăgea mama. 

— Atunci, mă bucur că nu m-am măritat cu contele. 

— Dar ce e cu domnul Sommersby al tău? 

Tristeţea o cuprinse din nou. 

— Înainte să-i pot spune că nu aveam de gând să mă 
mărit cu contele, s-a mutat. Nu ştiu unde să-l găsesc. 

— Trebuie să vorbeşti cu Beast, atunci. Băiatul ăla 
găseşte pe oricine şi orice. 


Luni dimineaţă, Fancy se trezi cu o rază de speranţă. 
După ce se întorsese de la mama ei, îi scrisese lui Beast o 
scrisoare în care îi cerea ajutorul, pe care avea de gând să 
i-o dea lui Lottie în acea seară. Dintre toţi fraţii ei, Beast era 
cel mai misterios. Ea nici măcar nu ştia unde stătea. Deşi 
era relativ sigură că mama ei ştia cum să ia legătura cu el, 
se decise să ia problema în propriile mâini. 

Aruncând o privire la ceasul de pe şemineu, văzu că 
era aproape nouă. De când conducea prăvălia, niciodată nu 
uitase să deschidă când bătea ceasul ora nouă. Deşi 
sâmbătă abia se putuse concentra, dădu cearşafurile la o 
parte, cobori din pat şi se pregăti pentru noua zi. La nouă 


fix, descuie uşa, se duse la tejghea, ridică ceaşca de ceai, 
aruncă o privire la calendar şi îngheţă. 

Era ziua în care se judeca procesul ei. La zece. 
Matthew avea să fie acolo, să depună mărturie. Nu avea să- 
şi încalce promisiunea, era sigură de asta. Putea să-l vadă, 
să aibă ocazia să stea de vorbă cu el, măcar să-i spună că 
nu avea de gând să se mărite cu Beresford. Poate o puteau 
lua de la capătul sau măcar să meargă mai departe de 
unde rămăseseră. 

Marianne n-avea să ajungă decât peste câteva ore. 
Oricât nu îşi dorea să închidă prăvălia, nu vedea ce altceva 
ar fi putut face. După ce-şi luă săculeţul, încuie şi o porni în 
goană pe străzi, până la pensiunea unde locuia Marianne. 
Cu permisiunea proprietarei, urcă repede scările către 
camerele lui Marianne, bătu, şi când Marianne, încă pe 
jumătate adormită, deschise uşa, îşi ceru scuze. 

— Am ceva de făcut. Uite cheia, ca să poţi să intri în 
prăvălie. 

— Să mă duc mai devreme? 

— Doar dacă vrei, nu te duce decât dacă simţi că 
trebuie. Îmi pare rău că a intervenit asta atât de 
neaşteptat. Nu ştiu cât va dura, şi aş vrea ca prăvălia să fie 
deschisă la un moment dat. 

— Mă schimb de cămaşa de noapte şi plec. 

— Mulţumesc, Marianne. Se întoarse de pe scară. 
lartă-mă! Eram atât de zăpăcită sâmbătă, că nu te-am 
întrebat cum a fost cu domnul Tittlefitz. 

Marianne duse o mână la buze. 

— M-a sărutat, domnişoară Trewlove, şi a fost 
minunat. 

Fancy îi strânse mâna lui Marianne. 

— Mi-a plăcut de la bun început domnul Tittlefitz. Mă 
bucur că te face fericită. 

— O, da, mă face. Nu vă faceţi griji pentru prăvălie. 
Voi avea grijă. 

Simţind c-o podideau lacrimile, o sărută pe Marianne 
şi fugi apoi în jos pe scări. 

Nu-i fu greu să găsească o trăsură, dar traficul era 


îngrozitor, aşa că intră în sala de judecată unde era judecat 
Dibble câteva minute bune după ora zece. Sala era plină 
ochi, nu mai avea unde să se aşeze. Nu ştia de ce lumea se 
înghesuia să urmărească procesul unui necunoscut. Sau 
poate îl cunoşteau. Poate avea mulţi prieteni. 

Deşi, având în vedere rânjetul lui, se cam îndoia. Apoi 
îşi dădu seama că se uita fix la Matthew, care stătea în 
boxa martorilor. 

Revederea cu el îi tăie răsuflarea. Radia de încredere 
de sine, pe care o afişa aproape regeşte. Putea să-şi dea 
seama deja că reuşise să câştige respectul celor din public. 
Când cobori să-şi ia locul, aruncă o privire prin sală şi ştiu 
momentul când o zări, pentru că se lăsă o linişte de moarte. 

Nu arăta ca şi cum ar fi dormit foarte bine, şi ea se 
întreba dacă doar îşi făcea griji pentru mărturia de azi sau 
poate regreta felul în care merseseră lucrurile între ei 
ultima oară când se văzuseră. Ea îi oferi un zâmbet ezitant 
şi îşi dori să aibă cum să comunice cu el şi să-i spună că 
avea încredere în abilitatea sa de a pune capăt procesului. 
Şi că-i lipsea foarte mult şi că avea nevoie să vorbească cu 
el. 

— Vă rog să vă spuneţi numele. 

El aruncă o privire către bărbatul cu perucă şi robă 
care făcuse anunţul. 

— Matthew Sommersby. 

Omul spuse ceva cu glas scăzut. Matthew nu păru 
mulţumit. Aruncă o privire către Fancy, apoi îşi drese 
glasul. 

— Matthew Sommersby, conte de Rosemont. 

Micile fisuri care apăruseră în inima ei când 
descoperise că el plecase se adânciră, iar inima i se 
sfărâmă. 


El o privi pe Fancy ieşind din sală, dar se strădui să 
rămână în boxă şi să depună mărturie. Ea nu ar fi trebuit să 
fie aici. N-ar fi trebuit să-i spună când avea loc procesul. O 


făcuse doar ca s-o liniştească, să o asigure că urma să se 
întâmple şi că avea să se facă dreptate. 

Cum termină, se năpusti afară din sală şi o căută pe 
holuri. Dar ea nu era de găsit. 

Mai bine aşa. Ce putea să-i mai spună? 

Ea făcuse deja alegerea. Il alesese pe Beresford. 

lar el alesese şi el. Alesese să nu-i spună cine era. 


* 


Cum făcea în fiecare seară de când se întorsese la 
reşedinţa sa, Matthew se retrase în bibliotecă şi sorbea din 
scotch-ul său. Şi, tot cum făcuse în fiecare seară de când se 
întorsese, se gândea la Fancy. Insă, în seara asta, nu scăpa 
de amintirea expresiei şocate de pe faţa ei atunci când lui i 
se ceruse să nu-şi spună doar numele, ci şi titlul. Ştia că i 
se ceruse asta fiindcă poziţia sa în rândurile aristocrației 
dădea greutate mărturiei sale, garantând că Dibble avea să 
fie pedepsit cum se cuvenea pentru răul făcut, nu numai 
acum, ci şi cu ani în urmă. Chiar dacă faptele mai vechi nu 
fuseseră dezvăluite în sala de judecată, el ştia şi insistase 
ca el să nu scape prea uşor. Audierea nu fusese decât 
pentru spectacol. 

Matthew n-ar fi vrut ca ea să afle adevărul în public şi 
fără avertisment. Se gândise chiar să-i trimită o scrisoare, 
fiindcă ştia că, odată măritată cu Beresford, drumurile 
aveau să li se mai încrucişeze. Intenţionase să fie politicos, 
dar rece, să n-o lase să-şi dea seama că trucul ei îl rănise în 
adâncul sufletului, nu numai pentru că se înşelase în 
privinţa ei, ci şi pentru că asta însemna că n-o putea avea 
pentru tot restul zilelor sale. 

Se îndrăgostise de ea, fir-ar să fie! Fără să-şi dea 
seama. O dorea de soţie. 

Dar ea devenise nerăbdătoare, dornică să aibă un 
lord. 

O văzuse astăzi, şi fusese un moment plin deopotrivă 
de bucurie şi de tristeţe. O văzuse, şi inima îi crescuse: 
adevărul era că înţelegea că, atunci când venea vorba de 


femei, nu se pricepea să aprecieze caracterul. Nu s-ar fi 
aşteptat ca Fancy Trewlove să folosească asemenea 
mijloace pentru a obţine ce-şi dorea. Şi chiar când începuse 
să creadă că şi ea îl iubea, că, dacă i-ar fi cerut mâna, l-ar fi 
ales pe el, chiar neştiind că avea un titlu. 

Dar acum ea ştia, şi el tot o dorea. Cu fiecare fibră din 
el. Dacă ar fi ştiut cine era, dacă ar fi căutat o situaţie în 
care să fie surprinşi într-o poziţie compromiţătoare, pentru 
ca el să fie obligat să se căsătorească cu ea, nu i-ar fi păsat 
câtuşi de puţin, pentru că ar fi avut-o în viaţa lui. 


* 


Cu picioarele strânse la piept, Fancy stătea la geam, 
cu un obraz sprijinit de genunchi, şi privea către fereastra 
întunecată de peste drum. De când plecase Matthew, toate 
serile şi le petrecea la fel. 

Nu, nu Matthew. Rosemont. 

Era oare sortită să-i facă pe toţi cei care o iubeau să-i 
ascundă lucruri? 

Toată ziua o chinuise faptul că el nu-i spusese cine 
era, iar acum, în liniştea nopţii, îşi aminti reacţia lui când 
scrisoarea căzuse din buzunarul ei, îşi aminti că îi spusese 
cum îl păcălise soţia lui. Îşi aminti de balul lui Gillie, unde 
Lady Penelope şi prietenii ei riscaseră să vorbească cu ea 
pentru că doriseră să afle dacă el fusese invitat. Apoi, când 
aflase câte doamne îl solicitaseră. Venise aici ca să scape 
de cine era. 

Ar fi pus la bătaie orice carte din prăvălia ei că avea 
dreptate. 

Inţelese mai bine reacţia lui când ea îi povestise 
despre cum fusese prinsă într-o situaţie compromiţătoare 
cu Beresford, dar faptul că înţelegea n-o făcea să sufere 
mai puţin. El o acuzase de duplicitate, nici măcar nu se 
ostenise să-i dea prezumpţia de nevinovăție. Deşi nici ea 
nu-i corectase interpretarea. Fusese prea uluită, ca să fim 
cinstiţi. 

Dar acum, dându-şi seama că el îi ascunsese o parte 


din cine era, trebuia să se întrebe dacă chiar îl cunoştea pe 
Matthew Sommersby. 


— Bună dimineaţa, James. 

— Domnişoară Trewlove. 

— Voi lua micul dejun. 

— Foarte bine, domnişoară. 

După un somn bun, era încântător să intre în rutina de 
familie, şi abia aştepta să ia micul dejun cu Mick şi Aslyn. 
Ca de obicei, când intră în salon, el puse ziarul deoparte şi 
se ridică. 

— Cum te simţi în dimineaţa asta? o întrebă. 

Ea se forţă să zâmbească. 

— Aştept să înceapă o nouă zi. 

După ce alese dintr-o ofertă tentantă, se aşeză alături 
de fratele ei şi de Aslyn la masă. 

— Ce mai faci, Aslyn? 

Cumnata ei îi întinse mâna şi i-o strânse. 

— Bine. Să ştii că te admir pentru felul în care te-ai 
purtat cu Beresford. 

— Mă îndoiesc că mă mai admiră cineva - cel puţin, 
cineva din afara familiei. Dar nu contează. Sunt mai mult 
decât mulţumită de decizia mea. Apoi întoarse privirea 
către fratele ei. E ceva în ziar despre procesul lui Dibble? 

Ar fi trebuit să rămână să asculte mărturia, verdictul 
şi sentinţa - dacă fusese vreuna -, dar, după ce aflase 
despre Matthew, nu-şi mai dorise decât să plece. In acel 
moment, nimic nu părea mai important pentru sănătatea 
ei. 

Mick tăcea, de parcă s-ar fi transformat în statuie. 

— Dibble, zici? 

Ea îi adresă un zâmbet plin de compasiune. 

— Ştiu că e tatăl meu, Mick. Am vorbit cu mama. Mi-a 
explicat totul. 

— Când a fost asta? 

— După ce el a dat buzna în prăvălie. 


Fancy ştia că unii oameni erau îngroziţi de fraţii ei, 
temându-se de mânia lor. Având în vedere furia de pe faţa 
lui Mick, înţelese de ce. 

— Ce-a făcut? 

Îi povesti totul despre acea noapte. Mă rog, mai puţin 
felul în care se purtase Matthew. Chiar dacă nu făcuse 
altceva decât s-o susţină, se îndoia că Mick ar fi apreciat 
asta. De aceea nici nu-i spusese despre Dibble până atunci. 

— Lord Rosemont te-a salvat? întrebă Aslyn, în mod 
vizibil uimită, repetând ceea ce Fancy le împărtăşise. 

— Închiriase o reşedinţă. Numai că, până să dea ieri 
mărturie la proces, n-am ştiut cine era. N-am rămas. Nu mă 
întreba de ce. Făcu semn din cap către ziarul Times 
mototolit în mâna lui Mick. Era surprinsă că nu era 
transformat la loc în celuloză. E ceva acolo? 

El schimbă o privire cu soţia lui, înainte de a o privi 
ţintă pe Fancy. 

— Cred că aici e ceva ce tu nu ne spui. 

— Cu tot respectul, Mick, nu e treaba ta. 

— Are cumva legătură cu motivul pentru care ai 
refuzat oferta lui Beresford? 

Fancy luă ceaşca, surprinsă că degetele nu-i 
tremurau, şi sorbi puţin ceai, apoi o puse la loc pe 
farfurioară. 

— Nu te vei confrunta cu el. 

Presupuse că acesta era un răspuns suficient de clar, 
pentru că el înjură aspru înainte de lua ziarul, începând să-i 
scotocească paginile. 

— Vinovat, lătră el într-un târziu, apoi o privi. Zece ani 
la Pentonville. 

Ea răsuflă uşurată. 

— Slavă Domnului! 

— De ce n-ai venit la mine, Fancy, să-mi spui ce se 
întâmpla? 

Părea cu adevărat rănit, şi, pentru asta, ei îi păru rău. 

— Destulă vreme ai avut grijă de mine, Mick. E timpul 
să îmi port singură de grijă. lar Matthew - strânse buzele, 
închise ochii, apoi îi redeschise -, Rosemont a avut grijă de 


problemele pe care nu le-am putut eu rezolva. 

— Rosemont, mârâi el, mijind ochii. Poate ar trebui să 
stau de vorbă cu el. 

— Nu. Şi nu cumva să încerci să pui pe altcineva să-l 
vadă. Niciunul dintre voi nu are voie să se amestece. 

— Aşadar, e ceva între voi în care să ne amestecăm. 

Ea îşi dădu ochii peste cap. 

— Las-o aşa! 

El mormăi ceva despre surori enervante şi mult prea 
independente. Ea o luă ca pe un compliment. 

— Oricum, am să discut şi cu Dibble, spuse el pe un 
ton sever, care nu accepta nicio împotrivire. Dacă 
supravieţuieşte zece ani, când iese, îl voi aştepta. 

— Nu am o problemă cu asta. Clătină din cap. Nici nu-i 
ştiu numele mic. 

— Nici nu ştiu dacă are vreunul. Nu te îndoi, Fancy, 
că, în ciuda circumstanțelor, ai fost dorită. 

— Ştiu, dar tot mi-aş fi dorit să fie altfel pentru mama. 
Să fi fost aşa cum mi-a spus mie. Pentru binele ei. 

— Şi-a iubit soţul. 

— Dar era doar cu puţin mai în vârstă ca mine când l- 
a pierdut. Atât de mulţi ani singură. Nu putea decât să se 
întrebe dacă n-o aştepta şi pe ea acelaşi viitor. 

Mick se întoarse la ziarul său, Aslyn - la mâncare. 
Fancy mai sorbi puţin ceai, ţinând ceaşca în mâini de parcă 
ar fi fost o mică pasăre pe care o apăra. 

— Pot să împrumut trăsura ta diseară? 

EI îşi îndreptă din nou atenţia spre ea. 

— In ce scop? 

— Nu ajunge să ştii că am nevoie de ea? 

El privi în tavan, ca şi cum răspunsurile se aflau acolo. 

— Când te-ai făcut atât de încăpăţânată? 

— Te duci la balul Fairhaven, spuse Aslyn încet, cu 
aprobare în glas. 

Încuviinţă din cap, străduindu-se să se controleze. 

— Trebuie să le fac faţă o ultimă dată, să părăsesc 
societatea în termenii mei, nu ai lor. 

— Am primit invitaţie? întrebă Mick, deşi se îndoia că 


ar fi dat vreo atenţie unei astfel de formalităţi dacă avea de 
gând să meargă. 

— Am primit, spuse Aslyn. Aşa ştiu despre el. 

Cu un semn din cap, el se aşeză la loc. 

— Atunci te vom însoţi. 

— Trebuie să fac asta de una singură, Mick. Nu veniţi 
niciunul dintre voi. Fiindcă ştia că, dacă era atacată direct - 
şi fără îndoială urma să se întâmple asta -, fraţii ei aveau 
să-i pună pe loc pe cei implicaţi să plătească. 

lar ea avea nevoie să fie singură, pentru a face 
propria declaraţie: Fancy Trewlove era o femeie de care 
trebuia să ţii cont. 


Capitolul 26 


Cedând rugăminţilor surorii sale, Matthew se regăsi la 
blestematul ăsta de bal, dorindu-şi să fie la el acasă, 
sorbind scotch mai degrabă decât să valseze cu Lady 
Penelope. Fata era superficială şi vorbea întruna doar 
despre subiecte care nu-l interesau câtuşi de puţin: flori, 
vreme, expedițiile ei la cumpărături. Dar aceleaşi lucruri le 
auzise şi de la cele cinci tinere cu care dansase până 
atunci. 

Nu apucase să discute cu niciun gentleman, ca să se 
pună la curent cu cele mai noi veşti, fiindcă, din momentul 
în care pusese piciorul în sala de bal, doamnele roiseră în 
jurul lui ca albinele în căutarea nectarului. 

Peste fundalul sonor al muzicii şi al conversaţiei, fu 
anunţată altă sosire, şi era recunoscător că era o tânără 
pereche fără vreo fiică de măritat. Ţinându-şi promisiunea 
faţă de toate doamnele care îl solicitaseră înainte de a-şi 
lua acea pauză, îşi trecuse numele pe o puzderie de 
carnete de bal şi făcea ce putea mai bine să pretindă că era 
interesat, oferind complimente şi puţin flirt, chit că se 
plictisea de moarte. 

Dar aşa se simţise, de fapt, de când îşi părăsise 


reşedinţa. Nu se dusese nicăieri - nici măcar la clubul său 
favorit - şi nu făcuse nimic notabil în afară de a se asigura 
că Dibble avea să meargă la puşcărie, în afară de asta, 
bântuia prin reşedinţa sa goală fără niciun scop, ca un 
zmeu dezlegat, în pericol de a se prăbuşi şi de a fi distrus în 
orice moment. În fiecare dimineaţă, deschidea ziarul şi 
căuta anunţul de logodnă al lui Fancy, ştiind că, odată ce l- 
ar fi văzut, ar fi avut confirmarea că ea nu avea să fie 
niciodată a lui. 

Nu putea să doarmă când şi-o imagina cu Beresford, 
gândindu-se că ar fi trebuit să facă lucrurile altfel de la bun 
început, că ar fi putut să se asigure că ea avea să fie a lui. 
Abia dacă mai mânca, nimic nu mai avea gust dacă nu 
împărțea cu ea. Nici în lectură nu mai găsea nicio plăcere, 
fiindcă îşi amintea cum îi lucea privirea când o vedea stând 
la geam cu o carte în mână. Fiecare blestemat de lucru îi 
amintea de ea. Nu mai putea nici să respire fără să se 
gândească la ea. 

Acum, dădea ture pe ringul de dans cu o tânără în 
braţele sale şi auzea ici şi colo frânturi de discuţie. 

Beresford. 

Domnişoara Trewlove. 

Scandalos. 

Dar eu niciodată.. 

Cei doi păreau a fi pe buzele tuturor, mai puțin al 
tinerelor cu care dansa, dar acelea erau mai interesate să-l 
impresioneze vorbind despre ce ştiau mai bine decât cu 
bârfe despre cel mai recent scandal, unul care avea să fie 
uitat odată ce va fi trecut seara. 

— Mă bucur atât de mult că te-ai hotărât să te întorci 
în societate. 

Nu o făcuse, de fapt, dar era atât de dornic s-o vadă 
pe Fancy, că se pusese în situaţia de a-şi încrucişa paşii cu 
ea şi cu Beresford fără să admită că inima sa refuza să-i 
dea drumul. Ea şi Beresford trebuiau să ajungă dintr-un 
moment în altul, căci contele nu era destul de prost cât să 
nu se folosească de această ocazie pentru a-şi demonstra 
devoţiunea şi respectul pentru femeia cu care urma să se 


căsătorească. Era primul bal care se ţinea de la acel 
incident. Era imperativ ca Beresford să-şi introducă doamna 
în societate. Şi unde putea începe mai bine decât la balul 
Fairhaven? 

— Vă plictisesc, milord? 

Cuvintele partenerei de dans, spuse încet, îl smulseră 
din visare. 

— Scuzele mele! Se pare că mi-am pierdut exerciţiul 
când vine vorba despre a mă întreţine cu o parteneră de 
dans. 

Mai ales când mintea îi era ocupată cu Fancy. Nu ştia 
ce i-ar fi putut spune dacă ar fi întâlnit-o. Dar avea nevoie 
să-i audă vocea, să privească în ochii ei şi să se asigure că 
era fericită cu decizia care o ducea în braţele lui Beresford, 
nu în ale lui. Deşi tot nu şi-o putea închipui recurgând la 
trucuri pentru a-şi asigura un loc în înalta societate. 

— Nu-mi dau seama dacă aştepţi sosirea unei alte 
debutante sau dacă plănuieşti să fugi. 

El ridică o sprânceană către ea. 

— Poftim? 

— Am observat că privirea ta tot alunecă către 
intrarea din capătul scărilor. 

— Mă distrează anunţarea sosirilor, aşa că privirea 
mea, în mod natural... 

— E mai mult de atât. Cred că aştepţi pe cineva 
anume. 

— Desigur, greşeşti. 

— Eşti un mincinos foarte prost. 

El îi aruncă o privire aspră. 

— Nu e în avantajul unei lady aflate în căutarea unui 
soţ să-l numească mincinos pe un potenţial curtezan. 

— Ar putea fi adevărat dacă ai fi în căutarea unei soţii 
- dar nu eşti - şi dacă eu aş fi în căutarea unui soţ - dar nu 
sunt. 

— Toate femeile singure sunt în căutarea unui soţ. 

— Eu nu. Vreau să fiu la fel de independentă ca 
domnişoara Trewlove. 

Chiar dacă inima i se strânse auzind numele ei, spuse 


batjocoritor: 

— Domnişoara Trewlove. Atât de independentă, că a 
păcălit un lord să se însoare cu ea. 

Fruntea ei delicată se încreţi în timp ce ea clipea 
repetat spre el. 

— Te referi cumva la dezastrul cu Beresford? 

— Dezastru? A căpătat ce a vrut. Se mărită cu un lord. 

— Cine naiba ţi-a zis asta? 

„Chiar ea!” Dar, din cine ştie ce motiv, gura lui nu 
putu forma cuvintele. Încerca să-şi aducă aminte cu 
exactitate ce-i spusese Fancy. 

— Ştiu că a fost prinsă într-o poziţie compromiţătoare. 
Ştiu că-l păcălise... 

— Nici vorbă! Ea e o femeie integră. N-ar face 
niciodată aşa ceva. Lord Beresford a pus totul la cale, să-i 
fie ruşine! l-a spus fratelui meu, fiind buni prieteni, şi 
câtorva prieteni ai săi să se adune pe veranda din 
apropierea ferestrei bibliotecii. Apoi a dus-o pe domnişoara 
Trewlove în bibliotecă şi a sărutat-o. La cum o cunosc, cred 
mai degrabă că ea voia doar să vadă Biblia rară a lui 
Collinsworth, nu se fie acostată de Beresford. 

El aproape că se împiedică. Nu mai putea să se 
învârtă pe ringul de dans ca şi cum totul ar fi fost în ordine. 
Cu mâna pe spatele ei, o conduse în afara cercului, către un 
loc liber, pe margine. 

— Eşti sigură de asta? 

Închise ochii. Cum se putuse îndoi când Fancy era cea 
mai deschisă şi mai cinstită femeie pe care o cunoscuse 
vreodată? 

— Absolut. Fratele meu mi-a spus că Beresford dorea 
zestrea ei. E destul de substanţială. l-am spus fratelui meu 
vreo două fiindcă l-a ajutat pe Beresford. O lady ar trebui să 
aibă de ales. 

E| deschise ochii. 

— Ştiu că a doua zi Beresford s-a întâlnit cu fratele ei, 
pentru a aranja căsătoria. 

— Asta e ceea ce voia să obţină, dar domnişoara 
Trewlove l-a refuzat. Scurt pe doi. Foarte bine pentru ea, aş 


spune. 

Răsuflarea lui se opri. 

— Şi cum ai aflat asta? 

Ea oftă. 

— La câteva ore după întâlnire, Beresford a ajuns la 
reşedinţa noastră, jelindu-şi nefericirea, iar fratele meu îl 
consola. Eu ascultam la uşă, aşa cum obişnuiesc să fac. De 
aceea Lord Beresford nu este în seara asta aici. E distrus că 
nu l-a vrut. Mă mir că n-ai auzit despre asta, e pe buzele 
tuturor de zile întregi. 

Nu prea putea să-l învinuiască pe Beresford că se 
apucase de băut. Fancy era un diamant de primă calitate, 
şi, în ciuda tuturor maşinaţiunilor sale, nu reuşise să-i 
câştige mâna. Dar ea îi spusese că avea să se mărite cu un 
conte. Probabil undeva între reşedinţa lui şi biroul fratelui 
ei, se răzgândise. Pentru că el mărturisise că ar vrea să se 
căsătorească cu ea? Sau pur şi simplu se gândise să pună 
înainte propriile ei dorinţe, nu pe cele ale familiei ei? 

— Nu prea m-am învârtit prin societate. 

Se îngropase în reşedinţa lui, să-şi lângă rănile pe 
care singur şi le pricinuise. 

Lady Penelope aplecă uşor capul, îngândurată. 

— Am rămas cu impresia, milord, că şi dumneata o 
cunoşti pe domnişoara Trewlove, chiar dacă nu participi la 
niciun bal. 

În tonul ei nu era nicio acuzaţie, nicio dorinţă de 
bârfă, numai interes. 

— l-am vizitat librăria. 

— Nu e cea mai drăguță? L-ai cunoscut pe Dickens? 

— Da. 

— E atât de dulce... 

— Domnişoara Fancy Trewlove! 

Vocea sonoră a majordomului răsună în sala de bal, 
bombardând sufletul lui Matthew. Se întoarse şi-o văzu pe 
Fancy într-o rochie extravagantă aurie, în capătul scărilor. 
Singură, fără vreun frate sau o soră alături. 

Stătea drept, mândră şi atât de frumoasă în 
strălucirea ei, că aproape că-l puse în genunchi. 


— Mă vei ierta, Lady Penelope? 

Abia o auzi, fiindcă nu aşteptă răspunsul ei, ci se 
îndrepta deja spre Fancy, hotărât să n-o lase singură în faţa 
acestei mulţimi de bârfitori. 


Fancy nu fusese niciodată mai agitată în viaţa ei, nici 
mai sigură de ea şi de locul ei în lume. intenţiona să 
demonstreze că oamenii aceştia nu aveau nicio influenţă 
asupra ei, nu-i decideau soarta. Ea şi numai ea era stăpâna 
destinului ei. 

li luase ceva vreme să-şi dea seama de asta. Făcuse 
atâta vreme tot ce-i ceruse familia ei, câteodată strecurând 
şi câteva dintre dorinţele sale - librăria, aventurile ei, faptul 
că se îndrăgostise -, că pierduse din vedere că era 
responsabilă pentru propria fericire, că putea să-şi aleagă 
singură calea. Câteodată, era de acord cu visurile pe care 
familia le avea pentru ea, alteori însă mergea pe calea 
aleasă de ea. Cei dragi îi dăduseră tăria să fie pe picioarele 
ei, iar în seara asta intenţiona să pună asta în practică. 

Anunţul numelui ei încă răsuna, când, trăgând 
puternic aer în piept, ea începu să coboare. Era conştientă 
că perechile se opreau din dans şi se holbau la ea şi se 
străduia să nu se holbeze şi ea, fixându-şi atenţia la 
marchizul şi marchiza de Fairhaven, care o aşteptau la baza 
scării. Atunci, o agitaţie într-o parte îi captă atenţia, şi văzu 
un bărbat cu părul negru făcându-şi loc prin mulţime ca şi 
cum viaţa i-ar fi depins de asta - să ajungă la ea. 

Picioarele i se opriră, şi îşi prinse degetele în jurul 
balustradei atât de strâns, încât se temea că avea să lase 
urme. El ieşi din mulţime şi sări treptele. Îmbrăcat în ţinută 
de seară, nu arătase niciodată mai frumos, dar ea îşi 
împietri inima, refuzând să-l întâmpine fie şi cu cea mai 
mică urmă de bucurie. 

El se opri două trepte mai jos, lucru care o avantaja, 
dându-i astfel posibilitatea să-i întâlnească privirea la 
acelaşi nivel. 


— Fancy... 

— Nu mă aşteptam să fii aici. 

Buzele lui, care îi făcuseră atâtea lucruri 
necuviincioase, se curbară într-un zâmbet uşor ironic. 

— Lady Fairhaven e sora mea. 

Îşi amintea ochii ei verzi şi părul negru. Cum de nu-şi 
dăduse seama de asemănare? Dar ea nu-l căutase 
niciodată printre aristocrați. Însă se uită împrejur, 
imaginându-şi-l vizitându-şi sora, savurând cina. 

— Atunci, nepoata ta este aici. 

— În creşa de la etaj. l-am citit o fabulă de Esop 
înainte să adoarmă. M-am gândit la tine. 

Existase o vreme când ea ar fi vrut să-i cunoască 
nepoata, i-ar fi plăcut să-l vadă cum îi citea. O vreme în 
care ştia că ce era în mintea lui i-ar fi adus bucurie 

— Eu nu mă gândesc niciodată la tine. Incercă să 
treacă de el, dar el o opri cu mâna înmănuşată pe braţul ei, 
iar ea fu uşurată că nu fusese un contact piele pe piele. Nu 
era sigură că ar fi putut rezista atingerii mătăsoase. 

— Nu eşti o mincinoasă pricepută. 

Cu asta avea dreptate. Se gândise la el aproape în 
fiecare clipă din fiecare zi. 

— Dă-mi drumul! 

— Nu ai săculeţul plin de cărţi. 

— Sunt foarte bună la împins. 

Încet, el îşi retrase degetele. 

— Vino undeva unde putem vorbi! 

— Nu. 

Ea intenţiona să facă puţin mai mult decât să meargă 
prin mulţime, să-i privească pe toţi şi apoi să-şi vadă de 
drum. Începu să coboare, dar el se puse înaintea ei, 
blocându-i calea. 

— L-ai respins pe Beresford. Eşti terminată. lţi vor 
întoarce toţi spatele. 

— Sunt conştientă de ce voi fi forţată să îndur, dar voi 
părăsi societatea în felul meu. Am fost invitată la bal, aşa 
că am venit. 

— Măcar lasă-mă să te însoțesc. 


Îi oferi braţul, iar ea abia dacă îşi înclină capul. Ea 
avea tărie cât să-l refuze, dar, dacă îl atingea, rezistenţa ei 
s-ar fi prăbuşit. Dispreţuia felul în care inima ei bătea şi 
corpul i se încorda, dornic să fie mai aproape de el, ca şi 
cum ar fi fost Steaua Nordului pentru ea. 

— Aş prefera să n-o faci, Matthew. Închise ochii. 
lertaţi-mi scăparea! Voiam să spun Lord Rosemont. 

Incepu să coboare, având grijă ca el să n-o urmeze, şi 
constată că muzica nu se mai auzea, că toţi ochii erau 
aţintiţi asupra dramei care se desfăşura pe scări. Ea ar fi 
vrut să le facă faţă tuturor, dar nu se aştepta să facă totul 
deodată. 

— Te iubesc, domnişoară Trewlove. 

In ciuda şoaptelor şi a zgomotelor, vocea lui răsună în 
jurul ei, cuvintele lui izbindu-se chiar în structura fiinţei ei. 
Dar, de data aceasta, păreau mai intense, mai profunde. 
Clătinându-se, cu toţi muşchii încordaţi, Fancy se întoarse 
încet spre el. A 

— Nu face asta, Matthew, nu aici. In public. Ura faptul 
că aveau public, dar, în lumea aristocratică, totul părea să 
fie mereu la vedere. Nu va merge. 

— Pentru că te-am rănit. Pentru că ne-am rănit unul 
pe celălalt. Cobori o treaptă, apoi încă una. Dacă nu aici şi 
acum, atunci unde şi când? 

— Niciodată. Tu nu mi-ai spus cine eşti. 

Lăsase vocea mai jos, dar tot părea că răsună în sus 
pe scări. 

— Tu ştii bine cine sunt, Fancy. Nu ştiai doar ce sunt. 
Îşi întinse braţele. Acum, ştii. Sunt cumva diferit? 

Cum îşi explica ea că el era mai mult? Sau că măcar 
ar fi trebuit să fie? Nu vedea însă înaintea ei decât bărbatul. 
Bărbatul care mâncase o plăcintă cu carne cu ea pe scări, 
care se uitase la o fotografie necuviincioasă, care venise în 
ajutorul ei, o sărutase până o zăpăcise. Care îi arătase 
pasiunea şi cum să o amplifice. 

— De ce faci asta? 

— Fiindcă, din momentul în care te-am întâlnit, mi-ai 
luat inima prizonieră cu bunătatea, generozitatea, 


acceptarea ta. Eşti cea mai binevoitoare şi mai modestă 
femeie pe care am cunoscut-o vreodată. Pentru mine, n-ai 
fost o flacără trecătoare. Nu ştiu dacă asta e valabil pentru 
toţi gentlemenii de aici. 

Ea ştia că se referea în mod special la Beresford. Era 
şi el acolo? Spera că da. Trebuia să dea cu ochii şi de el. 
Matthew spunea toate cuvintele pe care trebuia să le 
spună, dar cândva rostise cuvintele greşite. 

— M-ai crezut capabilă de aşa ceva. 

Ochii lui se închiseră. Trecură mai multe bătăi de 
inimă până când îi deschise din nou. 

— Am fost orbit de trecutul meu. Nu îmi scuz 
acuzaţiile sau acţiunile - şi acum ştiu că Beresford a 
încercat să te compromită. Dar el nu a crezut că vei avea 
tăria să refuzi o căsnicie sau un gentleman pe care nu-l 
plăceai. Mai cobori o treaptă. Aşa ceva cere curaj, 
domnişoară Trewlove. Şi o înţelegere a propriei valori. 
Multe doamne ar putea învăţa o groază de lucruri de la 
tine. 

Mai făcu un pas. Încă unul, şi picioarele sale ar ateriza 
pe ale ei. Incă unul, şi ea nu ar mai avea de ales decât să-l 
îmbrăţişeze pentru a nu cădea pe spate. „Fă pasul ăla”, se 
auzea dintr-un colţ al inimii ei. „Dă-mi o scuză să te ating 
din nou.” 

— Spune-mi că nu mă iubeşti. 

Nu se aşteptase la acest ordin. Nu mai putea să-l 
mintă pe el, aşa cum nu se mai putea minţi nici pe ea. El 
spusese întregii adunări că o iubea. Cum putea ea să facă 
mai puţin? 

— Înainte ca Lord Beresford să se ofere să-mi arate 
biblioteca, m-am hotărât să nu mai particip la niciun bal, 
pentru că nu voiam să mai fiu parte a aristocrației dacă tu 
nu erai acolo. lar apoi, când mi-am dat seama că pentru a 
scuti familia mea de ruşine ar fi trebuit să mă mărit cu el, 
am ştiut că nu voi mai avea niciodată vreun moment de 
bucurie, fiindcă nu vei mai fi parte din viaţa mea. Ochii îi 
ardeau, în lacrimi, aşa că îi închise. Te iubesc atât de mult, 
că nu-mi amintesc vremurile când nu te iubeam. 


Profunzimea emoţiei reflectate în ochii lui verzi îi 
înmuie genunchii. Cu o mână, îi cuprinse chipul. 

— Vreau cu disperare să te sărut, Fancy. 

— Te vreau cu disperare. 

— Îmi vei permite să te mai caut? 

Ea clătină din cap. 

— Nu, dar îţi dau permisiunea să te căsătoreşti cu 
mine. 

Rânjetul lui era diabolic, plin de promisiuni. 

— Pentru tine, Fancy, trebuie s-o fac cum trebuie. 

Cobori o treaptă, se lăsă într-un genunchi şi îi luă 
mâna. 

— Domnişoară Trewlove, îmi faceţi marea onoare de a 
deveni soţia mea? 

— Am o reputaţie scandaloasă, milord. 

El îi sărută mâna înmănuşată. 

— Atunci, eşti perfectă. 

Râse, în timp ce inima ei, sufletul ei se umpleau de 
bucurie. 

— Te iubesc, Matthew. Da, da, vreau să fiu soţia ta. 

Ridicându-se, el îi cuprinse faţa între mâini. 

— Acum, nu mai au ce obiecta. 

Şi el îi revendică gura, inima, sufletul, acolo, pe scări, 
în timp ce elita londoneză se uita. Scandalos, un sărut 
profund, intens, cu braţele ei înfăşurate în jurul gâtului său, 
iar ale lui în jurul trupului ei, atât de apropiaţi, încât nici 
lumina nu-şi făcea cale printre ei. Avea acelaşi gust pe care 
ea şi-l amintea, bogat şi întunecat, decadent. 

Când îi dădu drumul, îşi apăsă fruntea de a ei. 

— Cred că urmează un vals. 

Îi luă mâna şi o conduse în josul treptelor, unde 
aşteptau marchizul şi marchiza. Când vru să facă o 
reverență, o opri apăsând-o cu palma uşor pe spate. 

— Fairhaven, Sylvie, cred că aţi cunoscut-o pe 
domnişoara Trewlove. 

— Bineînţeles. Punându-şi mâinile pe umerii lui Fancy, 
se aplecă şi o sărută pe ambii obraji. Se pare că trebuie să-i 
felicităm. Nu pot să-ţi spun cât de încântată sunt să-l văd 


pe Rosemont atât de fericit. Şi mai încântată că această 
cerere publică în căsătorie a fost făcută la balul meu. 
Numai despre asta se va vorbi în lumea bună. 

Matthew îi şopti ceva lui Fairhaven, şi acesta, 
înclinând din cap, se îndepărtă. Apoi Matthew se întoarse 
către Fancy. 

— Nimic nu-i place surorii mele mai mult decât să fie 
în centrul atenţiei. 

— O, sunt lucruri care îmi plac şi mai mult, dar se văd 
numai în spatele uşilor închise. Lovi uşor cu evantaiul braţul 
lui Fancy. Ori de câte ori ne vizita Rosemont în ultimul timp, 
mereu vorbea despre tine. Înţeleg de ce. Se pare că l-ai 
făcut să se îndrăgostească de tine. 

— El m-a făcut pe mine să mă îndrăgostesc. 

Primele acorduri ale unei melodii se auziră. 

— Valsul de nuntă al zânei. 

— lartă-ne, Sylvie, logodnica mea îşi doreşte un vals. 

În timp ce o conducea pe suprafaţa de dans, trei 
domniţe cu părul bălai păşiră înaintea lor. Lady Penelope o 
îmbrăţişă. 

— Ne bucurăm pentru tine, domnişoară Trewlove. 

— Cererea în căsătorie a fost atât de romantică. 

Lady Victoria îşi flutură evantaiul de parcă chiar 
gândul la ăsta ar fi încălzit-o. 

— Sper să fiţi cerute cât de curând, dar doar de 
gentlemenii pe care îi iubiţi. 

Cele trei chicotiră şi făcură cu mâna când Matthew se 
scuză înainte de a o conduce pe ringul de dans, luând-o în 
braţe şi învârtind-o pe parchetul lustruit. 

— Nu ştiu dacă am să mă obişnuiesc să aud de tine 
sub numele de Rosemont, îi spuse. 

— Te iubesc, Fancy. Spune-mi cum îţi place. 

— De câte ori mergeam la un bal, îmi imaginam că 
erai acolo şi dansai un vals cu mine. Eşti tot ce am visat 
vreodată că vreau. 

— Nu te opri din visat, Fancy. Pentru că am de gând 
să te ajut să-ţi împlineşti toate visurile. 

Avea o listă întreagă, deşi suspecta că pe cele mai 


multe el le ştia şi pe celelalte le-ar ghici. Fuseseră 
întotdeauna atât de armonizaţi unul cu celălalt. Îşi dorea ca 
mama ei să fi fost aici în seara asta, dar avea să-i spună a 
doua zi. Pentru moment, se pierdu în sunetul muzicii, în 
dans, în ochii bărbatului pe care îl iubea. 


* 


Beresford îşi studie cărțile, străduindu-se să nu 
geamă şi să nu se dea de gol că norocul nu îi surâdea 
nicicum. Încă se lupta cu gândul că Fancy Trewlove 
preferase scandalul, nu căsnicia. Din clipa în care aflase 
despre zestrea ei incredibilă, îşi pusese în gând s-o ia de 
soţie. Nu-i păsa câtuşi de puţin de lipsa unei ascendenţe 
nobiliare. Nu-i păsa decât de bănuţii pe care i-ar fi adus cu 
ea. An după an. Faptul că era şi binevoitoare, interesantă şi 
frumoasă era un bonus bine-venit. Şi chiar îl încânta 
compania ei. Nu ştia dacă ar fi ajuns vreodată s-o iubească 
- fiindcă amanta lui îi stăpânea inima de mulţi ani -, dar 
ajunsese deja să dezvolte puţină afecţiune faţă de ea. Ar fi 
avut oricum grijă ca ea să nu regrete căsătoria cu el. 

N-ar fi trebuit să permită să fie prins într-o astfel de 
situaţie compromiţătoare, dar intrase în panică atunci când 
văzuse de câtă atenţie se bucura din partea altor lorzi. Şi, 
când Rosemont - un om de altfel în afara evenimentelor 
sociale - insinuase că o cunoştea, Beresford decisese că 
trebuia să acţioneze. Pentru că, dacă sau când Rosemont s- 
ar fi întors în societate, n-ar fi putut să-i facă faţă, mai ales 
când jumătate dintre femeile Londrei nu făceau altceva 
decât să discute despre blestemata de scrisoare pe care 
nevastă-sa i-o scrisese. Fusese deja destul de rău să le 
asculte pe surorile lui bătând câmpii despre asta, suspinând 
după conte. 

Aşa că făcuse o eroare de judecată, încercând s-o 
forţeze pe domnişoara Trewlove să-l accepte. Partea 
proastă era că refuzul ei îl făcuse s-o respecte şi s-o vrea şi 
mai mult. Se întreba dacă ar fi avut vreo şansă cu ea dacă 
i-ar fi făcut curte cum se cuvenea. Acum, nu era pătată 


numai prin naştere, ci şi prin scandal. Chiar dacă el era 
motivul din spatele scandalului. 

— Ridică-te, Beresford! 

Vorba  şoptită conţinea destul venin cât să-l 
paralizeze. Îşi reveni abia după câteva bătăi puternice de 
inimă. Ridică privirea către Rosemont, care îl fixa cu o 
intensitate ce-i dădea fiori reci pe şira spinării. 

— De ce? 

— Pentru că nu lovesc un bărbat care stă aşezat. 

— Şi de ce ai vrea să faci asta, amice? 

Deşi avea impresia că ştia deja de ce. 

— Să apăr onoarea domnişoarei Trewlove. Ştiu că ai 
vrut să profiţi de ea, şi îţi cer satisfacţie pentru logodnica 
mea. 

— Vrei să te însori cu ea? 

— Da. 

Beresford privi împrejur. Nimeni nu zâmbea. Numai 
feţe sumbre şi priviri încruntate. Nu fusese destul de discret 
cu planurile sale. Nu avea nicio speranţă. Trebuia să-şi 
accepte pedeapsa ca un bărbat sau să piardă respectul 
celorlalţi. împingând scaunul înapoi, se ridică şi îşi aranjă 
haina. 

— AŞ aprecia dacă mi-ai feri nasul. Am un nas cam 
fi... 

Lovitura o primi direct, sângele ţâşni şi îi dădură 
lacrimile, în timp ce se prăvălea pe podea. Căută o batistă, 
pe care o găsi într-un târziu în buzunar, o apăsă pe nas şi 
ridică privirea către Rosemont. 

— Sper că eşti satisfăcut. 

— Sunt. Îţi trimit o invitaţie la nuntă. 

Şi probabil că ticălosul avea să vină. 


Capitolul 27 


În după-amiaza următoare, Fancy şedea în salonul lui 
Aslyn, urmărindu-şi gazda cum pregătea încă o ceaşcă de 


cafea - a treia de când sosise. Matthew era nerăbdător să 
primească binecuvântarea surorii sale. Mai devreme, 
luaseră prânzul împreună cu mama ei şi primise 
binecuvântarea acesteia. Dar înţelesese cât de important 
era să aibă binecuvântarea tuturor. Când ajunseră la biroul 
lui Mick, fuseseră deja trimise bilete celorlalţi. Matthew şi 
Mick erau acum împreună în biroul lui şi sigur toţi ceilalţi 
ajunseseră deja. 

— Nu mai fi aşa agitată, spuse Aslyn când îi dădu 
farfurioara cu ceaşca de ceai. Sunt sigură că Lord 
Rosemont va căpăta binecuvântarea de a se căsători cu 
tine de la toţi fraţii tăi. 

— Nu contează dacă o primeşte sau nu, eu oricum mă 
mărit cu el. 

Aslyn zâmbi. 

— Bravo ţie! 

— Doar că nu ştiu de ce durează atât? 

— Sunt sigură că-l întorc pe toate feţele. 

— Singurul lucru care contează e că mă iubeşte. 

— Şi tu pe el. 

Zâmbi. 

— Da, Aslyn, atât de mult! 

— Presupun că Lord Beresford n-a fost primul 
gentleman cu care ai petrecut timpul fără supraveghere. 

Ea studia elaboratul motiv cu trandafiri de pe delicata 
ceaşcă de ceai. 

— Nu. 

— Mick m-a sărutat înainte să ne căsătorim. 

Ea ridică privirea. 

— Oh, ştiam asta. Apoi ridică dintr-o sprânceană. 
Poate a fost chiar mai mult decât un sărut? 

— O lady nu spune niciodată. 

Probabil nu, deşi era foarte tentant să-i împărtăşească 
totul lui Aslyn, să ştie şi ea cât de minunat era Matthew. 
Aruncă o privire la ceasul de pe şemineu. 

— Ce poate să-i ţină atât? Au trecut deja două ore, ar 
fi trebuit să fie toţi aici deja. Matthew ar fi trebuit să le 
ceară binecuvântarea, ei ar fi trebuit să spună da şi cineva 


ar fi trebuit să vină să mă cheme. 

— Durează. 

— Nu chiar atât de mult. Nu mă îndoiesc că fac 
lucrurile cât mai dificile cu putinţă. Se ridică. Ei bine, nu cu 
mine. 

Răsucindu-se, se îndreptă spre uşă. 

— Fancy! 

— Nu va dura mult. 

Când ajunse în hol, se îndreptă spre birourile lui Mick. 
Domnul Tittlefitz se ridică pe dată. 

— Domnişoară Trewlove. 

— Domnule Tittlefitz. Presupun că sunt toţi încă 
năuntru, nu? 

— Da, domnişoară. 

— Având în vedere că discută despre viitorul meu, nu 
cred că va fi o problemă dacă dau buzna. Intinse mâna spre 
uşă şi tresări uşor când aceasta se deschise fără ca ea să o 
împingă. Se uită fix la bărbatul care părea că pleca. 
Domnule Lassiter. 

— Domnişoară Trewlove. 

— Ce, pentru numele lui Dumnezeu, faceţi aici? 

Matthew apăru în uşă, trecu pe lângă Lassiter şi puse 
mâna pe talia ei. 

— El e avocatul meu. Vreau să facem toate 
aranjamentele, fiindcă intenţionez să capăt o aprobare 
specială şi să mă căsătoresc cu tine cât mai repede. 

— Avocatul tău. Se întoarse către Matthew şi îl 
îmbrăţişă. Nu cumva lucrezi şi sub numele Anonimul? 

— Am foarte mulţi clienţi, domnişoară Trewlove, 
spuse domnul Lassiter. 

— Sunt convinsă. 

— E în regulă, Lassiter. Un bărbat n-ar trebui să aibă 
secrete faţă de logodnica lui. 

— Ai binecuvântările? 

— Le am. Pe toate. 

Îi adresă un zâmbet cât se poate de neruşinat. 

— Matthew Sommersby, mai ai şi alte nume de care 
ar trebui să ştiu? 


A 


— Bărbatul care te va iubi mereu. 
Se ridică pe vârfuri şi îi cotropi gura, fără să-i pese că 
aveau public. 


Trei săptămâni mai târziu, Fancy se afla în vestibul 
alături de Beast, aşteptând cu nerăbdare în timp ce fraţii şi 
cumnaţii ei îşi conduceau soțiile în prima strană, unde se 
afla deja mama ei. Fancy era exaltată, anticipând ziua 
aceea, anticipând viaţa. Biserica era plină ochi. 

— Ştii că nu trebuie să faci asta, spuse Beast încet, pe 
un ton uşor tachinator. 

Râzând uşor, ridică privirea spre el. 

— Ba da. Îl iubesc atât de mult! Niciodată n-am fost 
mai fericită. 

— Asta e evident, scumpo. 

Fraţii ei flancau culoarul, unul mai chipeş şi mai 
încrezător decât celălalt, absolut deloc intimidaţi de cei din 
strane: conți, marchizi, duci, contese, marchize, ducese. 
Dar de ce să fi fost intimidaţi, când familia lor se extindea 
încet, incluzând pe mulţi dintre ei? Când ajunseră în dreptul 
lor, fiecare în parte o îmbrăţişă şi o sărută pe obraz. 

— Eşti gata? întrebă Mick. 

Fancy zâmbi cu toată gura. 

— Absolut. 

— Nicio îndoială? întrebă Aiden. 

— Niciuna. 

— Nu-l ştii de prea multă vreme. 

Finn, care îşi întâlnise dragostea când abia devenise 
bărbat, dădu glas îngrijorării sale. 

— ÎI ştiu suficient. 

Beast, care deja spusese ce avea de spus, doar 
încuviinţă din cap şi îi oferi un zâmbet cald. 

— Putem porni? întrebă ea. Abia aştept să încep restul 
vieţii mele. 

Mick îi oferi braţul, şi ea îl luă. Apoi dădu semnalul, şi 
organistul începu să cânte valsul ei favorit. Nu era 


tradiţional, dar era special pentru ea şi Matthew. 

Mick o conducea de-a lungul culoarului, urmat de 
ceilalţi fraţi ai ei. Cu coada ochiului, Fancy vedea oamenii 
din jurul ei, dar întreaga ei atenţie era îndreptată către 
bărbatul de la altar, care o aştepta. li dădură lacrimile 
văzând atâta dragoste reflectată în ochii lui verzi. 

Era înspăimântător de chipeş în pantalonii săi cenuşii, 
vesta albă şi haina bleumarin. Când ajunse destul de 
aproape, îi făcu cu ochiul. 

— Cine o dă pe această femeie? se auzi în biserică. 

— Fraţii ei, răspunse Mick, apoi puse mâna ei în mâna 
lui Matthew, iar ea se gândi că nu arătase nicicând ca şi 
cum s-ar fi potrivit mai bine decât oriunde altundeva. 


* 


Matthew părea incapabil să-şi amintească şi un singur 
moment din prima lui căsătorie, dar ştia că nu avea să uite 
nicio secundă din aceasta. Prima fusese o corvoadă, un test 
al abilității sale de a îndura o sarcină neplăcută. Acum, 
niciunul dintre gândurile sale nu se învârtea în jurul lui. 
Toate erau îndreptate spre Fancy, în vreme ce el se asigura 
că-i dăruia o zi plină de amintiri dragi. Voia ca 
angajamentul lor public unul faţă de celălalt să aibă un loc 
special în inima ei. Nu credea că vocea lui sunase vreodată 
mai clar, mai ferm, mai puternic decât în momentul când îşi 
spusese jurământul. Ea era tot ce conta. lar el aproape că o 
pierduse. 

Niciodată nu avea să se mai îndoiască, niciodată nu 
avea să mai ezite. Când era vorba despre ea, avea să se 
încreadă mereu în instinctele lui. 

Era încântătoare în rochia ei albă spumoasă, cu 
dantele şi tul, care îi aminteau foarte mult de ceva delicat, 
dar sub ea se afla o femeie de oţel, plină de hotărâre. Când 
îi puse inelul pe deget, ştiu că nu fusese niciodată mai sigur 
de ceva. Ea era a lui, iar el era al ei. Apoi o conduse de-a 
lungul culoarului pentru a începe împreună viaţa ca soţ şi 
soţie, conte şi contesă, lord şi lady. 


După ce semnară în registru, Fancy şi Matthew se 
îndreptară voios spre trăsura albă deschisă, cu cei patru cai 
albi, care îi aştepta. Odată ce se aşezară, începură să le 
facă veseli cu mâna oamenilor care ieşeau din biserică. 
Vizitiul puse trăsura în mişcare în ritm lent. Când biserica 
dispăru din vedere, Matthew o cuprinse pe Fancy pe după 
umeri. 

— Bună, Lady Rosemont. 

Apoi îi luă gura în primire, de parcă ar fi fost a lui. Ea 
îşi trecu degetele prin părul lui, dându-i jos jobenul negru. 
Lui nu părea să-i pese dacă ar fi aterizat pe stradă, căci 
mormăi şi adânci sărutul. Era minunat să facă asta din nou. 
Luaseră o pauză unul de la celălalt, adunând emoţii pentru 
noaptea nunţii. Nu avea cum să-i mai ia fecioria, dar ea tot 
dorea să fie un moment memorabil, aşa că se abţinuseră. 

Acum, era al ei. Complet. Absolut. Indubitabil. 

Călătoreau către reşedinţa Rosemont din Mayfair. El 
se oferise s-o ducă acolo şi înainte, să i-o arate, dar ea 
preferase să aştepte, ca tot ce se întâmpla astăzi să fie o 
introducere în noua ei viaţă. În afară de asta, era conştientă 
că multe mirese nu-şi vedeau casele decât după ce se 
măritau. 

Trăsura trecu prin porţile din fier forjat deschise, de-a 
lungul unei alei străjuite de copaci, care se termina în faţa 
unui conac masiv. 

— Bine ai venit acasă, Lady Rosemont! 

Cu un zâmbet, îşi întoarse privirea către soţul ei. 

— E minunat! 

— Poţi să schimbi orice vrei înăuntru sau în grădină. 
Poţi chiar să-l rogi pe fratele tău să schimbe faţada, dacă 
nu-ţi place. 

— O iubesc. 

Istoria ei bogată. Avea un trecut care îi includea pe 
cei dinaintea lui. Copiii lor vor cunoaşte trecutul. 

Vizitiul opri trăsura. Matthew se aplecă şi îşi ridică 


pălăria, înainte să coboare. Apoi se întoarse, o ajută pe 
Fancy să coboare şi o sărută repede pe buze înainte de a-i 
lua mâna la braţ pentru a se îndrepta către treptele largi. In 
timp ce o conducea, masiva uşă din lemn se deschise şi 
majordomul le ieşi în întâmpinare. Ea îl recunoscu. 

Însă aşteptă până ajunse sus, pentru a-l vedea mai 
bine şi a-şi confirma bănuiala. 

— Milord, milady, spuse el cu vocea care răsunase 
cândva şi în prăvălia ei. 

— Jenkins, spuse Matthew. Fancy, majordomul nostru. 

— Domnule Jenkins. 

— Doar Jenkins, dacă vă place, milady. Personalul s-a 
aliniat să vă cunoască. 

Dar, înainte de asta, mai avea ceva de spus. 

— Mi-aţi vizitat odată prăvălia. 

El aruncă o privire către Matthew înainte să 
reîntâlnească privirea ei. 

— Da, milady. 

Ea strânse braţul lui Matthew şi-i căută faţa, atât de 
dragă. 

— Cartea cu piesele lui Shakespeare era de la tine, 
spuse ea încet, încântată că soţul ei roşi. Unde ai găsit-o? 

— În biblioteca noastră. 

A noastră. Totul devenise al lor. Deşi, la acea vreme, 
nu fusese a noastră. 

— De ce mi-ai dat-o? Ă 

— Mă gândeam că va găsi un loc în inima ta. Işi 
amintea că ea îi spusese că nu se temea că oamenii nu 
aveau să înapoieze cărţile tocmai din acel motiv. Părea că 
ar trebui să-ţi aparţină. Ai să fii încântată de biblioteca 
noastră. 

Categoric. El o însoţi în încăperea cea mare imediat 
după ce fu prezentată tuturor servitorilor, care se aliniaseră 
în foaier, aşteptând s-o cunoască pe noua contesă de 
Rosemont. Cărţi, cărţi, cărţi. Oriunde se uita. Pereţi de cărţi. 
Podele pline de cărţi. 

— Ai idee câte sunt aici? întrebă ea. 

— Nu. Cred că ar trebui să le catalogăm. 


— Într-adevăr. Voi pune personalul să înceapă 
imediat. 

El o luă pe după talie şi o trase spre el. 

— Nu înainte să ne întoarcem din voiajul de nuntă. 

Urmau să petreacă noaptea aici. A doua zi aveau să 
plece spre Calais. 

Cobori gura către a ei, iar ea era bucuroasă că el îi 
dăduse pălăria şi mănuşile lui Jenkins, astfel încât degetele 
ei aveau libertatea să zburde prin părul lui fără a întâlni 
obstacole. În timp ce se imagina stând într-unul dintre 
colţurile bibliotecii şi citind, începu să se gândească şi cum 
ar fi să facă dragoste printre cărţi. Pe birou, pe scaune, 
sprijinită de vreun raft, degetele ei mângâind cotoare de 
piele în timp ce el stârnea senzaţii sălbatice prin ea. 

El îşi mută gura de-a lungul gâtului ei şi mormăi: 

— Nu mai am răbdare să te am toată doar pentru 
mine. Am să-ţi dau jos hainele strat după strat... 

— O, da. 

Cuvintele sunară ca un geamăt, incitându-l şi mai 
tare. 

— Am să ling fiecare centimetru din pielea ta. 

— Şi eu din ata. 

— Fiecare centimetru? 

— Fiecare centimetru. 

Cu un mormăit chinuit, îşi apăsă fruntea de a ei. 

— Mă întreb dacă avem timp să urcăm înainte de 
micul dejun. 

Familia şi prietenii apropiaţi urmau să ajungă la micul 
dejun al tinerilor căsătoriţi. Lista era scurtă. Nu puteau 
împiedica pe nimeni să vină la ceremonia religioasă, dar 
Fancy dorise ca tot ce urma să fie mai intim, astfel încât 
mama ei să se simtă bine. 

— Eşti în stare să mă aranjezi la loc, ca să nu arăt de 
parcă am fi făcut prostii? 

— Nu, categoric nu. În afară de asta, ce e rău să fi 
făcut prostii în ziua nunţii? 

— Am putea s-o facem aici. Am mai câştiga timp. 

— Sper că nu vă gândiţi la ce cred eu că vă gândiţi, se 


auzi o voce hotărâtă din uşă. 

Cu un mormăit, însă fără a lua braţul dimprejurul ei, 
creând astfel imaginea unui front unit, Matthew se întoarse 
către sora sa. 

— Sylvie. 

—  Musafirii sosesc. Ar trebui să fiţi în foaier să-i 
salutaţi. lute, traversă camera şi îi dădu lui Fancy un sărut 
pe obraz. Arăţi minunat, draga mea. A fost evident pentru 
toţi cei din biserică faptul că l-ai făcut pe Matthew cât se 
poate de fericit. Cu ajutorul meu, vei fi în curând acceptată 
şi iubită de toţi. _ 

— Sunt bucuroasă că m-aţi acceptat. In ceea ce-i 
priveşte pe ceilalţi... 

— Aiurea! Le vei avea pe toate. Acum, dacă îmi 
permiteţi, trebuie să mă duc să mă asigur că e totul 
pregătit pentru micul dejun. 

Îşi luase sarcina să-l organizeze. După ce ea dispăru 
pe hol, Fancy spuse: 

— Îmi place de sora ta. 

— Şi ea te place. O luă de braţ. Cred că acum trebuie 
să-i salutăm pe ceilalţi. 

Ea se ridică pe vârfuri şi îi sărută partea de jos a 
obrazului. 

— Mmm. Dar mai târziu vei fi doar al meu. 


* 


Micul dejun se întinse şi păru a dura ore întregi. 
Fiecare cu urările lui, bucurându-se de un amestec 
somptuos de mâncare, vizite, râsete. Matthew le luase pe 
Fancy şi pe mama ei la un tur al casei. Pe la jumătate, 
mama ei începu să plângă. 

— Am visat mereu că ai să locuieşti într-o casă 
elegantă, dar asta e mai mult de atât. E mai mult decât aş 
fi putut vreodată să visez pentru tine. 

Cum putea ea să-i explice mamei ei cât de puţin 
însemna casa pentru ea? Bărbatul făcea inima să-i cânte, 
bărbatul era cel important. Tot ce conta era că-l avea pe 


Matthew. 

— Poţi veni să locuieşti cu noi, îi spuse Fancy. 

— Nu, răţuşcă. Locul ăsta nu e pentru mine. 

— Dar poţi să vii să ne vizitezi. 

— Da, draga mea. 

Fancy smulse şi de la fiecare dintre fraţii ei aceeaşi 
promisiune, după care aceştia plecară, împreună cu 
familiile şi prietenii lor. Până la urmă, doar ea şi Matthew 
rămaseră la reşedinţa Rosemont. 

Acum, aflată în dormitorul ei, se gândea că n-ar trebui 
să fie atât de agitată. In fond, Matthew fusese cel care o 
adusese aici şi închisese uşa. Dar era de vină gândul că 
atâtea dorinţe se împliniseră. Nu doar ale ei, ci şi ale 
familiei ei. 

— Se obişnuieşte ca soţul să-i dăruiască soţiei bijuterii 
în ziua căsătoriei, spuse el în timp ce se îndrepta spre o 
comodă mică, luă o cutie lungă şi subţire de catifea neagră 
şi o întinse spre ea. 

Inăuntru era probabil un colier, dar unul mare, care ar 
fi cocoşat-o. Cu toate astea, avea să-l poarte în fiecare zi, 
pentru tot restul vieţii ei. 

— Nu vreau să facem lucruri doar pentru că aşa se 
obişnuieşte. Vreau să facem lucruri pentru că vrem să le 
facem. 

— Vreau să-ţi dau asta. 

Ea deschise capacul şi se uită la foaia rulată. O 
scoase, iar el luă cutia. Desfăcu sulul şi citi cuvintele, 
surprinsă, mulţumită... peste măsură de fericită. Dacă chiar 
însemna ce voia ea să însemne. 

— Este un act de proprietate. Adresa este - se uită la 
el, cu o sprânceană ridicată - a librăriei. 

— Fratele tău se tocmeşte straşnic. 

— Ai cumpărat-o? 

— Da. In numele tău. Scutură din cap. Legea va spune 
că e a mea, dar îţi aparţine. L-am pus pe Lassiter să 
găsească un mod de a eluda legea, astfel că, orice s-ar 
întâmpla, proprietatea să-ţi aparţină. Fă ce vrei cu ea! 

Lacrimi se iviră în ochii ei. 


— Mă cunoşti atât de bine. Nu e niciun dar pe care l- 
aş fi prețuit mai mult. N-am să-mi petrec tot timpul acolo. 

— Sper că nu. Va trebui să găzduieşti dineuri şi alte 
lucruri asemănătoare, pentru a convinge oamenii să doneze 
pentru efortul tău de a învăţa adulţii să citească. 

Zâmbind larg, strânse sulul la piept. 

— Sunt proprietara librăriei mele. Nici măcar fratele 
meu cel mai mare nu mi-ar fi dat-o. ÎI îmbrăţişă. O, 
Matthew, mulţumesc! ÎI sărută pe obraz. Mulţumesc! ÎI 
sărută pe bărbie. Mulţumesc! 

Apoi gurile li se întâlniră, hârtia pluti spre pământ şi 
pasiunea se înălţă, îndrăzneață, fierbinte şi sălbatică. 

— Matthew? 

— Da, draga mea? 

— Nu vreau să aşteptăm până să avem copii. 

Indreptându-se, el îi cuprinse faţa cu mâinile şi zâmbi 
larg. 

— Mă voi strădui să-ţi îndeplinesc dorinţa. 

O sărută pe un colţ al gurii, apoi şi pe celălalt, înainte 
să-şi lipească buzele de ale ei. Când le deschise pentru el, 
încet, tandru, îşi strecură limba, într-un vechi ritual al 
dansului şi al luptei. Fără grabă. Ca şi cum ar fi avut toată 
noaptea. Ca şi cum ar fi avut toată viaţa la dispoziţie. 

Deşi ura s-o recunoască, se simţise oarecum vinovată 
în dăţile trecute când fuseseră intim împreună, temându-se 
să nu ajungă o femeie căzută. Dar acum, rămăsese doar o 
bucurie pură, nealterată de umbra adulterului. Erau 
căsătoriţi legal. Orice copil ar fi adus pe lume avea să fie 
legitim. Nimeni nu îi putea privi cu superioritate din cauza 
naşterii lor. Aveau să-şi cunoască tatăl ca pe omul bun care 
era. Şi aveau să fie înconjurați de unchi, mătuşi şi veri care 
să-i iubească. 

Fără a se desprinde din sărutare, începu să-i desfacă 
nasturii. 

— Eşti nerăbdătoare, aşa-i? o necăji el, cu buzele pe 
ale ei. 

— Foarte. Trebuie să-ţi punem degetele iscusite la 
lucru. 


Chicotind, făcu exact asta, şi, în scurt timp, hainele lor 
erau împrăştiate pe podea şi pe pat, o încurcătură de 
membre, corpuri alunecând şi încolăcindu-se în timp ce 
gurile se sărutau, muşcau şi sugeau. Părea imposibil ca 
pielea ei să poată fi mai sensibilă la atingerea lui, şi totuşi 
era, de parcă ar fi aflat că mişcările degetelor sale arătau 
că plăcerea urma să ajungă în orice moment. 

— Nu pot dormi dacă nu eşti în patul meu, în braţele 
mele, gâfâi el, în timp ce îi lingea vârful sânului. 

— Atunci, ar trebui să dormi bine la noapte. Muşcă 
uşor în curba dintre gât şi umăr, apoi supse cu patimă, 
ştiind că avea să lase o urmă, dar dorind o probă că era 
acolo şi că avea să tot fie. Noapte de noapte. Zi de zi. 

— Părinţii mei dormeau în camere separate. Nu vreau 
asta pentru noi. 

— Nici eu nu vreau. Te-am aşteptat toată viaţa. De ce 
să nu vreau să dorm cu tine? 

Îi cuprinse faţa şi o trase în jos pentru un sărut 
profund, avântându-şi limba sigur şi adânc, rotind şi lovind. 
Alunecându-şi mâinile pe spatele ei, o apăsă de el şi se 
rostogoli până când ea era jos, iar el - deasupra. Elo privi 
cu atâta dragoste reflectată în adâncurile verzi ale ochilor 
lui, încât ea aproape că izbucni în plâns. Un colţ al gurii se 
ridică. 

— Fancy Sommersby. 

— Astăzi, tu mi-ai dat numele. Eu ţi-am dăruit inima 


mea. 

— Cred că inima mi-ai dăruit-o mai de mult. 

Încuviinţă din cap. 

— lar tu mi-ai dăruit prăvălia mea. 

— Este doar începutul a tot ce-ţi voi mai da. 

— M-am măritat cu un bărbat cu stare. 

— O stare considerabilă. 

Ea îşi muşcă buza. 

— Chiar ai fi putut cumpăra toate cărţile din prăvălia 
mea? 


Zâmbetul lui era încrezător, dar avea ceva 
ştrengăresc în el. 


— Pe fiecare în parte. Se aplecă, îi sărută vârful 
nasului, apoi se ridică la loc. Deci ştiu că nu te-ai măritat cu 
mine pentru averea mea. Şi nu te-ai îndrăgostit de mine din 
cauza titlului meu. 

— Dacă aş pune pe listă toate motivele pentru care 
m-am îndrăgostit de tine, Matthew Sommersby - îşi înclină 
şoldurile -, nu mai ajungem niciodată la partea distractivă. 

— Te iubesc! 

Nu se mai sătura să audă aceste cuvinte, nici să le 
răspundă. 

— Te iubesc. 

Când îi acapară gura, senzaţia de tachinare fu 
înlocuită de o stare de surescitare, în timp ce senzaţii noi o 
străbăteau. 

Când se împunse în ea, umplând-o, ea îşi înfăşură 
picioarele în jurul şoldurilor lui şi rămase aşa, în timp ceelo 
călărea sălbatic, cu o ferocitate pe măsura dorinţei ei. 
Lumea dispăru încet, până când nu mai erau decât ei, ei 
doi, încătuşaţi într-o îmbrăţişare pătimaşă, îndreptându-se 
către furtuna care avea să erupă extatic. 

Şi, când aceasta sosi, vijelia îi cuprinse pe amândoi, 
făcându-i să-şi strige descătuşarea. 

Când îşi veni din nou în fire, satisfăcută şi împlinită, 
şopti din nou: 

— Te iubesc. 

Cuvintele i se întoarseră cu o voce joasă şi letargică. 

Zâmbind, lăsă somnul să o poarte. 


* 


În dimineaţa următoare, în timp ce trăsura îi purta 
departe de reşedinţă, Fancy se cuibări la pieptul lui 
Matthew. Era locul ei preferat. Bagajele lor fuseseră duse în 
port pentru a fi încărcate pe corabie, urmând ca ei în 
curând să ajungă la Calais, în voiajul de nuntă. 

— Mulțumită, Fancy? 

— Foarte. Cred că m-ai lăsat însărcinată. 

El râse. 


— Câteodată, mai durează puţin. 

— Vreau să-ţi dăruiesc un urmaş. 

— AŞ fi fericit şi cu o fată, mai ales dacă ar semăna cu 
mama ei, fizic şi ca temperament. 

— Cred că am putea avea câte unul din fiecare. 

— Cred că am putea avea chiar mai mulţi, de ambele 
sexe. Cu un deget sub bărbia ei, îi ridică faţa şi o sărută pe 
buze. Nu-ţi pot rezista. 

— Sper să rămână aşa până îmbătrânim. 

— Nu văd de ce nu. 

Se îndreptă şi privi pe fereastră la peisajul 
necunoscut, lipsit de clădiri. 

— Matthew, credeam că ne îndreptăm spre port. 

— Nu, nava noastră ne aşteaptă în altă parte. 

— Unde? 

— La marginea Angliei, pe lângă Dover. 

— Nu mă aşteptam la asta. 

— E cel mai bun loc de unde să plecăm. 

— Te cred pe cuvânt, pentru că eu n-am călătorit 
până acum. 

El se aplecă şi îi mozoli urechea. 

— Crede-mă, o să-ţi placă. 

Nu se îndoia de asta, fiindcă el era cu ea. 

După toată agitația zilei anterioare, era mai obosită 
decât ar fi crezut, dar, când să aţipească, mâna lui Matthew 
pe umărul ei o trezi. 

— Am ajuns, draga mea. 

Ea îşi acoperi gura, ca să ascundă un căscat, apoi se 
îndreptă. 

— Scuză-mă! 

— Nu ai de ce să-ţi ceri scuze. 

Trăsura se oprise. El deschise uşa, sări jos şi întinse 
mâna după ea, ajutând-o să coboare. Şi atunci, ea văzu 
pentru prima oară unde se aflau. Vedea verdeaţa şi stâncile 
- şi nimic altceva în afară de... 

— Doar nu e pentru noi, nu? 

— E pentru tine, spuse el cu vocea gâtuită de emotie. 
E nava noastră. 


Uimită, ea privea ţintă la un balon cu aer cald. 


* 


De atâtea ori, încă înainte să-i cunoască titlul, se 
gândise s-o ia cu el în balon, dar se întreba cum ar fi putut 
să explice faptul că un om obişnuit avea acces la o invenţie 
atât de remarcabilă. 

— Luăm asta ca să ajungem la Calais? întrebă ea, 
ezitând. 

— Chiar aşa. 

— Peste mare? 

— Păi, acolo e oraşul Calais. 

Ea se întoarse către el. 

— Şi bagajele noastre? 

Femeia e femeie, nu poate să nu se preocupe de 
hainele ei, nu că el ar fi plănuit să o vadă prea îmbrăcată 
odată ce ajungeau la cabana pe care o închiriase. 

— Sunt pe corabie, iar Jenkins va avea grijă să ni le 
trimită la Calais. 

— Îmi dăruieşti cele mai frumoase surprize. 

Ar fi putut spune acelaşi lucru despre ea când ea se 
îndreptă spre el, îşi înfăşură braţele în jurul lui şi îl sărută cu 
exuberanţă. Să o facă fericită devenise activitatea lui 
preferată - şi era atât de uşor de realizat. Ea se dădu înapoi 
şi zâmbi larg. 

— O, ce aventură minunată vom avea! Pornim? 

El i-o prezentă domnului Green, pilotul balonului, cu 
care mai zburase şi înainte şi în care se încredea că avea 
să-i ducă la destinaţie. Apoi o ridică pe Fancy, urcând-o în 
gondolă, şi i se alătură. 

— O, e minunat! exclamă ea câteva minute mai 
târziu. Mult mai bine decât să înălţăm zmeie. 

El nu putea să nu fie de acord cu afirmaţia ei, mai ales 
când braţele ei îi strângeau talia în timp ce se apleca peste 
marginea gondolei ca să vadă pământul îndepărtându-se. 
Curând, pluteau deasupra mării, lăsând Anglia în urmă. 

Fancy ridică privirea către el. 


— Mă răsfeţi. 

— De câte ori am ocazia. 

Dacă s-ar fi priceput să mânuiască mecanismul care 
făcea ca gazul care umplea balonul să-l ţină în aer, poate 
că s-ar fi putut lipsi de prezenţa pilotului în gondolă. Dar 
mai important era să aibă o călătorie sigură, chiar dacă 
astfel aveau însoțitor. 

Matthew o întoarse pe Fancy către el şi se uită în ochii 
ei. 

— De câte ori sunt cu tine, Fancy, aşa mă simt. Ca şi 
cum aş pluti. 

Cobori gura către a ei, sărutând-o tandru, dar hotărât, 
în timp ce norii dimprejur îi priveau. 


Epilog 


Un an mai târziu 


Fancy păşi cu grijă printre resturile împrăştiate pe 
pământ. lnălţarea clădirilor era o treabă deosebit de 
murdară, deşi se bucura de peisaj, mai ales când soţul ei 
supraveghea construcţia. Avea un interes personal ca totul 
să fie făcut conform indicaţiilor lui. Clădirea era un dar 
către ea, un dar printre multe altele. Odată terminată, avea 
să fie o şcoală unde puteau fi ţinute cursuri pentru adulţi 
atât ziua, cât şi noaptea. Nu numai citit şi scris, ci şi alte 
îndeletniciri, care ar fi putut facilita slujbe cu condiţii de 
muncă mai bune. 

| se părea incredibil ce se petrecuse în ultimele luni. 
Ea şi Matthew petreceau cea mai mare parte a timpului la 
Londra, ducându-se uneori la moşie, atunci când era nevoie 
să vadă cum merge treaba. Ei îi plăcea mult la ţară, dar 
abia aştepta să se întoarcă în oraş, ca să meargă la 
prăvălie să se asigure că Marianne - acum doamna Tittlefitz 
- nu avea probleme cu magazinul sau cu clienţii. Se 
pricepea de minune să gestioneze asemenea probleme. 


Afacerea creştea, şi ajunseră să angajeze încă două 
persoane care s-o ajute. 

Fancy găzduise primul ei bal, şi totul mersese bine. 
Era acceptată cam de toată aristocrația, parţial şi ca 
urmare a faptului că se căsătorise cu un conte atât de 
respectat. Lord Beresford recunoscuse că greşise faţă de 
ea. lar prietenia cu Lady Penelope evoluase şi ea. Femeia 
pe care o considerase la început uşuratică se dovedise a fi 
mult mai vicleană decât ar fi crezut-o cineva. Mai ales 
atunci când era vorba să strângă bani pentru opere de 
binefacere. Ea şi Fancy începură să găzduiască lecturi, 
unele chiar cu autorii, altele cu actori. Banii strânşi de la 
oamenii care veneau erau folosiţi pentru bibliotecă sau 
pentru cursuri. 

Matthew o zări, se încruntă şi se îndreptă spre ea. Ei îi 
plăcea atât de mult să-l vadă cum se mişca. 

— N-ar trebui să fii aici. Nu în starea ta. 

Zâmbi şi îl mângâie pe bărbia nerasă. 

— Mai sunt două luni până să vină ăsta mic, şi merg 
cu grijă. 

El oftă. 

— Eşti atât de încăpăţânată. 

— Şi tu mă iubeşti pentru asta. 

— Te iubesc din o mie de motive. 

Îi demonstra iubirea în fiecare zi, în fiecare noapte. Ea 
privi spre clădire. 

— Arată tot mai bine. 

— Ar trebui să fie gata spre sfârşitul lunii. Vei vrea să 
începi interviurile pentru profesori şi personal. 

— Am decis să angajez pe cineva să aibă grijă de copii 
în timp ce mamele sunt la ore. Cred că sunt multe femei 
care nu pot veni pentru că au copii de care trebuie să aibă 
grijă. 

— Am putea face ceva cu curtea din spate, astfel 
încât copiii să aibă un loc de joacă, de alergat. 

— Mă gândeam eu că o să-ţi placă ideea, că vei veni 
cu soluţii de îmbunătăţire. Dacă aş putea să mă hotărăsc şi 
ce nume să aleg... 


— Am avut o idee azi-dimineaţă. Ce părere ai despre 
Fancy Center for Adult Learning? Fără apostrof la S. Aluzie 
la numele tău. 

— Ar părea că e doar al meu, când, de fapt, e al 
nostru. Ce ai zice de Rosemont Center for Adult Learning? 

— AŞ zice că tare aş mai vrea să te sărut, Lady 
Rosemont. 

— Aş vrea s-o faci, Lord Rosemont. 

Şi el făcu întocmai. 


Nota autoarei 


Abecedarul din acea vreme conţinea basmul cu 
Cinderella, adică Cenuşăreasa, dar ortografiat Cinderilla. 
Abia mai târziu a fost ortografiat Cinderella. 

În plus, Mr. William Shakespeares Comedies, 
Histories, & Tragedies nu conţine niciun apostrof în original. 

Abia după ce a fost adoptat Women’s Property Act, în 
1882, femeilor măritate le-a fost permis să deţină şi să 
controleze proprietăţi. 

Canotajul era extrem de popular în epoca victoriană. 
O companie a amenajat chiar staţii de-a lungul Tamisei, de 
unde oamenii puteau închiria bărci cu vâsle. Puteau să 
vâslească în sus, să debarce la altă staţie şi să fie 
transportaţi apoi la locul de plecare. 

Primul balon a zburat din Anglia spre Franţa în 1785. 
A aterizat la Calais. 

În ceea ce-l priveşte pe Regele Focului, el se bazează 
pe un personaj real din epoca victoriană care a descris cum 
reuşea să înghită flăcări şi, din momentul în care i-am citit 
relatarea, a umplut mintea mea cu posibilităţi. Am senzaţia 
că vom mai auzi de el. 


